**בתי המשפט**

|  |  |  |  |
| --- | --- | --- | --- |
| **בית משפט מחוזי נצרת** | | **פ 001178/02** | |
|  | |
| **בפנ:ב** | **כב' השופט יצחק כהן** | **תאריך:נ** | **24/11/2002** |

|  |  |  |  |
| --- | --- | --- | --- |
| **בעניין:ו** | **מדינת ישראל** | |  |
|  |  |  | המאשימה |
|  | נגד | |  |
|  | **זועבי אסעד** | |  |
|  |  |  | **ה****נאשם** |

#### גזר דין

1. הנאשם הורשע על פי הודאתו, בכתב אישום מתוקן מהיום, 24/11/02, בעבירות חמורות בנשק (סחר בנשק), עבירה בניגוד לס' 144 (ב) (2) לחוק העונשין תשל"ז – 1977 (להלן:נ "החוק"), עבירות בנשק (נשיאה, הובלה ואחזקה), עבירות בניגוד לס' 144 ב' סיפא ו – 144 א' סיפא לחוק והחזקת נכס החשוד כגנוב, עבירה בניגוד לס' 413 לחוק.

עובדות כתב האישום מלמדות על חומרת העבירה.

הנאשם, במהלך חודש יולי 2001, על פי תיאום מוקדם עם תושבי הרשות הפלסטינאית הוביל ברכבו 2,000 כדורי M-16 והעבירם בתמורה לבצע כסף לחוסין ומוסטפא, תושבי כפר ברדלא ברשות.

מס' ימים לאחר מכן, התקשר הנאשם לאותו חוסין, הודיע כי ברשותו כדורים נוספים ולאחר תיאום הועברו כדורים נוספים תמורת בצע כסף.

במהלך ספטמבר 2001, העביר הנאשם באותה דרך של תיאום טלפוני תחמושת, חלקי רובה ואביזרים.

כך גם כך נערכו עסקאות נוספות בנשק ואביזריו לרבות במהלך חודש ינואר 2002 כאשר הנאשם עולה דרגה ומספק בנוסף לאביזרי הנשק, כמויות גדולות של כדורים כדי 12,000 בהזדמנות האחרונה המתוארת בכתב האישום.

עד כאן בתמצית, עובדות כתב האישום.

2. הצדדים הגיעו לידי עסקת טיעון כעולה מעמ' 5 לפרוטוקול.

הנאשם הודה ולאחר שהוזהר הורשע בעובדות כתב האישום המתוקן (מחיקת הוראת חיקוק של המסתייע ברכב לעוון או לפשע – עבירה בניגוד לס' 43 לפקודת התעבורה (נוסח חדש) תשכ"א – 1961).

ב"כ המאשימה מבקשת לקבל את עסקת הטיעון שלא כתקדים ובנסיבות הספציפיות של התיק כאן.

מציינת כי אין לנאשם הרשעות קודמות, הודאתו חסכה זמן רב ויש בענישה המוסכמת איזון נכון.

ב"כ הנאשם מציין כי מדובר בנאשם צעיר, יליד 1972, אב ל – 4 ילדים ממשפחה חיובית, חרטתו כנה, הודאתו חסכה זמן, עשה טעות למען בצע כסף, מבקש לחלק את הקנס המוסכם שכן מדובר במשפחה קשת יום ומצביע על כך כי הצדדים הגיעו להסדר כפי שהגיעו בשל קשיים ראייתים, בלשונו.

הנאשם הביע בסופו של דבר סליחה וצער ומקבל אני את דברי הסניגור שבעצם ההודאה יש הבעת חרטה.

3. הלכה היא כי בית משפט יקבל בד"כ עסקאות טיעון.

חזקה על המאשימה האמונה על האינטרס הציבורי כי שקלה היטב בטרם הגיעה לעסקה כפי שהגיעה תוך בחינת הראיות שבפניה.

כאן, מדובר בצעיר יליד 1972, ללא הרשעות קודמות אשר נכשל פעם אחר פעם בעבירות בנשק וכעולה מעובדות כתב האישום.

מדובר בעבירות חמורות ביותר ולמותר להכביר מילים על החומרה היתרה העולה מעבירות בנשק שביצע הנאשם שעה שמסר לתושבי הרשות תחמושת רבה ביותר וכן אביזרים אשר היה בהם ויש בהם כדי לקפח חיי אדם.

למרות החומרה היתרה של מעשי הנאשם הרי לאור דברי ב"כ המאשימה האמונה כאמור על האינטרס הציבורי לאור המפורט מפי ב"כ הנאשם ושעה שהוסכם שמדובר בעסקה שלא כתקדים ושעה שלא ראיתי בה חריגה קיצונית בנסיבות הקשיים הראייתים המצויינים אני רואה לקבל את עסקת הטיעון בעיקרה ולפיכך אני גוזר על הנאשם עונשים כמפורט לקמן:ב

א. אני גוזר על הנאשם מאסר בפועל של 40 חודשים.

ב. אני גוזר על הנאשם מאסר על תנאי של 3 שנים לתקופה של 3 שנים וזאת, על כל עבירה בנשק ומסוג כלשהו, על העבירות בהן הורשע ועל כל עבירה אחרת מסוג פשע.

תקופת התנאי תחל מתום מאסרו של הנאשם נשוא תיק זה.

ג. שעה שהנאשם נכשל בעבור בצע כסף וסכן חיים בשל תאוות ממון יש להחמיר בפן זה ואני גוזר על הנאשם קנס כספי בסך 20,000 ₪ או 90 ימי מאסר תמורתם.

הקנס ישולם ב – 20 תשלומים שווים, החל מיום 1/1/03.

ד. אני מחייב את הנאשם לחתום על התחייבות כספית על סך 50,000 ₪ וזאת לתקופה של 3 שנים מתום מאסרו נשוא תיק זה.

ההתחייבות תהא על העבירות נשוא התנאי.

היה והנאשם לא יחתום, ישא במאסר של 120 יום.

ה. מימי המאסר כפי שנגזרו, ינוכו ימי מעצרו של הנאשם מיום 28/7/02.

ו. הרכב כמתואר יוחזר לידי הנאשם.

ז. הודעה זכות ערעור.

**ניתנה היום י"ט בכסלו, תשס"ג (24 בנובמבר 2002) במעמד ב"כ המאשימה, ב"כ הנאשם והנאשם בעצמו.**

|  |
| --- |
| **יצחק כהן – שופט** |

5129371

001178/02פ 054 עדן ונדר

נוסח זה כפוף לשינויי עריכה וניסוח