**בתי המשפט**

|  |  |  |  |
| --- | --- | --- | --- |
|  | | | |
| **בבית המשפט המחוזי בירושלים** | | **פח 000816/05** | |
|  | |
| **לפני:** | **כבוד השופטים: צ' סגל, סגן נשיא - אב"ד, י' נועם, ר' כרמל** |  | **23/02/2006** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | המאשימה |
|  | **נ ג ד** | |  |
|  | **1. יצחק בן אליהו זוזיאשווילי**  **2. רפי בן משה נחמני** | |  |
|  |  |  | הנאשמים |

|  |  |
| --- | --- |
| **נוכחים:** | **ב"כ המאשימה עו"ד זיוה קנדל ועו"ד שרון הר ציון מפרקליטות מחוז ת"א**  **הנאשם 1 ובאי כוחו עו"ד ראובן המבורגר ועו"ד יהודה כהן**  **הנאשם 2 ובאי כוחו עו"ד אמיר דהאן ועו"ד עידו שטובר** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144.a)(א), [(ב)](http://www.nevo.co.il/law/70301/144.b), [244](http://www.nevo.co.il/law/70301/244), [257](http://www.nevo.co.il/law/70301/257.1)(1), [258](http://www.nevo.co.il/law/70301/258.1)(1), [300](http://www.nevo.co.il/law/70301/300.a.2)(א)(2), [418](http://www.nevo.co.il/law/70301/418), [420](http://www.nevo.co.il/law/70301/420), [441](http://www.nevo.co.il/law/70301/441), [499](http://www.nevo.co.il/law/70301/499.a.1)(א)(1)

ג ז ר - ד י ן

1. לאחר שמיעת ראיות הורשעו הנאשמים בעבירות שיוחסו להם בכתב האישום, כלהלן: ביחס לנאשם 1 – רצח, עבירה לפי [סעיף 300(א)(2)](http://www.nevo.co.il/law/70301/300.a.2) ל[חוק העונשין](http://www.nevo.co.il/law/70301), התשל"ז – 1977 (להלן: "החוק"); קשירת קשר לביצוע רצח, עבירה לפי [סעיף 499(א)(1)](http://www.nevo.co.il/law/70301/499.a.1) לחוק; סיוע לבריחה, עבירה לפי [סעיף 258(1)](http://www.nevo.co.il/law/70301/258.1) לחוק; וביחס לנאשם 2 – רצח, עבירה לפי [סעיף 300(א)(2)](http://www.nevo.co.il/law/70301/300.a.2) לחוק; קשירת קשר לביצוע רצח, עבירה לפי [סעיף 499(א)(1)](http://www.nevo.co.il/law/70301/499.a.1) לחוק; שיבוש מהלכי משפט, עבירה לפי [סעיף 244](http://www.nevo.co.il/law/70301/244) לחוק; בריחה ממשמורת חוקית – לפי [סעיף 257(1)](http://www.nevo.co.il/law/70301/257.1) לחוק (על-פי הודאתו); החזקה ונשיאת נשק, עבירה לפי [סעיף 144(א)](http://www.nevo.co.il/law/70301/144.a) ו-[(ב)](http://www.nevo.co.il/law/70301/144.b) לחוק (על-פי הודאתו); זיוף בכוונה לקבל דבר, עבירה לפי [סעיף 418](http://www.nevo.co.il/law/70301/418) לחוק (על-פי הודאתו); שימוש במסמך מזויף, עבירה לפי [סעיף 420](http://www.nevo.co.il/law/70301/420) לחוק (על-פי הודאתו); וכן התחזות כאחר, עבירה לפי [סעיף 441](http://www.nevo.co.il/law/70301/441) לחוק (על-פי הודאתו).
2. הכרעת הדין מגוללת פרשת הירצחו של השופט ד"ר עדי אזר ז"ל בהרחבה יתרה ואין להיזקק לפרטיה אף כעת. המעשים אותם ביצעו הנאשמים הנם חמורים ביותר מעצם טבעם. עסקינן בלא פחות מאשר עבריינים סדרתיים שפעלו באופן שיטתי וללא כל מורא מרשויות האכיפה, מעוותי מחשבה ומעש, שלא בחלו בשום אמצעי לשם הגשמת תכליתם הזדונית, מרושעת והזויה ככל שתהא.

3. המאשימה עותרת, בגין עבירת הרצח, להשתת מאסרי עולם במצטבר למאסרי העולם שמרצים כיום הנאשמים בתיקים אחרים. כן היא מבקשת, כי יוטלו על הנאשמים, בגין העבירות האחרות שבהן הורשעו, מאסרים מצטברים למאסר העולם המצטבר.

הסנגורים אינם חולקים על-כך שעל סמך ההלכה הפסוקה מן הראוי להטיל על הנאשמים את העונש המנדטורי של מאסר עולם, במצטבר למאסרי העולם שהם מרצים כיום. באשר לעבירות הנוספות גורסים באי-כוח הנאשמים, כי אלו נבעו - על-פי הכרעת הדין – מתכנית עבריינית אחת, ועל-כן אין מקום להטיל בגינן עונשי מאסר נפרדים, לא כל-שכן – עונשים שיצטברו למאסר העולם המוטל.

4. שני הנאשמים מרצים כאמור מאסר עולם בגין עבירות רצח אותן ביצעו עוד עובר לפרשה בשני תיקים שונים. משכך, מתעוררת השאלה האם על עונש מאסר העולם שיש להשית עליהם על-פי דין גם בתיק זה להצטבר לאותו מאסר עולם אותו הנם ממילא מרצים, או להיות חופף לו. ערך חיי אדם לא יסולא בפז ודי, אפוא, בכך כדי להצדיק השתת מאסר עולם נפרד בגין כל מעשה רצח שקטל חיים. ואם כך במקרה שמדובר במעשה פיגוע אחד בו נקטלו חיי מספר אנשים, וודאי שכך אף במקרה שהמדובר בשני אירועי רצח נפרדים שהתגבשו במועדים ובמקומות שונים, תחת מעטה נסיבתי שונה בתכלית (השוו: גזר הדין שניתן על-ידנו ביום 19.1.06 ב[תפ"ח 775/04](http://www.nevo.co.il/case/20200980) **מ"י נ' עמרו עבד אל עזיז** והאסמכתאות המוזכרות שם).

5. נסיבות ביצוע רצח השופט המנוח מוכיחות באופן חד וברור – המדובר במעשה רצח שטני, מתוכנן בקפידה מראש, שקורבנו נבחר באקראי, בעודו משמש אמצעי גרידא להשגת תכלית מעוותת שנרקמה במוחו היוקד של נאשם 1. הנאשמים לא הפיקו כל לקח מעשי מעברם הפלילי, שבו לדרך העבריינות מן הזן החמור ביותר, והנה – קטלו חיי אדם כלאחר יד, זו כבר הפעם השנייה. זאת ועוד, החופשה בת היממה בה נתברך בחסד נאשם 2 כאסיר עולם, שנתאפשרה בזכות נאשם 1, שנועדה להפיח בו רוח חיים חדשה, נוצלה על-ידי הנאשמים באופן

מחריד ומעורר פלצות – דווקא לביצוע רצח נוסף, הימלטות מן הדין וקיום משא ומתן על דמו

של שופט ישראל שנשפך לשווא. בנסיבות אלו, אין כל הצדקה לילך ולו מרחק פסיעה לטובת הנאשמים. למותר לציין, כי נסיבות ביצוע רצח השופט המנוח אינן מורות כי פני הנאשמים לשיקום, אלא מדגישות את הסיכון העצום הגלום בהם לציבור בכללותו. הנה-כי-כן, דעכו שיקולי הענישה לקולא ונדמו.

6. לסברתנו, ראוי להשית על הנאשמים, במצטבר למאסר העולם, עונש מאסר נפרד בגין עבירות הבריחה ממשמורת חוקית והסיוע לבריחה ממשמורת חוקית, זאת על רקע הפגיעה החמורה בערך החברתי המוגן שביסוד עבירות אלו, ונוכח התקופה הממושכת של הבריחה בגין עונש של מאסר עולם.

על יסוד האמור לעיל, הננו גוזרים בזאת את דינם של הנאשמים כדלהלן:

**הנאשם 1**:

א. בגין עבירת הרצח – מאסר עולם, שירוצה במצטבר לזה שכבר הוטל עליו בתיק אחר;

1. בגין עבירת קשירת הקשר – 5 שנות מאסר בפועל;
2. בגין עבירת סיוע לבריחה – 5 שנות מאסר בפועל.

**הנאשם 2**:

א. בגין עבירת הרצח – מאסר עולם, שירוצה במצטבר לזה שכבר הוטל עליו בתיק אחר;

1. בגין עבירת בריחה ממשמורת חוקית – 5 שנות מאסר בפועל;
2. בגין עבירות קשירת קשר לביצוע רצח, התחזות כאחר, שיבוש מהלכי משפט, החזקה ונשיאת נשק, זיוף בכוונה לקבל דבר, וכן שימוש במסמך מזויף – 10 שנות מאסר בפועל.

לעונשי מאסר העולם שהוטלו על כל אחד מהנאשמים יתווסף, במצטבר, עונש המאסר בפועל של 5 שנים בגין עבירות של סיוע לבריחה ממשמורת חוקית (לגבי הנאשם   
1), ובגין עבירה של בריחה ממשמורת חוקית (לגבי הנאשם 2); ועונשים אלה ירוצו, אפוא, במצטבר זה לזה, ובמצטבר למאסרי העולם שמרצים כיום הנאשמים בתיקים אחרים. יתר העונשים שהוטלו על הנאשמים ירוצו בחופף לעונש מאסר העולם.

5129371

54678313

**זכות ערעור לכל אחד מהנאשמים לבית המשפט העליון תוך 45 יום מהיום.**

**ניתן היום, כ"ה בשבט התשס"ו (23 בפברואר 2006), במעמד באות-כוח המאשימה, הנאשמים ובאי-כוח הנאשמים.**

צ' סגל 54678313-816/05

סגן נשיא ש ו פ ט ש ו פ ט

נוסח מסמך זה כפוף לשינויי ניסוח ועריכה