בתי המשפט

|  |  |  |  |
| --- | --- | --- | --- |
| **בית המשפט המחוזי בירושלים** | |  | |
|  | |
| **לפני** | **כב' השופט י' נועם** |  | **29/03/2004** |

|  |  |  |  |
| --- | --- | --- | --- |
| **בעניין:** | **מדינת ישראל**  ע"י פרקליטות מחוז ירושלים | |  |
|  |  |  | המאשימה |
|  | **נ ג ד** | |  |
|  | **מועאז בן ברכאת זעתרי**  ע"י ב"כ עו"ד אנדרה רוזנטל | |  |
|  |  |  | **הנאשם מס' 1** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [144(ב2)](http://www.nevo.co.il/law/70301/144.b2), [244](http://www.nevo.co.il/law/70301/244), [273](http://www.nevo.co.il/law/70301/273), [274](http://www.nevo.co.il/law/70301/274)

**גזר-דין**

**(בעניינו של הנאשם מס' 1)**

1. הנאשם מס' 1, מועאז זעתרי (להלן - הנאשם), הורשע על-פי הודאתו בעבירות שיוחסו לו בארבעת אישומי כתב-האישום המתוקן, כדלהלן: הובלה של נשק ללא רשות על-פי דין - לפי [סעיף 144(ב)](http://www.nevo.co.il/law/70301/144.b) רישא ל[חוק העונשין](http://www.nevo.co.il/law/70301), התשל"ז-1977 (להלן - החוק); שיבוש מהלכי משפט - לפי [סעיף 244](http://www.nevo.co.il/law/70301/244) לחוק; הובלה של תחמושת ללא רשות על-פי דין - לפי [סעיף 144(ב)](http://www.nevo.co.il/law/70301/144.b) סיפא לחוק; סחר בנשק ללא רשות על-פי דין - לפי [סעיף 144(ב2)](http://www.nevo.co.il/law/70301/144.b2) לחוק; וניסיון לתקיפת שוטר בנסיבות מחמירות - לפי [סעיפים 274](http://www.nevo.co.il/law/70301/274) ו-[25](http://www.nevo.co.il/law/70301/25) לחוק.

512937151293712. הודאתו של הנאשם ניתנה במסגרת הסדר טיעון, שלפיו הוגש נגדו כתב-אישום מתוקן. על-פי ההסדר, התחייבה המאשימה לעתור למאסר בפועל של שש שנים ולמאסר על-תנאי, ואילו הסנגוריה לא הוגבלה בטיעוניה לעניין העונש.

3. אסקור להלן את העבירות שהנאשם הורשע בהן ונסיבות ביצוען.

באישום הראשון הורשע הנאשם בעבירות של הובלת נשק ושיבוש מהלכי משפט - לפי [סעיפים 144(ב)](http://www.nevo.co.il/law/70301/144.b) רישא ו-[244](http://www.nevo.co.il/law/70301/244) לחוק. ואלו העובדות העומדות ביסוד ההודאה וההרשעה שבאישום זה:

בסמוך לחודש מאי 2003 העביר מג'די זעתרי, אחיו של הנאשם (להלן - מג'די), לגיסו עבד אל-סלם כאשור (להלן - כאשור) אקדח מסוג CZ ושתי מחסניות מלאות בכדורים (להלן - האקדח והמחסניות), על-מנת שהאחרון יסתירם אצלו. לבקשתו של מג'די, הטמין כאשור את האקדח בביתו בביר-נבאללה.

בחודש ספטמבר 2003 נעצר מג'די בחשד למעורבות בפיגוע הטרור באוטובוס בקו 2 של אגד בירושלים. הנאשם סבר, כי מעצרו של מג'די קשור להחזקת האקדח והמחסניות, ועל-כן ניגש עם הנאשם מס' 2, זאכי נעאגי, לביתו של כאשור, ויחד נטלו משם את האקדח והמחסניות. הם הסתירו את הנשק והתחמושת בחצר בית אביו של הנאשם בא-רם, שם מתגורר גם אח נוסף של הנאשם - מהדי.

בין הנאשמים סוכם, כי אם ייעצר הנאשם, יפעל הנאשם מס' 2 להעברת האקדח והמחסניות למקום מסתור אחר, על-מנת להכשיל את החקירה הפלילית ולהעלים ראיות.

ביום 1.10.03 נעצר הנאשם בחשד למעורבותו בעבירות המיוחסות לו באישום זה. במהלך חקירתו הוא מסר לחוקריו על מקום הימצאם של האקדח והמחסניות בחצר בית אביו.

בסמוך לאחר מכן, בעקבות סיכום בין הנאשמים להעביר את הנשק והתחמושת למקום אחר לשם שיבוש החקירה, נטל הנאשם מס' 2 את האקדח ממקום המסתור והטמינו בחצר ביתו בואדי ג'וז.

בכך נשא הנאשם והוביל נשק ללא רשות על-פי דין, ועשה מעשה להסתרתו בכוונה להכשיל הליך שיפוטי.

4. באישום השני הורשע הנאשם בעבירה של הובלת תחמושת ללא רשות על-פי דין - לפי [סעיף 144(ב)](http://www.nevo.co.il/law/70301/144.b) סיפא לחוק. ואלו העובדות שהנאשם הודה בהן בעניין אישום זה:

במועד שאינו ידוע במדויק, בסמוך לאירועים הנדונים באישום הראשון, העביר הנאשם לגיסו כאשור תיק שהכיל תחמושת לנשק (להלן - התיק), על-מנת שהאחרון יסתירו בחצריו. לבקשתו של הנאשם הטמין כאשור את התיק בביתו בביר-נבאללה.

לאחר חלוף כחודשיים, נטל הנאשם את התיק מכאשור והעבירו לבית אביו בא-רם.

ביום 2.10.03, או בסמוך לכך, נשא הנאשם מס' 2 את התיק מבית אביו של הנאשם, והעבירו למקום בלתי ידוע.נ

5. באישום השלישי הורשע הנאשם בעבירת סחר בנשק ללא רשות על-פי דין - לפי [סעיף 144(ב2)](http://www.nevo.co.il/law/70301/144.b2) לחוק, בכך שבסמוך לחודש יולי 2003 מכר לעבדאללה שרבתי אקדח תמורת 8,000 ₪.

אין חולק, כי במועד בלתי ידוע לאחר העסקה האמורה, החזיר שרבתי את האקדח לנאשם. עוד אין מחלוקת, כי אקדח זה, שבו סחר הנאשם בחודש יולי, איננו האקדח שנשא הנאשם באירועים הנדונים באישום הראשון, וכי עבירותיו של הנאשם באישומים הראשון והשלישי מתייחסות, אפוא, לשני כלי-נשק.

6. באישום הרביעי, החותם את כתב-האישום, הורשע הנאשם בעבירת ניסיון לתקיפת שוטר בנסיבות מחמירות - לפי [סעיפים 274](http://www.nevo.co.il/law/70301/274) ו-[25](http://www.nevo.co.il/law/70301/25) לחוק, בכך שבמהלך חודש ספטמבר 2000, יידה יחד עם אחרים אבנים לעבר שוטרים במספר הזדמנויות: בשער השבטים במזרח ירושלים, ברמאללה, בצומת א-רם ובצומת איו"ש.ב

7. דינו של הנאשם מס' 2 - שהורשע על-פי הודאתו אך בעבירות הנדונות באישום הראשון ובחלקו בהובלת התחמושת באישום השני - נגזר עוד ביום 4.12.03. במסגרת הסדר טיעון שהגיעו אליו הצדדים, הושת עליו עונש מוסכם של שנת מאסר בפועל ושנת מאסר על-תנאי. הצדדים הגיעו להסדר זה, בין השאר, בהתחשב בכך שהנאשם מס' 2 הסתבך במעידה הפלילית הנדונה מתוך היענות לבקשתו של חברו-הנאשם, לסייע לו בשיבוש החקירה.

8. בפרשת גזר-הדין העידה המאשימה את שרבתי, אשר קנה מהנאשם את האקדח באירוע הנדון באישום השלישי, והודעתו של הלה במשטרה (ת/3) הוגשה כראיה. בהודעתו האמורה ציין שרבתי, כי מג'די, אחיו של הנאשם, גייס אותו לזרוע הצבאית של החמאס, וכי נטל חלק - תחת פיקודו של מג'די - בהוצאתו לפועל של פיגוע הטרור הרצחני בקו 2 של אגד בירושלים ובתכנון פיגועים נוספים.

המאשימה אינה טוענת, כי הנאשם היה מודע בעת ביצוע העבירות לחברותם של אחיו מג'די ושל שרבתי בארגון החמאס ולפעילותם האמורה במסגרת האירגון.

9. הנאשם הנו בן 22 ונשוי מזה כשנה. הוא בן למשפחה מוסלמית, מסורתית בהשקפת עולמה, המתגוררת בירושלים. הנאשם הוא הבן הרביעי, מתוך שישה אחים ואחיות. אביו, שעבד שנים רבות בעיריית ירושלים, אינו עובד מזה מספר שנים מחמת בעיות בריאותיות, ואמו הנה עקרת בית. לחובתו של הנאשם הרשעה קודמת אחת בדין, בעבירות של החזקת סכין וגניבה שנעברו בשנת 2000.

מתסקיר שירות המבחן עולה, כי הנאשם נשר ממסגרת הלימודים לאחר כשמונה שנות לימוד, בשל העדר מוטיבציה והישגים נמוכים. הוא השתלב בשוק העבודה מגיל צעיר על-מנת לעזור לפרנסת המשפחה, ובפרט בתקופה שבה חלה התדרדרות במצבו הבריאותי של אביו. בשנים הראשונות עבד בעבודות מזדמנות, ומזה כחמש שנים הוא עובד כעצמאי בעבודות צבע ושיפוצים.

בשיחתו עם קצינת המבחן נטל הנאשם אחריות חלקית על ביצוע העבירות. הוא ביטא צער על כישלונו ההתנהגותי, עת פעל לטענתו ללא שיקול דעת מבלי להבין את משמעות מעשיו, וניסה להשליך חלק מהאחריות על אחיו.

קצינת המבחן התרשמה, כי הנאשם נקלע למצוקה נפשית וחברתית קשה, וציינה כי בשיחותיו עמה השתמש הלה במנגנוני הגנה של השלכה והמעיט מחומרת נסיבות מעשיו. על רקע נתוני אישיותו, שצוינו בתסקיר, לא סבר שירות המבחן שהליך טיפולי יתן מענה למצוקתו, ונמנע על-כן מהמלצה כלשהי בעניינו.

10. בא-כוחה המלומד של המאשימה, עו"ד בראונר, הדגיש בטיעוניו לעונש את חומרת העבירות שהנאשם הורשע בביצוען, ובפרט אלו של סחר בנשק והובלת נשק ותחמושת, ואת הסיכון הרב הנשקף מהן לביטחון הציבור. הוא עתר - במסגרת הסדר הטיעון - להטלת מאסר בפועל לתקופה של שש שנים ומאסר על-תנאי.

11. הסניגור המלומד, עו"ד רוזנטל, ביקש מבית-המשפט שלא להחמיר בדינו של הנאשם. הוא טען, כי עבירות האלימות כלפי שוטרים הנדונות באישום הרביעי, נעברו לפני כשלוש וחצי שנים, עת היה הנאשם צעיר בן שמונה-עשרה; וכי העבירות האחרונות, של הובלת נשק ותחמושת, בוצעו על-ידו אך מתוך מטרה לסייע לאחיו בעת מעצרו, מבלי שידע על חברותו של האח בחמאס ומעורבותו בפעילות טרור. עוד ביקש הסניגור מבית-המשפט להתחשב, בעת גזירת-הדין, בהודאתו של הנאשם בעבירות שיוחסו לו; בנסיבותיו האישיות, ובכלל זה בעובדה שנישא לפני כשנה ומשמש כמפרנס העיקרי של משפחתו המורחבת; ובכך שלא נעשה שימוש בכלי הנשק ובתחמושת.

12. העבירות שביצע הנאשם חמורות.

למותר להכביר מילים על הסיכון הממשי הנשקף לחיי אדם ולביטחון הציבור מן העבירות של סחר בנשק והובלת נשק שלא כדין; שכן נשק - שהוא כלי קטלני מטבע ברייתו - עלול לעבור מיד ליד ולהגיע לידי גורמים עבריינים שיבצעו באמצעותו עבירות פליליות חמורות ואף לידי ארגוני טרור שישתמשו בו בפיגועים. פוטנציאל הסיכון האחרון הנו ממשי במציאות הביטחונית השוררת בארץ, והוא מחייב הטלת ענישה מחמירה ומרתיעה. (ראו [ע"פ 4609/98](http://www.nevo.co.il/case/5707014) **אחמד טאהא** נ' **מדינת ישראל**, דינים-עליון כרך נ"ו, 375).ו

על רקע הסיכון הממשי האמור לביטחון הציבור מביצוע העבירות הנדונות, מורה הפסיקה כי במסגרת שיקולי הענישה יש ליתן בדרך-כלל משקל נכבד יותר לאינטרס הציבורי על-פני נסיבותיו האישיות של הנאשם. (ראו: [ע"פ 10499/02](http://www.nevo.co.il/case/6171019) **מדינת ישראל** נ' **אלמוג מיארה,** דינים-עליון כרך ס"ד, 542).נ

בענייננו, הסיכון האמור היה ממשי ביותר, שכן הנאשם מכר אקדח לפעיל בארגון החמאס - שרבתי, והוביל נשק ותחמושת לשם שיבוש חקירתו של אחיו - מג'די, שנטל חלק פעיל בפיגועי טרור מטעם הזרוע הצבאית של ארגון זה. עם זאת, כאמור לעיל, הוסכם בין הצדדים, כי בעת ביצוע העבירות, לא היה הנאשם מודע למעורבותם של מי מהשניים בארגון החמאס.ב

מעשיו של הנאשם מלמדים על הסיכון שנשקף ממנו לשלום הציבור ולביטחונו. ראשיתם בהתנהגותו האלימה הנדונה באישום הרביעי - עת יידה אבנים לעבר שוטרים במספר הזדמנויות לפני כשלוש וחצי שנים; והמשכם - בעבירות של סחר בנשק והובלת נשק ותחמושת הנדונות ביתר האישומים, אשר בוצעו על-ידו בשנה האחרונה.ו

העבירות בנשק ובתחמושת שביצע הנאשם - הן מכירת האקדח לשרבתי והן הובלת הנשק והתחמושת למקומות מסתור שונים בשתי הזדמנויות - מצביעות על-כך שהלה היה מעורה ופעיל בתחום פלילי זה.

במסגרת שיקוליי לעונש, אקח בחשבון לחומרה את מהות העבירות, נסיבות ביצוען והסיכון הממשי שנשקף מהן לביטחון הציבור.

לקולא, אתחשב בהודאתו של הנאשם ובנסיבותיו האישיות שתוארו בתסקיר.

13. על-יסוד האמור לעיל, ובהתחשב במכלול טיעוני הצדדים לחומרה ולקולא, אני דן את הנאשם כדלהלן:

א. לארבע שנות מאסר בפועל, מיום מעצרו - 1.10.03.נ

ב. לשנתיים מאסר על-תנאי, שלא יעבור תוך שלוש שנים מיום שחרורו מן המאסר עבירה מן העבירות לפי סעיפים: [144(א)](http://www.nevo.co.il/law/70301/144.a) רישא, [144(ב)](http://www.nevo.co.il/law/70301/144.b) רישא או [144 (ב2)](http://www.nevo.co.il/law/70301/144.b2) ל[חוק העונשין](http://www.nevo.co.il/law/70301).

ג. לשנת מאסר על-תנאי, שלא יעבור במשך שלוש שנים ממועד שחרורו מן הכלא אחת מן העבירות לפי סעיפים: [144(א)](http://www.nevo.co.il/law/70301/144.a) סיפא, [144(ב)](http://www.nevo.co.il/law/70301/144.b) סיפא, [244](http://www.nevo.co.il/law/70301/244), [273](http://www.nevo.co.il/law/70301/273) או [274](http://www.nevo.co.il/law/70301/274) לחוק הנ"ל.

זכות ערעור לבית המשפט העליון תוך 45 יום מהיום.ב

גזר-הדין תורגם לנאשם לערבית על-ידי מתורגמן בית-המשפט.

**ניתן היום, ו' בניסן תשס"ד, (28 במארס 2004), בנוכחות ב"כ המאשימה, הסניגור והנאשם.ו**

|  |
| --- |
| **י' נועם, שופט** |

נוסח מסמך זה כפוף לשינויי ניסוח ועריכה