**בתי-המשפט**

|  |  |  |  |
| --- | --- | --- | --- |
| **בית משפט השלום בכפר סבא** | | **ת"פ (כפר- סבא) 2081/02** | |
| **לפני:** | **כב' השופט חנוך פדר – סגן הנשיא** | **תאריך:** | **4/3/2003** |

|  |  |  |  |
| --- | --- | --- | --- |
| בעניין: | **מדינת ישראל** | |  |
|  | ע"י ב"כ | **עו"ד בראון** | **המאשימה** |
|  | **נ ג ד** | |  |
|  | **ג'אבר סעדי** | |  |
|  | ע"י ב"כ | **עו"ד שוורצברג** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a)

גזר- דין

הנאשם הורשע, על פי הודאתו, ובמסגרת הסדר טיעון חלקי, בעבירה של החזקת נשק שלא כדין – עבירה לפי [סעיף 144(א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301).

בנסיבותיו המיוחדות והמקילות של תיק זה, אשר יפורטו להלן, עתרה התביעה ל- 6 חודשי מאסר בפועל, שירוצו, לפי האפשר, בעבודות שירות, מע"ת וקנס קספי.

לעומתה, עתר הסניגור לענישת מאסר, שתרוצה בעבודות שירות הגם שבהיקף מינימלי.

הנאשם, על פי הודאתו, אכן חטא בכך שהחזיק בנשק – שאילו נפל לידי גורם פלילי או עוין, היה ניתן להיעשות בו שימוש מקפח חיי אדם.

על כן, וברגיל, היה מקום להשית על נאשם זה ענישה מחמירה.

אלא, שבמקרה דנן מצאתי – כאמור – נסיבות של ממש לקולא:

המדובר בנאשם ללא כל עבר פלילי.

זו אף זו, שהמדובר בעבירה ממאי 2001, אשר כתב האישום בעטיה הוגש למעלה משנה לאחר ביצועה.

עוד לציין, כי הנאשם שיתף פעולה עם חוקרי המשטרה, ומסר גירסה מלאה, אשר על פיה נוסח כתב האישום – כך התובעת.

עם זאת, יודגש: לולא גירסתו זו, של הנאשם במשטרה, ספק אם ניתן היה להגיש כתב אישום כנגדו, שכן הנשק לא אותר.

כמו כן: המדובר בנאשם צעיר ונורמטיבי בדרך כלל – אשר מכתבה של מנהלת המרפ"ד, הוא המרכז לפיתוח סגלי הוראה, כמו גם מכתבו של ראש עירית טייבה, נ/1 – מעידים, כי הינו אזרח חיובי, התורם לחברה.

למותר לציין, כי הענישה במקומותינו הינה אינדיבידואלית, וככל שבדרך כלל על הקול היוצא מלפני ביהמ"ש, בעבירות בנשק, צריך צלול ומרתיע, יש לראות את התיק דנן על רקע נסיבותיו המיוחדות, והנאשם העומד בפני.

אשר על כן, ובהשוואה בין עבירות אחרות בנשק לבין המקרה דנן, יש להתחשב בנסיבות המיוחדות לקולא:

יתר על כן, הנאשם הודה מיד, הביע חרטה, נטל אחריות, ובכך חסך גם מזמנם של ביהמ"ש, התביעה ועדיה – וזאת יש לזקוף לזכותו.

לאור האמור, ומבלי להפחית בחומרתה של העבירה, אך תוך העמדתה בפרופורציה הראויה, ולפי התרשמותי, בנסיבות דנן, כי המדובר במעידה חד פעמית, בגינה מביע הנאשם צער וחרטת אמת – שהרי הוא עצמו, בהודאתו, היה המקור להעמדתו לדין, ולא איתור הנשק – לא אחמיר עימו – בזו הפעם – מעבר למידה הראויה.

בהתחשב בנסיבות, ולאחר ששקלתי את כלל הנסיבות לקולא ולחומרא, אני דן את הנאשם לעונשים הבאים:

אני גוזר על הנאשם 15 חודשי מאסר, מהם ירצה הנאשם 3 חודשים בפועל, ואילו 12 חודשי מאסר יהיו על תנאי למשך 3 שנים, והתנאי הוא שבמשך 3 שנים לא יעבור עבירה בנשק – עבירה לפי [סע' 144 (א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301).

אני דוחה את ביצוע המאסר לריצוי בפועל עד ליום 2.4.03 שעה 8:30, לשם קבלת חוות דעת הממונה על עבודות שירות, בדבר אפשרות ביצוע עונש המאסר בתנאים של עבודות שירות.

התנאים לעיכוב ביצוע עונש המאסר, ולשחרורו של הנאשם הם:

1. הנאשם יחתום על התחייבות עצמית, ויתן ערבות צד ג' בסך 10,000 ש"ח כל אחת. ערבות צד ג' יכול שתנתן בתוך 48 שעות.
2. אני מעכב את יציאתו מן הארץ של הנאשם, ודרכונו – אם יש ברשותו דרכון בר תוקף – יופקד בתחנת המשטרה.

מובהר בזה לנאשם, כי הצו לא יבוטל מעצמו בתום ריצוי העונש, ועל הנאשם לדאוג לביטולו.

לא ינתנו ערבויות אלה – תוצא פקודת מאסר כנגד הנאשם.

בנוסף, שהנאשם ישלם קנס כספי בסך 2,000 ש"ח או 60 ימי מאסר תמורתו, אם הקנס לא ישולם.

הקנס ישולם ב- 4 תשלומים חודשיים שווים ורצופים החל מיום 8.4.03.

בנוסף, הנאשם יחתום על התחייבות בסך של 5,000 ש"ח להימנע מלעבור על החיקוק לפיו הורשע, במשך שלוש שנים.

לא יחתום הנאשם על ההתחייבות, יאסר למשך 90 ימים, שיתווספו לתקופת מאסרו.

5129371

54678313

המזכירות תעביר עותק גזר הדין לממונה על עבודות השירות.

חנוך פדר – 54678313-2081/02

זכות ערעור תוך 45 יום מיום קביעת אופן ריצוי המאסר בפועל.

ניתן היום, 4 במרץ 2003, בפומבי במעמד הצדדים.

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן