בתי המשפט

|  |  |  |  |
| --- | --- | --- | --- |
|  | | | |
| בית המשפט המחוזי בירושלים | | ת"פ 000132/03 | |
|  | |
| לפני: | כבוד השופט יעקב צמח, נשיא |  | 08/10/2003 |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  |  | המאשימה |
|  | נ ג ד | |  |
|  | לוטפי בן טלאל זהאדה | |  |
|  |  |  | הנאשם |

|  |
| --- |
| למאשימה: עו"ד אופיר  לנאשם: עו"ד תיאודורי |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [402](http://www.nevo.co.il/law/70301/402)

גזר דין

1. הנאשם, לוטפי בן טלאל זהאדה, הורשע על פי הודאתו בעובדות כתב אישום שתוקן בהסדר טיעון, בארבע עבירות שוד, בשתי עבירות שוד מזוין בחבורה, בשוד בחבורה, ביריות באזור מגורים, בהשמדת ראייה ובהובלת נשק.

2. המדובר בשבע עבירות שוד שביצע הנאשם ביחד עם אחרים, בחודשים יוני-יולי 2002, ובפברואר 2003. רוב העבירות בוצעו תוך כדי שימוש בנשק, כשהנאשם וחבריו רעולי פנים.

5129371

3. באישום **הראשון**, השתלטו הנאשם וחבריו על מכונית "סובארו", באיזור ביר נבאללה, הורידו את נהגה ממנה, כשהם רעולי פנים ומאיימים עליו תוך ירייה באוויר שייצא ממכוניתו וימסרנה להם. בעל הרכב נכנע ומסר להם את מכוניתו.נ

באישום **השני**, תוך נהיגה במכונית הגנובה, הגיעו הנאשם וחבריו ביום המחרת לבנק המסחרי הפלסטיני בא-ראם, כשהם רעולי פנים. הנאשם ושניים מחבריו נכנסו לבנק כשהם חמושים, ירו יריה אחת באוויר, ודרשו מכל הנוכחים בתוך הבנק לשכב על הרצפה. הנאשם וחבריו גנבו מתוך הבנק 19,000 ש"ח, 3,850 דולר אמריקאי ו-556 דינר ירדני. אחרי כן, יצאו הנאשם ושותפיו לבית הקברות בא-ראם, שם התחלקו בשללם. הנאשם קיבל 18,000 ש"ח.ב

באישום **השלישי**, חזרו הנאשם וחבריו כעבור כשבוע ימים לאותו בנק. שוב הנאשם ושניים מחבריו נכנסו לבנק כשהם חמושים. משניסה שומר, שישב בפתח הבנק, לסגור את דלת הבנק בפני השודדים, ירה אחד מהחבורה לכיוונו, והקליעים פגעו בקיר. אחד השודדים ירה לעבר התקרה ולעבר הדלפקים בבנק, תוך דרישה מהנוכחים לשכב על הרצפה. הנאשם ושותפיו גנבו מהבנק 28,500 ש"ח, 5,900 דולר אמריקאי ו-2,130 דינר ירדני. חלקו של הנאשם היה כ-20,000 ש"ח.ו

באישום **הרביעי**, הנאשם וחבריו גנבו מכונית נוספת, תוך איום על בעליה בנשק. במכונית זו הגיעו השודדים לבנק. שוב ביצעו הנאשם וחבריו שוד באותו בנק, ממנו גנבו 42,000 ש"ח, 10,500 דולר אמריקאי ו-5,500 דינר ירדני. חלקו של הנאשם בשלל היה כ-24,000 ש"ח. בסמוך לאחר השוד שרפו הנאשם ושותפיו רכב זה, במטרה להקשות על זיהוי המשתתפים בשוד.נ

באישום **החמישי**, שדד הנאשם ביחד עם חבריו חלפן כספים בא-ראם. הם עשו כן תוך הצטיידו ברובה מסוג קלצ'ניקוב ושני אקדחים מפלסטיק. בדרכם לחלפן, גנבו מכונית מסוג סובארו, תוך איום בנשק על נהגה, ובה היה גם סך 4,000 ש"ח. הנאשם ושותפיו פרצו לחנות החלפן, כשהם חמושים בכלי נשק, וכשאחד מהם ממתין להם מחוץ לחנות. תוך שימוש באיומים, החלו השודדים לאסוף את הכסף שהיה במגירות ולהכניסו לשקית. תוך כדי כך, הגיע אדם נוסף ממשפחת החלפן, ובידו מוט ברזל. אחד השודדים ירה לעברו. לאחר מכן שוב ירה אחד השודדים לעבר הדלת, שמאחוריה הסתתר אדם זה. השודדים גנבו 50,000 ש"ח מהחנות והסתלקו מהמקום במכונית הגנובה, תוך כדי יריות באוויר.ב

באשום **הששי**, התפרצו הנאשם וחבריו לדירת גזברית הקונסוליה הצרפתית, באיזור שועפט, שם כפתו את העוזרת ונטלו מהדירה חפצי ערך ותכשיטים. הנאשם שמר על הדירה בחוץ.ו

3. לקולא - הודאת הנאשם. הנאשם כבן 27 שנה, נשוי. תושב העיר העתיקה בירושלים. שירות המבחן הגיש תסקיר בעניינו. נאמר בו כי הורי הנאשם התגרשו בילדותו והוא גדל בעוני ובדחיה. יחסו כלפי אביו - כעס ומרירות. עד גיל חמש גדל הנאשם אצל סבתו ואחרי כן הועבר לפנימיה. בהיותו בן שתים-עשרה שנים חזר הנאשם לאביו וסבל מהזנחה ומעוינות. בגיל שבע עשרה ביצע עבירות ונידון למאסר, השתחרר ואימץ אורח חיים דתי, אך שב לפשע ונידון שוב למאסר. אחרי שהשתחרר מבית הסוהר, לא מצא עבודה והחל להשתמש בסמים. הוא ברח עם אישה משכם ונשא אותה לאשה. באזני שירות המבחן, טען הנאשם כי ביצע את העבירות בתחום הרשות הפלסטינית בלבד, כתגובה על התנכלות הרשות לו על רקע חשדה בו לאורך שנים בשיתוף פעולה עם ישראל.

שירות המבחן אינו רואה סיכוי לחזרת הנאשם למוטב, חרף הבעת מוטיבציה מילולית. זאת בשל היעדר כוחות להתמודד עם לחצים וקשיים ובאין תמיכה משפחתית.נ

4. לחובת הנאשם הרשעות בפריצות לרכב, בפריצות לבנין, בעבירות בנשק, בגרימת מוות ברשלנות ובעבירות מגוונות על [פקודת הסמים המסוכנים](http://www.nevo.co.il/law/4216), שבגינן נידון מספר פעמים לעונשי מאסר בפועל.ב

5. עו"ד אופיר, בא כח המדינה, ביקש לדון את הנאשם, למצער, לעונש שיתקרב לעונש המכסימלי הקבוע בחוק לעבירה אחת מעבירות השוד שביצע. עו"ד אופיר הצביע על החומרה הרבה בעבירותיו והסכנה הקשה שנשקפת מהן לציבור ועל עברו הפלילי החמור, שהלך והחמיר עם השנים, והגיע לשיאו עתה בעבירות השוד הרבות והקשות שביצע. עו"ד אופיר טען כי הנאשם בחר בפשע החמור כדרך חיים. הוא החל בביצוע עבירות נגד הרכוש, המשיך בעבירות נשק, אגב כך ביצע עבירת גרימת מוות ברשלנות, ועתה הגיע הנאשם לביצוע סיטוני של עבירות שוד. תוך כדי כך גם זכה להמתקת עונשו בגין אחד התיקים בידי נשיא המדינה. לדעת עו"ד אופיר, העונשים שהוטלו על הנאשם ומחווה זו של נשיא המדינה, לא זו בלבד שלא הרתיעוהו מהמשך עיסוק בפשע, אלא אף העמיקו את מעורבותו בעבריינות. עו"ד אופיר גם ציין את הנסיבות החמורות של ביצוע העבירות: התכנון; העקביות; סיכון חיי אדם; שימוש בנשק מסוג קלצ'ניקוב באישום החמישי, שפגיעתו הרעה היא מן המפורסמות; נשיאת כלי נשק ושימוש בו ברוב מעשי השוד; הנזק הכלכלי והכספי החמור לרבים וערעור בטחון הציבור. עו"ד אופיר הפנה את תשומת לב בית המשפט לעונשים שהוטלו על שותפי הנאשם בתיקים פליליים 116/03, 131/03, 123/03 ו-136/03 של בית משפט זה, אך טען כי חומרת מעשי הנאשם עולה על כולם, הן במספר העבירות והן בחלק האקטיבי שנטל נאשם זה בכל העבירות הנדונות.ו

6. לעומתו, טען עו"ד תיאודורי, כי הנאשם "נולד ללא מזל", ילדותו היתה עשוקה ובפועל גדל בעזובה וברחוב. לאחרונה, כאמור, הוא נשא אשה, והוא השאירה ללא תמיכה. כן ביקש עו"ד תיאודורי למדוד את עונשו של הנאשם כמידת עונש שותפיו, שגם להם עבר פלילי, ולא להחמיר עמו מעבר לכך. הנאשם טען כי נרדף בידי הרשות הפלשתינאית כיוון שנחשד בשיתוף פעולה עם ישראל. לענין אחרון זה, לא הובאה ראיה. עוד ציין עו"ד תיאודורי, כי הנאשם החזיר לחלפן הכספים את הכסף שגנבו ממנו. גם עובדה זו לא הוכחה.נ

7. זה אחד מתיקי השוד הקשים ביותר שבאו לפנינו בשנים האחרונות, אם לא הקשה ביניהם. מדובר בעבריינות מסוכנת וחמורה, בנוסח "המערב הפרוע". אין מדובר במעשה אחד או שניים אקראיים שבוצעו מתוך מצוקה ללחם, אלא בסדרת מעשי שוד, שבוצעו, חזור ובצע, בצוותא, באלימות, באיומים, בנשק, ביריות ובשימוש באמצעי הסוואה, והכל בתאוות בצע. העבירות בוצעו ברובן בשעות היום בעיבורה של קרייה, ללא מורא וללא פחד. ביצוע העבירות עומד בסימן השיטתיות והמקצועיות. גם בסימן עזות מצח, בכך שהנאשם חזר על מעשיו, ופעם אחר פעם, שלוש פעמים, ביצע שוד באותו בנק, ופעם אחר פעם שדד בעלי מכוניות נוסעות ונישלם ממכוניותיהם כדי לעשות שימוש במכוניות למטרות השוד. הנאשם נהג משל אין דין ואין דיין. קורבנות העבירות - עובדי בנק, לקוחות בנק שבאו לתומם לקבל שירותים בנקאיים, נוסעים תמימים שנהגו ברכבם ונושלו מהם באיומי נשק, ובעלי עסקים בעסקיהם. במעשיו אלה, ובמיוחד בהישנותם פעמים כה רבות, יש כדי לערער את שלוות הרבים, את בטחון הרבים ואת שלום הציבור. צדק עו"ד אופיר, כי בכולם פעל הנאשם כשודד מאומן, שמומחיותו בכך. הנאשם לא בחל בשום אמצעי כדי להפיק את זממו ולא נרתע מסיכון חיי הרבים. אך בנס לא נגרמו אבידות בנפש. וכל זאת, עשה הנאשם בעקביות, אחר תכנון, ותוך גריפת שלל כספי רב שממנו לא החזיר מאומה לקורבנות. זאת, בנוסף לטראומה הקשה שמן הסתם גרם לקורבנותיו הרבים, שגם עליה אין פיצוי.ב

חבל שהמדינה לא מצאה לראוי לבקש לחייב את הנאשם בפיצוי קורבנותיו, כפי שהתחייב בנסיבות העניין.ו

שקלתי את עונשו של הנאשם, גם נוכח העונשים שהוטלו על שותפיו בתיקים האמורים, שעל חלקם - על קולא ועל חומרא - כך נאמר, ערערו הצדדים לבית המשפט העליון. עונשו של הנאשם ראוי שיהיה חמור במידה רבה לעומת כל יתר שותפיו, לא רק בגין מעורבותו ביותר מעשי שוד ובגין שקיעתו בפשע, כאמור, אלא גם בגין חלקו האקטיבי ובגין נסיבות החומרה הנוספות המתוארות לעיל, וגם כדי להמחיש שהפשע אינו משתלם.נ

אין ספק כי הנאשם בחר בפשע החמור כדרך חיים. בהיותו מחוץ לבית הסוהר, מסכן הוא את חיי הרבים ואת רכושם. על כן, בקשת המדינה לעונש אינה מוגזמת.

אכן, הנאשם היה ראוי לעונש שאינו רחוק מהעונש המכסימלי בגין חלק ממקרי השוד המזוין והמסוכן שביצע. עם זאת, לא אתעלם מהודאתו ומיתר הנסיבות, כאמור.ב

8. לפיכך, אני דן את הנאשם לשתים עשרה שנות מאסר בפועל מיום מעצרו, 24.2.2003, ושנתיים על תנאי, שהנאשם לא יעבור בתוך שלוש שנים מיום שחרורו ממאסר עבירה על אחד [הסעיפים 402](http://www.nevo.co.il/law/70301/402), [144](http://www.nevo.co.il/law/70301/144) ל[חוק העונשין](http://www.nevo.co.il/law/70301), התשל"ז-1977, או עבירה מסוג פשע כלפי הגוף או כלפי הרכוש.ו

לנאשם הזכות לערער על פסק הדין לפני בית המשפט העליון תוך 45 יום.נ

ניתן היום, י"ב בתשרי התשס"ד (8 באוקטובר 2003), במעמד המתייצבים.ב

|  |
| --- |
| יעקב צמח, נשיא |

**נוסח זה כפוף לשינויי עריכה וניסוח**