**בתי המשפט**

|  |  |  |  |
| --- | --- | --- | --- |
| **ת"פ 000249/03** | | בבית המשפט המחוזי בירושלים | |
|  | |
| **11/03/2004** |  | **כבוד השופטת יפה הכט** | **לפני:** |

|  |  |  |  |
| --- | --- | --- | --- |
|  | **מדינת ישראל**  **באמצעות פרקליטות מחוז י-ם** | | **בעניין:** |
| המאשימה | **ירון מינטקביץ'** | **ע"י ב"כ עו"ד** |  |
|  | **נ ג ד** | |  |
|  | **אחמד (בן מוחמד) עוואד**  **באמצעות הסניגוריה הציבורית** | |  |
| הנאשם | **ורד בירגר** | **ע"י ב"כ עו"ד** |  |

**גזר דין**

1. הנאשם הורשע על פי הודאתו בתקיפת שוטרים בנסיבות מחמירות - עבירה לפי סעיף 274(2) לחוק העונשין התשל"ז-1977, בכך שביום 30.11.03 סמוך לשעה 16:00, באזור שדה התעופה עטרות בירושלים, הבחין הנאשם ב-15 איש, שהשליכו אבנים והבעירו צמיג, וחבר אליהם. ג'יפ משמר הגבול ובו שישה שוטרים קרב אל המתפרעים ובעת שהיה בנסיעה, השליך הנאשם לעברו שתי אבנים ממרחק של כ-10 מטרים.

2. הנאשם כיום בן 19. בעת ביצוע העבירה היה בן 18 ומספר חודשים.

5129371משפחת המוצא שלו מונה זוג הורים וארבעה ילדים בגילאים 13-24 שנים. האב עובד בסעודיה מזה שנים רבות. במשך השנים נהג לבקר את משפחתו בחופשות, עד שאשתו הצטרפה אליו עם אחיו הצעיר לפני כשנתיים. הנאשם מתגורר עם אחיו הבכור ואחותו בדירה במחנה קלנדיה, והאב אינו מסייע בפרנסתם למרות שמצבו הכלכלי טוב.

הנאשם סיים בחינות בגרות והתכוון ללמוד באוניברסיטה. אביו סירב לסייע לו על רקע רצונו ללמוד מקצוע אחר מזה שרצה האב. הנאשם החל לעבוד כדי לממן את לימודיו, משימה שהתקשה לעמוד בה, חש תסכול, בדידות וחוסר אונים בשל חוסר יכולתו לבנות עתיד טוב והגיב באורח אימפולסיבי בעת ביצוע העבירה.נ

שירות המבחן התרשם, כי הנאשם נוטל אחריות והביע חרטה על החלק שנטל באירוע עליו הוא עומד לדין. האירוע בגינו הוא עומד לדין חריג לאורח החיים הנורמטיבי שניהל עד אז. עברו נקי ומאז שוחרר ממעצר הוא עובד כפועל בתקווה להצליח לחסוך ללימודיו. הנאשם הפיק לקחים בונים ממעצרו ומההליך המשפטי. בהתחשב בגילו, מצבו וחרטתו ומאחר שאינו תושב ישראל, ממליץ שירות המבחן להטיל עליו עונש מותנה משמעותי וחתימה על התחייבות מהישנות מעשים אלו בעתיד.ב

3. ב"כ המאשימה מבקש לדחות את המלצת שירות המבחן ולהשית על הנאשם עונש מאסר בפועל, נוכח חומרת העבירה והצורך להרתיע מפני פגיעה בכוחות המשטרה ומשום הצורך בהרתעת מתפרעים. אמנם עמדתה המקורית של המאשימה היתה מאסר בעבודות שירות, אך עונש זה אינו ישים לגבי הנאשם בשל היותו תושב שטחים.

מטרת הענישה היא הרתעת היחיד והרתעת הרבים, גמול ושיקום. מאסר על תנאי עלול להעביר לנאשם ולחבריו מסר שבית המשפט אינו רואה חומרה מיוחדת בידוי אבנים לעבר שוטרים. המקרה שלפנינו אינו מחייב שיקום - שכן מדובר באדם נורמטיבי שהחליט ליידות אבנים, והגמול על כך - מחייב ענישה של ממש, שכן מאסר על תנאי לא יהא בו די כדי להרתיע את הנאשם מלחזור על המעשה. כמו כן מבקש ב"כ המאשימה להשית על הנאשם קנס כספי.ו

4. הסניגורית הטעימה, כי מעטים הם התסקירים החיוביים בעבירות כגון אלה. מדובר בצעיר שעברו נקי, שירות המבחן הבהיר שהעבירה בוצעה על רקע משבר עם אביו והטעים את רצונו הכן ללמוד. מאסר במקרה זה לא ישרת שום אינטרס, אלא יפגע בחזרתו לדרך הנורמטיבית בה צעד עד למקרה, יפגע בתוכניותיו לעבוד ולממן את לימודיו, והיא מבקשת לאמץ את המלצת שירות המבחן.נ

5. הנאשם הביע צער וחרטה כנים, ואמר כי למד מטעותו וכי לא יחזור עליה. הנאשם ביקש סליחה וכן שיאופשר לו לחזור לאורח חייו הרגיל , לעבוד וללמוד.ב

6. אין אני מתעלמת מחומרת העבירה שברגיל מבוצעת על רקע אידיאולוגי, והעונש בגינה הוא מאסר בפועל גם כאשר מדובר בקטינים שעברם נקי, וזאת בשל החשש שעלולים הם לחזור ולבצע אותה ללא עונש ממשי ומרתיע.ו

במקרה דנן מדובר בצעיר שעברו נקי, מעידתו חריגה לאורח חייו הנורמטיביים, כמו גם הרקע ממנו הוא בא. הנאשם הותיר עליי רושם של צעיר חיובי ורציני. הוא היה עצור מיום 30.11.03 ועד יום 15.12.03. ניכר כי המעצר הקצר אותו חווה לימד אותו לקח לבל יסתבך שנית בעבירה כלשהי וראוי לתת לו הזדמנות להמשיך לעבוד וללמוד, ולהסתפק במקרה דנן בקנס כספי ומאסר על תנאי.נ

7. לפיכך אני גוזרת על הנאשם 3 חודשי מאסר שאותם לא ירצה אלא אם יעבור עבירה שהיא פשע, או נסיון לעבור עבירה שהיא פשע, בתוך 3 שנים מהיום. כמו כן אני מחייבת את הנאשם לשלם קנס בסך 2,000 ₪ או 20 ימי מאסר תמורתם.ב

**זכות ערעור לבית המשפט העליון בתוך 45 יום מהיום.ו**

**ניתן היום י"ח באדר, תשס"ד (11 במרץ 2004) במעמד ב"כ המאשימה, הנאשם, סניגוריתו ומתורגמן בית המשפט.נ**

|  |
| --- |
| **יפה הכט, שופטת** |

**עו"ד ורד בירגר**: בנסיבות אלה נבקש כי 2,000 ₪ שהופקדו ישמשו לקנס. אני מפנה להודעת הזיכוי מיום 15.12.03 שהופקד בב"ש 5124/03 בת"פ 249/03.ב

**עו"ד ניר סרי**: ככל שהופקדו ה- 2,000 ₪ - אין לי התנגדות.

# החלטה

תשלום הקנס יקוזז מהפקדון שהופקד בתיק הנ"ל.ו

**ניתנה היום י"ח באדר, תשס"ד (11 במרץ 2004) במעמד הנוכחים.נ**

|  |
| --- |
| **יפה הכט, שופטת** |

000249/03פ 053 יפה הכט

נוסח מסמך זה כפוף לשינויי ניסוח ועריכה