###### בית המשפט

|  |  |  |  |
| --- | --- | --- | --- |
| **ת"פ 001055/01** | | **בבית משפט מחוזי ירושלים** | |
|  | |
| **15/04/02** |  | **כבוד השופטת מרים מזרחי** | **בפני:** |

|  |  |  |  |
| --- | --- | --- | --- |
|  | **מדינת ישראל** | | **בעניין:** |
| המאשימה | **ד' נחמני-רוט** | **ע"י ב"כ עו"ד** |  |
|  | **נ ג ד** | |  |
|  | **1. חביבי חיים**  **2. חביבי ויולט** | |  |
| הנאשמים | **עו"ד הרמן אריאל** | **ע"י ב"כ עו"ד** |  |

הנאשם הורשע, על-פי הודאתו ובמסגרת הסדר טיעון – שהושג לאחר שמיעת חלק מהראיות - בעבירת הפרת חובת הורה, לפי סעיף 337 לחוק העונשין, תשל"ז-1977. על-פי כתב-האישום – לאחר שתוקן במסגרת הסדר הטיעון - טילפן הנאשם בהזדמנויות שונות לילדיו, ואמר להם להגיד למשטרה ולרשויות הסעד, כי הדוד ואשתו שבביתם התגוררו, במשמורת רשות הסעד, מתעללים בהם ומרביצים להם, וזאת למרות שהילדים אמרו כי טוב להם אצלם. כן נאמר בכתב-האישום, כי בהזדמנויות שונות טלפן הנאשם לילדיו ואמר להם - ללא נפקות אם אכן התכוון לכך - כי יתאבדו, כאשר לפחות הבוגר מבין הילדים הבין כי התאבדות כזו תסייע לאביו להשתחרר מהמעצר בו היה נתון אותה עת

**ג ז ר – ד י ן (נאשם 1)**

1. הנאשם הורשע, על פי הודאתו ובמסגרת הסדר טיעון – שהושג לאחר שמיעת חלק מהראיות - בעבירת הפרת חובת הורה, לפי סעיף 337 לחוק העונשין, תשל"ז-1977. על פי כתב האישום – לאחר שתוקן במסגרת הסדר הטיעון - במהלך החודשים ינואר ופברואר 2001 טלפן הנאשם בהזדמנויות שונות לילדיו י' (יליד 1988) וח' (יליד 1992), ואמר להם להגיד למשטרה ולרשויות הסעד, כי הדוד ואשתו שבביתם התגוררו, במשמורת רשות הסעד, מתעללים בהם ומרביצים להם, וזאת למרות שהילדים אמרו כי טוב להם אצלם. כן נאמר בכתב האישום, כי בהזדמנויות שונות טלפן הנאשם לילדיו ואמר להם - ללא נפקות אם אכן התכוון לכך - כי יתאבדו, כאשר לפחות הבוגר מבין הילדים הבין כי התאבדות כזו תסייע לאביו להשתחרר מהמעצר בו היה נתון אותה עת.

הנאשם היה נתון במעצר בתיק זה מיום 1.3.01 עד ליום 1.11.01.

2. על פי הודעת הצדדים על ההסדר, שנמסרה לבית המשפט ביום 1.11.01, לאחר ההרשעה ישוחרר הנאשם ממעצרו בתיק זה, ומתן העונש יידחה **לחצי שנה** כדי שבית המשפט יבחן את מצב הדברים לאור התנהגותו ביחס לילדיו. קשר זה עם ילדיו, אף כי הדבר לא צוין במפורש, אמור היה להתבצע באמצעות פקידת הסעד המטפלת בילדים, ולאור הנחיותיה.

דא-עקא, אף כי הובהר בעת הודעת ההסדר, כי לשחרור ממעצר נודעת חשיבות בכל הנוגע לשחרור מוקדם של הנאשם ממאסר שהוטל עליו בת"פ 1252/00 של בית משפט זה, לא התאפשר שחרורו המוקדם, לאחר שהמדינה התנגדה לשחרור זה. הנאשם שוחרר בסופו של דבר ממאסרו לפני כחודשיים ומאז לא יצר קשר עם ילדיו באמצעות פקידת הסעד.

3. באת כוח המאשימה טענה, כי בשל חומרת העבירה יש להטיל על הנאשם מאסר, בין השאר בהתחשב בכך שהמעשים שבהם הודה הם חוליה נוספת במלחמתו נגד הממסד, מלחמה הפוגעת בילדיו. היא הדגישה, כי העבירות בוצעו כאשר הנאשם היה עצור במסגרת ת"פ 1252/00 הנ"ל, שבו הורשע הנאשם בסופו של דבר בעבירות של הפרת הוראה חוקית, גניבת קטין, איומים, העלבת עובד ציבור וזילות בית המשפט, והכל בקשר לעימות שיש לו עם הרשויות לגבי ילדיו.

באת כוח המאשימה הפנתה גם לשני תיקים נוספים שבאחד מהם הורשע הנאשם בהפרת הוראה חוקית בכך שהוציא את בתו ממשמורת חוקית של רשויות הסעד, ובאחר הורשע בעבירה של אי קיום חובה כהורה, לדאוג לכך שילדו ילמד באופן סדיר במוסד לימוד חינוך חובה, לפי חוק לימוד חובה, תש"ט-1949.

באת כוח המאשימה הצביעה גם על כך, שמעצרו של הנאשם בתיק זה היה מקביל למעצר ולמאסר בת"פ 1252/00 הנ"ל, ולכן לשיטתה אין מקום לתת לעובדת המעצר האמור משקל רב.נ

באת כוח המאשימה עמדה גם על הפגיעה הקשה בילדים, שנגרמה מטבע העניין בשל הדברים ששמעו מאביהם.

4. בא כוח הנאשם קשר בין המעשים שבהם הודה הנאשם ובין אישיותו המיוחדת והדגיש, כי מעשים אלה בוצעו אף כי לא יכול להיות ספק שהנאשם אוהב את ילדיו. בא כוח הנאשם גם הדגיש את אכזבת הנאשם מהעובדה שלא שוחרר שחרור מוקדם, עד כדי תחושה שהמדינה לא ביצעה את חלקה בהסדר. הוא הוסיף וטען, כי אין מקום לשפוך שמן על המדורה ולהוסיף ענישה מכאיבה כטענת באת כוח המאשימה, וכל זאת גם כדי לאפשר את חידוש הקשר התקין בין הנאשם לבין ילדיו. בא כוח הנאשם הוסיף, כי אין מקום להתעלם מהמעצר הממושך שבו היה נתון הנאשם בתיק זה.ב

5. בגזר הדין שניתן בת"פ 1252/00 הדגיש בית המשפט (מפי כב' השופט י' צבן) כי הנאשם ואשתו מנהלים מאבק נגד הממסד על גב ילדיהם, ותוך כדי כך עוברים עבירות. בית המשפט ציין שם גם את העובדה, כי לנאשם עבר פלילי משמעותי. לעניין זה התייחס לעבירות רכוש משנת 1992, ואחר כך לעבירות בתיקים שצוינו לעיל. יחד עם זאת נכתבו בגזר הדין הדברים הבאים בהתייחס לנאשם ולאשתו:

"...לנאשמים תפיסה סובייקטיבית ואמונה מלאה בצדקת דרכם, כי עליהם לחנך את ילדיהם כפי שהם מבינים. הנאשמים אוהבים את ילדיהם אהבה חסרת גבולות, ודומני כי מר אברהם בן-הדור הגדיר זאת נכון באומרו כי אהבת הנאשם לילדיו היא פתולוגית. פתולוגיה זו מקבלת ביטוי בנכונות לעבור עבירות אם הנאשם חושב כי הדבר טוב לילדיו. הנאשמים סובלים סבל רב בשל הנתק מהילדים ואני מאמין להם באומרם כי כל יום של נתק מהווה עבורם עונש...".ו

דברים אלה מחזקים את השקפתי, כי אכן גם העבירות בתיק שלפניי בוצעו בשל אישיות סבוכה של הנאשם, כאשר מצד אחד הוא אוהב את ילדיו ומצד שני, בין השאר בשל השקפה תמוהה לגבי טובתם - שיש לה הסבר גם באבחנה הפסיכיאטרית שבחוות דעת של ד"ר **ליטמן** שניתנה לגביו - עובר על החוק.

בנסיבות אלו, ולאור העובדה שהנאשם שוחרר לא מזמן ממאסר בפועל של 16 חודשים שהוטל עליו בת"פ 1252/00 ביום 20.5.01, וכאשר אילו נגזר דינו ביום 1.11.01 היה ריצוי כל מאסר כמקובל חופף לעונש האמור ולתקופת המעצר בתיק זה, ולאור העובדה שלא שוחרר שחרור מוקדם, אף כי צפייתו שהדבר ייעשה כחלק מהסדר הטיעון, עלתה בקנה אחד עם רוח ההסדר, איני רואה מקום להחמיר איתו. יש גם מקום להניח, שהעונש שנגזר עליו בת"פ 1252/00, ובכללו מאסר על תנאי לתקופה של 10 חודשים אם יעבור שורת עבירות, יהא בו כדי להרתיעו. יש גם יסוד להערכה כי העובדה שהוא נמנע עתה מקשר עם הילדים נובעת מחששו לעבור על החוק, ומלמדת על זהירותו כפועל יוצא של הענישה הקודמת.

לאור האמור, אני גוזרת על הנאשם מאסר על תנאי לתקופה של 10 חודשים, אותו ירצה אם יעבור תוך תקופה של שנתיים מהיום עבירה בה הורשע לפני.

**זכות ערעור לבית המשפט העליון תוך 45 יום מהיום**.נ

**ניתן היום ג' באייר, תשס"ב (15 באפריל 2002) במעמד המתייצבים.ב**

**5129371**

|  |
| --- |
| **מרים מזרחי, שופטת** |

נוסח זה כפוף לשינויי עריכה וניסוח