**בתי המשפט**

|  |  |  |  |
| --- | --- | --- | --- |
| בבית המשפט המחוזי בירושלים | | ת"פ 001197/01 | |
|  | |
| לפני:נ | כבוד השופט יעקב צמח, סגן-נשיא |  | 12/12/01 |

|  |  |  |  |
| --- | --- | --- | --- |
| בעניין:ב | מדינת ישראל | |  |
|  |  |  | המאשימה |
|  | נ ג ד | |  |
|  | אליהו משה | |  |
|  |  |  | הנאשם |

למאשימה:ו עו"ד אש

**לנאשם:נ עו"ד גלעד,** **מטעם הסניגור הציבורי המחוזי**

**גזר דין**

1. הנאשם, משה אליהו, הורשע, כאמור בהכרעת הדין המפורטת, בנשיאת נשק - עבירה על סעיף 144(ב) רישא לחוק העונשין, התשל"ז-1977 (להלן - החוק), במעשה פזיזות ורשלנות - עבירה על סעיף 338(5) לחוק, ובאיומים - עבירה על סעיף 192 לחוק (שתי עבירות). העבירות בוצעו בימים 25.8.2001 ו-26.8.2001. הנאשם ירה באקדח לעבר המתלונן שרדף אחריו בשעת לפנות בוקר, אחר שחשד בו שהוא ניסה לפרוץ לדירת אחיו. מאישום זה של נסיון התפרצות, זוכה הנאשם מחמת הספק. יום קודם לכן איים הנאשם על אמו כי יהרגנה, ואף נטל מברג ואיים עליה בו כי "יוציא לה את העיניים".

2. הנאשם ביצע עבירות אלה חודש ימים ושבוע אחרי ששוחרר ממאסרו הקודם. הנאשם ריצה שבעה חודשי מאסר על פי גזר דין של בית משפט השלום בירושלים, בתיק פלילי 1012/01, מיום 10.1.2001, וכן נידון לשמונה חודשי מאסר על תנאי אם יעבור בתוך שלוש שנים עבירת אלימות, ולשלושה חודשי מאסר על תנאי אם יעבור בתוך שלוש שנים עבירת איומים. גם באותו תיק הורשע הנאשם באיומים שהפנה, כך אנו למדים מטיעון בא-כח המאשימה, כלפי הוריו. בית המשפט קמא (כב' השופט שטראוס), פתח את גזר הדין במילים אלה:ב

"אין ספק שבעייתו החמורה של הנאשם לא תבוא על פתרונה תוך חבישתו בין חומות הכלא ובמוקדם או במאוחר יהא על הנאשם עצמו לגייס את כוחות הנפש, ויש לקוות בעזרת הרשויות והגורמים המופקדים על כך - לעשות לגמילה מהתמכרותו לאסון הסמים.

אך גם לביהמ"ש אין 'תרופות פלא' ומחוייב הוא לשמור גם על בטחון הציבור ולהגן עליו מפני כל תופעה של אלימות לרבות איומים אשר, כפי שבצדק טען נציג המאשימה, בימינו ולאחרונה מתגלגלות במהרה לחבלות, למעשי אלימות ואף חמור מכך".

3. בתיק זה, כמו בתיק הקודם, ניכר כי יסוד עבריינות הנאשם - התמכרותו לסמים. תוך כדי כפירה בעובדות כתב האישום, טען הנאשם בתיק הנוכחי, כי מחמת שימוש בסמים אין הוא זוכר מאומה מהאירועים שבהם הואשם. גם כאן עומד בית המשפט בפני בעיה אמיתית, כפי שתוארה בידי הסניגור, עו"ד גלעד. הנאשם היום בן 31 שנים, החל בעבריינותו בגיל הנערות, ומאז ביצע ברציפות עבירות רבות, עיקרן עבירות רכוש, עבירות אלימות ועבירות בנשק. בגינן ריצה תקופות מאסר ארוכות, שהצטברו לשנים רבות. בפועל, כך טען עו"ד גלעד, כל חיי הנאשם הם מעגל סגור של פשיעה, מאסר, שחרור מהכלא וחזרה לכלא. על כן ביקש עו"ד גלעד לשים את הדגש בענין הנאשם בגמילה וגם בשיקום.

לעומתו טען בא-כח המדינה, עו"ד אש, כי הנאשם מסוכן לציבור כיוון שיש ברשותו נשק והוא ירה בו, וכן כיוון שהחמיר את איומיו כלפי הוריו, שבגין איומיו הקודמים כלפיהם נידון, כאמור, בתיק הנזכר למאסר, וגם סיכן את חיי הזולת בעצם השימוש בנשק.

4. אכן, העבירות שביצע הנאשם חמורות הן, ובכגון זה הכרח להגן על הציבור מפני המשך עבריינותו, יהיה הרקע לעבריינות אשר יהיה. ביצוע עבירות תחת השפעת סמים, מגדיל את הסכנה הנשקפת לציבור. במיוחד אמורים הדברים על רקע עבריינותו הקשה והרצופה של הנאשם, כפי שפורטה בגליון הרשעות הקודמות (ת/3). לכן, אין מנוס מלדון את הנאשם לתקופת מאסר ממשית.

5. כאמור, נגד הנאשם תלוי ועומד בתיק פלילי 1012/01 האמור, מאסר על תנאי לשלושה חודשים בגין עבירת איומים, ועונש זה הוא בר הפעלה בתיק הנוכחי. בנסיבות הענין, אין הצדקה שלא להפעילו במצטבר לעונש המוטל.

6. עם זאת, נראה כאן, כפי שטען עו"ד גלעד, כי הכרח לעשות עתה, במסגרת מאסרו של הנאשם, מעשה ממשי לגמילתו מסמים וגם לשיקומו. בכך, אם הדבר יצלח, והנאשם יחזור מדרכו הרעה, תצמח טובה גם לנאשם וגם לציבור. ראינו את הנאשם במהלך משפט זה, ונוכחנו, על פי התנהגותו בבית המשפט, בחומרת בעיית ההתמכרות לסמים. הנאשם אף לא אבה שיוגש תסקיר של שירות מבחן בעניינו, כפי שביקש סניגורו, באומרו כי אין הוא רואה תוחלת לעתידו. בנסיבות אלה, נראה לנו נכון כי ייעשה מאמץ של ממש לגמילתו מסמים וכן לשיקומו במסגרת מאסרו. אנו גם ממליצים לפני רשויות שיקום האסיר שיתנו את דעתם על אפשרות של טיפול בנאשם עוד במהלך מאסרו. לבקשת עו"ד גלעד, ממליצים אנו גם לפני רשויות הרווחה של עירית ירושלים לסייע לשיקום הנאשם עם שחרורו ממאסרו.

7. לפיכך, אנו דנים את הנאשם ל-36 חודשי מאסר, מתוכם 20 חודשים בפועל מיום מעצרו (26.8.2001), והיתרה על תנאי, שהנאשם לא יעבור בתוך שלוש שנים מיום שחרורו ממאסרו עבירה על אחד הסעיפים שבהם הורשע. אנו מורים על הפעלת שלושה חודשי המאסר על תנאי האמורים, ומורים כי הנאשם ירצה אותם במצטבר לעונש המוטל.

8. לענין פסקה 6, תמציא המזכירות העתק מגזר דין זה לנציב שירות בתי הסוהר, לרשות לשיקום האסיר, ולמחלקת הרווחה של עירית ירושלים.

לנאשם הזכות לערער על פסק הדין לפני בית המשפט העליון תוך 45 יום מהיום.

ניתן היום כ"ו בכסלו התשס"ב (11.12.2001), במעמד המתייצבים.

|  |
| --- |
| יעקב צמח, סגן-נשיא |

5129371

נוסח זה כפוף לשינויי עריכה וניסוח