|  |  |  |
| --- | --- | --- |
| **בית משפט השלום בחדרה** |  | |
| **ת"פ 1001-05 מ.י. מחלקה משפטית מכס - ת"א נ' א.ר.ק שירותי כ"א בע"מ ואח'** |  | **11 יולי 2011** |

|  |  |  |
| --- | --- | --- |
|  | **בפני כב' השופט מוחמד מסארווה** | |
| **המאשימה** | | **מדינת ישראל, באמצעות**  **המחלקה המשפטית לתיקים מיוחדים,**  **הנהלת המכס** |
| **נגד** | | |
| **הנאשמים** | | **1. א.ר.ק. שירותי כוח אדם בע"מ**  **ח.פ. 513415372, אצל**  **עאמר קעדאן, בקה אל גרביה**  **2. עאמר בן פריד קעדאן,**  **ת.ז. 036510402 יליד 1979**  **בקה אל גרביה** |

<#2#>

נוכחים:

ב"כ המאשימה: עו"ד גיל מסביר

הנאשמים: בעצמם

ב"כ הנאשמים: עו"ד סייף ותד

**במסמך זה הושמטו פרוטוקולי**

חקיקה שאוזכרה:

[חוק מס ערך מוסף, תשל"ו-1975](http://www.nevo.co.il/law/72813): סע' [38](http://www.nevo.co.il/law/72813/38), [117(א)(6)](http://www.nevo.co.il/law/72813/117.a.6), [117(ב)(5)](http://www.nevo.co.il/law/72813/117.b.5), [117(ב)(6)](http://www.nevo.co.il/law/72813/117.b.6), [117(ב)(8)](http://www.nevo.co.il/law/72813/117.b.8), [117(ב2)(3)](http://www.nevo.co.il/law/72813/117.b2.3)

**ם**

**גזר דין**

1. הנאשמים הורשעו, בהכרעת דין שניתנה בעניינם ע"י ביהמ"ש בעבירות של ניכוי מס תשומות מבלי שיש להם לגביו מסמך כאמור [בסעיף 38](http://www.nevo.co.il/law/72813/38) ל[חוק מס ערך מוסף](http://www.nevo.co.il/law/72813), במטרה להתחמק או להשתמט מתשלום מס, בנסיבות מחמירות, 21 עבירות לפי [סעיף 117(ב)(5)](http://www.nevo.co.il/law/72813/117.b.5) לחוק מס ערך מוסף **(להלן :"החוק")** ביחד עם [סעיף 117(ב2)(3)](http://www.nevo.co.il/law/72813/117.b2.3) לחוק, כי הם – הנאשמים, הכינו, ניהלו או הורשו להכין ולנהל פנקסי חשבונות כוזבים ו/או רשומות כוזבות במטרה להתחמק או להשתמט מתשלום מס, עבירה על [סעיף 117(ב)(6)](http://www.nevo.co.il/law/72813/117.b.6) לחוק.

2. בעובדות האישום הראשון נמצא כי בחודש יוני 2003 הקים הנאשם 2 **(להלן: "הנאשם")** את הנאשמת 1 **(להלן: "הנאשמת")** – חברה פרטית מוגבלת במניות הרשומה כעוסק מורשה תחת מספר רישומה כתאגיד ברשם החברות, עוסק מורשה לענין החוק – [חוק מס ערך מוסף](http://www.nevo.co.il/law/72813) התשל"ו – 1975. בכל המועדים הרלבנטיים לכתב האישום שימש הנאשם כמנהלה הפעיל של הנאשמת;

מתוך כוונה להתחמק מתשלום מס, קיבל הנאשם 21 מסמכים הנחזים להיות חשבוניות מס שהוצאו מבלי שנעשתה העסקה כמפורט בהן, ורשם אותן בספרי הנה"ח של הנאשמת **(להלן: "התשומות הפיקטיביות")**;

על מנת להתחמק מתשלום מס ניכה הנאשם בדיווחיה של הנאשמת למנהל המע"מ בגין אותן תשומות פיקטיביות שניכו הנאשמים בסך של 4,796,960 ₪ ומס תשומות על פיהן בסך 731,740 ₪;

כמו כן הנאשמים הוציאו 14 חשבוניות מס בסך 1,031,045 ₪ ע"ש הנאשמת לגורמים שונים, מבלי שעשו או שהתכוונו לעשות עסקה לגביהן, (להלן:**"החשבוניות הפיקטיביות"**) מתוך כוונה להתחמק מתשלום מס, ובמעשיהם אלו גרמו נזק לקופת המדינה בהיקף של 155,625 ₪.

באישום השני הורשעו הנאשמים בכך שפעלו במטרה להביא לכך שאדם אחר יתחמק או ישתמט מתשלום מס, אותו הוא חייב לשלם, 14 עבירות על [סעיף 117(ב)(5)](http://www.nevo.co.il/law/72813/117.b.5) לחוק, עפ"י העובדות כמפורט באישום השני, ובאישום השלישי, הורשעו הנאשמים בכך שהשתמשו, במרמה, או תחבולה, ע"י כך שהרשו לאחר לעשות מעשה במטרה להתחמק ולהשתמט מתשלום מס, עבירה על [סעיף 117(ב)(8)](http://www.nevo.co.il/law/72813/117.b.8) ל[חוק מס ערך מוסף](http://www.nevo.co.il/law/72813), ובאישום הרביעי הורשעו הנאשמים באי הגשה במועד של 2 דו"חות, עבירה על [סעיף 117(א)(6)](http://www.nevo.co.il/law/72813/117.a.6) לחוק.

3. בטיעוניה לעונש, הדגישה באת כוח המאשימה כי במעשיהם אלו של הנאשמים גרמו נזק לאוצר המדינה בהיקף של כ – 912,000 ₪, נזק שלא תוקן עד היום.

העבירות בהן הורשעו הנאשמים חמורות הן, המחייבות כוונה להתחמק מתשלום המס, שהעונש המירבי לצידה של כל אחת מן העבירות הוא 5 שנות מאסר;

אין מדובר במעידה חד פעמית, הנאשמים אימצו מעשה העבירות כשיטת עבודה בניהול עסקיהם, וביהמ"ש העליון הדגיש החומרה שבביצוע עבירות כלכליות מסוג זה;

באת כוח המאשימה, תוך ציטוט מפסיקת בתי המשפט, מבקשת להגדיר את העבירה של הפצת חשבוניות פיקטיביות כאבי אבות הטומאה;

המאשימה מבקשת להדגיש כי הנאשמים לא תיקנו הנזק שגרמו לקופת המדינה ולא הסירו את המחדלים, ומכאן שבהתאם להלכות שנפסקו לאורך השנים, בבתי המשפט שהעונש הראוי הוא מאסר בפועל לתקופה ממושכת וקנס כספי גבוה להפוך העבירה לבלתי כדאית לעבריין.

באת כוח המאשימה מבקשת להשית על הנאשם מאסר בפועל לתקופה ממושכת, מאסר על תנאי מרתיע וקנס כספי גבוה.

4. מנגד, מבקש ב"כ הנאשמים, להדגיש שהענישה בישראל ובבתי המשפט היא ענישה אינדבידואלית, מדובר בעבירות מהשנים 2003-2004, ומאז חלפו להן כ – 7 שנים, בינתיים הנאשם התחתן ונולד לו בן, נסיבות שיש בהן כדי לשנות את חייו לטובה ולחיוב.

לנאשם אין עבר פלילי מכל סוג, וכפי שעולה מעדותו של עד האופי, עו"ד אבו מוך, הוא נישא לפני כשנה, ולאחרונה נולד לבני הזוג בנם הבכור, אשתו של הנאשם הכירה אותו מלפני כשש שנים, חמש שנים מתוכן היו מאורסים לאחרונה נישאו ונולד בנם בכורם, אשתו עובדת מזה שנים במשרדו של עו"ד אבו מוך ומשם הוא הכיר את משפחת הנאשם.

אביו של הנאשם היה קבלן בנין בהיקף גדול, אלא שעסקו קרס עקב מחלתו של האב, מצב המשפחה הכלכלי התדרדר ועל רקע קריסה כלכלית זו נעברו העבירות בהן הורשע הנאשם.

ב"כ הנאשם מבקש לאבחן עניינו של הנאשם ממקרים שהובאו בפסיקה שצוטטה ע"י התביעה, והסנגור המלומד הציג פסיקה גם מבימ"ש זה, ממנה עולה שבעבירות מסוג העבירות בהן הורשע הנאשם ובהיקף שכזה הושתו עונשי מאסר מתונים.

מאסר בפועל חמור שיוטל על הנאשם יפגע יותר משהוא יפגע בנאשם, באשתו ובבנו שרק זה עתה פקח את עיניו לעולם. הנזק שייגרם למשפחתו הגרעינית ולמשפחתו המורחבת עלול להיות בלתי הפיך וימוטט את כל מרכיבי המשפחה.

ב"כ הנאשם מבקש לתת לנאשם הזדמנות שניה ולא למצות הדין עם הנאשם.

5. בהתחשב בחומרת העבירות, התמשכותן והיקפן של העבירות בהן הורשעו הנאשמים, טיעוני ב"כ המאשימה מחד, בטיעוני ב"כ הנאשמים, נסיבותיו האישיות והמשפחתיות של הנאשם מאידך, אני גוזר על הנאשמים את העונשים הבאים:

**על הנאשמת 1 שאינה פעילה:**

תשלום קנס של 10,000 ₪, אשר ישולמו ע"י הנאשמת תוך 90 יום מהיום.

**על הנאשם 2:**

א. מאסר בפועל למשך 27 חודשים.

ב. מאסר על תנאי של 18 חודשים, והתנאי הוא שהנאשם לא ישא בו אלא אם יעבור תוך 3 שנים ממועד שחרורו ממאסר, עבירה מסוג העבירות בהן הורשע הנאשם ויורשע בה בין בתקופת התנאי ובין לאחריה.

ג. תשלום קנס כספי בשיעור של 150,000 ₪ או 12 חודשי מאסר תחתיו;

הקנס ישולם ע"י הנאשם בתשלומים חודשיים שווים ורצופים של 3,000 ₪ כל אחד החל מיום 1.1.12 ובכל 1 לחודש שלאחריו;

**הודעה לצדדים זכות ערעור על פסה"ד לביהמ"ש המחוזי בחיפה תוך 45 יום מהיום.**

**<#4#>**

**ניתנה והודעה היום ט' תמוז תשע"א, 11/07/2011 במעמד הנוכחים.**

|  |
| --- |
|  |
| **מוחמד מסארווה, שופט** |

<#5#>

**החלטה**

לבקשת ב"כ הנאשמים וחרף התנגדות ב"כ המאשימה, אני מורה כי כנגד חתימת ערב צד ג' ע"ס 150,000 ₪ וערבות בנקאית שתומצא תוך 7 ימים מהיום ע"ס 50,000 ש"ח, אני מעכב ביצוע גזה"ד

ל – 45 יום מהיום;

הערבות הבנקאית כאמור תומצא לתיק ביהמ"ש תוך 7 ימים ובינתיים פסה"ד מעוכב בהתאם.

<#6#>

**ניתנה והודעה היום ט' תמוז תשע"א, 11/07/2011 במעמד הנוכחים.**

|  |
| --- |
|  |
| **מוחמד מסארווה, שופט** |

<#7#>

**החלטה**

ניתן בזה צו עיכוב יציאה מן הארץ כנגד נאשם 2, עאמר פריד קעדאן, ת.ז. 036510402.

אחיו של הנאשם, קעדאן רומל ת.ז. 026199182, יחתום כערב צד ג'.

<#8#>

**ניתנה והודעה היום ט' תמוז תשע"א, 11/07/2011 במעמד הנוכחים.**

5129371

מוחמד מסארווה 54678313

54678313

|  |
| --- |
|  |
| **מוחמד מסארווה, שופט** |

(הפרוטוקול גזה"ד הוקראו לנאשמים מהטיוטא עקב תקלת מחשוב, והוקלדו היום 21.7.2011 למערכת נט המשפט)

הוקלד על ידי: סיגלית סגל

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן