|  |  |  |  |  |
| --- | --- | --- | --- | --- |
| **בית המשפט המחוזי בבאר שבע** | | | |  |
| ת"פ 10374-07-22 מדינת ישראל נ' אלקרעאן | | |  |  |
| לפני | **כבוד השופט אלון גביזון** | | | |
| בעניין: | **המאשימה** | **מדינת ישראל**  **ע"י ב"כ עוה"ד אורלי פיתוסי** | | |
|  | **נגד** | | | |
|  | **הנאשם** | **מהאר אלקרעאן - בעצמו**  **ע"י ב"כ עוה"ד ויקטור אוזן** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144](http://www.nevo.co.il/law/70301/144.b) (ב)

[פקודת התעבורה [נוסח חדש]](http://www.nevo.co.il/law/5227): סע' [43](http://www.nevo.co.il/law/5227/43)

|  |
| --- |
| **גזר דין** |

1. הנאשם הורשע, על פי הודאתו בכתב אישום מתוקן, בעבירות בנשק (נשיאה והובלה ) – עבירה לפי סעיף [144 (ב)](http://www.nevo.co.il/law/70301/144.b) רישא + סיפא ל[חוק העונשין](http://www.nevo.co.il/law/70301), התשל"ז – 1977.

**כתב האישום והסדר הטיעון:**

2. על פי כתב האישום המתוקן, בתאריך 15.06.22, בשעה 21:00 לערך, במועד שאינו ידוע במדויק למאשימה, הנאשם, בלא רשות על פי דין, נשא והוביל נשק – רובה סער מסוג M-16 יחד עם מחסנית תואמת בתוכו, השייך לצה"ל (להלן: **"הנשק"**), ברכב מסוג סקודה אוקטבה (להלן: **"הרכב"**).

עת הוביל הנאשם את הנשק ברכב בפזורת כסייפה, נחסם הנאשם על ידי ניידת משטרה. בשלב זה, החל הנאשם בבריחה עם רכבו.

בהמשך הנסיעה, ירד הנאשם עם רכבו לעבר עפר, עצר את הרכב, הוציא את הנשק וזרק אותו מחוץ לרכב.

מיד לאחר מכן, נכנס הנאשם חזרה לתוך הרכב וניסה להמשיך בבריחתו, אך ללא הצלחה. או אז יצא הנאשם מהרכב והחל במנוסה רגלית עד שנעצר על ידי השוטרים במקום אשר גם תפסו את הנשק.

3. הנאשם הודה בכתב האישום המתוקן במסגרת הסדר טיעון אשר לא כלל הסכמה לעונש, ולבקשת ההגנה התבקש שירות המבחן להגיש תסקיר לעונש טרם גזירת עונשו .

4. שירות המבחן בתסקירו מיום 12.11.23 פירט את הרקע האישי והמשפחתי של הנאשם, העריך את הסיכון לעבריינות חוזרת והסיכוי לשיקום, והמליץ בסופו של דבר על ענישה מוחשית בדמות מאסר.

5. בדיון שהתקיים ביום 21.01.24 ובהמשך להסדר הטיעון ולתסקיר שירות המבחן, הודיעו באי כוח הצדדים כי הגיעו להסכמה עונשית, במסגרתה עותרים כי בית המשפט יגזור על הנאשם את העונשים הבאים:

א. 35 חודשי מאסר בפועל בניכוי ימי מעצרו.

ב. מאסר על תנאי לשיקול דעת בית המשפט.

ג. קנס כספי בסך 15,000 ₪.

ד. פסילה על תנאי לשיקול דעת בית המשפט.

**טיעוני הצדדים:**

6. **ב"כ המאשימה** ביקשה לכבד את ההסכמה העונשית שהתגבשה בין הצדדים לאחר מו"מ והליך גישור, והוסיפה כי ההסכמה הנה ראויה ואינה חורגת ממדיניות הענישה הנוהגת.

7. **ב"כ הנאשם** הצטרף לבקשת המאשימה לכבד את ההסכמה העונשית , והוסיף כי הנאשם הנו בחור צעיר, בן 25 שנים, ואב לשני ילדים שזו לו המעורבות היחידה בפלילים. הנאשם הודה, הביע חרטה אמיתית וחסך בזמנו היקר של בית המשפט.

8. הנאשם אמר שהוא מצטער וכי בייש את הוריו במעשיו.

**דיון והכרעה:**

9. הנאשם יליד 1998, נעדר עבר פלילי והורשע על פי הודאתו בעבירות בנשק (נשיאה והובלה) לאחר שנשא והוביל נשק מסוג M-16 ומחסנית תוך שהוא מסתייע ברכבו.

10. עבירות הנשק הופכות את הציבור כולו לקורבן פוטנציאלי, ועל בית המשפט להחמיר בענישה ולתרום את חלקו במיגור התופעה הקשה שהפכה למכת מדינה.

לעניין מגמת ההחמרה בפסיקה ראה [**ע"פ 2564/19**](http://www.nevo.co.il/case/25612982) **אזברגה נ' מדינת ישראל** (18.7.2019):

**"בית משפט זה עמד בשורה ארוכה של פסקי דין על חומרתן הרבה של עבירות הנשק... הדבר חמור שבעתיים במציאות הישראלית שבה נשק בלתי חוקי עשוי לשמש הן לפעילות חבלנית עויינת על רקע ביטחוני, הן לפעילות עבריינות... לפיכך קיימת בפסיקה מגמת החמרה ברמת הענישה של המעורבים בעבירות נשק תוך מתן ביטוי עונשי הולם לסכנה הנשקפת מהם, וזאת במטרה להרתיע את היחיד והרבים גם יחד מפני ביצוען..."**

11. הנאשם פגע באופן משמעותי בערכים המוגנים של שמירה על החיים, שלמות הגוף וביטחון הציבור ושלוותו. נסיבות ביצוע העבירה בענייננו חמורות וזאת בשים לב לסוג הנשק (נשק ארוך) ולפוטנציאל הסכנה הטמון בו. ייחסתי חומרה יתרה לעובדה כי עסקינן בנשק צה"לי, שכן הוצאת נשק מרשות צה"ל יכול ותפגע בכשירותו בשגרה ובחירום. חומרה נוספת נלמדת מהעובדה כי הנאשם ניסה לברוח לאחר שרכבו נחסם על ידי המשטרה.

12. לקולת עונשו של הנאשם התחשבתי בהודאתו, בעברו הנקי, בחיסכון בזמנו של בית המשפט ובעובדה כי הנשק נתפס.

13. לאחר ששמעתי טיעוני באי כוח הצדדים, לאור מדיניות בתי המשפט הנוהגת בכיבוד הסדרי טיעון, הודאת הנאשם, עברו הנקי והעובדה כי הנשק נתפס, מצאתי שלא לחרוג מהסכמת הצדדים לעונש.

14. אשר על כן, הנני גוזר על הנאשם את העונשים הבאים:

א. 35 חודשי מאסר בפועל בניכוי ימי מעצרו.

ב. 12 חודשי מאסר על תנאי למשך שלוש שנים מיום שחרורו, שלא יעבור עבירה בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), התשל"ז-1977 על חלופותיו השונות.

ג. קנס בסך 15,000 ₪. הקנס ישולם מתוך הפיקדון שהפקיד הנאשם בתיק המ"ת 10296-07-22.

ד. פסילה על תנאי – מורה על פסילתו של הנאשם מלקבל או מלהחזיק רישיון נהיגה וזאת למשך 12 חודשים. הנאשם יישא בעונש זה אם בתקופה של שנתיים מיום שחרורו יעבור על עבירה בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301) על חלופותיו השונות או על עבירה לפי [סעיף 43](http://www.nevo.co.il/law/5227/43) ל[פקודת התעבורה](http://www.nevo.co.il/law/5227).

בהתאם להסכמת הצדדים, הנאשם יתחיל בריצוי עונשו ביום 15.04.24, ויתייצב לשם כך לא יאוחר

מהשעה 9:00 במדור קליטה בכלא אוהלי קידר.

התנאים שנקבעו לנאשם בתיק המ"ת 10296-07-22 יישארו על כנם עד להתייצבותו לריצוי עונשו,

ויתרת הפיקדון לאחר תשלום הקנס (סך של 10,000 ₪) תשמש להבטחת התייצבותו.

**5129371**

**54678313זכות ערעור לבית המשפט העליון תוך 45 ימים.**

**ניתן היום, י"ב שבט תשפ"ד, 22 ינואר 2024, במעמד הנ"ל.**

אלון גביזון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)