|  |  |
| --- | --- |
| **בית המשפט המחוזי בירושלים**  **לפני כב' השופט רפי כרמל ת"פ 104-10** | |
|  |  |

|  |  |  |
| --- | --- | --- |
| **בעניין: מדינת ישראל**  **ע"י פרקליטות מחוז ירושלים המאשימה**  **נ ג ד** | | |
|  | **אחמד גרדאת ברששת**  **ע"י ב"כ עו"ד חוסן איוב** | **הנאשם** |
|  |  |  |

|  |
| --- |
| **גזר דין** |

1. הנאשם הורשע, על פי הודאתו, בעבירת נשק לפי סעיף 144 (ב) ל[חוק העונשין](http://www.nevo.co.il/law_html/law01/073_002.htm). על פי עובדות כתב האישום, החזיק הנאשם, ביום 5/1/2010, באקדח 9 מ"מ, ובו מחסנית שהכילה 11 כדורים. הנאשם הודה לאחר הבאת ראיות המאשימה, והוסכם כי המאשימה תעתור לעונש מאסר לתקופת שנתיים והנאשם יעתור לעונש מאסר בעבודות שירות, ולאחר שיתקבל תסקיר שירות מבחן.

2. הנאשם כבן 38, ובעברו עבירות רכוש רבות (הרשעתו הראשונה משנת 1995 כללה 52 עבירות שעיקרן פריצה לרכבים). כן הורשע הנאשם, בשנת 1994, בעבירת כניסה לישראל שלא כחוק, ובשנת 1993 הורשע, בעבירות רכוש, בבית דין צבאי. יחד עם זאת, ניתן לומר כבר עתה כי מדובר בהרשעות רחוקות ושאינן נוגעות בעבירה נשוא תיק זה.

3. שירות המבחן המציא תסקיר בנוגע לנאשם בו פורט, בין היתר, כי הנאשם עבד עבור כוחות הביטחון בהיותו נער, ובעקבות כך נעשו ניסיונות לפגוע בחייו, והוא נמצא בחרדה קיומית מתמדת. יחד עם זאת, הנאשם לא קיבל אחריות לפני שירות המבחן על מעשיו והוא ביקש להפחית מחומרתם, ועל כן לא באה המלצה.

4. בא-כוח המאשימה ביקש כי יוטל על הנאשם עונש מאסר לתקופת שנתיים, זאת נוכח הסכנה הפוטנציאלית הרבה הטמונה במעשה ונוכח אי קבלת אחריות מלאה מצד הנאשם. עוד נטען כי עקב חוסר שיתוף פעולה של הנאשם מאז שנים רבות עם המנהלה הביטחונית לסיוע, הופסק שיקומו (עניינו בשאלה זו תלוי כיום לפני בית המשפט העליון) והוגשה פסיקה התומכת בענישה המבוקשת.

5. מנגד, הסנגור הדגיש את הודאת הנאשם ונטען להזנחתו על ידי רשויות השיקום על-אף תרומתו לביטחון כנער. עוד בא פירוט לכך שהנאשם חי בסכנה מתמדת, נעשה ניסיון לחסלו בשנת 2009 ואין להזניחו עתה, ועל-כן יש לגזור עליו עונש מאסר בעבודות שירות בלבד.

6. אכן, פוטנציאל הסכנה הטמון באחזקת אקדח הטעון באחד-עשר כדורים הוא רב. במעשה מסוג זה האינטרס הציבורי גובר על הנסיבות האישיות ויש לנקוט בענישה מחמירה שיהא בה גם כדי לאותת הרתעה לאחרים. רבות נאמר על התוצאות האפשריות הנובעות מאחזקת כלי נשק חם ועל הסכנה אליה נחשף הציבור בגין כך, ובעיקר ציבור של חפים מפשע. לחובת הנאשם אף רובצת אי הפנמה מלאה של מעשיו, אך לא ניתן להתעלם מהקשר שהיה לו עם כוחות הביטחון והסכנה השוטפת לחייו בגין כך.

שקלול כל אלה מוליך לכך שאני גוזר על הנאשם כלהלן:

א. מאסר בפועל לתקופת 16 חודשים בניכוי ימי מעצרו.

ב. מאסר מותנה לתקופת שישה חודשים, והתנאי הוא שהנאשם לא יעבור בתוך 3 שנים מיום שחרורו ממאסר העבירה בה הורשע בתיק זה.

זכות ערעור לבית המשפט העליון בתוך 45 יום מהיום.

ניתן היום, ה' בתשרי, תשע"א, 3 באוקטובר 2011, במעמד בא-כוח המאשימה, בא-כוח הנאשם והנאשם עצמו.

5129371

בית המשפט המחוזי בירושלים 54678313

54678313

|  |
| --- |
|  |
| **רפי כרמל, שופט** |

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)