|  |  |  |  |  |  |
| --- | --- | --- | --- | --- | --- |
| **בית משפט השלום בעכו** | | | |  | |
| **ת"פ 10690-02-10 מדינת ישראל נ' אסדי(עציר) ואח'** | |  | **14 דצמבר 2010** |  | |
| **בפני כב' השופט זיאד סלאח** | | | | |  |
| **המאשימה:** | **מדינת ישראל** | | | | |
| **נגד** | | | | | |
| **הנאשמים:** | **1. ארקאן אסדי**  **2. קאסם אסדי** | | | | |

<#2#>

נוכחים:

ב"כ המאשימה: עו"ד סולומון

הנאשמים: נוכחים

הסניגור: עו"ד אסדי

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a)

**גזר דין**

הנאשמים, שני אחים למשפחת אסדי, הורשעו עפ"י הודאתם בעבירות כדלקמן: החזקת חלק או אבזר או תחמושת של נשק, גניבה והחזקת נכס החשוד כגנוב.

בנוסף הנאשם מס' 2 הורשע בעבירה של החזקת נשק שלא כדין, בניגוד לסעיף [144(א)](http://www.nevo.co.il/law/70301/144.a) ריישא ל[חוק העונשין](http://www.nevo.co.il/law/70301).

תמצית העובדות אשר בכתב האישום, בעניין החזקת נשק או אבזר של נשק או תחמושת היא כי ביום 24/1/10, עת ערכה משטרת ישראל חיפוש בביתם של הנאשמים בכפר דיר אל אסד, היא מצאה כמויות של קליעים, מאות במספר, בנוסף נמצא כי הנאשם מס' 1 החזיק רימון עשן צהלי מעוקב וכן בנוסף החזיק ארגז מתכת צהלי ושחפ"צ צהלי, אותם גנב לפני כן מרשויות הצבא.

בנוסף הנאשם מס' 2 נמצא מחזיק בחדרו גם מספר לא קטן של כדורים וקליעים וכן שתי פצצות תאורה ידניות וכן גם חצי לבנת חבלה וכן גם סוללה עטופה באיזולירבנד וחוטי ברזל היוצאים ממנה.

כן על גג ביתו של הנאשם מס' 2 נמצאו שני פנסים צהליים, כאשר כל הרכוש הצבאי הנ"ל, לרבות התחמושת, נגנבו על ידי הנאשם מס' 2 מרשויות הצבא במועד קודם.

כן בנוסף הנאשם מס' 1 הורשע בעבירה נוספת של איום, בכך שביום 25/1/10, בעת דיון בביהמ"ש השלום בעכו, איים על השוטר אמיר אלזירט, בכך שאמר לו : "תירגע תירגע" ובהמשך עשה כלפיו תנועות מאיימות.

הינה כי כן, למקרא כתב האישום, ניתן לקבל רושם ראשוני כי הנאשמים עברו עבירות חמורות של החזקת נשק ו/או אבזר של נשק ו/או תחמושת שלא כדין.

יחד עם זאת, פריטת העובדות לפרטיהן יש בה כדי להראות כי עיקר הנשק שהוחזק שלא כדין הינם כדורים, אשר היו פזורים בבית הנאשמים, כמעט בכל פינה.

הינני מציין עובדה זו, היינו כי עיקר החזקת אביזרי הנשק הינם כדורים, לאור העובדה כי הנאשם מס' 1, בעת האירוע נשוא כתב האישום, היה חייל בשירות סדיר בצה"ל, כאשר גם הנאשם מס' 2 שירת שירות סדיר בצה"ל ואף משרת במסגרת מערך המילואים בצה"ל כיום.

בטרם טיעונים לעונש הוריתי על קבלת תסקיר שירות מבחן בעניינם של שני הנאשמים ואכן שירות המבחן הגיש תסקיר לגבי שני הנאשמים.

הינני יושב על כס המשפט תקופה לא קצרה ולעיתים רחוקות הינני קורא תסקירי מבחן חיוביים, כפי שהוגשו בענייניהם של הנאשמים.

עולה כי לשני הנאשמים אין כל עבר פלילי.

הנאשם מס' 1 הינו בן כ- 20 שנה, אשר מצא לנכון להתנדב לשירות סדיר בצה"ל, אף שהינו פטור על רקע היותו בן העדה המוסלמית והוא ביצע את תפקידו במסגרת הצבא כדבעי והעבירות בוצעו על ידו עת היה בשירות סדיר בצה"ל.

גם הנאשם מס' 2 שירת שירות קרבי בצה"ל, בחטיבת גבעתי, שוחרר וכיום נמצא במערך המילואים של צה"ל.

שירות המבחן ציין כי התנדבותם של שני הנאשמים לשירות בצה"ל היתה לצנינים בעיני חלק לא מבוטל מבני כפרם, אשר שירותם בצה"ל לא מצא חן בעיניהם.

שירות המבחן ציין כי שני הנאשמים מקבלים אחריות מלאה על מעשיהם, מכירים בעובדה שעשו טעות ועליהם לשלם את הדין בגין כך וכי כעת כל רצונם להילחם על שמם הטוב ועל המשך דרכם הנורמטיבית.

שירות המבחן ציין לגבי שני הנאשמים שאין להם כל דפוסים עבריניים וכי רצונם להמשיך בחיים נורמטיביים.

שירות המבחן, לאור האמור בתסקירו, מצא לנכון להמליץ לא למצות את הדין עם הנאשמים, ולהטיל עליהם עבודות של"צ, מאסר על תנאי וכן קנס וכן קבע כי משלוחם לריצוי מאסר בפועל יש בו כדי לפגוע בהם ללא תקנה.

ב"כ המדינה ציינה את חומרת העבירות בהן הורשעו הנאשמים, הגישה אסופת פסיקה עפי"ה עבריינים שחטאו בעבירות נשק נשלחו לריצוי מאסר בפועל מאחורי סורג ובריח וביקשה להטיל על הנאשמים עונש מאסר בפועל ממושך, מאסר על תנאי וקנס, וזאת על מנת להרתיע אחרים מלבצע עבירות בהן הורשעו הנאשמים.

הסניגור מנגד ציין את עברם הנקי של הנאשמים, את התנדבותם לשירות בצה"ל, אף כי היו פטורים מכך, את העובדה שהשירות בצבא הביא לשנאה מחלק מבני כפרם וכי ביצוע העבירות על ידם מקורו בעצם שירותם בצה"ל, כאשר הם לא הפנימו כי עליהם להבדיל בין נשק שניתן להחזיקו כדין לבין תחמושת על רקע שירותם בצה"ל, לבין נשק שאסור להם ליטול מצה"ל וכמובן אסור להם להחזיקו בביתם.

גם הסניגור מנגד הגיש אסופת פסיקה, על פיה בתי משפט במקרים דומים לא מיצו את הדין עם נאשמים שחטאו בעבירות נשק.

אכן עבירות של החזקת נשק שלא כדין הינן עבירות חמורות, שככלל מחייבות ענישה מרתיעה הכוללת בחובה גם אלמנט של עונש מאסר בפועל מאחורי סורג ובריח.

יחד עם זאת הענישה במדינתנו הינה ענישה אינדיבידואלית ובכל מקרה על ביהמ"ש לשים לנגד עיניו את כל תכליות הענישה, לרבות התכלית ההרתעתית כמו גם השיקומית והתגמולים.

אינני יכול להתעלם מכך כי אכן שני הנאשמים שירתו בצה"ל שירות סדיר וכי אין להם כל עבירות קודמות וכן כי עיקר אביזרי הנשק או התחמושת הינם כדורים או פצצות תאורה או רימן עשן מעוקב.

יש להבדיל בין מקרים של החזקת נשק ממש, כגון: אקדחים או נשק אוטומטי, שיש בהם כדי לגרום לענישה מרתיעה לבין החזקת אביזרי נשק או תחמושת, שאין בהם סכנה מיידית.

עברתי על אסופת הפסיקה שהוגשה על ידי ב"כ המאשימה ורובה ככולה מתייחסת לענישה בגין החזקת נשק של ממש וגם סחר בנשק.

הפסיקה שהוגשה על ידי הסניגור דיברה על הטלת עונשים שרוצו בעבודות שירות וגם שם הענישה התייחסה להחזקת נשק של ממש, כגון אקדחים או נשקים אוטומטיים אחרים.

הינני סבור כי בעניינם של הנאשמים יש לתת משקל לא מבוטל לאלמנט השיקומי ולבחרו על האלמנט ההרתעתי, זאת מבלי לפגוע בתכלית ההרתעתית שבדיני העונשין.

כן אקח בחשבון את העובדה כי הנאשמים ריצו תקופת מעצר לא מבוטלת וכי בהמשך היו במעצר בית לתקופה לא קצרה, אשר הקשתה גם עליהם וגם על בני משפחתם וגרמה לפגיעה לא מבוטלת בתעסוקתם ובאפשרויות הפרנסה על ידם.

בשכלול כל הנתונים, אני משית על הנאשמים את העונשים כדלקמן:

- מאסר בפועל לתקופה של חודש וחצי, היא תקופת המעצר אותה ריצו הנאשמים בתקופה שמיום 24/1/10 עד ליום 9/3/10.

- מאסר על תנאי לתקופה של 8 חודשים למשך 3 שנים מהיום, והתנאי הוא כי הנאשמים לא יעברו בתקופה זאת באחת מהעבירות בהן הורשעו בתיק זה, ויורשעו עליה בדין.

- אני מחייב כל אחד מהנאשמים לבצע 200 שעות של"צ, עפ"י תוכנית שתוכן על ידי שירות המבחן, כאשר שירות המבחן יפקח ויוודא את ביצוע עבודות השל"צ על ידי הנאשמים ויגיש דו"ח מסכם עם תום ריצוי עבודות השל"צ על ידם.

- כן מטיל על הנאשם מס' 2 קנס בסך של 2,500 ש"ח או 25 ימי מאסר תחתיו. הקנס ישולם על ידי הנאשם ב- 5 תשלומים חודשיים שווים ורצופים החל מיום 10/1/11 ובכל 1 לחודש שלאחריו.

בשולי גזר הדין לא אוכל שלא להתייחס לעניין המשך שירותו הצבאי של הנאשם מס' 1 בשירות סדיר בצה"ל.

הבנתי כי שירותו הסדיר של הנאשם מס' 1 הופסק ונדחה על ידי רשויות הצבא, זאת על מנת לראות את תוצאות ההליך הפלילי שננקט נגדו במסגרת תיק זה.

לאור התרשמותי מהנאשם מס' 1, כמו גם ממשפחתו, אשר ליוותה אותו לאורך כל הדיונים, כמו גם האמור בתסקיר שירות המבחן לגביו, כמו גם הכרתי לאוכלוסיה ולמגזר אשר עליו נמנה הנאשם מס' 1, אין לי אלא להמליץ בפני רשויות הצבא לאפשר המשך שירותו של הנאשם מס' 1 בצה"ל, תוך תקווה כי אכן ימלא שארית שירותו הסדיר נאמנה וללא כל תקלות, כאשר חרטתו כפי שהובעה בפניי הינה חרטה אמיתית ויש מקום לקבלה.

בהחלט ניתן לראות במעידתו במסגרת תיק זה כמעידה חד פעמית, שלא תחזור על עצמה.

מורה על השמדת המוצגים, שעניינם נשקים או תחמושת או אביזרי נשק ו/או על החזרתם לרשויות הצבא, הכול לפי שיקול דעת ב"כ המאשימה.

זכות ערעור תוך 45 יום מהיום.

<#4#>

5129371

זיאד סלאח 54678313-/

54678313

|  |
| --- |
| **ניתנה והודעה היום ז' טבת תשע"א, 14/12/2010 במעמד הנוכחים.** |
| **זיאד סלאח, שופט** |

**למזכירות:**

**5129371**

**54678313יש לסרוק מוצגים שהוגשו במסגרת ישיבת היום.**

**כן המזכירות תמציא העתק הפרוטוקול לשירות המבחן, אשר יכין תוכנית של"צ לגבי הנאשמים, יגישנה לביהמ"ש וכן יפקח ויוודא ביצועה על ידי שני הנאשמים.**

הוקלד על ידי: ליזה אהרוני

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן