|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| |  |  |  | | --- | --- | --- | | <**בית משפט השלום בנצרת**> | | | | <<**ת"פ**><**1093-04**><**מ.י. בית המכס חיפה נ' שלופי ואח'** >> |  | <**03 יולי 2008**> |   **לפני כבוד השופט ג'ורג' אזולאי – ס. נשיא** | |  |
| **ה**<**מאשימה**> | <<><**מ.י. בית המכס חיפה**>> | |
| **נגד** | | |
| **ה**<**נאשמים**> | <<**1**><**אליאס שלופי**>>  <<**2**><**חברת שמס לאספקת כוח אדם 1996 בע"מ**>> | |

<><נוכחים:>

<#2#>

מטעם המאשימה: מר מרואת

הנאשם: הופיע

<<ב"כ הנאשמים: עו"ד <> <הישאם> <הוארי> >>

לפסק-דין במחוזי (25-11-2008): [עפא 204/08](http://www.nevo.co.il/case/2242133) אליאס שלופה נ' מדינת ישראל - אגף המכס ומע"מ שופטים: אסתר הלמן, שאהר אטרש, אשר קולה, עו"ד: הווארי, ח'ורי

להחלטה בעליון (23-03-2009): [רעפ 184/09](http://www.nevo.co.il/case/5683520) אליאס שלופה נ' אגף המכס והמע"מ – מדינת ישראל שופטים: ס' ג'ובראן, עו"ד: יורם הירשברג, רפאל כהן

להחלטה בעליון (07-05-2009): [רעפ 184/09](http://www.nevo.co.il/case/5683520) אליאס שלופה נ' מדינת ישראל - אגף המכס והמע"מ שופטים: ד' ביניש, עו"ד: רפאל כהן

להחלטה בעליון (11-06-2009): [רעפ 184/09](http://www.nevo.co.il/case/5683520) אליאס שלופה נ' מדינת ישראל - אגף המכס והמע"מ שופטים: ה ד' ביניש, עו"ד: רפאל כהן

חקיקה שאוזכרה:

[חוק מס ערך מוסף, תשל"ו-1975](http://www.nevo.co.il/law/72813)

**גזר דין**

<>

הנאשם 1 הורשע, לאחר ניהול הוכחות, בביצוע ארבע עבירות של **הוצאת חשבוניות מס מבלי שהיה זכאי לעשות כן**, על פי סעיף 117(א)(5) ל[חוק מס ערך מוסף](http://www.nevo.co.il/law/72813), התשל"ו- 1975 (להלן:"החוק") ובביצוע ארבע עבירות של **שימוש בכל מרמה או תחבולה במטרה להתחמק ממס**, על פי סעיף 117(ב)(8) לחוק.

כמו כן הורשעו הנאשם 1 והנאשמת 2 בביצוע שתי עבירות של **ניכוי מס תשומות בלי שיש לגביו מסמך כדין** כאמור בסעיף 38 לחוק, **במטרה להתחמק או להשתמט מתשלום מס,** על פי סעיף 117(ב)(5) לחוק ביחד עם סעיף 119 לחוק.

הנאשם 1 היה רשום בעבר כעוסק מורשה, ובשנת 1997 הודיע על סגירת תיקו.

נאשמת 2 הינה חברה שעסקה בגיוס עובדים ואספקת כוח אדם. הנאשם 1 היה מנהלה הפעיל של הנאשמת 2.

בתקופה שבין 12/1999 לבין 06/2001 הוציא הנאשם ארבע חשבוניות מס על שמו, מתיקו הפרטי שנסגר כאמור כבר בשנת 1997, שתיים לנאשמת 2 ושתיים לחברת "בני חליל סלימאן", בסך כולל של 1,498,000 ₪ והמס בגינן הינו בסך של 254,660 ₪.

הנאשם 1 לא דיווח למאשימה על חשבוניות אלו ולא שילם את המס בגינן. לעומת זאת, הנאשמת 2, באמצעות נאשם 1, ניכתה מס תשומות בסך של 178,160 ₪ בגין שתי החשבוניות שקיבלה מהנאשם.

טיעונים לעונש:

התובע טען כי המדובר בעבירות חמורות שנעשו בכוונה להשתמט מתשלום מס כדין.

נכון להיום, המחדלים נשוא האישום לא הוסרו ולא נעשה דבר להסרתם, כאשר על פי רישומי מע"מ לנאשם 1 בתיקו הפרטי יתרת חוב משוערכת בסך 917,186 ₪ ולנאשמת 2 יתרת חוב משוערכת בסך 735,260 ₪.

הנאשם מוכר היטב לרשויות מע"מ בשל עברו הפלילי בעבירות מסוג זה. הנאשם הורשע בעבר בעבירות מס ונגזרו עליו עונשי מאסר על תנאי וקנסות.

ב"כ התביעה ביקש להטיל על הנאשם עונש שישקף חומרת מעשיו וטען כי אין להתחשב בנסיבותיו האישיות של הנאשם, במצבו המשפחתי, במצבו הכלכלי ואף לא במצב בריאותו.

ב"כ התביעה ביקש להטיל על הנאשם 1 מאסר בפועל לתקופה ארוכה שתשקף חומרת העבירות והיקפן, מאסר על תנאי ממושך ומרתיע וקנס כספי גבוה. לגבי הנאשמת 2 שאינה פעילה עוד, ביקש להטיל קנס.

הסנגור טען כי העבירות בוצעו בין השנים 1999 ועד 2001, חלפו זמן רב ועל כן העונש מאבד מכוחו ההרתעתי.

כמו כן טען כי בטרם ההקראה פנה הנאשם אין ספור פעמים למאשימה על מנת להגיע להסדר, אולם זה נדחה ואף מכתבים שנשלחו לרשויות המס על מנת לברר גובה החוב לא נענו, הנאשם הוכרז כפושט רגל משנת 2001, התביעה לא הגישה תביעת חוב במסגרת תיק הפש"ר ועל כן ניתן לראות בה כמי שוויתרה על החוב.

עוד הוסיף הסנגור וטען, כי הנאשם סובל ממצוקה כלכלית קשה וסמוך אל שולחן בניו העובדים. כמו כן מצבו הבריאותי של הנאשם לקוי, הוא סובל מבעיות לב, סכרת ולחץ דם גבוה. הוגשו מסמכים רפואיים.

לדברי הסנגור, הנאשם מנהל אורח חיים נורמטיבי, לא עבר עבירות מס מאז שנת 2001 ועד היום.

לאור כל האמור לעיל ביקש הסנגור שלא למצות את הדין עם הנאשם ואם יוטל עליו עונש מאסר בפועל, ביקש לאפשר לנאשם לרצותו בדרך של עבודות שירות.

הנאשם טען בעצמו כי היה מספר פעמים במשרדי מע"מ וביקש לברר יתרת חובו אולם, לדבריו, הוא לא נענה ועד היום אינו יודע כמה עליו לשלם.

**דיון:**

המדובר בעבירות של הוצאת ארבע חשבוניות מס מתיק סגור, אותו סגר הנאשם 1 בעצמו מספר שנים קודם לכן, וזאת מבלי לדווח לרשויות על הוצאת החשבוניות ומבלי לשלם מס בגינן. שתיים מהחשבוניות הוציא הנאשם 1 לנאשמת 2, חברה אותה ניהל באותה עת. הנאשמת 2, באמצעות הנאשם, אף ניכתה מס תשומות בסך של 178,160 ₪ בגין שתי החשבוניות.

למעשה הנאשם גרם ל"ניפוח" ההוצאות המדווחות לשלטונות המס וקיזוזן עם כספי מע"ם שהגיעו לידיו , תוך שימוש בחשבוניות כוזבות מתיק סגור.

עבירות מע"מ, עבירות חמורות הן. בית המשפט העליון הגדירן לא אחת כהכנסת יד לכיסה של המדינה, שהרי עברייני המס "בוחרים" להשאיר בידם כסף שהופקד אצלם במעין נאמנות עבור המדינה. על כן נקבע שיש להחמיר עם נאשמים אשר עושים רווח לעצמם ע"י אי-העברת הכספים.

בית המשפט העליון בפסיקה עקבית ומתמשכת לאורך השנים התווה מדיניות ענישה מחמירה שתרתיע בעלי עסקים מלעבור עבירות אלו.

ב[ע"פ 522/82](http://www.nevo.co.il/case/17925966) **סעיד בן מוחמד עאזם ואח'** נקבע ע"י כב' השופט ד. לוין:

**"השתרשה בתודעתם של אזרחים, הגונים ושומרי חוק בדרך כלל, כי לא הרי הדין הפיסקאלי כדין הנורמאטיבי הרגיל... אלה גם אלה חטאם רב הוא, ואלה גם אלה ראויים, בנסיבות המתאימות, למיצוי הדין הן בעונשי מאסר ממשיים והן בקנסות כספיים מכבידים. יתרה מזו. הודגש, כי עברייני מס ראוי שיוקיעו אותם אל עמוד הקלון לא פחות מאותם עבריינים, החוטאים לחברה בפגיעה ברכוש הזולת ובגזילתו, שאותן הכול מגנים.".**

חומרתן של עבירות המס נקבעה שוב בבית המשפט העליון ב[רע"פ 512/04](http://www.nevo.co.il/case/5706979) **מוחמד בן נבהאן אבו עבייד ואח' נ' מדינת ישראל**:

**" בית משפט זה חזר והדגיש לאורך השנים את החומרה שבה יש להתייחס לעבריינות כלכלית, ועבריינות מס בכלל זה, נוכח תוצאותיה ההרסניות למשק ולכלכלה ולמירקם החברתי, ופגיעתה הקשה בערך השוויון בנשיאת נטל חובות המס הנדרש לצורך מימון צרכיה של החברה ופעילותן התקינה של הרשויות הציבוריות. העבריינות הכלכלית, ועבריינות המס בכללה, איננה מסתכמת אך בגריעת כספים מקופת המדינה. היא פוגעת בתודעת האחריות המשותפת של אזרחי המדינה לנשיאה שוויוניות בעול הכספי הנדרש לסיפוק צורכי החברה, ובתשתית האימון הנדרשת בין הציבור לבין השלטון האחראי לאכיפה שוויונית של גביית המס – פגיעה הנעשית לרוב באמצעי מרמה מתוחכמים, קשים לאיתור. כבר נאמר לא אחת בפסיקת בית משפט זה כי על מדיניות הענישה לשקף את הסכנה הגדולה הטמונה בעבריינות הכלכלית לפרט ולציבור כאחד, ואת יסוד ההרתעה הנדרש ביחס לביצועה ".**

למעשה קיים קושי רב בגילוי עבירות מס, שכן כל המעורבים הינם בעלי אינטרס שלא לגלות את העבירות. יש לשקול ענישה מכאיבה שיש בה כדי להרתיע עבריינים בכח למול הפיתוי לרווחים קלים ומהירים, וכן למול הסיכוי הקלוש להיתפס.

וכך נקבע ע"י כב' הנשיא ברק ב[ע"פ 624/80 חברת וייס ארנסט נ' מדינת ישראל פ"ד לה](http://www.nevo.co.il/case/17946174) (3) 218:

**" בהטלת עונשי מאסר אלה, מביעה החברה המאורגנת, את סלידתה מהתנהגותם העבריינית של מעלימי המס ומטביעה עליהם אות של קלון. יידעו נא עברייני הצווארון הלבן כי צווארונו של עושה העבירה הזו אינו לבן והרי הוא כצווארונו של כל פורץ ושודד, שהאחד שודד את קופתה של המדינה והאחד שודד את קופתו של הפרט ".**

עוד נקבע ב[רע"פ 3641/06](http://www.nevo.co.il/case/5907829) **ד"ר מנחם צ'צ'קס**:

**"...העבריינות הכלכלית, ועבריינות המס בכללה, איננה מסתכמת אך בגריעת כספים מקופת המדינה. היא פוגעת בתודעת האחריות המשותפת של אזרחי המדינה לנשיאה שוויונית בעול הכספי הנדרש לסיפוק צורכי החברה"**

יש להבהיר אף לעברייני מס כי אין כדאיות כלכלית במעשיהם הנלוזים, ועל כן העונשים המועדפים בעבירות אלה יהיו מאסר בפועל מאחורי סורג ובריח וכן קנסות גבוהים, וכפי שנקבע רק לאחרונה ב[רע"פ 254/06](http://www.nevo.co.il/case/5688512) **רומל קעדאן**, מפי כבוד השופט ס' ג'ובראן:

**"ההחמרה בענישה על עבירות מס נועדה בראש ובראשונה לשמש כאמצעי הרתעתי כלפי כולי עלמא מפני ביצוע עבירות אלו בעתיד. כמו-כן, מטרתה לבטא את הגמול ההולם על הנזק הרב שמסיבות העבירות האמורות לקופת הציבור".**

ב[רע"פ 10744/05](http://www.nevo.co.il/case/6174227) **משה ביטון** נקבע כי עונש של 9 חודשי מאסר בפועל, וקנס בסך של 50,000 ₪ "**אינו חורג ממתחם הענישה המקובל בעבירות מהסוג שביצע ונסיבות המקרה אינן מצדיקות התערבות בית-משפט זה."** וכי **"בעבירות כלכליות, בהן על-פי-רוב מדובר בהרשעתו הראשונה של האדם, גובר משקלו של השיקול ההרתעתי על משקלן של נסיבותיו האישיות של האדם שדינו נגזר".**

ב[רע"פ 113/06](http://www.nevo.co.il/case/5678350) **מאיר טוללה** נקבע כי עונש של שנה מאסר בפועל, וקנס בסך 40,000 ₪ :"**אינו חורג מרמת הענישה המקובלת בנסיבות דומות**".

נראה על כן כי אין לתת משמעות יתרה לעניין קיומן של נסיבות אישיות וכלכליות, ומשקלן של אלו בקביעת העונש נקבע ב[ע"פ 6474/03, יוסף מלכה, פ"ד נח](http://www.nevo.co.il/case/5784437)(3):

**"עבירות המס הכלכליות, הפכו בשנים האחרונות להיות רעה חולה ומכאן יש מקום ליתן לכך משקל בענישה על הפן ההרתעתי. כך שבבוא בית המשפט לגזור את דינו של אדם אשר הורשע בעבירות מסוג זה לא ייתן משקל לנסיבות אישיות ולמצוקה כלכלית".**

לאור כל האמור לעיל, בבואי לגזור את הדין, אשקול נסיבותיו האישיות של הנאשם ואתן להן את משקלן הראוי אל מול חומרתה של העבירה ונסיבות ביצועה:

הנאשם שלח יד לקופה הציבורית, והחזיק תחת ידיו סכומים גדולים אשר נמנע מלהעבירם לקופת המדינה. עד היום לא הסיר הנאשם את המחדלים ולא העביר את כספי הגזלה לקופת המדינה וזאת על אף הזמן הרב שחלף ודוחה אני טענתו כאילו לא ידע מה גובה החוב. המדובר באיש עסקים ותיק וממולח, המיוצג ומקבל יעוץ משפטי מעורכי דין מהשורה הראשונה, וטענה שכזו מוטב היה לולא היתה נטענת.

מעשיו של הנאשם נעשו באופן שיטתי, כאשר הוציא תחת ידו ארבע חשבוניות שונות, ואף קיזז מס התשומות בגין שתיים מהחשבוניות באמצעות חברה אותה ניהל. לנאשם עבר פלילי בעבירות מס, ונראה כי עונש המאסר המותנה שהוטל עליו בעבר, לא הרתיעו מלשוב ולבצע עבירות חמורות ואף בהיקף ניכר יותר.

אכן יש לבחון כל מקרה לגופו ובענייננו, אתחשב בנסיבותיו האישיות של הנאשם ובמצבו הבריאותי וכן אתחשב בזמן הרב שחלף מאז ביצוע העבירה, אולם אין לשכוח כי כתב האישום הוגש בשנת 2004, והנאשם בחר לנהל הוכחות, על כן אתחשב בזמן שחלף, אם כי במידה פחותה.

לאחר ששמעתי את טיעוני הצדדים ושקלתי הנסיבות לקולא ולחומרא, אני מטיל עונש כדלהלן:

1. **אני מטיל על הנאשם מאסר בפועל של 8 חודשים.**
2. **אני מטיל על הנאשם מאסר על תנאי של 9 חודשים למשך 3 שנים, שלא יעבור על כל עבירה מסוג פשע שבחוק המע"מ .**
3. **אני מטיל על הנאשם קנס בסך 70,000 ש"ח או שנה מאסר תחתיו. הקנס ישולם בעשרה תשלומים חודשיים, תשלום ראשון בעוד חודש.**
4. **אני מטיל על הנאשמת קנס בסך 80,000 ₪. מודע אני לעובדה כי קנס זה לא ייגבה וכי החברה אינה פעילה עוד.**

במידה והופקדו כספים במסגרת תיק זה, יש לקזזם עם הקנס.

**זכות ערעור תוך 45 יום מהיום בבית משפט מחוזי בנצרת.**

<#4#>

<<

**ניתנה והודעה היום** <**ל' סיון תשס"ח**>**,** <**03/07/2008**> **במעמד הנוכחים.**

|  |
| --- |
| <> |
| <**ג'ורג'**><**אזולאי**>**,** <**סגן נשיא**> |

>

**<#5#>**

<**החלטה**

>

לעכב ביצוע גזר הדין עד ליום 14.7.2008 בשעה 08.00.

באותו מועד יתייצב במשטרת נצרת לתחילת ריצוי עונשו, אלא אם יוחלט אחרת על ידי בית המשפט המחוזי בנצרת.

<#6#>

<<

5129371

בית משפט השלום בנצרת 54678313

5129371

ג'ורג' אזולאי 54678313-1093/04

5467831354678313

|  |
| --- |
| **ניתנה והודעה היום ל' סיון תשס"ח, 03/07/2008 במעמד הנוכחים.** <> |
| <**ג'ורג'**><**אזולאי**>**,** <**סגן נשיא**>>>> |

<>

<>

הוקלד על ידי: <מרטין פרץ>

נוסח מסמך זה כפוף לשינויי ניסוח ועריכה