|  |  |  |
| --- | --- | --- |
| **בית משפט השלום בנצרת** | | |
| **ת"פ 11581-07-10 מדינת ישראל נ' אבו חאטום(עציר)** |  | **15 פברואר 2011** |

|  |  |  |
| --- | --- | --- |
| **לפני כבוד השופט ג'ורג' אזולאי – נשיא** | |  |
| **המאשימה** | **מדינת ישראל** | |
| **נגד** | | |
| **הנאשם** | **כריסטיאן אבו חאטום (עציר)** | |
|  | | |
|  |  | |

<#2#>

נוכחים:

מטעם המאשימה – עו"ד עמית פרלה.

הנאשם – הופיע.

מטעם הנאשם – עו"ד יעקב שלמוביץ' ממשרד תמי אולמן.

ספרות:

א' [ברק מבחר כתבים](http://www.nevo.co.il/safrut/bookgroup/355) (ח' ה' כהן, י' זמיר עורכים, תש"ס)

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

ספרות[:](http://www.nevo.co.il/safrut/bookgroup/355)

[א' ברק, מבחר כתבים א (ח' ה' כהן, י' זמיר עורכים, תש"ס)](http://www.nevo.co.il/safrut/bookgroup/355)

**גזר דין**

הנאשם הורשע על פי הודאתו בעובדות כתב האישום המתוקן, בביצוע עבירה של **החזקת נשק** לפי סעיף 144(א) סיפא, ל[חוק העונשין](http://www.nevo.co.il/law/70301) תשל"ז-1977.

ביום 07/07/10 החזיק הנאשם בביתו ביפיע, רובה מסוג "קרל – גוסטב" יחד עם 122 כדורי תחמושת 9 מ"מ מוסלקים בתיק בד וכן 42 כדורי תחמושת בקוטר 7.65 מ"מ.

הצדדים הגיעו להסדר טיעון לפיו, לאחר קבלת תסקיר בעניינו של הנאשם, התביעה תטען לעונש מאסר בפועל של שנה, מאסר על תנאי וקנס וההגנה תטען באופן חופשי.

##### תסקיר שירות המבחן

מתסקיר שירות המבחן עולה, כי הנאשם הינו כבן 31, נשוי ואב לשלושה ילדים. הנאשם ספר במקצועו.

הנאשם הציג בפני שירות המבחן חוות דעת מגורמים רשמיים ופרטים באשר לאופיו, שמו הטוב ותרומתו לחברה. הנאשם קיבל אחריות למיוחס לו. לדבריו, נקלע למריבה עם אנשים בעייתיים בכפר, שניסו לפגוע בו. לדבריו, פנה למשטרה מספר פעמים והיא לא פעלה לספק לו ולבני משפחתו ביטחון.

שירות המבחן לא התרשם ממוקדי קשיים בחייו הדורשים התערבות השירות והמליץ על מאסר בדרך של עבודות שירות.

##### טיעוני הצדדים

ב"כ המאשימה טען, כי לחובת הנאשם הרשעה קודמת אחת, בגינה ריצה עבודות שירות. נוכח חומרת העבירה, החזקת רובה ולא אקדח קטן וכן החזקת למעלה מ- 100 כדורי תחמושת, ראוי לשלוח את הנאשם למאסר בפועל ממש. התובע ציין את השימוש הגובר וההולך בכלי נשק על ידי גורמים שונים מסיבות שונות, ביקש לאמץ את רף הענישה הקבוע בפסיקה, לדחות את המלצת שירות המבחן ולהשית על הנאשם מאסר בפועל לתקופה של שנה, מאסר על תנאי וקנס.

ב"כ הנאשם טענה כי הנאשם הודה במיוחס לו והביע חרטה. הנאשם לא הוציא את הנשק מחוץ לביתו, החזיק בו רק לשם הקניית ביטחון לאחר שלאחרונה התרבו ההתנכלויות כלפיו וכלפי משפחתו. המדובר בנשק ישן, הנאשם מעולם לא הסתובב איתו. הנאשם הינו נורמטיבי, היה בעלים של מספרה, עבירתו האחרונה היא משנת 1999. הנאשם היה מגיע למוסד למפגרים ומספר את כל הדיירים בו ויש בכך כדי להעיד על אישיותו. כמו כן, הוצגו מסמכים רבים באשר לתרומת הנאשם לקהילה. לאחרונה ובהמלצת שירות המבחן, הבין הנאשם את חשיבות הפרנסה והתמיכה של בני המשפחה ופתח את המספרה בביתו. הסנגורית ביקשה להשית על הנאשם מאסר בפועל בדרך של עבודות שירות.

העונש

עבירות נשק ככלל, הינן מסוכנות וחמורות ביותר, מדובר בעבירה בעלת סיכון פוטנציאלי גבוה. במקרה דנא, החזיק הנאשם בביתו רובה וכדורי תחמושת רבים. אדם המחזיק נשק ללא רישיון, מעיד על עצמו כי הוא מסוכן ועל כן יש להרחיקו מהחברה.

בעבירה מסוג זה נקבעה מדיניות ענישה מחמירה, הן בשל חומרת העבירה והסכנות הגלומות בה והן בשל הצורך בהרתעת עבריינים בכח. ראה לעניין זה דבריו של כב' השופט ג'ובראן ב[רע"פ 2718/04](http://www.nevo.co.il/case/5852404) **אבו דאחל נ' מ"י** (טרם פורסם, 29/03/04):

**"יוער כי הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה. בבוא בית-המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פני הנסיבות האישיות של העבריין".** (הדגשה לא במקור – ג.א.)

ב[רע"פ 5921/08](http://www.nevo.co.il/case/6040482) **רג'בי נ' מ"י** (טרם פורסם, 06/05/09):

**"החזקה של כלי נשק על ידי מי שאינו מורשה בכך יש בה פוטנציאל להוביל להסלמה חמורה ולתוצאות קשות של כל אירוע בו יהיה מעורב אותו נושא נשק, וזאת אף מקום שהנשק מוחזק אך למטרות "הגנה עצמית בלבד".** (הדגשה לא במקור – ג.א.).

לפיכך, ההגנה על האינטרס הציבורי במקרה זה מצדיקה הטלת עונש מרתיע על הנאשם וזאת על אף נסיבותיו האישיות של נאשם ספציפי זה ואיני יכול לקבל המלצתו של שירות המבחן, שלא להטיל על הנאשם עונש של מאסר בפועל לאור חומרת העבירה ועמדת בית המשפט העליון. כפי שצוטט מפיו של כבוד הנשיא (כתוארו דאז) ברק ב[ע"פ 2949/06](http://www.nevo.co.il/case/6210226) **פלוני ואח' נ' מדינת ישראל** (טרם פורסם), בדבר מקומו של שירות המבחן בהליך הפלילי:

**"קצין המבחן הוא דמות מיוחדת במינה - sui generis. היא באה להציג בפני בית המשפט זוית ראיה מיוחדת במינה, הקשורה לאינדיבידואליזציה של העונש . . . זוית הראיה של השופט היא הכוללת, תוצאה של מקבילית כוחות, שבה קצין המבחן הוא רק אחד הכוחות הפועלים. על כן עשוי השופט להחליט שלא לאמץ את המלצת קצין המבחן. קצין המבחן חייב לקבל זאת כנתון, אך אסור לו, כתוצאה מכך, לשנות את המלצתו ולהתאימה למה שהוא צופה כי השופט יפסוק" (חברה ורווחה ג' 162 (1980); א'** [**ברק, מבחר כתבים**](http://www.nevo.co.il/safrut/bookgroup/355) **(ח"ה כהן ו-י' זמיר, עורכים), א' 653, 665)."**

המלצתו של שירות המבחן הינה לעולם בגדר המלצה, כאשר שרות המבחן רואה לנגד עיניו את האינטרס הטמון בשיקומו של הנאשם, ובית המשפט לבדו הוא האמון על האיזון הנכון, בין הפן ההרתעתי והאינטרס הציבורי לבין נסיבותיו האישיות של הנאשם, לרבות הפן השיקומי. כפי שקבע כב' השופט שמגר (כתוארו דאז) ב[ע"פ 344/81 מ"י נ' סגל , פ"ד ל"ה](http://www.nevo.co.il/case/17939098) (4) 313:

**"שיקוליו של שירות המבחן למבוגרים אינם חופפים בהכרח את שיקוליו של בית המשפט, וזאת, אין היתר, מאחר שהוא אינו מופקד על הראייה הכוללת, הבוחנת גם את אלמנט ההרתעה הכללי ונתונים כיוצא באלה. לכן, אין לבוא בטרוניה אל שירות המבחן, אם הוא נותן דעתו בעיקר לאינטרס האישי של הנאשם, ואף מוכן להציע הצעות לשיקום, המעוגנות, לעתים, בהערכה ובהתרשמות ותו לא. השירות רואה את עיקר מעייניו במיצויו של היבט מוגדר של הנתונים, הנאספים לקראת ההכרעה השיפוטית, ובית המשפט הוא שיוצר את האיזון הנאות בין הנתונים השונים ומופקד על ראייתו של השלם להבדיל מן הקטע או המקוטע".**

במסגרת השיקולים לקולא, לקחתי בחשבון את הודאת הנאשם במיוחס לו, את עברו הפלילי הכולל עבירה אחת משנת 1999 ואת העובדה כי קיבל אחריות למעשיו והביע חרטה. כמו כן, אתחשב בעדי האופי שהעידו בפניי ובמסמכים הרבים אשר צורפו, אשר יש בהם כדי להעיד על אופיו ותרומתו של הנאשם לקהילה.

יחד עם זאת ועל אף השיקולים דנא, לא אחת נקבע, כי דרך המלך בעבירות של החזקת נשק, הינה מאסר בפועל ונסיבותיו האישיות את הנאשם יילקחו בחשבון באורך תקופת המאסר (ראה [ע"פ 5220/09](http://www.nevo.co.il/case/6000182) **הייתם עוואודה נ' מ"י** (טרם פורסם, 30/12/09).

טענת הנאשם, כי הנשק הקנה לו תחושת ביטחון לאור חששו מהגורמים הבעייתיים אשר התנכלו לו, אין בה כדי להוות נסיבה לקולא. דווקא בהחזקתו ובזמינותו, קיים פוטנציאל להוביל לתוצאות קשות ולהסלמת האלימות. חששו ופחדו של הנאשם מפני המתנכלים, רק יכול להגביר את הסיכון שיעשה בו שימוש (ראה [ע"פ 3300/06](http://www.nevo.co.il/case/5887664) **אבו סנינה נ' מ"י** (טרם פורסם, 10/08/06).

לאחר שנתתי דעתי לטענות הצדדים, למסמכים ופסקי הדין שצורפו, לעדי האופי מטעם הנאשם ולאמור בתסקיר שרות המבחן ולאחר ששקלתי נסיבות המקרה לחומרא ולקולא אני מטיל עונש כדלהלן:

1. **אני מטיל על הנאשם מאסר בפועל של 8 חודשים.**
2. **אני מטיל על הנאשם מאסר על תנאי של 9 חודשים למשך 3 שנים, שלא יעבור על אותה עבירה או כל עבירה הקשורה בשימוש או החזקה בנשק.**
3. **אני דן את הנאשם לקנס בסך 3000 ש"ח או 90 ימי מאסר. הקנס ישולם ב- 6 תשלומים חודשיים, תשלום ראשון בעוד חודש. במידה והופקדו כספים במסגרת תיק זה, יש לקזזם עם הקנס.**

**המוצגים יחולטו לטובת אוצר המדינה**

**זכות ערעור תוך 45 יום מהיום בבית משפט מחוזי בנצרת.**

<#7#>

**ניתנה והודעה היום י"א אדר א תשע"א, 15/02/2011 במעמד הנוכחים.**

|  |
| --- |
|  |
| **ג'ורג' אזולאי, נשיא** |

**הסנגור:** אבקש לעכב את ביצוע עונש המאסר וזאת לאורך התקופה הקצרה יחסית שכבוד בית המשפט הטיל. היות והוא אמור להיכנס לפי גזר הדין למאסר וזה הוא מאסרו הראשון הרי במידה ויקבל שליש הרי זה יסכל את מטרת הערעור והוא יהפוך לתיאורטי. אציין שהנאשם נתון בתנאי מעצר מגבילים עוד מיום 12.07.10, לא נטען שהוא הפר אותם לאורך כל הדרך. מרכז חייו הוא בארץ, יש לו משפחה, ילדים ואין כל חשש שמא ירצה להימלט. אני רק אפנה ל[ע"פ 5785/09](http://www.nevo.co.il/case/6032528) שם נגזרו 12 חודשי מאסר בפועל וכבוד בית המשפט עיכב.

**התובע:** אין התנגדות לעיכוב קצר. לאחר מכן אם יוגש ערעור ידון שם. נבקש שמגבלות השחרור יוותרו בעיניהם.

<#8#>

**החלטה**

לעכב ביצוע עונש המאסר בפועל עד 01.03.2011, באותו מועד בשעה 08:00 יתייצב הנאשם במשטרת נצרת לריצוי עונשו אלא אם יוחלט אחרת על ידי בית המשפט המחוזי בנצרת.

5129371

ג'ורג' אזולאי 54678313

54678313<#9#>

|  |
| --- |
| **ניתנה והודעה היום י"א אדר א תשע"א, 15/02/2011 במעמד הנוכחים.** |
| **ג'ורג' אזולאי, נשיא** |

הוקלד על ידי: ראמי בסול

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן