|  |  |  |
| --- | --- | --- |
| **בית משפט השלום בנצרת** | | |
| **ת"פ 11965-03-10 מדינת ישראל נ' כעביה** |  | **07 יולי 2011** |

|  |  |
| --- | --- |
|  |  |

|  |  |  |
| --- | --- | --- |
|  | **בפני כב' השופט דורון פורת** | |
| **המאשימה** | | **מדינת ישראל** |
| **נגד** | | |
| **הנאשם** | | **פארס כעביה** |

<#2#>

נוכחים:

התובעת - עו"ד אושרת בן סדון

הנאשם – בעצמו וב"כ עו"ד ויסאם כעביה

**גזר דין**

הנאשם הורשע במסגרת הסדר טיעון, בעבירות אשר יוחסו לו בכתב האישום: **החזקת נכס חשוד כגנוב**, עבירה לפי סעיף 413 ל[חוק העונשין](http://www.nevo.co.il/law_html/law01/073_002.htm), תשל"ז- 1977 (להלן:"**חוק העונשין**"); **החזקת נשק שלא כדין**, עבירה לפי סעיף 144 (א) סיפא לחוק העונשין.

עובדות המקרה פורטו בהרחבה בכתב האישום. בקליפת האגוז יאמר, כי ביום 14.8.08 בעת חיפוש בביתו של הנאשם, נמצא שהוא מחזיק מדי צבא, תחמושת  שכללה 11 מחסניות וכדורים.

על פי הסדר הטיעון שבין הצדדים, הנאשם הודה והורשע. הצדדים עתרו להטלת העונשים הבאים: מאסר בפועל של חודש ימים בדרך של עבודות שירות, מאסר על תנאי של 9 חודשים למשך 3 שנים שלא יעבור עבירות הקשורות בנשק, קנס בסך 2,500 ₪ ב - 10 תשלומים  והתחייבות בסך 3,000 ₪ למשך 3 שנים על העבירות בהן הורשע.

**טיעונים לעונש מטעם התביעה:**

התביעה עתרה לכבד את הסדר הטיעון אשר לדעתה הינו הסדר סביר וכולל עונש מאסר בפועל.

הנאשם הודה וחסך זמן שיפוטי.

**טיעונים לעונש מטעם ההגנה:**

הסנגור עתר לכבד את הסדר הטיעון אשר הולם את נסיבות העניין.

הסנגור ביקש להתחשב בהודאת הנאשם  בהזדמנות הראשונה וטען כי הציוד אכן שייך לצה"ל והנאשם אשר השתחרר משירות צבאי ושכח להשיבו לצה"ל.

הסנגור ביקש להתחשב בגילו הצעיר של הנאשם ובכך שהוא מתעתד ללמוד סיעוד.

**דיון:**

הנאשם הורשע על פי הודאתו בעבירה של גניבת מחסניות וכדורי נשק וכן מדי צה"ל. מדובר בעבירה אשר לכשעצמה חמורה, בשל הפגיעה באמון אשר נותן הצבא בחייליו וכן  באינטרס של בטחון הציבור. בתי המשפט הביעו את עמדתם לא אחת, כי בעבירות אלה יש להטיל ענישה מחמירה במיוחד כשמדובר בנשק שנגנב מצה"ל.

הצדדים הגיעו ביניהם לידי הסדר טיעון. אלמלא הסדר הטיעון הייתי מטיל על הנאשם עונשים חמורים יותר. התביעה הגיעה להסדר טיעון הכולל ענישה מקלה תוך שהיא קובעת את כל הפרמטרים ברכיבי הענישה. חזקה על התביעה ששקלה את כל השיקולים הקשורים באינטרס הציבורי. הסדרי טיעון יש בהם לא אחת מקרים בהם רב הנסתר על הגלוי. בשל כך, בתי המשפט נמנעים מהתערבות בהסדרי הטיעון.

נתתי דעתי לכך שלנאשם הרשעה קודמת ואין זו מעידתו הראשונה. הנאשם הורשע ביום 22.2.10 בעבירות של תקיפת שוטר, תקיפה סתם והפרת הוראה חוקית.

נתתי דעתי לנסיבותיו האישיות של הנאשם ולגילו הצעיר.

נתתי דעתי להודאת הנאשם ולזמן השיפוטי שחסך.

**בהתחשב בהודאת הנאשם, ובטיעוני שני הצדדים לעונש, אני דן את הנאשם לעונשים הבאים:**

א.         אני מטיל על הנאשם מאסר לתקופה של 10 חודשים, מהם  **חודש אחד** בפועל והיתרה על תנאי, למשך 3 שנים החל מהיום, והתנאי שלא יעבור ויורשע על כל עבירה הקשורה בנשק.

ב.         אני מטיל על הנאשם מאסר על תנאי של חודשיים למשך 3 שנים החל מהיום, והתנאי שלא יעבור ויורשע על עבירה של החזקת רכוש החשוד כגנוב.

ג.          אני דן את הנאשם לתשלום קנס בסך 2,500 ₪, או  25  ימי מאסר שיישא הנאשם בנוסף לכל מאסר אחר שהוטל עליו.

הקנס ישולם ב – 10  שיעורים חודשיים שווים ורצופים, תשלום ראשון תוך 30 יום מהיום. אי תשלום אחד מהשיעורים, יעמיד את היתרה לפירעון מיידי.

ג. הנאשם יחתום על התחייבות כספית, לפיה יתחייב הנאשם להימנע מביצוע העבירות בהן   הורשע בכתב אישום זה. גובה ההתחייבות   3,000  ₪. משך ההתחייבות הינה ל – 3 שנים.

במידה והנאשם לא יחתום על ההתחייבות ייאסר למשך 7 יום.

ד.         הנאשם ירצה את עבודות השירות בהתאם לחוות הדעת שהתקבלה.

            תחילת עבודות השירות ביום **25.7.11.**

**המזכירות תמציא העתק לממונה על עבודות שירות.**

**המוצגים להחזיר לצה"ל.**

**זכות ערעור תוך 45 יום מהיום בבית משפט המחוזי בנצרת.**

<#6#>

**ניתנה והודעה היום ה' תמוז תשע"א, 07/07/2011 במעמד הנוכחים.**

5129371

דורון פורת 54678313

54678313

|  |
| --- |
|  |
| **דורון פורת, שופט** |

הוקלד על ידי: אורית מור

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)