|  |  |
| --- | --- |
| **בית משפט השלום ברמלה** | |
| ת"פ 12380-06-20 מדינת ישראל נ' עליוואת(עציר) |  |

|  |  |  |
| --- | --- | --- |
| **לפני** | **כבוד השופט הישאם אבו שחאדה** | |
| **בעניין:** | **המאשימה** | **מדינת ישראל**  **ע"י ב"כ עוה"ד ירדן מלמד אוקנין** |
|  | **נגד** | |
|  | **הנאשם** | **עדנאן עליוואת – הובא באמצעות שב"ס  ע"י ב"כ עוה"ד חי אוזן** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29.a) (א)

|  |
| --- |
| **גזר דין** |

**כתב האישום המתוקן**

1. הנאשם הודה בעובדות כתב האישום המתוקן במסגרת הסדר טיעון והורשע בעבירות שמופרטות בו. כתב האישום המתוקן כלל חלק כללי ועוד שני אישומים. לא הייתה הסכמה בין הצדדים לעניין העונש והצדדים טענו לעונש באופן פתוח.

2. על פי החלק הכללי לכתב האישום המתוקן, הנאשם הוא אחיו של פלוני, קטין יליד 2003 (להלן: **האח**).ובמועד הרלוונטי לכתב האישום התגוררו הנאשם והאח בתחומי העיר לוד.

3. **באישום הראשון**, הנאשם הורשע בביצוע שתי עבירות של סחר בסמים לפי [סעיף 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973 (להלן: **פקודת הסמים** **המסוכנים**). על פי עובדות האישום הראשון, פלונית היא קטינה ילידת 2002. בין התאריך 29.1.2020 ל- 4.4.2020, בשתי הזדמנויות שונות ובמועדים שאינם ידועים למאשימה במדויק, התקשרה הקטינה מהטלפון שלה אל הנאשם וביקשה לרכוש ממנו סם מסוכן מסוג קנבוס.

4. בנסיבות אלה, בשתי ההזדמנויות, הגיע הנאשם למקום בו קבע עם הקטינה, ברמלה, כשהוא רכוב על אופניו, מסר לה שקית ובה סם מסוג קנבוס, במשקל שאינו ידוע למאשימה במדויק, תמורת 100 ₪ בכל פעם.

5. **באישום השני**, הנאשם הורשע, בריבוי הזדמנויות, בעבירות של סחר בסמים לפי [סעיף 13](http://www.nevo.co.il/law/4216/13) ו- [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) ביחד עם [סעיף 29 (א)](http://www.nevo.co.il/law/70301/29%09.a) ל[חוק העונשין](http://www.nevo.co.il/law/70301), התשל"ז-1977 (להלן:  **חוק העונשין).**

6. על פי עובדות האישום השני, לבנימין דסטה (להלן: **בנימין**) היכרות עם הנאשם. כחצי שנה עובר לתאריך 3.6.20, בלוד, פנה הנאשם אל בנימין ושאל אותו אם מעשן "ירוק", ובנימין השיב בחיוב. בנסיבות אלה, הציע הנאשם למכור לבנימין סם מסוכן מסוג קנבוס תמורת 50 ₪ לגרם, או 100 ל-3 גרם. כחודשים לאחר פגישה זו, שמע האח את בנימין משוחח עם אחר, שזהותו אינה ידועה למאשימה, על רצונם לרכוש סמים.

7. בנסיבות אלה, לאורך תקופה של שלושה חודשים ,בשבע הזדמנויות שונות, מכרו הנאשם והאח לבנימין, לסירוגין ביחד ולחוד, סם מסוכן מסוג קנבוס, במשקל שנע בין 1 גרם ל-3 גרם בכל פעם, בתמורה כספית.

**תסקיר שירות המבחן**

8. התקבלו שלושה תסקירים מטעם שירות המבחן ולהלן עיקריהם:

א. הנאשם רווק בן 23 שנים. מקבל אחריות על העבירות נשוא כתב האישום. שלל שימוש בסמים, ובבדיקה לאיתור שרידי סם בשירות המבחן הוא נמצאה נקיה משרידי סם.

ב. בתסקיר הראשון, שירות המבחן סבר כי שילוב הנאשם בהליך טיפולי הכרחי לצורך הפחתת הסיכון, ולכן שירות המבחן המליץ בתסקיר הראשון על העמדת הנאשם בצו מבחן למשך שנה וחצי ושיוטל עליו מאסר בדרך של עבודות שירות ברף הנמוך.

ג. מהתסקיר האחרון עולה, שהנאשם השתלב בקבוצה טיפולית ייעודית לעוברי חוק. בחמישה החודשים הראשונים, הנאשם לקח בה חלק פעיל והגיע לכל המפגשים, בחודש שלאחר מכן הגיע באופן לא סדיר ובהמשך ניתק קשר עם שירות המבחן והפסיק הטיפול הקבוצתי. לכן, שירות המבחן חזר בו מהמלצתו שבתסקיר הראשון והמליץ על ענישה מרתיעה וקונקרטית.

9. הנאשם היום בסטטוס של אסיר בתיק אחר ולכן ברור אף יותר שהמסלול השיקומי בשיתוף שרות המבחן הוא בלתי רלוונטי.

**טענות הצדדים**

10. להלן טענות המאשימה לעניין העונש בתמצית:

א. לחובתו של הנאשם הרשעה אחת מחודש ינואר 2024 בגין עבירות סמים מסוג פשע וניסיון לביצוע עסקה בנשק ונידון ל-36 חודשי מאסר בפועל (ת/1). בנוסף, לחובתו 26 הרשעות תעבורה קודמות (ת/2). המאשימה ביקשה להכריז על הנאשם כסוחר סמים.

ב. לטענת המאשימה, מתחם העונש ההולם נע בין 10 ועד 24 חודשי מאסר בפועל. המאשימה עתרה להשית על הנאשם, במצטבר לעונש המאסר שהוא מרצה היום, 15 חודשי מאסר בפועל, מאסר על תנאי, פסילה בפועל, פסילה על תנאי וקנס.

11. להלן טענות ההגנה לעניין העונש בתמצית:

א. מתחם העונש ההולם והעונש שאליו עתרה המאשימה אינו תואם את מספר האישומים בתיק הנוכחי, גיל הנאשם, כמות הסם שנתפסה וסוג הסם שנתפס. מדובר בשני אישומים שהמשקל הכולל של הסם שנמכר הוא 10 גרם ובתמורה כספית זניחה של 100 ₪ לכל 3 גרם. בא כוח הנאשם הדגיש שמדובר בסם מסוג קנבוס שנמנה בין סוגי הסמים "הקלים".

ב. עברו מאז ביצוע העבירות ועד היום 4 שנים. הנאשם היה בן 18 שנים בלבד בעת ביצוע העבירות וקיבל אחריות מלאה על מעשיו.

ג. כנגד האח הקטין הוגש כתב אישום לבית המשפט המחוזי במחוז מרכז בגין עבירה של סיכון חיי אדם בנתיב תחבורה. הקטין צירף לתוך האמור כתב אישום מבית משפט השלום לנוער ברמלה שכלל בתוכו אישום על סחר בסמים בגין אותן עבירות בדיוק שבוצעו על ידי הנאשם באישום השני. הקטין נידון בגין שני התיקים האמורים ל-5 חודשי מאסר שירוצו בעבודות שירות. ללמדך, שהענישה המבוקשת על ידי המאשימה לגבי הנאשם היא מוגזמת עומדת בניגוד לעקרון האחידות בענישה בין הנאשמים.

ד. מתחם העונש ההולם נע בין מאסר על תנאי ועד מספר חודשי מאסר שיכול וירוצו בעבודת שירות והעונש המתאים הוא מאסר על תנאי בחופף לעונש שמרצה היום.

**מתחם העונש ההולם**

12. אביא להלן מספר דוגמאות למדיניות הענישה הנוהגת מפסיקתו של בית המשפט העליון בעבירה של סחר בסם מסוג קנבוס במספר הזדמנויות בכמויות קטנות בכל פעם כמו המקרה שבפניי:

א. [רע"פ 5712/16](http://www.nevo.co.il/case/21477472) **אייזנבאך נ' מדינת ישראל** (פורסם בנבו, 17.8.16). המבקש הורשע בבית משפט השלום בביצוע 4 עבירות של סחר בסם מסוכן מסוג קנבוס במשקלים של גרמים בודדים. בית המשפט קבע מתחם למכלול העבירות שבוצעו שנע בין 8 ל-24 חודשי מאסר בפועל ובסופו של יום נדון ל-8 חודשי מאסר בפועל. ערעורו לבית המשפט המחוזי נדחה וכן נדחתה בקשת רשות ערעור שהוגשה לבית המשפט העליון.

ב. [רע"פ 114/19](http://www.nevo.co.il/case/25294518) **שצ'רבקוב נ' מדינת ישראל** (פורסם בנבו, 13.1.19). המבקשת ובן זוגה סחרו בסם מסוכן מסוג קנבוס במהלך פרק זמן של שלושה חודשים. על מנת ללמוד לגבי מלוא העובדות של אותו תיק, מן הראוי לעיין, בנוסף להחלטת בית המשפט העליון, גם בפסק הדין של בית משפט השלום בראשון לציון ([ת"פ 12945-08-17](http://www.nevo.co.il/case/22900379)) וגם בפסק הדין של בית המשפט המחוזי במחוז מרכז ([עפ"ג 13500-09-18](http://www.nevo.co.il/case/24973744)). כתב האישום כלל מספר אישומים, כאשר באישום הראשון היה מדובר בהחזקה של מספר עשרות גרמים של סם מסוכן מסוג קנבוס (84 גרם, 49 גרם, 30 גרם, 76 גרם, 35 גרם ועוד 1.5 גרם ו-2 גרם). בנוסף, היו חמישה אישומים נוספים שבכל אחד מהם היה מדובר במכירה של סם מסוג קנבוס במשקל של מספר גרמים במספר הזדמנויות. בית משפט השלום קבע מספר מתחמי עונש לאישומים השונים: מתחם שנע בין 6 ועד 18 חודשים, מתחם אחר שנע בין מספר חודשים ועד 12 חודשים ומתחם נוסף שנע בין 9 חודשים ועד 24 חודשים. בסופו של יום, הושתו עליה 6 חודשי מאסר שירוצו בעבודות שירות. המבקשת הגישה ערעור לבית המשפט המחוזי וביקשה לבטל את ההרשעה על מנת שלא ייפגעו סיכוייה להתגייס לצה"ל. הערעור נדחה וגם נדחתה בקשת רשות ערעור שהוגשה לבית המשפט העליון.

ג. [רע"פ 3059/21](http://www.nevo.co.il/case/27592536) **ימין נ' מדינת ישראל** (פורסם בנבו, 5.5.21). המבקש הורשע בחמש עבירות של סחר בסם מסוג קנבוס וגם בעבירה של החזקת סם שלא לצריכה עצמית במשקל של 50 גרם. בית המשפט השלום קבע שמתחם העונש ההולם נע בין 10 ועד 20 חודשי מאסר בפועל. לאור ההליך השיקומי שעבר, הוחלט לסטות לקולא מהמתחם האמור והושתו עליו 8 חודשי מאסר שירוצו בדרך של עבודות שירות. ערעורו לבית המשפט המחוזי נדחה וכן נדחתה בקשת רשות ערעור שהגיש לבית המשפט העליון.

ד. [רע"פ 3271/17](http://www.nevo.co.il/case/22536268) **עמיאל נ' מדינת ישראל** (פורסם בנבו, 23.4.17). המבקש הורשע במספר אירועים של סחר בסם מסוכן מסוג קנבוס לסוכן משטרתי סמוי. הכמות הכוללת של הסמים שנמכרו היו של עשרות גרמים. בנוסף, החזיק בביתו עשרות גרמים של סם מסוכן מסוג קנבוס שמחולק ליחידות. הוא נדון לעונש מאסר בפועל של 12 חודשים וזאת על אף ששולב מיוזמתו במכון לטיפול בבעיות סמים ואף היה רשום ללימודי הנדסה. ערעורו לבית המשפט המחוזי נדחה וכן נדחתה בקשת רשות ערעור שהוגשה לבית המשפט העליון.

13. על כן, הנני קובע שמתחם העונש ההולם נע בין 6 חודשי מאסר ועד 15 חודשי מאסר בפועל וזאת בצירוף מאסר על תנאי וקנס.

**העונש המתאים בתוך מתחם העונש ההולם**

14. בעת קביעת העונש המתאים בתוך מתחם העונש ההולם לקחתי בחשבון **לקולא** את הנתונים הבאים: הודאתו של הנאשם וחסכון בזמן שיפוטי; חלוף הזמן מיום ביצוע העבירות; הבעת חרטה וקבלת אחריות; גילו הצעיר של הנאשם בעת ביצוע העבירות, בן 18 שנים בלבד.

15. כמו כן, לא ניתן להתעלם מהעובדה שלגבי האישום השני בתיק שבפניי הוגש כתב אישום מקביל נגד האח הקטין בבית המשפט השלום לנוער ברמלה ואשר צורף להליך פלילי אחר שהתנהל נגדו בבית המשפט המחוזי במחוז מרכז והעונש הכולל היה 5 חודשי מאסר שירוצו בעבודות שירות.

16. **לחומרא** לקחתי בחשבון את הרישום הפלילי של הנאשם שכולל הרשעה בעבירות סמים וכיום הוא בסטטוס של אסיר שנדון ל-3 שנות מאסר בפועל.

17. לפיכך, הנני משית על הנאשם את העונשים הבאים:

א. 9 חודשי מאסר בפועל שירוצו במצטבר לכל עונש שמרצה כיום, וזאת בניכוי ימי מעצרו בתיק הנוכחי מיום 31.5.20 ועד 4.6.20.

ב. 4 חודשי מאסר על תנאי והתנאי הוא שבמשך 3 שנים מהיום הנאשם לא יבצע עבירה לפי [פקודת הסמים המסוכנים](http://www.nevo.co.il/law/4216) מסוג עוון או פשע.

ג. הנאשם ישלם קנס בסך של 4,000 ₪ או 10 ימי מאסר תמורתו. הקנס ישולם ב- 4 תשלומים חודשיים שווים ורצופים כאשר הראשון שבהם עד ליום 1.5.24 והיתרה ב-1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

ד. הנני מורה על פסילה בפועל של רישיון הנהיגה של הנאשם למשך 5 חודשים. מנין ימי הפסילה יחל רק לאחר מועד שחרורו ממאסרו בתיק הנוכחי ובכל תיק אחר שבגינו מרצה כיום עונש של מאסר בפועל.

5129371זכות ערעור תוך 45 ימים.

54678313

ניתן היום, כ"ה אדר א' תשפ"ד, 05 מרץ 2024, במעמד הצדדים.

**5129371**

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)