|  |  |
| --- | --- |
| **בית משפט השלום בירושלים** | |
| ת"פ 12831-01-12 מדינת ישראל נ' סעיד(עציר) | 30 דצמבר 2012 |

|  |  |  |
| --- | --- | --- |
|  | **בפני כב' השופטת חנה מרים לומפ** | |
| **המאשימה** | | **מדינת ישראל ע"י פרקליטות מחוז ירושלים** |
| **נגד** | | |
| **הנאשם** | | **מוחמד סעיד (עציר)** |

<#2#>

**נוכחים:**

**ב"כ המאשימה עו"ד אביעד דוואק**

**הנאשם וב"כ עו"ד נאיל זחאלקה – מטעם הסנגוריה הציבורית**

**מתורגמן בית המשפט לשפה הערבית**

|  |
| --- |
| **גזר דין** |

1. הנאשם הורשע בעקבות הסדר טיעון בכתב אישום מתוקן, בכך שביום 2.1.12 עת ערכו שוטרים חיפוש בביתו, השליך הנאשם קופסה בה אקדח תופי אשר נשבר מעוצמת הנפילה, קפיץ נשק, 4 כדורי אקדח, תרמיל של כדור אקדח וקופסת תחמושת משטרתית ריקה. עוד במהלך החיפוש בביתו נתפסו מחסנית עוזי ונרתיק לאקדח.
2. הנאשם הורשע במספר עבירות של החזקת נשק לפי סעיף 144(א)סיפא ל[חוק העונשין](http://www.nevo.co.il/law_html/law01/073_002.htm) התשל"ז-1977 (להלן: החוק), שיבוש הליכי משפט, עבירה לפי סעיף 244 לחוק ועבירה לפי סעיף 413 לחוק.
3. ב"כ המאשימה טען כי מתחם העונש ההולם הוא בין 8 ל-14 חודשי מאסר. ב"כ המאשימה הדגיש בטיעוניו את הערך החברתי שנפגע כתוצאה מהחזקת נשק או חלקיו ואת הסיכון הטמון בעבירה זו. עוד ציין ב"כ המאשימה את הצורך בהחמרה בענישה בעבירות מסוג זה ולתמיכה בטענותיו הגיש את [ע"פ 2251/11](http://www.nevo.co.il/links/psika/?link=עפ%202251/11) ואת [ת.פ. 5187-07-10](http://www.nevo.co.il/links/psika/?NEWPROC=תפ&NEWPARTA=5187&NEWPARTB=07&NEWPARTC=10). בנוסף הדגיש ב"כ המאשימה את העובדה שהמדובר בעבירה נפוצה שיש להילחם בה.

ב"כ המאשימה הוסיף כי יש חומרה נוספת במעשיו של הנאשם ששיבש הליכי משפט והחזיק את חלקי הנשק שהם חשודים כגנובים.

1. ב"כ הנאשם טען כי לו הנאשם היה מואשם בעבירה לפי סעיף 144(א) רישא כפי שהיה בכתב האישום המקורי, היה מקום לטיעוניו של ב"כ המאשימה. ב"כ הנאשם הדגיש כי כתב האישום תוקן והנאשם הורשע בעבירה לפי סעיף 144(א) סיפא ומדובר בהבדל מהותי.

ב"כ הנאשם ביקש כי בית המשפט יסתפק בעונש מאסר קצר אשר ירוצה בעבודות שירות וציין כי גם במקרים חמורים מכך בתי המשפט הטילו עונשי מאסר בעבודות שירות והפנה ל-[ת.פ. 37196-08-10](http://www.nevo.co.il/links/psika/?NEWPROC=תפ&NEWPARTA=37196&NEWPARTB=08&NEWPARTC=10).

ב"כ הנאשם פירט את נסיבותיו האישיות של הנאשם, ציין את גילו הצעיר, ואת משפחתו התומכת של הנאשם.

עוד מסר ב"כ הנאשם כי יש להתחשב בכך שהנאשם שהה כחודש במעצר וכן שהה למעלה משלושה חודשים במעצר בית מלא.

1. הנאשם התחרט על מעשיו וטען כי למד את הלקח ולקח אחריות מלאה עליהם וביקש לחזור לשגרת חייו ולגדל ולחנך את בתו.

גם אביו של הנאשם, שהעיד במסגרת הטיעונים לעונש פירט את נסיבותיו האישיות והמשפחתיות של הנאשם, ציין כי הנאשם חזר לחיים נורמטיביים, עובד ומפרנס את אשתו ובתו.

1. מתסקיר שירות המבחן עולה כי הנאשם נשוי ואב לתינוקת המתגורר בעיר העתיקה בירושלים. הנאשם עובד כפחח. שירות המבחן התרשם כי לנאשם שאיפות לניהול אורח חיים תקין ונורמטיבי, אולם הנאשם לא מצליח תמיד לממשם. עוד התרשם שירות המבחן כי לנאשם אין קווי אישיות או דפוסי התנהגות עברייניים וכי הנאשם צעיר בעל אופי ילדותי. משפחת המוצא של הנאשם מונה הורים ו-7 ילדים, כשהנאשם הוא החמישי. אביו עוסק בקידום נושאים חברתיים ותרבותיים ובעבר עבד כשחקן ומוסיקאי בערוץ הראשון. כיום מצבו הבריאותי של אביו התדרדר והוא מתפרנס מקצבת נכות.

אביו של הנאשם הדגיש בפני שירות המבחן כי מעצרו של הנאשם היה שיעור בחייו שחידד עבורו את גבולות המותר והאסור.

שירות המבחן המליץ כי אם יוטל על הנאשם עונש מאסר, שזה ירוצה בעבודות שירות וכן על הטלת עונש מותנה.

**מתחם העונש ההולם**

1. יודגש כי העבירות בהן הודה הנאשם כולן הן מסוג עוון. תיקון כתב האישום אינו טכני, אלא המאשימה בחרה לשנות את סעיף העבירה באופן מהותי מפשע, שהעונש הקבוע בצדו הוא 7 שנות מאסר, לעבירה מסוג עוון. מכאן, שהערך החברתי המוגן הוא במדרג נמוך יותר וכך גם מתחם הענישה ההולם אותו.

במקרה זה, הנאשם החזיק חלקי נשק מסוגים שונים, כולל חלקי אקדח מסוג תופי, וכן כנסיבה לחומרה יש לראות את שיבוש הליכי המשפט, כאשר הנאשם השליך את החלקים מחוץ לחלון כשהבחין בשוטרים. עוד יש לראות כנסיבה לחומרה שהחלקים אותם החזיק חשודים כגנובים.

הענישה המצויה בשל עבירות מסוג זה היא בין עונש מאסר מותנה ועד לשנת מאסר בפועל (ר' [ת.פ. (חד') 1377/07](http://www.nevo.co.il/links/psika/?link=תפ%201377/07), [ע"פ 52639-03-11](http://www.nevo.co.il/links/psika/?NEWPROC=עפ&NEWPARTA=52639&NEWPARTB=03&NEWPARTC=11), [רע"פ 9019/12](http://www.nevo.co.il/links/psika/?link=רעפ%209019/12), [ע"פ 5604/11](http://www.nevo.co.il/links/psika/?link=עפ%205604/11), 38236-02-10, 43750-11-11, 28034-11-09 ו-9925-07-08).

אני קובעת בנסיבות שבפני, כי מתחם העונש ההולם הוא בין מספר חודשי מאסר, אשר ירוצו בעבודות שירות ועד לשנת מאסר בפועל.

**העונש המתאים:**

1. אתן דגש במקרה זה לצורך להילחם בתופעת החזקת הנשק, בשל פוטנציאל המסוכנות הגבוהה הטמון בו ובשל כך שמדובר בעבירה נפוצה אשר בית המשפט העליון הדגיש, שוב ושוב, את הצורך להילחם בה באמצעות ענישה מרתיעה ומחמירה (ר' [ע"פ 2251/11](http://www.nevo.co.il/links/psika/?link=עפ%202251/11)).

מנגד, אשקול לקולא את גילו הצעיר של הנאשם, עברו הנקי, את לקיחת האחריות והבעת החרטה, את נסיבותיו האישיות וכן הנסיבות שהובילו לביצוע העבירה, כמפורט בתסקיר, את העובדה שהנאשם שהה במעצר במשך כחודש וכן שהה במעצר בית ובתנאים מגבילים לתקופה ממושכת.

1. לאחר שאיזנתי בין הנסיבות לקולא ולחומרה, החלטתי להטיל על הנאשם את העונשים כדלקמן:
2. 5 חודשי מאסר אשר ירוצו בעבודות שירות, בניכוי ימי מעצרו (2.1.12-25.1.12), החל מיום 31.1.13 במרכז הירושלמי לרכיבה טיפולית. במועד זה יתייצב הנאשם בשעה 08:00 במפקדת מחוז דרום לשם קליטה והצבה. מובהר לנאשם, כי עליו לעדכן את הממונה בכל שינוי, אם יחול, בכתובת מגוריו, וכי עליו לעמוד בתנאי הפיקוח, שאם לא כן כל הפרה תביא להפסקה מנהלית ולריצוי העונש בין כותלי בית הכלא.
3. קנס בסך 5,000 ₪ או 50 ימי מאסר תמורתם. הקנס ישולם ב 10 תשלומים שווים ורצופים החל מיום 1.2.13 ובכל האחד לחודש שלאחריו. לא ישולם תשלום במועדו או במלואו תעמוד יתרת הקנס לפירעון מיידי.
4. 6 חודשי מאסר, הנאשם ירצה עונש זה אם יעבור בתוך שנתיים מהיום עבירה לפי סעיף 144 או 244 ל[חוק העונשין](http://www.nevo.co.il/law_html/law01/073_002.htm) התשל"ז - 1977.

5129371

54678313ניתן היום, כ טבת תשע"ג, 2 ינואר 2012, במעמד ב"כ הצדדים והנאשם. זכות ערעור לבית המשפט המחוזי בירושלים בתוך 45 יום מהיום.

חנה מרים לומפ 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)