|  |  |
| --- | --- |
| **בית משפט השלום ברמלה** | |
| ת"פ 13140-11-12 משטרת ישראל תביעות- שלוחת רמלה נ' אבו סארחן(אסיר) |  |

|  |  |  |
| --- | --- | --- |
| בפני | **כב' ה**שופטהישאם אבו שחאדה | |
| בעניין: | **המאשימה - משטרת ישראל על - ידי עוה"ד אביטל פורטנוי** |  |
|  |  | |
|  | נגד | |
|  | הנאשם - עמאר אבו סארחן (אסיר) – הובא באמצעות שב"ס.  באת כוח הנאשם עו"ד לילך גולן |  |
|  |  |  |

|  |
| --- |
| **ג ז ר – ד י ן** |

1. הנאשם הודה בכתב האישום המתוקן ולכן הורשע בביצוע עבירה של פציעה בנסיבות מחמירות לפי סעיפים 334 ו-335(א)(1) ל[חוק העונשין](http://www.nevo.co.il/law_html/law01/073_002.htm) תשל"ז –1977 (להלן: **חוק העונשין**). על פי עובדות כתב האישום המתוקן ביום 3.11.12 על רקע ויכוח שפרץ בין הנאשם לבין אחותו למחצה, שהינה אישה נשואה ואם לשלושה ילדים (להלן: **המתלוננת**), הנאשם רדף אחריה במדרגות בית הוריהם כאשר הוא אוחז סכין בידו. המתלוננת ברחה לחדרה ונעמדה מאחורי הדלת. הנאשם נעץ את הסכין בדלת החדר וכתוצאה מכך המתלוננת נדקרה בגבה בעצם שבבסיס עמוד השדרה. בנסיבות אלה, זב דם מגבה של המתלוננת, דבר אשר הצריך טיפול רפואי במחלקת המיון של בית החולים אסף הרופא הכולל אקספלורציה של הפצע וסגירתו.

2. לא היה הסדר בין הצדדים לעניין העונש. באת כוח המאשימה טענה כי מתחם העונש ההולם נע בין שנה לשלוש שנות מאסר בפועל וכן הדגישה את החומרה הגדולה מהתופעה של תת - תרבות הסכין. לגבי התכנון שקדם לביצוע העבירה, טענה כי היה ויכוח בין הנאשם למתלוננת ואשר בעטיו הנאשם רדף אחריה עם סכין. המתלוננת טרקה את דלת החדר בפניו של הנאשם ובשלב זה הנאשם דקר את הדלת וכי הנזק שהיה עלול להיגרם למתלוננת היה יכול להיות בלתי הפיך ואף להיגמר בשיתוק או גרוע מכך. הנאשם ביקש לנהל הוכחות ונשמעה עדותם של חלק מעדי התביעה. הנאשם בחר להודות בכתב האישום המתוקן בטרם העדת המתלוננת.

3. באת כוח הנאשם הדגישה את העובדה שמדובר בנאשם ללא עבר פלילי קודם ואשר לאורך השנים ניהל אורח חיים נורמטיבי ונטל חלק פעיל בפרנסת אחיותיו. כמו כן, הנאשם חסך מהמתלוננת את חווית ההעדה בבית המשפט. באת כוח הנאשם טענה כי עונש המאסר שיושת על הנאשם צריך שיהיה של מספר חודשים בלבד. הנאשם בתום הטיעונים לעונש אמר שהינו מצטער על מעשיו.

4. על מנת לעמוד על מדיניות הענישה הנוהגת לצורך קביעת מתחם העונש ההולם לעבירות שבהן הורשע הנאשם, נביא להלן דוגמאות של פסקי דין שניתנו על ידי בית המשפט העליון בעבירות של פציעה בנסיבות מחמירות לפי סעיפים 334 ו-335(א)(1) ל[חוק העונשין](http://www.nevo.co.il/law_html/law01/073_002.htm):

1. [ע"פ 4383/07](http://www.nevo.co.il/links/psika/?link=עפ%204383/07) **אבו פנה נ' מדינת ישראל** [פורסם בנבו] (25.9.07). על רקע סכסוך בין משפחתו של המערער לבין משפחת המתלוננים, פרץ עימות אלים בין המשפחות בו נפצע אחיו של המערער ואדם נוסף ממשפחת המתלוננים. מששמע המערער על פציעתו של אחיו, הגיע לבית המשפחה היריבה כאשר הוא אוחז בסכין וניסה לדקור את אחד הנוכחים במקום ובהמשך דקר אדם אחר כאשר הוא גורם לו לשני חתכים בשתי ידיו. המתלונן נלקח לבית החולים ושם טופל, נותח ואושפז למשך יומיים. על המערער הוטלו **תשעה חודשי מאסר בפועל**. ערעורו לבית המשפט העליון נדחה.
2. [ע"פ 2161/13](http://www.nevo.co.il/links/psika/?link=עפ%202161/13) **חבשי נ' מדינת ישראל** [פורסם בנבו] (16.5.13). במהלך ויכוח שנתגלע בין המערער ובין המתלונן, ניגש המערער לרכבו והוציא ממנו סכין יפנית והתקרב למתלונן. המתלונן מיהר לרכבו והוציא משם מגבה (ג'ק) על מנת להתגונן, כאשר המערער התקרב אליו והשליך לעברו את המגבה שפגע בברכו של המערער, והחל להימלט. המערער דלק אחרי המתלונן וחתך אותו בסכין לאורך גבו, כאשר אורך החתך הוא 20 ס"מ עם חיתוך של השרירים. על המערער הוטל עונש של **12 חודשי מאסר בפועל** וערעורו לבית המשפט העליון נדחה.
3. [ע"פ 6176/12](http://www.nevo.co.il/links/psika/?link=עפ%206176/12) **שווק נ' מדינת ישראל** [פורסם בנבו] (13.1.13). בין המערער לבין המתלונן התפתח סכסוך ומהלכו דקר את המתלונן אשר נזקק לאשפוז. המתלונן העיד לעונש מטעם המערער וזאת בעקבות הסכם סולחה שנערך ביניהם. למערער עבר פלילי מכביד בעבירות אלימות ובית המשפט המחוזי גזר עליו עונש של **18 חודשי מאסר בפועל.** ערעורו לבית המשפט העליון נדחה.

5. לאור הפסיקה הנ"ל, הנני קובע כי מתחם העונש ההולם לעבירה שבוצעה ע"י הנאשם נע בין 9 ל-18 חודשי מאסר בפועל. בעת קביעת העונש המתאים בתוך מתחם העונש ההולם, לקחתי בחשבון את כל השיקולים שיפורטו להלן. **לקולא:** העדר קיומו של עבר פלילי קודם; הודאתו של הנאשם בכתב האישום וחיסכון מהמתלוננת בהגעה לבימ"ש למתן עדות; היותו של הנאשם משתתף בפרנסת המשפחה וההשלכה של מאסרו על בני משפחתו; גילו הצעיר. **לחומרה:** הנזק שנגרם בפועל למתלוננת בדמות חבלה חיצונית בחלק התחתון של עמוד השדרה; הנזק שהיה צפוי להיגרם למתלוננת באם הנאשם היה משיגה ולא היתה מצליחה להסתתר מאחורי דלת החדר; הצורך במיגור התופעה של תת - תרבות הסכין לפתרון מחלוקות;

6. לאור כל האמור לעיל, הנני משית על הנאשם את העונשים הבאים:

א. 12 חודשי מאסר בפועל, בניכוי ימי מעצרו מיום 4.11.12.

ב. 7 חודשי מאסר על תנאי והתנאי הוא שבמשך 3 שנים ממועד שחרורו לא יבצע עבירת אלימות.

ג. הנאשם ישלם פיצוי למתלוננת בסך של 4000 ₪. הפיצוי ישולם ב-5 תשלומים חודשיים שווים ורצופים כאשר הראשון שהם עד ליום 1.09.13 והיתרה ב- 1 לכל חודש שלאחריו. היה ואחד התשלומים לא ישולם במועד, יעמוד מלוא סכום הפיצוי לפירעון מידי.

ד. הנאשם ישלם קנס בסך של 3000 ₪. או 10 ימי מאסר תמורתו. הקנס ישולם ב-5 תשלומים חודשיים שווים ורצופים כאשר הראשון שבהם עד ליום 1.11.13 והיתרה ב- 1 לכל חודש שלאחריו. היה ואחד התשלומים לא ישולם במועד, יעמוד מלוא סכום הקנס לפירעון מידי.

ה. ניתן בזאת צו להשמדת הסכין.

5129371זכות ערעור תוך 45 יום.

54678313

5129371

54678313ניתן היום, ב' תמוז תשע"ג, 10 יוני 2013, במעמד הצדדים.

הישאם אבו שחאדה 54678313-/

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)