|  |  |
| --- | --- |
| **בית המשפט המחוזי בחיפה** | |
| ת"פ 13164-08-21 מדינת ישראל נ' קרוביאקוב(עציר) |  |

|  |  |  |
| --- | --- | --- |
| **בפני כבוד השופט דניאל פיש** | |  |
| **המאשימה** | **מדינת ישראל** | |
| **נגד** | | |
| **הנאשם** | **סרגיי קרוביאקוב (עציר)** **ת"ז xxxxxxxxxx** | |

בשם המאשימה: עו"ד יובל לביא

בשם הנאשם: עו"ד מאיר נבון

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [192](http://www.nevo.co.il/law/70301/192), [382 (ב)](http://www.nevo.co.il/law/70301/382.b)

|  |
| --- |
| **גזר דין** |

1. הנאשם הורשע על פי הודאתו בביצוע עבירות נשק (החזקה, נשיאה והובלה) לפי [סעיף 144(א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין),** [וסעיף 144(ב)](http://www.nevo.co.il/law/70301/144.b) רישא וסיפא לחוק.

כמו כן, הנאשם צירף תיק נוסף שהתנהל בבית המשפט השלום – קריות, [ת"פ 10202-08-21](http://www.nevo.co.il/case/27836172), שם הודה ב-2 עבירות של איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) ו -3 עבירות של תקיפת סתם לפי [סעיף 382 (ב)](http://www.nevo.co.il/law/70301/382.b) לחוק העונשין.

2. על פי האמור בכתב האישום המתייחס לעבירות הנשק, הנאשם התגורר ברחוב החשמל בעיר חיפה. בתאריך 20.07.2021 החזיק הנאשם בדירתו באקדח חצי אוטומטי מסוג זיג זאוור, קליבר 9 מ"מ פרבלום, וכן שלוש מחסניות המתאימות לנשק ובתוכן כדורים.

בתאריך הנ"ל בשעה 18:50 או בסמוך לכך, יצא הנאשם מהדירה והלך לעבר מכוניתו שחנתה באזור, כשהוא נושא ומוביל בתוך תיק גב את האקדח וכן את המחסניות עם הכדורים בתוכן, כאשר אחת מהמחסניות בתוך האקדח. בדרכו למכוניות נעצר הנאשם על ידי שוטרים.

3. על פי כתב האישום (המתוקן) השני שצורף, הנאשם שלח ביום 15.07.2021 מסרונים מהפלאפון שברשותו לפלאפון שברשות המתלוננת, שהיתה בעבר בת זוגו, בהם איים עליה.

בנוסף לכך, ביום 12.06.2020, בשביל המצוי ליד הבית, תקף הנאשם את המתלוננת בכך שמשך בחולצתה בעוצמה עד שנקרעה ואחז בשערות ראשה.

ביום 07.11.2020, בסמוך לשעה 03:00, בסלון הבית, על רקע ויכוח בין הנאשם למתלוננת, תקף הנאשם את המתלוננת בכך שסטר אותה באמצעות ידו בפניה ואחז בצווארה.

ביום 20.12.2020, בסמוך לשעה 21:00 בבית, תקף הנאשם את המתלוננת באמצעות גופו בראשה (כך נוסח כתב האישום המתוקן) של המתלוננת.

ביום 26.03.2021, בסמוך לשעה 19:30 בבית, על רקע ויכוח בנוגע למכירת המכונית בעקבות פרידתם, איים הנאשם על המתלוננת פעם נוספת.

**טיעוני המדינה**

4. באשר לתיק הנשק, המדינה עתרה למתחם ענישה שבין 18 – 48 חודשי מאסר בפועל. ובתיק האלימות במשפחה טענה המדינה למתחם כולל שבין 18 – 36 חודשי מאסר בפועל. לצד עונשים אלו ביקשה המדינה להטיל מאסרים מותנים, קנס משמעותי, חילוט הנשק ופיצוי למתלוננת.

5. המדינה הפנתה בעניין מדיניות הענישה להנחיית פרקליט המדינה 9.16 וטענה כי יש להחמיר את הענישה הנוהגת בעבירות נשק. כמו כן הפנתה המדינה לפסיקה לפיה יש להחמיר את הענישה בעבירות נשק בשל היותן "מכת מדינה" ([4439/19](http://www.nevo.co.il/case/25824863)  **מדינת ישראל נ' יונס סובח** (05.11.2019)).

6. בתיק הנשק נטען כי נפגעו ערכים חברתיים של שמירה על חיי אדם, שלום הציבור ושלטון החוק. נטען כי זמינות הנשק תורמת במידה ניכרת להגדלת מעגל האלימות ולתוצאות הקשות הנובעות מכך.

7. בעבירות האלימות במשפחה נטען כי נפגעו ערכים חברתיים של שמירה על החיים ושלמות הגוף, בייחוד של המתלוננת ([ע"פ 3863/09](http://www.nevo.co.il/case/5920165) **מדינת ישראל נ' נאסר חסן** (10.11.2009)).

המדינה הפנתה עוד בנוגע לחומרה שבעבירות אלימות במשפחה ועל הצורך להחמיר בעבירות אלו ל[ע"פ 6758/07](http://www.nevo.co.il/case/6234659) **פלוני נ' מדינת ישראל** (11.10.2007) ולע"פ [305/12](http://www.nevo.co.il/case/5571437)  **מדינת ישראל נ' חיים צוובנר זליג** (24.06.2013).

8. באשר לנסיבות שקשורות לביצוע העבירה, בתיק הנשק נטען כי הנאשם הוביל את הנשק לאחר שיצא מדירתו טעון במחסנית התואמת לאקדח ויחד עמו בתיק שתי מחסניות עם כדורים תואמים ונטען כי האקדח היה מוכן לירי. נטען בין היתר כי הנאשם ביצע את העבירה כאשר 5 ימים לפני כן בוצעו גם עבירות בתיק האלמ"ב.

9. באשר לנסיבות הקשורות לביצוע העבירה, נטען כי חלקו היחסי של הנאשם בעבירות הינו מוחלט. לגבי הנזק שנגרם מביצוע העבירה נטען כי מעשיהו של הנאשם גרמו למתלוננת לתחושה קשה של פחד ופגיעה בגופה כמתואר בעובדות כתב האישום המתוקן. וגם נטען לגבי הנזק הנפשי והרגשי אשר נגרמו למתלוננת.

נטעו כי הנאשם ביצע חלק ממעשיו על רקע ויכוחים בינו לבין המתלוננת. עוד נטען כי כפי שמתואר בכתב האישום המתוקן מדובר באירוע מתמשך כנגד המתלוננת שהתחיל בחודש יוני 2020 והסתיים ביולי 2021.

10. באשר למדיניות הענישה צוינו המקרים הבאים:

**עבירות הנשק**

* [ע"פ 2564/19](http://www.nevo.co.il/case/25612982) **אזברגה נ' מדינת ישראל** (18.07.2019): שם נדחה ערעורו של נאשם שבמסגרתו נדון הנאשם לעונש של 16 חודשי מאסר בפועל בגין הרשעתו בעבירה של נשיאת נשק בתוך רכב.
* [ע"פ 3288/14](http://www.nevo.co.il/case/16913730) **מדינת ישראל נ' קריספיל** (24.08.2014): שם הורשע הנאשם בבית המשפט המחוזי, על פי הודאתו בעבירות של החזקת נשק בלא רשות והחזקת נכס החשוד כגנוב. נקבע כי מתחם העונש ההולם נע בין 6 ל-22 חודשי מאסר בפועל והושת על הנאשם 9 חודשי מאסר בפועל. בית המשפט העליון קיבל את ערעור המדינה והחמיר את העונש על 18 חודשי מאסר בפועל.
* [ע"פ 390/17](http://www.nevo.co.il/case/22137915) **סער נ' מדינת ישראל** (03.07.2017): שם הורשע הנאשם על פי הודאתו בעבירות של נשיאת אקדח בצוותא באמצעות אופנוע ונהיגה בקלות דעת. בית המשפט העליון קיבל את ערעורו וגזר עליו 34 חודשי מאסר בפועל במקום 40 חודשי מאסר בפועל.
* [ע"פ 3877/16](http://www.nevo.co.il/case/21474168) **ג'אבלי נ' מדינת ישראל** (17.11.2016): הנאשם הורשע על פי הודאתו בעבירות של נשיאת אקדח טעון עם 14 כדורים, על רקע סכסוך וניסיון להשליכו בעת הגעת השוטרים למקום. לנאשם היה עבר פלילי מכביד. בית המשפט המחוזי השית עליו 34 חודשי מאסר בפועל. הערעור נדחה.

**פסיקה לעניין עבירות האלימות**

* ע"פ [1631/12](http://www.nevo.co.il/case/5576612)  **פדידה נ' מדינת ישראל** (27.02.2012): שם הורשע הנאשם על פי הודאתו בבית-משפט השלום בעבירות של תקיפה הגורמת חבלה של ממש כלפי בת זוג וכן בעבירה של הפרת הוראה חוקית. הוטל על הנאשם 18 חודשי מאסר בפועל. ערעורים לבית המשפט המחוזי ולבית המשפט העליון נדחו.
* [ע"פ 9074/12](http://www.nevo.co.il/case/5610792) **מדינת ישראל נ' פלוני** (13.06.2013): שם הורשע הנאשם על פי הודאתו בעבירות של תקיפת הגורמת חבלה של ממש בבת זוג ואיומים. דובר בהתעללות ואלימות ממושכת כלפי בת הזוג. בית המשפט המחוזי השית עליו 18 חודשי מאסר בפועל. המדינה ערערה על קלות העונש ובית המשפט העליון השית עליון 30 חודשי מאסר בפועל.
* [ע"פ 8360/17](http://www.nevo.co.il/case/23237999) **חמודה נ' מדינת ישראל** (22.03.2018): שם נדחה ערעורו של נאשם בבית המשפט העליון אשר הורשע על פי הודאתו במסגרת הסדר טיעון, בעבירות של איומים והושתו עליו 10 חודשי מאסר בפועל.
* [רע"פ 1536/20](http://www.nevo.co.il/case/26496248) **פלוני נ' מדינת ישראל** (01.03.2020): שם הורשע הנאשם על פי הודאתו בביצוע עבירות תקיפה ואיומים כלפי רעייתו בשלושה אירועים שונים המתוארים בכתב האישום המתוקן. בית משפט השלום גזר עליו 12 חודשי מאסר בפועל. ערעוריו של הנאשם לבית המשפט המחוזי ולבית המשפט העליון נדחו.

11. לגבי תסקיר שירות המבחן טענה המדינה כי מהתסקיר עולה שהנאשם מתקשה להכיר בחלקו באירועי חייו השונים ונוטה להשליך את האחריות לאירועים על גורמים חיצוניים ועל כן לא ניתנה המלצה שיקומית.

12. לבסוף טענה המדינה כי מדובר בנאשם בן 34, בעל עבר פלילי (5 הרשעות קודמות) ובדגש על האישית של הנאשם והרתעת הרבים בעבירות מסוג נשק ואלימות במשפחה יש לגזור על הנאשם עונש מאסר בפועל מאחורי סורג ובריח באמצע חלקם האמצעי - עליון של המתחמים שהוצגו, מאסר מותנה, קנס, חילוט הנשק ופיצויים למתלוננת.

**טיעוני ההגנה**

13. לטובת הנאשם העידו מעבידו ושני עמיתים. עמיתיו טענו לרצף אירועים אלימים במועדון בו עבד הנאשם שהיוו איום כלפיו. מעבידו מסר שמדובר בעובד מסור ואחראי.

14. ב"כ הנאשם טען בקשר לרכיב התכנון כי הנאשם אכן הצטייד באקדח אך כל התכנון קשור לעצם ההצטיידות ולא לשם הוצאה לפועל של תכנית עבריינית. נטען כי הנאשם הצטייד באקדח כדי למנוע מצב בו הוא יפגע מפני הרוחשים מזימות כנגדו ולכן לא היה צפוי נזק.

נטען כי הנאשם לא עשה שימוש באקדח ולא בדק את תקינתו.

15. הסנגור טען בקשר לנסיבות שהובילו את הנאשם לבצע את העבירה, כי הנאשם חש איום ממשי על חייו, ובהקשר הזה הסתמך הסנגור על עדי האופי אשר העידו על אירועים שקרו לנאשם לפני מעצרו ושבגללם הנאשם חש מאוים.

16. הסנגור טען שהנאשם נטל אחריות והודה במעשים ויש לראות עובדה זאת כעבודה לזכותו.

17. בקשר לנסיבות חייו טען הסנגור כי מדובר בנאשם שעלה לארץ מרוסיה, הוריו נעדרו שעות מרובות מהבית עת היה קטין. אמו של הנאשם צורכת אלכוהול.

הסנגור טען שהנאשם איבד את חברו הטוב בגיל 15, אירוע אשר חווה כאירוע טראומטי, ולאחר אירוע זה החלה הידרדרות במצבו ברמה ההתנהגותית אשר באה לידיי ביטוי באימפולסיביות וקשיי ויסות. נטען בנוסף, כי הנאשם חווה התנהגות ביריונית מצד נערים אחרים בעקבות מוצאו.

18. בקשר לתסקיר שירות המבחן, נטען כי מהתסקיר עולה כי הנאשם הביע חרטה על מעשיו.

הסנגור טען כי לחובת הנאשם הרשעה אחרונה 5 שנים עובר לאישום הנוכחי, וכי בין התקופות שמר על אורח חיים תקין.

19. באשר למדיניות הענישה הוזכרה הפסיקה כדלקמן:

* [ע"פ 4945/13](http://www.nevo.co.il/case/7791493) **מדינת ישראל נ' עבד אלכרים סלמאן** (19.1.2014):שם הורשע הנאשם בבית המשפט המחוזי בעבירות של רכישת, החזקת, נשיאת והובלת נשק ותחמושת. בית המשפט העליון קבע כי מתחם העונש ההולם הוא 12-36 חודשי מאסר בפועל. נטען ששם היה מדובר בנשק מסוג קרלו (נשק התקפי).
* [ת"פ 9983-05-16](http://www.nevo.co.il/case/21659433) **מדינת ישראל נ' בסל** (21.11.2016): הנאשם הודה במסגרת הסדר טיעון חלקי בעבירה של החזקה ונשיאת נשק. נקבע שמתחם העונש ההולם נמצא בין 9 חודשי מאסר בפועל עד 3 שנות מאסר בפועל ונגזרו 12 חודשי מאסר בפועל.
* [**ע"פ 2044/11**](http://www.nevo.co.il/case/5808567) **מדינת ישראל נ' גנאדי (07.07.2011): נאשם הורשע על פי הודאתו בעבירות של נשיאת נשק שלא כדין ובהחזקת נשק שלא כדין. בית המשפט המחוזי גזר על הנאשם ששה חודשי מאסר שירוצו בעבודות שירות. הערעור התקבל והוטלו שבעה חודשים לריצוי בפועל.**
* [ע"פ 4377/16](http://www.nevo.co.il/case/21474922) **רמדאן תורק נ' מדינת ישראל** (06.10.2016): שם נדחה ערעורו במסגרתו הושתו על הנאשם 30 חודשי מאסר בפועל ועונשים נוספים בגין הרשעתו על פי הודאתו בנשיאת נשק, מעשה פזיזות ורשלנות, איומים וירי באזור מגורים.
* [ע"פ 4978/19](http://www.nevo.co.il/case/25892549) **אבו מנסור נ' מדינת ישראל** (31.07.2019): שם הורשע הנאשם במסגרת הסדר טיעון בעבירות של נשיאה והובלת נשק. בית המשפט המחוזי קבע כי מתחם העונש ההולם בעניינו של המבקש נע בין 18 ובין 36 חודשי מאסר בפועל וגזר עליו 18 חודשי מאסר בפועל.

20. באשר לעבירות הנשק טען הסנגור למתחם ענישה שינוע בין 9 - 24 חודשי מאסר וביקש למקמו ברף התחתון של העבירה.

21. באשר לתיק האלימות במשפחה טען הסנגור כי הנאשם לא תכנן לפגוע במתלוננת. הסנגור טען כי הדברים אירעו בצורה ספונטאנית תוך כדי מריבה בין השניים.

22. הסנגור טען כי מבלי להמעיט מהמעשים המתוארים בכתב האישום, שלא נגרם נזק למתלוננת והאלימות שיוחסה לנאשם נמצאת ברף הנמוך.

כמו כן, טען הסנגור כי יש לזקוף לזכותו של הנאשם הודאתו בשלבים הראשונים של המשפט.

23. באשר למדיניות הענישה אוזכרו המקרים הבאים:

* [רע"פ 8833/15](http://www.nevo.co.il/case/20817888) **פלוני נ' מדינת ישראל** (23.12.2015): שם הורשע הנאשם בבית משפט השלום, על יסוד הודאתו בעבירות של תקיפה הגורמת חבלה של ממש כלפי בן זוג, תקיפה סתם כלפי בן זוג ואיומים. נקבע כי מתחם העונש ההולם נע בין עונש מאסר על תנאי לבין 12 חודשי מאסר בפועל והוטלו 10 חודשי מאסר על תנאי, 4 חודשי מאסר על תנאי, והתחייבות כספית בגין העבירות השונות. ערעור המדינה התקבל והעונש הוחמר ל-7 חודשי מאסר בפועל. בקשה לרשות ערעור נדחתה.
* [ת"פ 20291-02-10](http://www.nevo.co.il/case/4428185) **מדינת ישראל נ' בטש** (30.03.2011): שם הורשע הנאשם בשלוש עבירות של תקיפת סתם ושלוש עבירות של איומים. נגזר מאסר על תנאי לתקופה של 14 חודשים.

**עמדת הנאשם**

24. הנאשם הביע צער על מעשיו והתנצל על הטעויות שעשה.

**תסקיר שירות המבחן**

25. התסקיר תיאר נאשם בן 33, גרוש, עובד בתחום האבטחה.

הנאשם עלה לארץ מרוסיה בשנת 1991, תואר כי הוריו נעדרו לשעות ארוכות מהבית בשל עבודתם. מהתסקיר עולה כי הקשר בין הנאשם לבין אמו היה מורכב עקב בעיית האלכוהול שאמו סובלת ממנה.

תואר כי הנאשם החל לעבוד בגיל 15 בעבודות מזדמנות וטרם מעצרו עבד בחברת אבטחה בתחום הלוגיסטיקה.

תואר בתסקיר אודות אירוע טראומטי שעבר הנאשם בהיותו צעיר כשחברו נפטר לנגד עיניו בדריסת רכבת ולאחר מכן החלה הדרדרות במצבו ברמה ההתנהגותית.

צוין בתסקיר שהנאשם לא ביצע שירות צבאי עקב מעורבותו בפלילים.

תואר כי הנאשם נוטל אחריות פורמלית לביצוע העבירה.

ההתרשמות הייתה לאור כל מה שתואר לעיל, כי הנאשם הוא חסר כוחות בשל גבולות פנימיים רופפים לצורך עריכת שינוי בדפוסי התנהגות העבריינית שפיתח. נטען כי לאורך השנים נתנו לנאשם הזדמנויות טיפוליות שונות אך הוא התקשה לנצל אותן.

תואר כי גם לאחר שהנאשם הצליח במשך 5 השנים לשמור על אורח חיים תקין הוא חזר לבצע עבירות וכנראה שהליכים טיפוליים קודמים לא סייעו לו בהפחתת סיכון להישנות עבירות.

על כן לא ניתנה המלצה טיפולית.

**דיון**

26. הערכים החברתיים המוגנים שנפגעו הם שמירה על שלום הציבור ובטחונו. הפגיעה בערכים האמורים הייתה מהותית כאשר מדובר בנשק טעון במחסנית. עבירות הנשק לסוגיהן היו זה מכבר למכת מדינה שיש להחמיר את הענישה לגביהן ([ע"פ 5993/21](http://www.nevo.co.il/case/27907602) **חוסיין אבו סאלח נ' מדינת ישראל** (29.11.2021).

לעניין האישום השני של עבירות האלימות במשפחה נפגעו הערכים החברתיים של שמירה על שלומו של אדם ובטחונו במסגרת המשפחתית.

27. באשר לסיבות שהביאו את הנאשם לביצוע העבירות הנשק, הרי שגם כשלטענת הנאשם הוא חש פחד ואיום על חייו ועל כן הצטייד בנשק כאמור, אין הצדקה להצטייד בנשק שלא כדין בטענה של הגנה עצמית. הנאשם נושא באחריות בלעדית הן לעבירת הנשק והן לעבירות האלמ"ב.

28. לאור האמור לעיל ובהתחשב במדיניות הענישה שהובאה בפסיקה – כאשר לדעתי הפסיקה שהובאה על ידי המדינה רלוונטית יותר למקרה מאשר הפסיקה שאוזכרה על ידי הסנגור, אני קובע מתחם עונש לעבירות הנשק שנע בין 16 – 45 חודשי מאסר בפועל. באשר לעבירות אלימות במשפחה אני קובע מתחם של חודשים בודדים – 12 חודשי מאסר בפועל. היות שמדובר בכתבי אישום שונים יש מקום לפסוק את העונש במצטבר.

29. באשר לנסיבות שאינן קשורות בביצוע העבירות יצוין כי הנאשם נטל אחריות למעשיו בשני כתבי האישום וחסך זמן שיפוטי. להודאתו חשיבות לעניין קבלת אחריות מצידו, למרות האמור בתסקיר. לצד זאת, מדובר בנאשם בעל עבר פלילי מכביד עם אופק שיקומי מוגבל בהתאם להערכה שניתנה בתסקיר.

30. **לאור האמור, אני מטיל על הנאשם את העונשים הבאים**:

**בגין עבירת הנשק**

א. 28 חודשי מאסר לריצוי בפועל בניכוי ימי מעצרו מיום 20.07.2021.

ב. 12 חודשי מאסר על תנאי למשך 3 שנים כאשר התנאי יופעל במידה ויעבור עבירות נשק מסוג פשע.

ג. קנס של 5,000 ₪ לתשלום חודש מיום שחרורו.

ד. ניתן בזה צו לחילוט הנשק.

**בגין עבירות האלמ"ב**

א. 6 חודשי מאסר בפועל.

ב. 6 חודשי מאסר על תנאי למשך 3 שנים כאשר התנאי יופעל במידה ויעבור עבירות אלימות במשפחה.

ג. פיצוי למתלוננת בסך 2,500 ₪ לתשלום חודש לאחר שחרורו.

מובהר שהעונשים יחושבו במצטבר.

5129371

**54678313זכות ערעור תוך 45 יום**.

**ניתן היום, כ"ח אדר א' תשפ"ב, 01 מרץ 2022, בהעדר הצדדים.**

דניאל פיש 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)