|  |  |
| --- | --- |
| **בית המשפט המחוזי בחיפה** | |
| ת"פ 1389-10-09 מדינת ישראל נ' ג'ברין | 23 מרץ 2010 |

|  |  |  |
| --- | --- | --- |
| בפני | **כב' השופט משה גלעד** | |
| בעניין: | מדינת ישראל  באמצעות פמ"ח  ע"י ב"כ עו"ד ע. בר אור |  |
|  |  | המאשימה |
|  | **נגד** | |
|  | מחמוד ג'ברין, ת"ז xxxxxxxx-3  ע"י עו"ד ע. בויראת |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

**מבוא**

ביום 29/12/09 הודה הנאשם, במסגרת הסדר טיעון (ת/1) בתום הליך של גישור שנערך בפני, בעובדותיו של כתב אישום מתוקן (ת/2).

על פי הסדר הטיעון הוסכם בין הצדדים, כי הם יעתרו במשותף להשתת עונש מאסר בפועל של 24 חודשים בניכוי תקופת מעצרו של הנאשם, מיום 19/9/2009 ולרכיבי העונש של פיצויים ומאסר מותנה יטענו באופן "חופשי".

**כתב האישום**

על פי כתב האישום הודה הנאשם כי בעקבות סכסוך עם אדהם ג'בארין (להלן: "המתלונן"), הגיע ביום 19/9/2009, סמוך לשעה 03:00, ליד ביתו של עלאא ג'בארין, בן משפחתו של המתלונן (להלן: "עלאא"), כשהוא נושא אקדח טעון ללא היתר כדין (להלן: "הנשק").

הנאשם ירה לעבר ביתו של עלאא מספר יריות וכן ירה מהנשק גם לעבר רכב שברולט "קוואליר", מ.ר. 11-488-18, המשמש את עלאא (להלן: "הרכב").

לאחר היריות נסעו עלאא ושניים מאחיו לבית הנאשם באום אל פאחם, לשם הגיעו גם המתלונן עם אחיו מחמוד.

הנאשם ירה באמצעות הנשק מספר יריות לעבר המתלונן, פגע בו וגרם לו פצעים חמורים. המתלונן הובהל לבית החולים בעפולה, טופל במחלקה הכירורגית ואושפז בבית החולים למשך חמישה ימים.

בגין האמור לעיל, הורשע הנאשם בעבירות הבאות:

1. **פציעה בנסיבות מחמירות** – עבירה לפי סעיף 334 + 335 (א)(1) ל[חוק העונשין](http://www.nevo.co.il/law/70301).

**2**. **עבירות בנשק** – עבירות לפי סעיף 144(א) רישא ל[חוק העונשין](http://www.nevo.co.il/law/70301).

**3**. **חבלה במזיד ברכב** – עבירה לפי סעיף 413ה' ל[חוק העונשין](http://www.nevo.co.il/law/70301).

**4**. **היזק בזדון** – עבירה לפי סעיף 452 ל[חוק העונשין](http://www.nevo.co.il/law/70301).

**5**. **יריות באזור מגורים** – עבירה לפי סעיף 340א' ל[חוק העונשין](http://www.nevo.co.il/law/70301).

**דיון**

בשל גילו של הנאשם הוריתי כי יוגש תסקיר של שרות המבחן בעניינו. קצין המבחן לא ראה מקום להמלצה טיפולית הואיל והנאשם לא הביע נזקקות טיפולית והמליץ להטיל עליו "ענישה הרתעתית משמעותית".

ב"כ המאשימה נימק את הסדר הטיעון בעיקר בקשיים ראיתיים והחשיבות שיש בתיק זה מבחינת שני הצדדים בענישה מהירה. כן הפנה לרישום הפלילי (ת/3) של הנאשם ממנו עולה כי בעבר החזיק סכין וסמים שלא לצריכה עצמית וכן כי עבר עבירה של חבלה במזיד ברכב.

ב"כ המאשימה עתר כי אורה על תשלום פיצויים למתלונן בסכום גבוה ואגזור עונש מותנה משמעותי, הואיל ועונש המאסר בפועל המוסכם מצוי ברף הנמוך בעבירות אלה ובשל חומרתן של נסיבות המקרה החריגות דהיינו, כי הירי הראשוני נעשה לעבר בית של קרוב משפחה של המתלונן, עמו אין לנאשם סכסוך.

ב"כ המאשימה הדגיש כי מיריותיו של הנאשם יכלו להפגע, בנוסף לפציעת המתלונן, חפים מפשע.

לדעת ב"כ המאשימה, הסכם הסולחה שנערך בין משפחת המתלונן והנאשם לא דן בתשלום פיצויים של הנאשם למתלונן, אלא בהתחייבות לפיצויים הדדיים במידה ויופר הסכם הסולחה. לדעת ב"כ המאשימה ההמלצה השלילית של שרות המבחן צריכה להשליך על הפיצוי ואורך המאסר המותנה, הואיל והנאשם לא הביע חרטה.

מנגד, ב"כ הנאשם עתר לקבל את הסדר הטיעון בענין המאסר בפועל וביקש כי העונש המותנה יהיה מידתי. בשאלת הפיצוי הפנה ב"כ הנאשם להסכם הסולחה, שנעשה בסיוע מכובדים, הסכם אשר לקח בחשבון כי ההתפתחות שהביאה לפציעת המתלונן נבעה מכך שהמתלונן ובני משפחתו הגיעו לבית הנאשם ושם היה הירי.

עוד ביקש ב"כ הנאשם להתחשב לקולא בהודעת מרשו שבאה בתום הליך גישור וכן בגילו, במצבו הכלכלי, בהשתייכותו למשפחה ברוכת ילדים שהאם חולה בסוכרת ומחלת לב, ובהיות הנאשם עצמו בעל מום מלידה עם רגל ימין קצרה.

לאחר ששקלתי את הטיעונים לקולא ולחומרא, נראה לי שראוי לכבד את הסדר הטיעון אליו הגיעו הצדדים. מאידך, פטור ללא פיצוי כלל, אי אפשר, בהיות עונש המאסר בפועל, כדברי ב"כ המאשימה, מצוי ברף הנמוך של ענישה בעבירות דומות לאלה אותן ביצע הנאשם.

כמו כן, אתחשב בהודאתו המהירה של הנאשם שחסכה זמן שיפוטי וכן חסכה את העדתו של המתלונן ואף אני, כב"כ המאשימה, סבור שראוי היה לסיים תיק זה במהרה.

אתחשב בהסכם הסולחה ובמצבו הסוציואקונומי של הנאשם לצורך קביעת גובה הפיצויים.

**סוף דבר**

אני גוזר על הנאשם את העונשים הבאים:

1. 24 חודשי מאסר בפועל, בניכוי תקופת מעצרו של הנאשם מיום 19/9/2009 ועד היום.

2. 18 חודשי מאסר על תנאי, לבל יעבור הנאשם במשך שנתיים, כל עבירת אלימות מסוג פשע או עבירות בנשק, או עבירה של חבלה במזיד ברכב לפי סעיף 413ה ל[חוק העונשין](http://www.nevo.co.il/law/70301).

3. 6 חודשי מאסר על תנאי, לבל יעבור הנאשם במשך שנה, עבירה של היזק בזדון לפי סעיף 452 ל[חוק העונשין](http://www.nevo.co.il/law/70301) או יריות באזור מגורים לפי סעיף 340א לחוק העונשין.

4. אני מחייב את הנאשם לשלם למתלונן, אדהם ג'בארין, פיצויים בסך של 5,000 ₪ וזאת עד ליום 1/6/2010, באמצעות הפקדתם בקופת בית המשפט.

הודעה לנאשם זכות ערעור לבית המשפט העליון, תוך 45 יום מהיום.

**ניתן היום, ח' ניסן תש"ע, 23 מרץ 2010, במעמד הנאשם, ב"כ הנאשם וב"כ המאשימה.**

5129371

54678313

|  |  |  |  |  |
| --- | --- | --- | --- | --- |
|  |  |  |  |  |
|  |  |  |  | **מ. גלעד, שופט** |

משה גלעד 54678313

קלדנית: ליאת פ.

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן