|  |  |
| --- | --- |
| **בית המשפט המחוזי בתל אביב - יפו** | |
| ת"פ 14824-09-10 מדינת ישראל נ' בורוכוב(עציר) | 28 פברואר 2011 |

|  |  |  |
| --- | --- | --- |
| בפני | **כב' השופטת יהודית אמסטרדם** | |
| בעניין: | מדינת ישראל |  |
|  | ע"י ב"כ עו"ד ראאד ענוז ועו"ד ניר ביטון | המאשימה |
|  | **נגד** | |
|  | רחמין בורוכוב (עציר) – הובא ע"י הליווי |  |
|  | ע"י ב"כ עו"ד יקי קאהן | הנאשם |
|  | | |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [144(ב)](http://www.nevo.co.il/law/70301/144.b)    **גזר דין** | | |

א. **פתח דבר**

1. הנאשם הורשע על פי הודאתו, במסגרת הסדר טיעון, בביצוע עבירות של נשיאת נשק ונשיאת תחמושת – עבירות לפי [סעיפים 144(ב)](http://www.nevo.co.il/law/70301/144.b) רישא ו-[144(ב)](http://www.nevo.co.il/law/70301/144.b) סיפא ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין**").

עפ"י עובדות כתב האישום המתוקן, הגיעה ידידתו של הנאשם – אסתי ביטון בתאריך 27.8.10, בסמוך לשעה 01:30, לדירתו של אוראל אוחנה (להלן: "המתלונן") ברחוב ניסנבאום 36 בבת ים (להלן: "הדירה").

במהלך שהותה של אסתי בדירה, התקשר הנאשם לטלפון הנייד שלה והמתלונן ענה במקומה לשיחת הטלפון. לאחר דין ודברים בין הנאשם לבין המתלונן בטלפון, הגיע הנאשם רכוב על קטנוע לפגוש את המתלונן בקרבת הדירה.

בסמוך לכך, נורה המתלונן ירייה אחת ע"י אדם אחר שזהותו אינה ידועה למאשימה, וכתוצאה מהירי נפצע המתלונן באזור המפשעה השמאלית, טופל ונחבש בבי"ח וולפסון.

הנאשם נעצר והתברר כי בתא המטען של הקטנוע עליו רכב הנאשם, הוסתר אקדח עם משתיק קול ובו מחסנית עם שבעה כדורים. הנאשם איפוא, נשא עמו שלא כדין נשק ותחמושת.

ב. **הסדר הטיעון**

2. במסגרת הסדר הטיעון תוקן כתב האישום באופן שעבירת החבלה בכוונה מחמירה אשר יוחסה לנאשם בכתב האישום המקורי – נמחקה מכתב האישום, כמו-כן, הוסכם בין הצדדים לעתור במשותף להשתת עונש של 24 חודשי מאסר בפועל, וכן מאסר על-תנאי.

ג. **עבר פלילי**

3. לנאשם עבר מכביד הכולל הרשעה ע"י בית משפט לנוער בגין 17 תיקי משטרה שעניינם עבירות רכוש, אלימות, איומים, הפרעה לשוטר במילוי תפקידו, הפרת הוראה חוקית, נהיגת רכב ללא רישיון, והחזקת סכין, והוא נדון ל-12 חודשי מאסר בפועל.

ד. **טיעוני ב"כ המאשימה**

4. ב"כ המאשימה עתר לבית המשפט לכבד את הסדר הטיעון, ולהשית על הנאשם עונש מאסר של 24 חודשים מיום מעצרו, וכן מאסר על-תנאי.

עוד עתר ב"כ המאשימה לחילוט האקדח, משתיק הקול, והתחמושת, בציינו, כי הוא אינו עותר לפיצוי המתלונן, בשל חוסר שיתוף הפעולה של האחרון עם רשויות אכיפת החוק.

5. לטענת ב"כ המאשימה, מדובר בתיק שבו קשיים ראייתיים, ואלו הובילו לתיקון כתב האישום ולמחיקת עבירת החבלה שיוחסה לנאשם בכתב האישום המקורי: ראשית, האקדח שבו נורה המתלונן אינו האקדח שנתפס בקטנוע עליו רכב הנאשם, וטביעת האצבע שנמצאה על האקדח איננה של הנאשם. בנוסף לכך, הקטנוע אינו בבעלותו או בחזקתו של הנאשם.

6. אין מחלוקת שהאירוע נשוא התיק דנן החל בשיחת טלפון שהתקשר הנאשם למתלונן. בנוסף, רישיון הנהיגה של הנאשם נתפס ליד מקום תפיסתו של האקדח. עוד ציין ב"כ המאשימה כי הנאשם שמר על זכות השתיקה בחקירתו במשטרה.

7. ב"כ המאשימה הוסיף וטען, כי באיזון שבין הקשיים הראייתיים לבין הנסיבות לחומרה – הרשעתו של הנאשם בנשיאה והובלה של אקדח אליו הוצמד משתיק קול ותחמושת, מהווה ענישה מוסכמת וראויה, וזאת בהתחשב גם בגילו הצעיר של הנאשם, ובכך שבעברו הגם שהוא מכביד - אין עבירות נשק.

ה. **טיעוני ב"כ הנאשם**

8. ב"כ הנאשם עתר לבית המשפט לכבד את הסדר הטיעון, ולדבריו, הענישה המוסכמת הינה סבירה ביחס לעבירות דומות נשוא תיקים אחרים. ב"כ הנאשם הוסיף וציין, כי התיק רווי בקשיים ראייתיים, והנאשם בחר שלא לנהל את התיק, והחליט להודות במיוחס לו בכתב האישום המתוקן.

ו. **תסקיר שירות המבחן**

9. מתסקיר שירות המבחן עולה כי הנאשם, שהינו רווק כבן 20, השלים את 12 שנות לימודיו בבית סוהר "אופק" לנערים, שם ריצה עונש המאסר שהוטל עליו ע"י בימ"ש לנוער. הנאשם נעדר מקצוע והוא עבד על בסיס מזדמן, והתגורר בבית הוריו עובר למעצרו.

בשיחה שקיים שירות המבחן עם אמו של הנאשם, היא תיארה את הנאשם כבן אחראי שסייע לבני משפחתו, האם שללה בעייתיות כלשהי בהתנהגותו לאורך השנים.

הנאשם, לעומת זאת, הגדיר עצמו בפני שירות המבחן כנגרר ובלתי אחראי, והסביר את מעורבותו בפלילים כנובעת מהתחברותו לחבורות שוליים בני גילו.

10. שירות המבחן התרשם מחוסר יציבות תעסוקתית של הנאשם, ומקושי בלקיחת אחריות להתנהגותו העבריינית, וכן התרשם כי חרף גילו הצעיר הנאשם גיבש מאפייני התנהגות אלימה ונעדרת ריסון עצמי.

עוד צוין בתסקיר שירות המבחן, כי הנאשם לא שיתף פעולה עם קצינת המבחן, ובמהלך המפגש לא התייחס לתכנים הקשורים בצורך לשיקום ושינוי. לפיכך שירות המבחן נמנע ממתן המלצה טיפולית.

ז. **דברי הנאשם**

11. הנאשם התבטא באופן לקוני עת הביע צער, והוסיף כי הוא יושב במעצר כחצי שנה.

ח. **דיון**

12. עסקינן בכתב אישום חמור. הנאשם, אשר חרף גילו הצעיר גיבש מאפייני התנהגות אלימה ונעדרת ריסון עצמי, הגיע לפגוש את המתלונן כשהוא רכוב על קטנוע, בעודו נושא ומוביל עימו אקדח עם משתיק קול ובו מחסנית עם שבעה כדורים המוסתרים בתא המטען של האופנוע.

בענייננו, בעקבות שיחת טלפון בין הנאשם למתלונן בטלפון הסלולרי של חברתו, בערה חמתו של הנאשם בו להשחית, על כן נסע לפגוש את המתלונן, ועשה כן כשהוא נושא עימו בתא המטען של הקטנוע אקדח עם משתיק קול ובו מחסנית עם שבעה כדורים. בסופו של אותו יום המתלונן נורה ונפצע באזור המפשעה השמאלית, אלא שהירייה לא נורתה מהאקדח אותו נשא הנאשם, וזהותו של היורה איננה ידועה. בין השאר גם עקב אי-שיתוף פעולה של המתלונן עם המשטרה.

13. קיימת חומרה רבה בהחזקת ונשיאת נשק ותחמושת שלא כדין, שכן ברגע של התלהטות יצרים, הימצאות נשק הנישא ע"י המעורב בריב יכול להביא לשפיכות דמים.

בעניין זה ראו הכתוב ב[ע"פ 4050/08](http://www.nevo.co.il/case/5891607) **נתנאל ליבוביץ' נ' מ.י.** (פורסם בנבו) (להלן: "**פרשת ליבוביץ'**"):

"**באשר לעבירות בנשק, בית משפט זה, שבתוך עמו הוא יושב, חזר פעמים אין ספור על היחס המחמיר שיש לנקוט כלפיהן. הדברים ברורים כשמש; המחזיקים בנשק בעבירה, או הסוחרים בו, על פי רוב וככלל אינם עושים זאת אלא לצרכי עבירות אחרות, הכרוכות באלימות או בהפחדה. נשק נועד לירות, וטבעו גם שבשעת ה"צורך" הסובייקטיבי, זדוני ומרושע ככל שיהיה, עלולה האצבע להיות קלה על ההדק. דברים אלה מתחזקים כמובן כשהמדובר בבעלי עבר פלילי... ובמשתיק קול עסקינן".**

וכן:

**"כפי שמקובל לומר, אם ראית בתיאטרון במערכה ראשונה אקדח, צפה לכך שבמערכה הבאה או זו שאחריה גם יירה האקדח"**.

ומן הכלל אל הפרט:

14. על אף גילו הצעיר של הנאשם, הוא ריצה בעברו עונש של מאסר בפועל בן שנה שגזר עליו בית משפט לנוער בגין 17 תיקי משטרה בעבירות שונות. ברם, בעברו אין עבירות נשק.

15. לאור כל האמור לעיל, ולאחר ששקלתי את טיעוני ב"כ הצדדים בדבר הקשיים הראייתיים שבתיק, ולאור האינטרס הציבורי שבכיבוד הסדרי טיעון, החלטתי לכבד את הסדר הטיעון, ולהטיל על הנאשם את העונשים כדלקמן:

א. 24 חודשי מאסר לריצוי בפועל החל מיום מעצרו בתאריך 27.8.10.

ב. 24 חודשי מאסר על תנאי, והתנאי הוא שלא יעבור תוך 3 שנים מיום שחרורו ממאסר כל עבירה מהעבירות בהן הורשע או כל עבירה של אלימות מסוג פשע.

ג. אני מורה על חילוט האקדח, משתיק הקול והתחמושת שנתפסו בתיק דנן.

הודע לנאשם על זכותו לערער תוך 45 יום לבית המשפט העליון.

5129371

5129371

יהודית אמסטרדם 54678313-/

5467831354678313ניתן היום, כ"ד אדר א' תשע"א, 28.2.2011, בנוכחות הנאשם וב"כ הצדדים.

|  |
| --- |
|  |
| **יהודית אמסטרדם, שופטת** |

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן