|  |  |  |
| --- | --- | --- |
| **בית משפט השלום באילת** | | |
| **ת"פ 1495-04 מ.י. שלוחת תביעות אילת-משטרת אילת נ' אלקשכר** |  | **08 נובמבר 2010** |

|  |  |
| --- | --- |
|  |  |

|  |  |  |
| --- | --- | --- |
|  | **בפני כב' השופט יואל עדן** | |
| **המאשימה** | | **מ.י. שלוחת תביעות אילת-משטרת אילת** |
| **נגד** | | |
| **הנאשם** | | **מחמד אלקשכר** |

<#2#>

נוכחים:

ב"כ המאשימה עו"ד אבנעים

הנאשם ובא כוחו עו"ד מנזין – ס.צ

חקיקה שאוזכרה:

[**חוק העונשין, תשל"ז-1977**](http://www.nevo.co.il/law/70301): סע' [**186 (א**](http://www.nevo.co.il/law/70301/186.a), [**186 א'**](http://www.nevo.co.il/law/70301/186a), [**413 ב'**](http://www.nevo.co.il/law/70301/413b)

[**פקודת התעבורה [נוסח חדש]**](http://www.nevo.co.il/law/5227): סע' [**10 א'**](http://www.nevo.co.il/law/5227/10a)

[**פקודת ביטוח רכב מנועי [נוסח חדש], תש"ל-1970**](http://www.nevo.co.il/law/74501): סע' [**2 (א)**](http://www.nevo.co.il/law/74501/2.a)

.

**גזר דין**

**1.** **הנאשם הורשע, על פי הודייתו, בכתב האישום בתיק זה ולאחר מכן בהכרעת דין מתוקנת בכתב האישום בתיק** [**14030-05-10**](http://www.nevo.co.il/case/2379298)  **אשר צורף.**

**בכתב האישום בתיק זה הורשע הנאשם בעבירות של גניבת רכב, עבירה לפי סעיף** [**413 ב'**](http://www.nevo.co.il/law/70301/413b) **ל**[**חוק העונשין**](http://www.nevo.co.il/law/70301)**, נהיגה ללא רשיון נהיגה, עבירה לפי סעיף** [**10 א'**](http://www.nevo.co.il/law/5227/10a) **ל**[**פקודת התעבורה**](http://www.nevo.co.il/law/5227) **[נוסח חדש] ונהיגה ללא תעודת ביטוח, עבירה לפי סעיף** [**2 (א)**](http://www.nevo.co.il/law/74501/2.a) **ל**[**פקודת ביטוח רכב מנועי**](http://www.nevo.co.il/law/74501) **[נוסח חדש].**

**עבירות אלו בוצעו בתאריכים 20-21/04/2004.**

**בתיק המצורף 14030-05-10 הורשע הנאשם בעבירה של החזקת סכין למטרה לא כשרה, עבירה לפי סעיף** [**186 א'**](http://www.nevo.co.il/law/70301/186a) **ל**[**חוק העונשין**](http://www.nevo.co.il/law/70301)**. עבירה זו בוצעה בתאריך 06.08.2009.**

**2. הנאשם יליד שנת 1985 ולחובתו עבר הכולל 3 הרשעות במספר עבירות. ההרשעה הראשונה הינה של בית המשפט לנוער בבאר שבע מתאריך 04.11.2003, בגין עבירות של פריצה לרכב בכוונה לגנוב, גניבת רכב, זיוף, סימני זיהוי של רכב וגניבה, אשר בוצעו בתאריך 06.10.2001, ובנוסף עבירה של החזקת סמים מסוכנים שלא לצריכה עצמית ועבירת נסיון לסחר בסם מסוכן, עבירה מתאריך 06.04.2003.**

**ההרשעה השניה של הנאשם הינה מתאריך 10.10.2004 והינה בעבירות של פריצה לבניין וגניבה [פעמיים], עבירות אשר בוצעו בחודשים אפריל ומאי 2004.**

**בהרשעה השלישית של הנאשם עבירות של החזקת שטר כסף מזויף והחזקת סמים לצריכה עצמית מתאריך 08.03.2007 ועבירה של החזקת סמים מסוכנים לצריכה עצמית מתאריך 20.11.2007.**

**3. בגין ההרשעה הראשונה של בית המשפט לנוער, בגין העבירה אשר בוצעה ב-2001, תלוי ועומד כנגד הנאשם מאסר מותנה אשר אין מחלוקת כי הוא בר הפעלה בענייננו, למשך 9 חודשים בגין עבירה של גניבת רכב.**

**ב"כ המאשימה עותרת להפעלת המאסר המתנה – העבירה בעניננו בוצעה כחצי שנה לאחר ההרשעה מס' 1 של בית המשפט לנוער, אף שביצועה הוא כשלוש שנים לאחר ביצוע העבירה נשוא התנאי.**

**4. יש לציין כי בתיק זה הותלו ההליכים וחודשו וגזר הדין ניתן היום, בחלוף שנים ממועד ביצוע העבירה, בין היתר, לאור האמור.**

**5. הנאשם נשלח לקבלת תסקיר שירות מבחן לעונש, הוגשו בעניינו שני תסקירים. על פי התסקירים, הנאשם אשר הינו כיום כבן 25, נשוי ואב ל-3 ילדים.**

**שירות המבחן מתרשם כי מצבה הכלכלי של המשפחה קשה ביותר.**

**התסקיר הראשון מתאר את האופן בו גדל הנאשם ואינני מוצא לנכון לפרט זאת במסגרת גזר הדין מפאת צנעת הפרט.**

**אציין כי מדובר בנסיבות שאינן פשוטות. על פי התסקירים, התחבר הנאשם בגיל צעיר ביותר לחברה שולית במסגרתה גם החל להשתמש בסמים מסוכנים.**

**בתסקיר השני אשר הוגש מספר חודשים לאחר הראשון ניכרת עדיין הבעיה הכלכלית.**

**שירות המבחן מציין כי במהלך תקופת הדחיה הגיע הנאשם לכל הפגישות אשר תואמו איתו, שיתף את שירות המבחן במצבו ובמצב משפחתו, ומסר בדיקות סמים אשר נמצאו נקיות משרידי סם.**

**שירות המבחן מתרשם כי הנאשם עבר תהליך משמעותי של התבגרות ואימץ תפישות המבטאות אחריות על חייו ועל תפקידיו השונים.**

**שירות המבחן סבור כי יש מקום לחזק את מאמצי השיקום של הנאשם ולהאריך את המאסר המותנה התלוי ועומד כנגדו.**

**שירות המבחן ממליץ על הטלת צו מבחן מעקבי למשך 6 חודשים.**

**שירות המבחן מוסיף כי לאור מאפייניו של הנאשם וגילו הצעיר, עונש של מאסר בפועל, גם אם ירוצה בעבודות שירות, יחשוף את הנאשם לחברה שולית, ממנה הוא משקיע מאמצים להמנע ויפגע במאמצי השיקום שלו.**

**6. ב"כ המאשימה עותרת להפעלת המאסר המותנה. לטענתה, המלצת שירות המבחן עניינה שיקום הנאשם בלבד ואינה עונה לחומרת העבירות בהן הודה, כמו גם לעובדה שביצע את העבירה פרק זמן קצר ביותר, פחות מחצי שנה, מאז נדון והוטל התנאי שאותו מתבקש להאריך כעת.**

**ב"כ המאשימה מפנה לעברו של הנאשם הכולל 3 הרשעות למרות גילו הצעיר וטוענת כי למרות שהנאשם ערך הליך שיקומי בחייו, יש לראות את חומרת העבירות ועיתוי ביצוען.**

**כן עותרת המאשימה למאסר בפועל אשר יהיה חופף לתנאי המופעל וכן להפעיל את הפסילה המותנית ולהטיל מאסר מותנה ולאור האמור, לא עותרת המאשימה לענישה כלכלית ממשית.**

**7. ב"כ הנאשם ער לחומרת העבירות אשר ביצע הנאשם, אולם לטענתו, חל שינוי גדול מאוד בהתנהגותו של הנאשם ומפנה לכך שגיליון ההרשעות מעיד על שימוש בסם לאורך שנים, דבר שתרם להתנהגותו הפלילית.**

**ב"כ הנאשם מפנה לכך שהנאשם עבר שינוי משמעותי והוא היום מטופל באישה ושלושה ילדים קטנים מאוד. לטענתו, האינטרס הציבורי הגובר הינו אינטרס של שיקולי השיקום והנסיבות האישיות של הנאשם וכי השמתו של הנאשם בבית הסוהר לא תועיל לחברה.**

**נטען כי לנאשם סיכוי טוב מאוד להמשיך ולהמנע משימוש בסמים וכי יש לו כעת הרבה מה להפסיד.**

**הנאשם אמר כי הוא מצטער על מה שעשה.**

**8. הנאשם ביצע במסגרת העבירות, בתיק 1495/04 עבירות חמורות. העבירה של גניבת רכב היא עבירה חמורה, אשר המחוקק קבע לצידה עונש מאסר של 7 שנים.**

**חומרה יתירה יש לכך שהנאשם ביצע את העבירה כחצי שנה לאחר שהוטל עליו מאסר מותנה בגין ביצוע עבירה כזו ולאחר שהורשע בעבירה זהה.**

**חומרת העבירות והסמיכות לביצוען למועד ההרשעה הראשונה יש בו כדי להביא להדגשת שיקולי ההרתעה בעניינו של הנאשם.**

**9. לצד החומרה ולצד הצורך בהרתעה, יש לזכור כי לעולם הענישה היא אינדיבידואלית.**

**אין לנטוש, גם לא כאשר מדובר בעבירות חמורות, את הנסיבות האישיות של הנאשם ואת מכלול נתוניו.**

**10. לאחר ששמעתי את הצדדים, הבאתי במסגרת השיקולים את חומרת העבירות והמאסר המותנה ואת נסיבותיו האישיות של הנאשם, באתי למסקנה כי השיקול הדומיננטי בעניינו של הנאשם במסגרת גזר דין זה, צריך להיות שיקול השיקום ואני סבור כי יש לאפשר לנאשם, אשר בגר כעת, ללכת בדרך חדשה, אשר אני מתרשם מתסקירי שירות המבחן כי החל ללכת בה.**

**11. העבירה, בגינה הוטל על הנאשם מאסר מותנה אשר הינו בר הפעלה בענייננו, נעברה בשנת 2001 לפני למעלה מ-9 שנים וכאשר הנאשם היה קטין בגיל 16 שנים. פרק זמן זה, במיוחד בשים לב לגילו הצעיר של הנאשם, הינו פרק זמן משמעותי ביותר, אשר לאורו יש לבחון מחדש את מכלול נסיבותיו של הנאשם, מצבו וזיקתו לעולם עברייני כעת.**

**12. אמנם הנאשם הורשע על העבירה הזאת בשנת 2003, אך גם פרק הזמן משנת 2003 ועד עתה הינו פרק זמן משמעותי ביותר. העבירות בתיק זה נעברו לפני למעלה מ-6 שנים וגם לכך משמעות של ממש.**

**13. לגילו הצעיר של הנאשם הן במועד ביצוע העבירה, הן במועד ביצוע העבירה בגינה הוטל תנאי והן כיום, אני רואה חשיבות במסגרת שיקוליי לאיזה משיקולי הענישה תינתן הבכורה בתיק זה.**

**14. אני מתרשם כי השינוי אשר עבר הנאשם הוא שינוי משמעותי. אני מתרשם כי הנאשם כעת נמצא בסביבה שונה, במסגרת חיים שונה ובסיטואציה אישית ומשפחתית שונה לחלוטין.**

**הפסקת השימוש בסמים וכניסה למסגרת משפחתית, אני סבור כי יש להן משמעות של ממש על הנאשם ועל הסיכויים כי ישוב לסורו.**

**ביחס לעבירה של החזקת סכין – מדובר בעבירה הראשונה מסוג זה של הנאשם ומאז ביצועה שינה דרכיו כאמור.**

**15. אני סבור כי השמתו של הנאשם כעת, בחלוף כל כך הרבה שנים, לאחר שבגר, השתקם, הפסיק שימוש בסמים ושינה דרכיו, וזאת לפרק זמן של 9 חודשים, יש בה משום פגיעה באינטרס הציבורי אשר קיים בעניינו של הנאשם, לאפשר לו המשך ההליך השיקומי.**

**16. אשר על כן, אני סבור כי הענישה בעניינו של הנאשם צריכה לתת את הדגש על שיקולי השיקום, יש להורות על הארכת המאסר המותנה, בשים לב לחלוף הזמן ולמצבו הכלכלי הקשה של הנאשם וגם זאת מתוך נסיון לתמוך בהליך השיקום, לא יוטל קנס ובנוסף יוטלו מאסר מותנה ותופעל פסילה מותנית. כן יש להטיל צו מבחן כפי עתירת שירות המבחן.**

**17. לפיכך, אני מטיל בזה על הנאשם עונש כדלהלן:**

**הארכת המאסר על תנאי –** הנני מאריך מאסר מותנהלמשך 9 חודשיםאשר הוטל על הנאשם במסגרת תיק 1065/01 של בית המשפט לנוער בבאר שבע מתאריך 04.11.2003, וזאת למשך שנתיים מהיום.

**מאסר על תנאי -** מאסר על תנאי לתקופה של 3 חודשים. הנאשם ישא בעונש זה אם בתקופה של שנתיים מהיום יעבור על עבירה של החזקת סכין למטרה לא כשרה, עבירה לפי סעיף [186 (א](http://www.nevo.co.il/law/70301/186.a)) ל[חוק העונשין](http://www.nevo.co.il/law/70301).

**צו מבחן -** ניתן בזה צו מבחן לתקופה של 6 חודשים כלפי הנאשם. הנני מחייב את הנאשם לשתף פעולה עם שירות המבחן, הכל על פי הנחיות שירות המבחן. **מובהר בזאת לנאשם כי באם לא יקיים צו זה, ניתן יהיה לחזור ולדון מחדש בשאלת העונש.**

**הפעלת פסילה על תנאי -** מפעיל בזאת פסילה על תנאי שהוטלה על הנאשם ביום 04.11.2003 בתיק 1065/01 של ביהמ"ש לנוער בבאר שבע, למשך 6 חודשים.

**מוצגים –** כל המוצגים יושמדו/יחולטו לשיקול דעת המאשימה.

**זכות ערעור בתוך 45 יום מהיום.**

<#4#>

**ניתנה והודעה היום א' כסלו תשע"א, 08/11/2010 במעמד הנוכחים.**

|  |
| --- |
|  |
| **יואל עדן, שופט** |

<#5#>

**החלטה**

**לאור הצהרת הנאשם אני מורה כי מניין ימי הפסילה יחל מהיום.**

**ככל שהופקדו על ידי הנאשם כספים כלשהם במסגרת תיק זה, הם יושבו לאביו של הנאשם מר מוסא אלקשכר לאלתר לכתובת דלעיל.**

<#6#>

**ניתנה והודעה היום א' כסלו תשע"א, 08/11/2010 במעמד הנוכחים.**

5129371

יואל עדן 54678313

54678313

|  |
| --- |
|  |
| **יואל עדן, שופט** |

הוקלד על ידי: טליה אבינועם

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן