|  |  |
| --- | --- |
| **בית המשפט המחוזי בחיפה** | |
| ת"פ 14976-07-22 מדינת ישראל נ' קובס(עציר) ואח' |  |

|  |
| --- |
| **לפני כבוד השופט ארז פורת**  **המאשימה-**  **מדינת ישראל**  **נגד**  **הנאשמים-.1** **שי קובס (עציר)** **ת"ז xxxxxxxxxx**  **.2** **אחמד עתאבא (עציר)** **ת"ז xxxxxxxxxx**  **.3** **אשר בוסקילה (עציר)** **ת"ז xxxxxxxxxx**  **.4** **זאיד עווד (עציר)** **ת"ז xxxxxxxxxx**  **.5** **ראגב דבס (עציר)** **ת"ז xxxxxxxxxx**  **.6** **עבדאללה חליפה (עציר)** **ת"ז xxxxxxxxxx**  **.7** **מוחמד חליל (עציר)** **ת"ז xxxxxxxxxx**  **.8** **עבד אל האדי איוב (עציר)** **ת"ז xxxxxxxxxx**  <#1#> |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144 (א)](http://www.nevo.co.il/law/70301/144.a), [499 (א)(1)](http://www.nevo.co.il/law/70301/499.a.1)

**גזר דין**

**(בעניינם הנאשמים 4-8)**

1. הנאשם 4 הורשע, על פי הודאתו, בעבירה שיוחסה לו בכתב האישום המתוקן, שעניינה קשר פשע (רצח) עבירה לפי סעיף [499 (א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), והנאשמים 5-8 הורשעו גם הם בעבירה זו בנוסף לעבירה שעניינה סיוע לעבירות בנשק (החזקה), לפי סעיף [144 (א)](http://www.nevo.co.il/law/70301/144.a) רישא וסיפא [וסעיף 31](http://www.nevo.co.il/law/70301/31) לחוק העונשין.

2. כעולה מעובדות כתב האשום המתוקן, לאחר שהנאשם 1 נפצע בשל פיצוץ מטען חבלה ברכב בו נסע, גמלה בלבו החלטה לנקום במי, שלסברתו, היה מעורב במעשה. לצורך כך, קשר הנאשם 1 קשר עם כמה נאשמים ובענייננו, בין היתר, עם הנאשם 4, במסגרתו ביצע הנאשם 4 פעולות שונות לאיתור מי שהנאשם 1 סבר כי עמד מאחורי הפיצוץ ברכבו. כתב האישום מתאר כי במהלך שלושה שבועות בחודש מאי 2022, הנאשם 4 פעל כדי לאתר את מי שהנאשם 1 ביקש לפגוע בו וזאת באמצעות מעקב אחר כלי רכב, תצפיות על דירות והעברת מידע לנאשם 1 על תנועות אותם אלמונים, ככל שהמידע כזה הגיע לידיעתו. בשלהי חודש מאי 2022 החליט הנאשם 1 כי הרצח יבוצע כלפי ב', שאת כתובתו ידע. בשלב זה צויין כי הנאשמים (זולת הנאשם 4) קשרו קשר שני שבמסגרתו יבצעו מעשה רצח כלפי ב' באמצעות נשק. נאשם נוסף שכר דירה במקום סמוך ונאשם אחר הביא למקום שני אקדחים שהוחבאו בחצר בקרבת הדירה השכורה. עוד תיאמו הנאשמים 5 ו-8 שיובא בסמוך לדירה הקטנוע השייך לנאשם 8. הנאשמים 5-8 שהו בדירה השכורה כמה שעות, עד שנעצרו על ידי המשטרה.

3. לחובת הנאשם 4 הרשעה משנת 2019 בעבירות סמים שבעטיין נדון למאסר ממשי בן שמונה חודשים, ולחובת הנאשם 5 הרשעה משנת 2016 בעבירות נשק בעטיין נשא בעונש מאסר ממשי בן שנים עשר חודשים.

4. בשלב הטיעון לעונש, העיד ד"ר ראוכברגר מטעמו של הנאשם 1, שחיווה דעתו כי סמוך לפני מועד ביצוע העבירות, איבחן אצל הנאשם 1 תסמונת פוסט טראומתית עם מרכיב פסיכוטי ולפיכך צויין כי קיימת היתכנות שהנאשם 1 פעל שלא באופן רציונאלי, וזאת בהתבסס על טיפול שקיבל הנאשם 1 מהעד בחודש אפריל 2022. לצד זאת, אישר ד"ר ראוכברגר כי "אי אפשר לדעת איך הוא (הנאשם 1 – הוספה שלי) היה פועל הלאה", בהתייחס לאפשרות מימוש התכנית נשוא תיק זה.

5. בטיעוניו לעונש עמד ב"כ המאשימה על כי מדובר ב"פשיעה מאורגנת" תוך חבירה של כמה נאשמים לביצוע פעולת רצח, כנקמה. צויין כי מעשה הנקמה נמנע רק בשל פעולה מהירה של המשטרה. נטען כי אין המקרה כאן מקים קירבה לסייג לאחריות הפלילית, גם בהינתן העדות של הפסיכיאטר, כאמור.

6. ב"כ הנאשמים עמדו על כי המעשים כאן התמצו בדיבורים ממושכים שלא לבשו ממשות, וכי אין ליתן למחשבתו של הנאשם 1 ולתכניתו פירוש רציונאלי, שבצידו סיכויי מימוש במציאות. צוין כי הקשר הראשון התמשך ימים רבים וחרף ידיעת המשטרה על הנעשה, לא נעשה לעצור את התכניות ואין זאת אלא ראיה שאף המשטרה לא ראתה סיכון קרוב מהקשר שנרקם כאן – לא הראשון ולא זה השני.

הופניתי לפסיקה במקרים דומים.

7. בדברם האחרון הביעו הנאשמים צער על המעשה וביקשו שלא למצות עמם את הדין.

**דיון והכרעה:**

8. כבר נפסק כי:

"העבירה של קשירת קשר לביצוע פשע כהוראת סעיף 499 ל[חוק העונשין](http://www.nevo.co.il/law/70301) מחילה עצמה על כל פשע שהוא – על פשע שהעונש בצידו הוא עונש מאסר של למעלה משלוש שנים ועל עבירת רצח שהעונש בצידה הוא מאסר עולם חובה – ואולם לא נמצא לנו כל הצדק שהוא, הצדק חברתי או הצדק ענייני אחר, לקבוץ כל עבירות אלו כולן אל בקעה אחת ולגזור עליהן דין אחד. לא הרי ערך חברתי אחד כהרי ערך חברתי אחר ועל פי משקלו של הערך החברתי שעבירת פשע פלונית נועדה להגן עליו, ייקבע אף משקלה של עבירת הקשר לעשות אותו מעשה פשע" ([בג"צ 3315/04](http://www.nevo.co.il/case/5888111) **שטרית נ' בית משפט המחזוי בירושלים** (פד"י 2, 413, 431)).

9. האינטרס החברתי שנפגע ממעשי הנאשמים הינו פגיעה בטחון הציבור ובשלומו. אכן, חבירת כמה אנשים לביצוע מעשה עברייני יוצרת עמה, מניה וביה, סיכון עודף המקדם את אפשרות מימוש התכנית העבריינית של שיתוף פעולה שנרקם בין הקושרים. בעניינו של הנאשם 4 מידת הפגיעה כאן הינה ברף הנמוך: בעת שהיה מעורב בקשר, נעשו מעשי הכנה כלליים והתכנית העבריינית היתה כללית וללא קווי ביצוע ידועים.

בהתייחס לנאשמים 5-8, אלו היו מעורבים בקשר כיומיים ואף כאן תכנית הפגיעה טרם לבשה ממשות ואופן ביצוע קונקרטי. משכך, מידת הפגיעה באינטרס החברתי כאן הינה ברף הבינוני.

בהתייחס לעבירת הנשק, הנאשמים 5-8 לא נגעו בעצמם בכל הנשק והחזקתם בו היתה על דרך המודעות להימצאות האקדחים בסמיכות לדירה בה שהו. במסגרת הקשר לא סוכם כי מי מהם יפעיל את הנשקים בשלב כלשהו. על כן, מידת הפגיעה באינטרס החברתי בהיבט עבירה זו הינו ברף הנמוך.

10. בנסיבות האמורות, בהן הקשר עצמו טרם לבש תכנית קונקרטית, ותפקידם של הנאשמים  
 5-8 לא כלל מעורבות במעשה ההמתה, אם יתבצע, כשהוטל ספק בדבר רציונליות התכנית העבריינית מלכתחילה , נוכח מצבו הנפשי של מחוללה - הנאשם 1, מתחם העונש ההולם הינו כלהלן:

בהתייחס לנאשם 4 עונש מאסר ממשי הנע בין עשרה ועד שמונה עשר חודשי מאסר לריצוי בפועל לצד עונש מאסר על תנאי וקנס.

בהתייחס לנאשמים 5-8 ולגבי כלל העבירות עליהן יש להשקיף כארוע אחד, מתחם העונש ההולם נע בין חמישה עשר ועד עשרים וחמישה חודשי מאסר ממשי לצד עונש מאסר מותנה וקנס. (השוו, לעניין מתחמי ענישה, ת"פ [56363-07-20](http://www.nevo.co.il/case/26873129)  **מדינת ישראל נ' בן דוד ואח'** (פורסם בנבו; 30/5/22)).

11. לא הובאו בפניי נימוקים המצדיקים סטייה מהמתחמים שנקבעו, לקולא או לחומרא.

12. בגזירת עונשם של הנאשמים, נתתי דעתי להודאתם בתיק מורכב ביותר, המכיל מסכת ארוכה עד מאוד של עדים, שהיו מחייבים שעות דיונים רבות. לנאשמים אין עבר פלילי מכביד בעבירות דומות.

13. משבאנו עד כה, ראיתי לגזור את עונשם של הנאשמים על הצד המקל של המתחם כלהלן:

**הנאשם 4:**

עשרה (10) חודשי מאסר אשר יהוו עונש מאסר ממשי לריצוי בפועל ומניינם מיום מעצרו בתיק זה – 21/6/22.

לצד עונש זה ובנוסף אני גוזר לנאשם זה (6) ששה חודשי מאסר אותם לא יירצה אלא אם בתוך 3 שנים ישוב ויעבור על העבירה בה הורשע בתיק זה.

אני קונס את הנאשם 4 בסך (6,000 ₪) ששת אלפים ₪ שישולמו עד יום 5/5/23 או 3 חודשי מאסר נוספים תמורת הקנס. בכל מקרה, תשלום הקנס יהווה תנאי לשחרור ממאסר.

**הנאשמים 5-8:**

על כל אחד מהנאשמים מוטלים חמישה עשר (15) חודשי מאסר אשר יהוו עונש מאסר ממשי לריצוי בפועל ומניינם מיום 1/6/22.

לצד עונש זה ובנוסף אני גוזר לכל אחד מהנאשמים (8) שמונה חודשי מאסר אותם לא יירצה אלא אם בתוך 3 שנים ישובו ויעברו עבירה שעניינה קשירת קשר לפשע או כל עבירה בנשק.

אני קונס כל אחד מהנאשמים בשיעור של (6,000 ₪) ששת אלפים ₪ שישולמו עד יום 5/5/23 או שלושה חודשי מאסר נוספים תמורת הקנס. בכל מקרה, תשלם הקנס יהווה תנאי לשחרור ממאסר.

**5129371**

**54678313ניתן היום, א' סיוון תשפ"ג, 21 מאי 2023, בנוכחות ב"כ המאשימה: עו"ד גב' גדיר ברהום; ב"כ הנאשמים 4-8: עו"ד זוהר ארבל והנאשמים 4-8 באמצעות הליווי**

**5129371**

54678313

ארז פורת 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)