|  |  |
| --- | --- |
| **בית המשפט המחוזי בירושלים** | |
| **לפני כבוד השופט יעקב צבן, סגן נשיא** | **ת"פ 15316-10-12** |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשמים** | 1. אחמד אבו חדיר  **2. סאמר עביד** |

|  |
| --- |
| **גזר דין (נאשם 2)** |

1. הנאשם 2, סאמר עביד, הורשע על-פי הודאתו בעבירה של ניסיון סחר בנשק לפי סעיף 144(ב2) + סעיף 25 ל[חוק העונשין](http://www.nevo.co.il/law_html/law01/073_002.htm). **ואלה המעשים**: ביום 2.10.2012 סוכן משטרה יצר קשר עם נאשם 1 וקשר עמו קשר לרכישת 2 אקדחים. הסוכן ושני הנאשמים נפגשו בירושלים ברכב נהוג על-ידי נאשם 1. בהוראות נאשם 1 הוציא נאשם 2 אקדח ומחסנית ריקה ומסרם לסוכן שהחזירם לנאשם 2 לאחר בדיקה ואז נאשם 1 לקח ממנו האקדח. נאשם 1 הבהיר לסוכן שאין אקדח נוסף. נאשם 1 דרש 20,000 ₪ עבור האקדח ובשלב זה הוזעקו שוטרים וכאשר הופיעו, הורה נאשם 1 לנאשם 2 לזרוק האקדח מהחלון וכך עשה.

2. א. בהסדר הטיעון הוסכם כי המאשימה תעתור לעונש של 18 חודשי מאסר ומאסר על-תנאי ואילו ההגנה תהיה חופשית בטיעוניה.

ב. נאשם 1 הגיע להסדר טיעון סגור ונגזרו עליו 18 חודשי מאסר בפועל ומאסר על-תנאי של 8 חודשים.

3. **ב"כ המאשימה** טען כי עבירות הנשק הפכו חזון נפרץ הטומנות בחובן פוטנציאל סיכון רב המחייב ענישה מכבידה, וביקש לגזור עונה זהה לעונשו של נאשם 1, שכן אף שהמשא ומתן התנהל בין הסוכן לנאשם 1, האקדח הוחזק על-ידי נאשם 2, לו יש עבר פלילי ואילו לנאשם 1 היה עבר נקי.

4. **ב"כ נאשם 2** ביקש להסתפק בתקופת המעצר עד כה, קרי 8 חודשים, שכן מדובר באדם עובד, בעל משפחה, עברו הפלילי ישן והעבירות דאז בוצעו בהיותו קטין. באשר לנסיבות ביצוע העבירה – נאשם 2 לא יזם הקשר, לא הגיע להסכמות ולמעשה היה פסיבי, לכן מאסרו צריך להיות קצר משמעותית. הסנגור הציג פסיקה בה נגזרו עונשים מתונים על נאשמים שביצעו עבירות נשק חמורות יותר.

5. תיקון 113 ל[חוק העונשין](http://www.nevo.co.il/law_html/law01/073_002.htm) נותן בכורה ליסוד הגמול בענישה, אף כי אין להתעלם משיקולים אחרים. מתחם העונש נקבע על-פי ההלימה, נסיבות ביצוע העבירה והעונש הנוהג.

הערך המוגן בעבירות נשק הוא שלום הציבור, וברור ששלום זה מופר מהותית בביצוע עבירות אלה.

באשר לעונש הנוהג – בפסיקות שונות שהוצגו נגזרו על עבירות סחר בנשק 6, 9, 10, 14 חודשי מאסר ובמקרים חמורים יותר עד 5-4 שנות מאסר. באשר לנסיבות: נאשם 2 לא יזם עסקת הנשק, לא היה דומיננטי, אך הוא החזיק בנשק ובעת הניסיון לביצוע העסקה היה למעשה פסיבי. על סמך נתונים אלה מתחם הענישה נע בין 30-8 חודשי מאסר.

בצד אלה יש ליתן משקל לכלל אחדות הענישה, עברו הפלילי של הנאשם 2 (אף כי מדובר בעבר רחוק יחסית מלפני 11-10 שנים), אך גם להתנהגותו באירוע, בו פעל למעשה על-פי הוראות נאשם 1. לפיכך עונשו צריך להיות מתון במידת מה מעונשו של נאשם 1 ועל כן אני גוזר העונשים הבאים:

א. מאסר בפועל לתקופה של 15 חודשים החל מיום 2.10.2012.

ב. מאסר של 6 חודשים אותו ירצה אם במשך 3 שנים מיום שחרור יעבור עבירת נשק.

זכות ערעור לבית המשפט העליון בתוך 45 יום.

יעקב צבן 54678313

5129371

|  |
| --- |
| **54678313ניתן היום, כ"א בסיון התשע"ג, 30 במאי 2013, במעמד הצדדים.** |
| יעקב צבן, שופט |

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)