|  |  |  |
| --- | --- | --- |
| **בית משפט השלום ברמלה** | | |
| **ת"פ 1552-06 מ.י. לשכת תביעות מרחב שפלה - פלילי נ' לרנר** |  | **22 ספטמבר 2009** |

|  |  |  |  |
| --- | --- | --- | --- |
| **בפני כב' השופט דוד שוהם** |  |  |  |

|  |  |
| --- | --- |
| **המאשימה** | **מ.י. לשכת תביעות מרחב שפלה - פלילי** |
| **נגד** | |
| **הנאשם** | **שמעון לרנר** |

נוכחים:

המאשימה: מ.י. לשכת תביעות מרחב שפלה – פלילי - על ידי עו"ד עידן כץ

ב"כ הנאשם : עו"ד וורצברג נפתלי

הנאשם: שמעון לרנר

**הכרעת דין**

החלטתי לזכות את הנאשם מהעבירה המיוחסת לו בכתב האישום.

מדובר בעבירה של תקיפת בת זוג בנסיבות מחמירות

על פי האמור בכתב האישום ביום 1.3.06 בשעה 23:00 בביתם, תקף הנאשם את המתלוננת בכך שדחף אותה בכוח מהמיטה , סטר על לחיה השמאלית, אחז בידיה על מנת למנוע ממנה להרגיע אותו ולאחר מכן דחף אותה כדי להוציא אותה מהחדר.

אין ספק שבני הזוג היו בשלב הזה בסכסוכים והמערכת הזוגית היתה רעועה , מה שהביא ללא מעט ויכוחים והרמת קול ביניהם.

בתיק זה הוגשו העדויות במשטרה, הן של המתלוננת והן של הנאשם ובאופן כללי חזרו המתלוננת והנאשם על הדברים שנאמרו במשטרה סמוך מאוד לקרות האירועים.

אין ספק שהמתלוננת לא פנתה מיד למשטרה והתלונה שלה נרשמה רק למחרת היום בשעות הצהריים, לדבריה, היא המתינה לתורה במשטרה במהלך כל שעות הבוקר.

הנאשם כופר מכל וכל בכך שהכה אותה.

לדבריו שכב במיטה כאשר ניסתה להתקרב אליו והוא הסיר את ידיה מעליו.

לאחר מכן, יצא לחדר השני ובשלב כלשהו חזר לישון איתה באותה מיטה, כאשר חזר למיטה היא כבר ישנה.

למחרת היום כאשר הגיעה ליועצת הנישואין שליוותה את הסכסוך הזוגי, אמרה לו היועצת שאשתו החליטה להתלונן.

הנאשם מסר גרסה שמסבירה כיצד התפתחה תלונה זו שהיא שקרית לדבריו.

לדבריו יומיים קודם לכן הגיעה יועצת הנישואין שליוותה אותם למסקנה שאין אפשרות לאחות את קשר הנישואין, ולכן עליהם להפרד.

הצדדים שוחחו ביניהם על כך.

התברר לו כי המתלוננת גנבה מתוך ארנקו שיקים והלכה לפדות אותם אצל חלפן כספים שטיפל בפריטת שיקים שלו.

הנאשם הבחין עוד קודם לכן שהשיקים לא בארנקו והודיע למושכי השיקים שיש לבטל אותם.

מסיבה זאת, לא כובדו השיקים והחלפן פנה אליו.

הנאשם הגיע לחלפן וזה התקשר בנוכחותו לאשתו ואמר לה שאם לא תדאג לכבד את השיקים, יפנה למשטרה.

בעקבות אותה שיחה בין החלפן לבין המתלוננת נקטה המתלוננת בצעד של הגשת תלונה נגדו, תלונה שלטענתו אין לה בסיס.

הנאשם מסר את שם החלפן למשטרה עוד בחקירתו הראשונה, מה שהעמיד אותו בסיכון כי אם יתברר שלגרסתו אין בסיס, ימצא מוסר גרסה שקרית למשטרה.

הנאשם לא יכול היה לדעת כי המשטרה לא תתקשר לאותו חלפן ותברר את נכונות גרסתו.

דבר זה מחזק את גרסתו.

במהלך העדות כאשר נשאלה המתלוננת על תגובתה לגניבת השיקים, היו תשובותיה מסויגות והיא השתמשה במילים "לא זוכרת" כאשר התבקש שתגיד שלא היו דברים מעולם.

מצד אחד הכחישה המתלוננת את הדברים, אולם מאידך בשלבים מסוימים לא זכרה.

הנאשם מסר גרסה מפורטת ביותר, גם במשטרה וגם בחקירה וגרסתו לא נסתרה.

לא אוכל להגיד שזיהיתי אצל המתלוננת סימנים לאי אמירת אמת, למעט ההסתייגות בנושא גניבת השיקים.

אין מחלוקת על כך שבית משפט יכול להרשיע אדם על סמך גרסה של המתלוננת גם מבלי שיש לה חיזוק ראייתי.

לשם כך על בימ"ש לתת אמון מלא ומוחלט בגרסת המתלוננת ואמון מוחלט אין באפשרותי לתת בדבריה.

במקרה זה גם הנאשם עשה עלי רושם מהימן, עדותו תאמה את מה שאמר במשטרה והוא מסר תשובה מתקבלת על הדעת לכל שאלה שנשאל.

הנאשם תלה את דבריה של המתלוננת גם בסכסוך וגם בהפרעות מהם היא סובלת.

אין באפשרותי לקבוע ממצא לגבי כך, וכמובן שאין בהפרעה כלשהי כדי להעיד שאין אמת בדבריה.

סופם של דברים, לאחר ששמעתי את הצדדים, ובעוד הרושם של עדותם לא נמחק לא השתכנעתי מעבר לכל ספק סביר שהנאשם נקט באלימות כלפי המתלוננת.

לאור האמור לעיל, זיכיתי את הנאשם מהעבירה המיוחסת לו.

<#8#>

**5129371**

**54678313ניתנה והודעה היום ד' תשרי תש"ע, 22/09/2009 במעמד הנוכחים.**

5129371

דוד שוהם 54678313-1552/06

54678313

|  |
| --- |
|  |
| **דוד שוהם, שופט** |

הוקלד על ידי: סימה דהמן

נוסח מסמך זה כפוף לשינויי ניסוח ועריכה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)