|  |  |  |
| --- | --- | --- |
| **בית משפט השלום בנצרת** | | |
| **ת"פ 15905-09-10 מדינת ישראל נ' גניים** |  | **24 מאי 2011** |

|  |  |  |
| --- | --- | --- |
| **לפני כבוד השופט ג'ורג' אזולאי – נשיא** | |  |
| **המאשימה** | **מדינת ישראל** | |
| **נגד** | | |
| **הנאשם** | **כרים גניים** | |
|  | | |
|  |  | |

<#2#>

נוכחים:

מטעם המאשימה – מתמחה סמדר בין.

הנאשם – הופיע.

מטעם הנאשם – עו"ד חאלד אבו-אחמד.

**גזר דין**

הנאשם הורשע על פי הודאתו בביצוע עבירה של **קבלת רכב גנוב**, לפי סעיף 413י+ 413יב ל[חוק העונשין](http://www.nevo.co.il/law_html/law01/073_002.htm), התשל"ז- 1977 (להלן:"חוק העונשין"), בעבירה של **גניבה או זיוף של מסמך**, לפי סעיף 413ח(1,2)+ 413יב לחוק העונשין, בעבירה של **שינוי זהות רכב או חלק של רכב**, לפי סעיף 413ט+ 413יב לחוק העונשין, וב**עבירות בנשק**, לפי סעיף 144(א)(סיפא)+ (ג)(1) לחוק העונשין.

מהאישום הראשון עולה כי בתאריך 03.12.08, ברעננה, נגנב רכב מסוג טויוטה מ"ר 7754966 (להלן:"הרכב הגנוב") ולוחיות הרישוי שלו הוחלפו בלוחיות הנושאות את המספר 4598164. הנאשם קיבל את הרכב הגנוב לידיו ביודעין. בתאריך 24.02.10, החזיק בסמוך לביתו בנצרת ברכב הגנוב והמזויף ובמפתחותיו.

מהאישום השני עולה כי הנאשם החזיק בביתו עשרה כדורי תחמושת בקוטר 9 מ"מ.

הצדדים הגיעו להסדר טיעון ולפיו הנאשם יופנה אל הממונה על עבודות שירות, על מנת לבחון התאמתו לריצוי עונש מאסר בעבודות שירות, כאשר כל צד יטען לעניין משך תקופת המאסר.

הממונה על עבודות השירות מצא את הנאשם מתאים לריצוי עונש מאסר בעבודות שירות.

**טיעונים לעונש:**

ב"כ התביעה ביקש לכבד את ההסדר ולהטיל על הנאשם את מלוא תקופת ששת החודשים בעבודות שירות. אמנם לנאשם אין עבר פלילי, אולם מדובר בשני אישומים בעבירות שאינן קלות, כמו כן ביקש להטיל על הנאשם מאסר מותנה וקנס.

הסנגור ביקש אף הוא לכבד את ההסדר ולצמצם תקופת המאסר. לדבריו מדובר בנאשם צעיר, נעדר עבר פלילי, נשוי ואב לשני ילדים, אשתו עקרת בית. הנאשם עובד כספר על כן ריצוי עונש מאסר בדרך של עבודות שירות יכביד על פרנסת המשפחה. הנאשם הורשע על פי הודאתו ובכך חסך זמן שיפוטי יקר וזימונם של העדים. לעניין הקנס, ביקש להסתפק בקנס נמוך ככל האפשר.

**דיון ומסקנות:**

הנאשם הורשע על פי הודאתו, בעבירה של **קבלת רכב גנוב**, **גניבה או זיוף של מסמך** וכן **שינוי זהות רכב או חלק ממנו**. בעבירות גניבה וזיוף מסוג זה, האינטרס הציבורי מחייב להעניש את העבריינים בצורה מרתיעה כדי למנוע הישנותם של המעשים. מעשי מרמה ברכב, מהסוג אותם ביצע הנאשם, הינם אכן מעשים קלים לביצוע ומאידך קשה מאוד לגלותם ולתפוס את העבריינים. על כן יש לגזור, בדרך הכלל, עונש שיש בו כדי להרתיע את העבריין ואת שכמותו, המתעתדים לבצע עבירות מסוג זה. נוסף על כך, כשהמניע לביצוע העבירות הינו בצע כסף, יש אף לפגוע בכיסו של העבריין. בל נשכח כי מתווספת אף **עבירה בנשק**, באשר החזיק הנאשם בביתו תחמושת.

יחד עם זאת, יש לאזן תמיד את האינטרס הכללי עם נסיבותיו האישיות של כל נאשם באשר הוא, כדברי כב' המשנה לנשיא (כתוארו דאז) מ. אלון ב[ע"פ 433/89](http://www.nevo.co.il/links/psika/?link=עפ%20433/89) **ג'ורג' אטיאס נ' מדינת ישראל** (טרם פורסם):

**"ואין אנו רשאים ל-'הקל' על עצמנו ולהחמיר עם הנאשם, מתוך ההסתמכות על הנימוק והחשש שמא הקלה במקרה מסויים הראוי לכך תשמש תקדים למיקרים אחרים שאינם ראויים לכך. חזקה על בית המשפט שיידע להבחין בין מקרה למקרה לגופן של נסיבות ולעיצומם של דברים".**

לצד הקולא, נתתי דעתי לגילו הצעיר של הנאשם ולעובדה כי הוא נעדר עבר פלילי. כמו כן הודה הנאשם במעשיו, כפי שנאמר במקורותינו "**מְכַסֶּה פְשָׁעָיו, לֹא יַצְלִיחַ; וּמוֹדֶה וְעֹזֵב יְרֻחָם:**" (משלי כח, יג).

לאחר ששמעתי את טיעוני הצדדים ושקלתי נסיבות המקרה לקולא ולחומרא, מקבל אני את הסדר הטיעון אליו הגיעו הצדדים, שאף לדעתי משקף נאמנה את האיזון הראוי בין נסיבות חייו של הנאשם, אל מול חומרת העבירות והאינטרס הציבורי ומטיל עונש כדלהלן:

1. **אני מטיל על הנאשם מאסר בפועל של 5 חודשים אשר ירוצה בדרך של עבודות שירות בעיריית נצרת עלית, תחילת עבודה בתאריך 06.06.11.**
2. **אני מטיל על הנאשם מאסר על תנאי של 6 חודשים לשלוש שנים שלא יעבור על כל עבירה שיש בה מרמה או זיוף או החזקת נשק שלא כדין.**
3. **אני מטיל על הנאשם קנס בסך 5,000 ש"ח או חודשיים מאסר תמורתו. הקנס ישולם ב- 10 תשלומים חודשיים, תשלום ראשון בעוד חודש, במידה ולא ישולם תשלום אחד מבין התשלומים, יעמוד כל הקנס לפירעון מידי. במידה והופקדו כספים בתיק זה, יש לקזזם עם הקנס ואת היתרה, באם קיימת, יש להשיב לנאשם.**

**המוצגים תחמושת להשמדה.**

**הרכב יוחזר לבעליו המקוריים או לחברת הביטוח במידה והבעלים פוצו.**

**זכות ערעור תוך 45 יום מהיום בבית משפט מחוזי בנצרת**

5129371

ג'ורג' אזולאי 54678313

54678313<#4#>

|  |
| --- |
| **ניתנה והודעה היום כ' אייר תשע"א, 24/05/2011 במעמד הנוכחים.** |
| **ג'ורג' אזולאי, נשיא** |

הוקלד על ידי: ראמי בסול

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)