|  |  |
| --- | --- |
| **בית המשפט המחוזי בחיפה** | |
| ת"פ 1601-08-09 מדינת ישראל נ' סגס | 27 ינואר 2010 |

|  |  |  |
| --- | --- | --- |
| **בפני** | **סגן הנשיא, השופט אילן שיף** | |
| **בעניין:** | **מדינת ישראל**  **ע"י פמ"ח – עו"ד גב' אולגה שיינמן** |  |
|  |  | **המאשימה** |
|  | **נגד** | |
|  | **אמיר סגס ת"ז xxxxxxxxx** |  |
|  | **ע"י ב"כ עו"ד מסרי** | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

**א. תמצית הכרעת הדין**

בהמשך להודיית הנאשם בעובדות כתב האישום המתוקן, הרשעתי אותו בעבירות המיוחסות לו, קרי עבירה של **סחר בסמים מסוכנים**, לפי סעיפים 13 + 19א ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (2 עבירות), ועבירה של **ניסיון לסחר בנשק**, לפי סעיפים 144(ב2) + 144(ג)(2) ל[חוק העונשין](http://www.nevo.co.il/law/70301), התשל"ז-1977.

מכתב האישום המתוקן ומהודיית הנאשם עולה כדלקמן:

1. במועדים הרלוונטיים לאירועים המפורטים להלן, י.מ. שימשה כסוכנת סמויה של משטרת ישראל (להלן: "הסוכנת"). במסגרת זו, רכשה הסוכנת סמים מסוכנים מסוגים שונים ונשק, והכל בעסקאות שתואמו מראש ובוצעו עם הנאשם כפי שיפורט להלן.

2. מהאישום הראשון עולה כי ביום 6.4.09, בשעה 19:15, נפגשה הסוכנת עם הנאשם בחיפה. הסוכנת מסרה לנאשם את התמורה עבור הסמים המסוכנים, סך של 850 ₪, והנאשם עזב את המקום. כעבור כעשרים דקות, חזר הנאשם ומסר לסוכנת שקית ובה 50 כדורי סם מסוכן מסוג אקסטזי (MDMA).

3. מאישום השני עולה, כי ביום 10.4.09, נפגשה הסוכנת עם הנאשם במכוניתה בחיפה. שם הציג הנאשם לסוכנת אקדח תופי גז/זיקוקים/הזנקה (להלן: "האקדח"), והסוכנת אישרה כי היא מעוניינת לרכוש את האקדח. או אז, מסרה הסוכנת את התמורה בעבור האקדח – סכום של 1,800 ₪. הנאשם עזב את מכוניתה של הסוכנת למספר דקות וחזר עם גופיה בצבע לבן, עטף את האקדח בגופיה והניחו מתחת למושב הנוסע שליד הנהג ברכב. בטרם עזב את המקום, הנחה הנאשם את הסוכנת למסור לגורמי משטרה, באם תעוכב, כי הסיעה ברכב "טרמפיסט".

4. מהאישום השלישי עולה, כי ביום 1.6.09, נפגשה הסוכנת עם הנאשם במכוניתה בחיפה. הסוכנת מסרה לנאשם את התמורה עבור הסמים המסוכנים, סך של 950 ₪, והנאשם העביר לסוכנת מעטפה לבנה ובה פלטת סם מסוכן מסוג חשיש במשקל נטו של 95.11 גר'.

**ב. תסקיר שירות המבחן**

הנאשם הנו רווק כבן 26, השכלתו תיכונית והוא מתגורר עם אמו ואחיו בחיפה. הוריו התגרשו לפני כעשרים שנה, וניכר כי הוא חש אחריות כלפי אמו. מגיל צעיר נהג הנאשם לעזור בפרנסת משפחתו ועבד בעבודות שונות.

בהתייחסו לעבירות, הנאשם קיבל אחריות פורמאלית לביצוען. לדבריו, המניע לביצוע העבירות היה רצונו לעזור לסוכנת להתמודד עם מצבה הכלכלי הקשה. עוד הוסיף, כי בעת ביצוע העבירות לא שקל את משמעות והשלכות התנהגותו.

שירות המבחן התרשם, כי הנאשם חווה עצמו כקורבן ולכן מתקשה להתבונן במניעים ובהשלכות של התנהגותו. הוא אמנם הביע חרטה, אולם שירות המבחן סבר כי החרטה נובעת מתחושת אשמה, אותה הוא חש מול אמו. כמו כן, ניכר כי הנאשם מחובר למחירים האישיים שהוא משלם ופחות לנזק החברתי ולחומרה שבהתנהגותו.

אליבא דשירות המבחן, מדובר בנאשם צעיר, סגור ומופנם, אשר גדל עם חסכים רגשיים והיה חשוף לאווירה משפחתית מרובת קונפליקטים. הוא אינו מזהה קיומם של אפיונים בעייתיים בהתנהגותו וכן אינו מגלה נזקקות טיפולית.

נוכח האמור לעיל, נמנע שירות המבחן מלבוא בהמלצה טיפולית בעניין הנאשם. כמו כן, שירות המבחן סבר כי ענישה הרתעתית עשויה לחדד עבור הנאשם את הגבול בין מותר לאסור.

**ג. טיעוני ב"כ הצדדים**

ב"כ המאשימה ציינה, כי הגיעה להסדר טיעון עם הנאשם והסתפקה בייחוס עבירה של ניסיון לסחר בנשק, שכן התעורר ספק האם יש צורך ברישוי לנשק הנדון. עוד ציינה התובעת, כי הנשק לא היה תקין מבחינה מכנית.

התביעה גרסה, כי מעשיו של הנאשם מעידים כי הסמים נגישים לו.

אליבא דהתביעה, יש להלחם מלחמת חורמה, הן בהפצת סמים והן בהפצת נשק, שכן הללו גורמים סיכון רב.

התביעה ביקשה להשית על הנאשם עונש מאסר בפועל מרתיע וכן עונש מאסר מותנה וקנס.

ב"כ הנאשם טען, כי אין מדובר ב"מקרה הקלאסי של סמים". הוא ציין, והתובעת לא חלקה על כך, כי הנאשם כלל לא רצה לחייב את הסוכנת המשטרתית בתשלום עבור הנשק.

הסנגור הביא לידיעתי, כי הסוכנת המשטרתית הפלילה אנשים נוספים וציטט מפסיקה בעניינם של אותם מופללים, כי הסוכנת היתה מקורבת למופללים ומיודדת איתם. בהקשר זה ציינה התובעת, כי היא חולקת על מסקנה זו ככל שהיא נוגעת לנאשם. יחד עם זאת הסכימה התובעת לכך, שהיתה הכרות מוקדמת בין הסוכנת לנאשם.

עוד ציין הסנגור, כי אחרים שהופללו ע"י הסוכנת המשטרתית, במקרים דומים, נדונו לעונשי מאסר שבין 6 ל-10 חודשי מאסר.

אשר לניסיון בסחר לנשק, טען הסנגור, כי מדובר בנשק שהפוטנציאל הסיכוני שלו נמוך. מה עוד שהיה מקולקל.

ב"כ הנאשם ביקש לשקול לקולא את עברו הנקי של הנאשם.

כמו כן, ציין פרקליטו של הנאשם את נסיבותיו האישיות של הנאשם, כעולה מתסקיר שירות המבחן. עוד ביקש ליתן משקל לגילו הצעיר ולהודייתו במיוחס לו בכתב האישום המתוקן, לאחר שכתב האישום המקורי תוקן.

כל אחד מהצדדים הפנה אותי לפסיקה התומכת, לדעתו, בעמדתו.

הנאשם ב"דברו האחרון" ביקש סליחה על מעשיו.

**ד. דיון והכרעה**

עבירות הסחר בסמים ובנשק הן מהחמורות שבעבירות, שכן פונציאל הנזק שלהן הוא עצום. כמעט מדי יום אנו עדים לנזקים הנגרמים ליחידים ולחברה בגין סחר ברעל הסם ובכלי משחית. לפיכך, שומה על בתי המשפט להתייחס בחומרה לעבירות אלו ולהטיל בגינם עונשים מרתיעים.

מנגד, כל מקרה צריך להבחן לגופו ומן הראוי ליתן משקל לקולא לנסיבות כל מקרה.

במקרה הנדון, אתחשב לקולא, בנימוקים הבאים:

א. הנאשם הנו צעיר שזו לא הסתבכותו הראשונה עם החוק.

ב. הנאשם הודה במיוחס לו בכתב האישום המתוקן וחסך זמן שיפוטי.

ג. הנשק שבו ניסה הנאשם לסחור היה בעל פוטנציאל סיכוני נמוך יחסית, שכן המדובר באקדח גז/זיקוקים/הזנקה. לא זאת אף זאת, המדובר באקדח שאינו תקין.

ד. כעולה מדברי ב"כ המאשימה, אין זה ברור כלל האם הנשק נשוא כתב האישום טעון רישיון לשם החזקתו. אניח אפוא לטובת הנאשם, כי אין הנשק טעון רישוי.

ה. עיסקת הנשק אינה אופיינית לעסקאות הנפוצות במקומותינו, שכן מלבד המפורט לעיל, ביקש הנאשם, מלכתחילה, שלא לחייב כספית את הסוכנת המשטרתית בגין עיסקה זו.

ו. נסיבותיו האישיות של הנאשם כעולה מתסקיר המבחן.

ז. תקופת המעצר ו"מעצר הבית" בהם שהה הנאשם.

התביעה הפנתה אותי לשני פסקי דין שעניינם סחר בסמים, האמורים להצביע על רמת הענישה שאותה עלי לאמץ במקרה זה, תוך שהיא מציינת כי באותם פסקי דין לא הורשע הנאשם בעבירה של ניסיון לסחר בנשק. באותם פסקי דין, נדונו הנאשמים ל-15 חודשי מאסר בפועל, אלא שעבירות הסמים שם היו חמורות יותר.

גם הפסיקה אליה הפנה אותי הסנגור שונה מהמקרה הנדון בפניי, שכן בחלק מהמקרים מדובר בעבירות קלות יותר בנסיבותיהן וכן מדובר בהסדרי טיעון.

בהתחשב בכל הנסיבות לקולא ולחומרא, אני גוזר על הנאשם שנתיים מאסר, מתוכם 14 חודשים לריצוי בפועל והיתרה מותנית, למשך 3 שנים, לבל יעבור עבירות בנשק לפי סעיף 144 ל[חוק העונשין](http://www.nevo.co.il/law/70301) או עבירה לפי [פקודת הסמים המסוכנים](http://www.nevo.co.il/law/4216) [נוסח חדש] התשל"ג-1973.

מתקופת המאסר בפועל תנוכה תקופת מעצרו החל מ-28/7/09 ועד 2/9/09.

כמו כן, אני גוזר עליו קנס בסך 30,000 ₪. היה ולא ישלם הקנס יאסר למשך 5 חודשים.

5129371

54678313

זכות ערעור לביהמ"ש העליון תוך 45 יום מהיום.

ניתן היום, י"ב בשבט תש"ע (27 בינואר 2007), במעמד הצדדים.

אילן שיף 54678313

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן