**בתי המשפט**

|  |  |  |  |
| --- | --- | --- | --- |
| **בית המשפט המחוזי בירושלים** | | ת"פ 166/08 | |
|  | |
| **בפני:** | **כבוד השופט יוסף שפירא** |  | **05/01/2009** |

|  |  |  |
| --- | --- | --- |
| **בעניין:** | **מדינת ישראל** |  |
|  | ע"י ב"כ עו"ד ע' ארוסי כהן | המאשימה |
|  | **נ ג ד** |  |
|  | **אבו הניה עלאא** |  |
|  | ע"י ב"כ עו"ד חאג' מופיד | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144 (ב2)](http://www.nevo.co.il/law/70301/144.b2), [499 (א) (1)](http://www.nevo.co.il/law/70301/499.a.1)

**גזר דין**

הנאשם הורשע על סמך הודאתו בארבע אישומים, שניים בעבירה של עסקה אחרת בנשק שלא כדין, עבירה לפי סעיף [144 (ב2)](http://www.nevo.co.il/law/70301/144.b2) ל[חוק העונשין](http://www.nevo.co.il/law/70301), התשל"ז-1977 (להלן: **"חוק העונשין")**, ושניים בגין קשירת קשר לפשע, עבירה לפי סעיף [499 (א) (1)](http://www.nevo.co.il/law/70301/499.a.1) לחוק העונשין.

###### ואלה האישומים

1. על פי האישום הראשון, במהלך חודש פברואר 2008 או בסמוך לכך, פנה מוחמד מחסין (להלן: **"מחסין"**) לנאשם, וביקש ממנו כדורים לאקדח 9 מ"מ.

הנאשם פנה לעלי ג'ודה (להלן: **"ג'ודה"**), וביקש ממנו להשיג את הכדורים הנ"ל. כעבור יומיים, הגיעו הנאשם ומחסין לביתו של ג'ודה במ.פ שועפט, שם מסר ג'ודה למחסין 50 כדורים תמורת 500 ₪ אשר קיבל ממחסין. הנאשם קיבל 100 ₪ עבור תיווכו בעסקה.

על פי האישום השני, במהלך חודש פברואר 2008, פנה מחסין לנאשם והציע למכור לו אקדח חצי אוטומטי cz 9 מ"מ ומחסנית. בעקבות הצעתו, פנה הנאשם לג'ודה והציע לו לראות את האקדח.

1. ביום שלמחרת נפגש הנאשם עם מחסין וג'ודה בדחית אל סלאם, שם, הראה להם מחסין את הנשק והציע למכרו תמורת 9,000 ₪. ג'ודה הסכים לרכוש את האקדח תמורת 7,500 ₪ ומחסין הסכים להצעתו. מחסין סיכם עם ג'ודה כי האחרון ישלם לו 3,500 ₪, ולאחר מכן, בעת תשלום היתרה, יקבל את הנשק לחזקתו.
2. כעבור מספר ימים, נפגש מחסין עם ג'ודה והנאשם בשועפט, קיבל 4,000 ₪ מג'ודה ומסר לידו את האקדח והמחסנית. הנאשם קיבל 200 ₪ עבור תיווכו בעסקה.
3. על פי האישום השלישי במהלך חודש מרץ 2008, פנה מחסין לנאשם והציע למכור לו אקדח "סטאר" תמורת 10,000 ₪. הנאשם סרב להצעתו, אך פנה לג'ודה וסיפר לו על ההצעה.
4. מספר ימים לאחר מכן, נפגשו הנאשם וג'ודה עם מחסין, וזה הראה להם את האקדח. ג'ודה ביקש ממחסין להחליף את האקדח ה- cz באקדח "הסטאר", ולשלם למחסין סך של 2,500 ₪ בלבד. מחסין אמר לנאשם כי יבדוק את הצעתו.
5. כעבור יומיים צלצל מחסין לנאשם ולג'ודה ואמר להם כי הנוקר של אקדח הסטאר נשבר. בעקבות האמור, אמר ג'ודה למחסין כי הוא אינו מעונין באקדח.
6. על פי האישום הרביעי, במהלך חודש מרץ 2008 פגשו הנאשם וג'ודה את מחמד בקר (להלן: "בקר"), שהציע למכור להם כדורים לאקדח במחיר של 5 ₪ ליחידה. השניים ביקשו מבקר 2000 כדורים, וכן סיפרו למחסין על העסקה. מחסין הציע לג'ודה והנאשם לשלם 1,000 ₪ עבור הכדורים, לקבל אותם לידיו, למכרם ולהתחלק עימו ברווחים והשניים הסכימו להצעתו.

כעבור מספר ימים נודע לנאשם, ג'ודה ומחסין, כי העסקה לא תצא לפועל.

לאור אישומים אלה יוחסו לנאשם העבירות כמפורט בריישא גזר הדין, בהן הוא הורשע.

מהלך המשפט

2. הנאשם כפר בכתב האישום המיוחס לו וטען כי בתקופת חקירתו נמנעה ממנו זכות השינה, הוא נחקר במשך 20 שעות ברציפות, היה קשור לכיסא בחדר מבודד וכן אוים כי ישללו ממנו זכויות התושבות ושירותי קופת חולים וביטוח לאומי. כמו כן טען כי נאמר לו שאם לא יודה תופץ שמועה כי הוא משתף פעולה. לאחר שנשמעו הראיות במשפט הזוטא, דחיתי ביום 18.6.08 את טענותיו כי ההודאה נלקחה ממנו שלא מרצונו.

3. ביום 2.7.08 הודיעה ב"כ המאשימה כי בין הצדדים מסתמן הסדר טיעון, או אז התבקשו דחיות מספר על מנת להגיע להסדר, אולם הדבר לא צלח, רק בישיבה מיום 12.10.08 הודיעו הצדדים כי הגיעו להסדר טיעון, או אז הנאשם הודה והורשע בעבירות הנ"ל והוזמן תסקיר שהוגש ביום 1.12.08.

טיעוני המאשימה ועונש

4. כעולה מכתב האישום, ישנה החמרה מאירוע לאירוע, כאשר מכדורים הנאשם עובר לנשק. המחוקק מתייחס לעבירות אלה בחומרה כשבצידן עונש של 15 שנים. החומרה נובעת מכך שאין יודעים מי יעשה שימוש בתחמושת ובנשק, הן מן הפן הבטחוני והן מן הפן הפלילי. ב"כ המאשימה מציינת כי על עלי ג'ודה, המעורב בפרשה, הוטלו 3 שנות מאסר בגין 7 אישומים. יש להעלות את רף הענישה בעבירות אלה, כעולה מן הפסיקה (ע"פ 5833/08; ת.פ. 3088/07).

טיעוני הנאשם לעונש

5. הנאשם הודה באישומים המיוחסים לו. המקרה דנן קל יותר מאשר בתיק של ג'ודה. אף מבחינת האישומים ואף מבחינת התמורה שקיבל הנאשם. לא מדובר בטיפוס עברייני, ואין לו עבר פלילי. הוא שמפרנס את משפחתו. מפנה לתסקיר שרות המבחן, הממליץ על מאסר לתקופה קצרה. הנאשם הביע חרטה אף בפני שרות המבחן. יש להסתפק בתקופת מעצרו ולאפשר לו לפתוח דף חדש. הסניגור מפנה לפסקה מקילה – [ת.פ. 40096/05](http://www.nevo.co.il/case/462125) (ת"א), שם הורשע נאשם במכירת 700 כדורים ונדון ל- 6 חודשי מאסר בפועל לריצוי לעבודות שירות וקנס כספי של 15,000 ₪. בת.פ (ים) 1053/05 נדון נאשם בעבירות דומות ל- 15 חודשי מאסר בפועל. וכן בתיקים נוספים רמת הענישה נמוכה אף יותר. כן מבקש הסניגור שאם תוטל תקופה נוספת, יש להורות שהיא תבוצע בעבודות שרות.

**גזירת הדין**

6. אין מחלוקת כי מדובר בעבירות חמורות מפאת הסכנה שהשימוש בתחמושת ובנשק עלול לגרום לקטל חיי אדם. עמד על כך כב' השופט א' א' לוי (ב[ע"פ 5833/07](http://www.nevo.co.il/case/6034921) עלאא ח'ורי נ' מדינת ישראל תק- על 2007 (4), 3033, באלה המילים:

**"סחר בנשק הוא תופעה מסוכנת, במיוחד בימינו אלה. הניסיון מלמד שנשק אשר מקורו מפוקפק, לאחר שהוא יוצא מידי המחזיק בו, מוצא את דרכו לידיים עברייניות או למפגעים למיניהם, והרי אלה גם אלה כבר הוכיחו כי אין הם מהססים להשתמש בו גם במקומות סואנים, וגם כאשר ברור להם כי עלולים להיפגע מהירי אנשים תמימים שנקלעו לזירה בדרך מקרה. לפיכך, התרענו בעבר ונחזור ונתריע גם הפעם, כי כל החוטא בעבירות מסוג זה עלול להידרש לשלם מחיר יקר ואף באובדן חירותו לתקופה ממושכת. כך בדרך כלל, ומקל וחומר בעניינו של המערער אשר כבר נמצא בעבר אשם בהחזקת נשק שלא כדין. יתר על כן, המערער ביצע את העבירות הנוכחיות זמן לא רב לאחר שהסתיימו ההליכים בתיק הקודם, והוא עשה זאת שעה שמעל ראשו מרחף מאסר על-תנאי".** (שם, 3034).

7. במקרה הנ"ל נדון המערער ל- 21 חודשי מאסר בפועל. עיינתי באסופת הפסיקה שהגישו הצדדים, ושקלתי את הנסיבות לקולא, ובין היתר שלנאשם אין עבר פלילי, הוא הודה באישומים (חרף שעשה כן לאחר משפט הזוטא), הביע חרטה, ואת המלצת שרות המבחן, וכן דברי אביו, ואני גוזר עליו את העונשים הבאים:

* 1. מאסר לתקופה של 18 חודשים בפועל, בניכוי ימי מעצרו (מיום 25.3.08).

ב. מאסר על תנאי למשך 8 חודשים, והתנאי הוא שהנאשם לא יעבור בתוך 3 שנים מיום שחרורו מן המאסר, כל עבירת נשק כהגדרתה [בסעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

ג. קנס בשיעור 1,250 ₪ או חודש מאסר תמורתו . הקנס ישולם עד ליום 1.3.09.

זכות ערעור לבית המשפט העליון תוך 45 יום.

5129371

546783135129371

54678313המזכירות תמציא העתקים לב"כ הצדדים.

**ניתנה היום ט' בטבת, תשס"ט (5 בינואר 2009) במעמד הצדדים. \_\_\_\_\_\_\_\_\_\_\_\_\_\_\_**

יוסף שפירא 54678313-166/08

**יוסף שפירא - שופט**

נוסח מסמך זה כפוף לשינויי ניסוח ועריכה