|  |  |  |  |  |
| --- | --- | --- | --- | --- |
| **בית המשפט המחוזי בחיפה** | | | | |
| ת"פ 17260-12-23 **מדינת ישראל נ' אסדי(עציר)** | |  | | |
| **לפני כבוד השופט דניאל פיש** | | |  | |
| **המאשימה** | **מדינת ישראל** | | |  |
| **נגד** | | | |  |
| **הנאשם** | **חאתם אסדי (עציר),** **ת"ז xxxxxxxxxx** | | |  |

בשם המאשימה: עו"ד אמיר אליאל (פמ"ח פלילי)

בשם הנאשם: שאדי סרוג'י

הנאשם באמצעות הליווי

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144.b)(ב), [287](http://www.nevo.co.il/law/70301/287.a)(א), [413ג](http://www.nevo.co.il/law/70301/413c)

|  |
| --- |
| **גזר דין** |

1. הנאשם הורשע על פי הודאתו במסגרת הסדר שלא כלל הסדר אודות העונש בעבירות של סיוע לעבירות בנשק (נשיאה והובלה) לפי [סעיף 144(ב)](http://www.nevo.co.il/law/70301/144.b) רישא + סיפא + [31](http://www.nevo.co.il/law/70301/31) ל[חוק העונשין](http://www.nevo.co.il/law/70301), התשל"ז – 1977 (להלן – **"החוק"**; שימוש ברכב ללא רשות לפי סעיף [413ג](http://www.nevo.co.il/law/70301/413c) סיפא לחוק והפרת הוראה חוקית לפי סעיף [287(א)](http://www.nevo.co.il/law/70301/287.a) לחוק.

2. על פי האמור בכתב האישום המתוקן, ביום 1.11.23 הנאשם סייע לאחרים שביצעו ירי באמצעות שלושה אקדחים שלא פחות מ-44 קליעים לעבר ביתם של המתלוננים. זאת, בעקבות סכסוך ששרר בין משפחת הנאשם לבין אדם אחר. בהמשך הנאשם נסע עם אחרים מהמקום כשהאחרים מובילים את האקדחים, המחסניות והכדורים. לאחר מכן הנאשם נכנס לתוך רכב שנלקח ללא רשות ונהג בו עם האחרים כשהם עדיין נושאים ומובילים את הנשק. כל זה עשה הנאשם כאשר הוא אמור היה לשהות במעצר בית חלקי בביתו.

**טיעוני המדינה לעניין העונש**

3. המדינה הזכירה הליך פלילי המתנהל בבית משפט השלום בקריות נגד הנאשם, בו הוא הורשע וטרם נגזר עונשו.

4. הוזכר העונש המקסימלי בגין עבירת הסיוע ביחס לעבירת הנשיאה וההובלה עומד על 5 שנות מאסר ובגין עבירת השבל"ר 5 שנות מאסר ובגין עבירת הוראה חוקית שנתיים מאסר. המדינה טענה שהמתחם ההולם בגין העבירות במקרה דנן נע בין 24-36 חודשי מאסר והיא עתרה לרף הנמוך במתחם זה.

5. נטען שמדובר באדם שמזה שנים מנהל הליך פלילי בפני ערכאה אחרת במסגרתו היה אמור לשהות בחלופה שקבע בית המשפט (אותה חלופה שהפר על פי כתב האישום המתוקן). הובהר שהנאשם עצמו לא אחראי לירי אך בהחלט היה שותף לאירוע. הוזכר שמדובר בלא פחות משלושה אקדחים באירוע והוזכר שעד היום האמל"ח לא אותר ולא נתפס. הוזכר שמדובר בעבירה הנושאת עונש מינימלי.

6. נטען שהערכים החברתיים המרכזיים שנפגעו הם שמירה על חיי אדם ושמירה על הסדר וביטחון ציבורי וגם כיבוד וציות להחלטות בית המשפט.

7. נטען שאומנם הנאשם לא היה הדמות הדומיננטית באירוע אך הוא אמור לשאת באחריות בגין חלקו.

8. אוזכרו מספר פסקי דין כדלקמן:

* [ע"פ 5681/23](http://www.nevo.co.il/case/29867910) **חווא נ' מדינת ישראל** (6.12.23); נידון עניינו של נאשם שהורשע בעבירה של החזקה ונשיאה של נשק כאשר הוא החזיק אקדח טעון ומחסנית תואמת ובתוכה 6 כדורים משך שנה וחצי וביום האירוע יצא מביתו כשהוא מחזיק ונושא את האקדח הטעון שמוסתר בבגדיו ולא נענה לקריאות שוטרים לעצור ותוך כדי הימלטותו הוציא את האקדח והחזיק בידו. בית המשפט העליון אישר את העונש שהושת על ידי בית המשפט המחוזי שכלל 35 חודשי מאסר בפועל.
* [ע"פ 5602/22](http://www.nevo.co.il/case/28883087) **מדינת ישראל נ' פלוני** (14.9.22); המשיב הורשע על פי הודאתו במסגרת הסדר טיעון בעבירה של נשיאה והובלת נשק והפרע לשוטר. הוטלו 18 חודשי מאסר בפועל ובערעור הוחמר העונש ל-28 חודשי מאסר בפועל.
* [ע"פ 6068/21](http://www.nevo.co.il/case/27915710) **מדינת ישראל נ' אדם אברהים פקיה** (19.12.21); הורשע נאשם בעבירה של נשיאת והובלת נשק וירי באזור מגורים. נגזרו עליו 14 חודשי מאסר בפועל ובערעור המדינה על קולת עונש הוחמרה הענישה ל-25 חודשי מאסר בפועל.
* [ע"פ 3877/16](http://www.nevo.co.il/case/21474168) **פאדי ג'באלי נ' מדינת ישראל** (17.11.16); הורשע הנאשם בעבירה של נשיאת נשק כאשר הוא נשא אקדח טעון במחסנית וכדורים. הנאשם היה בעל עבר פלילי מכביד. בערכאה הדיונית הוטלו עליו 34 חודשי מאסר וערעור שהוגש לבית המשפט העליון נדחה.

9. הוזכר שבתיק לא התבקש תסקיר ועל כן נושא השיקום אינו על הפרק.

10. נטען שבעיותיו המשפחתיות של הנאשם (מחלת בתו הקטנה) הייתה ידועה לו בעת שביצע את העבירה. לצד זה צוינה לזכות הודאתו המוקדמת ללא ניהול ההליך.

**עמדת ההגנה בנוגע לעונש**

11. הסנגור הצביע על התיקון המהותי של כתב האישום שאפשר את הודאת הנאשם. הודגש שהוא לא נשא את הנשק ולא השתמש בנשק ואף לא נגע בו. נטען שעברו הפלילי מוגבל לעבירות רכוש שהוגשו נגדו בשנת 2020.

12. פורט שלנאשם עסק של מגרש רכבים שנסגר מפאת מעצרו. הוזכר שהנאשם עצור מיום 1.11.23 ונטען שמאחר ומדובר בעבירת סיוע ובנסיבות המקרה ובהתחשב בחיסכון הזמן בלקיחת האחריות, עתרה ההגנה לקביעת מתחם ענישה שבין 6-8 חודשי מאסר בפועל.

13. נטען שהפסיקה שאוזכרה על ידי המדינה חמורה יותר בנסיבותיה. תחת זאת אוזכרו פסקי דין אחרים כדלקמן:

* [ת"פ 22029-03-21](http://www.nevo.co.il/case/27462558) **מדינת ישראל נ' אדם אבו שאח** (2.6.22); באותו מקרה בגין עבירות של הובלה ונשיאת נשק וירי מנשק חם הוטלו 14 חודשי מאסר בפועל.
* [ת"פ 28744-03-21](http://www.nevo.co.il/case/27470464) **מדינת ישראל נ' מוחמד חוג'יראת** (30.5.22); בגין עבירות של נשיאה, הובלה והחזקת נשק והפרעה לשוטר במילוי תפקידו, הוטלו 20 חודשי מאסר בפועל.
* ת"פ 7676-03-23 **מדינת ישראל נ' ג'בארין** (27.9.23); בגין עבירות של סחר בנשק, נשיאה והובלה הוטלו 22 חודשי מאסר בפועל.

14. הוזכר שביתו הקטינה של הנאשם סובלת ממחלה קשה ונמצאת בטיפולים שוטפים והוזכרה עדות אשתו בעניין זה שתיארה את הקשיים שהמשפחה מתמודדת אתם.

**עמדת הנאשם**

15. הנאשם הביע צער על מעשיו וסיפר אודות קבוצות טיפוליות בהן הוא משתתף במסגרת בית הסוהר.

**דיון**

16. הנאשם עצור מיום 1.11.23. לנאשם אין עבר פלילי מלבד ההליך האחר שעדיין מתנהל ובו הוא הורשע. עם זאת, לחובתו עבר תעבורתי. בגין עבירות הנשק המושלמות במקרה זה היה מקום לקבוע מתחם שבין 30 – 45 חודשי מאסר בפועל. בהתחשב בכך שהנאשם לא נטל חלק דומיננטי בסיוע וגם בהתחשב שמדובר בעבירת סיוע, יש מקום לקבוע מתחם ענישה שבין 12 – 28 חודשי מאסר בגין העבירות כולן.

17. באשר לקביעת העונש בתוך המתחם, יש מקום להתחשב בנסיבות המשפחתיות של הנאשם ובמאמצי השיקום שהוא עושה במסגרת כליאתו.

18. על כן, אני מטיל עונשים כדלקמן:

* 14 חודשי מאסר בפועל שמתקופה זו תנוכה תקופת מעצרו מיום 1.11.23;
* מאסר על תנאי של 12 חודשים למשך 3 שנים מיום שחרורו, כאשר התנאי יופעל במידה והנאשם יבצע עבירות אלימות או נשק מסוג פשע;
* מאסר על תנאי של 6 חודשים למשך 3 שנים מיום שחרורו, כאשר התנאי יופעל במידה והנאשם יבצע עבירות שבל"ר או הפרת הוראה חוקית;
* קנס בסך 2,500 ₪ לתשלום עד ליום 30.12.24.

**5129371זכות ערעור תוך 45 יום.**

**54678313**

**ניתן היום, ט"ו אייר תשפ"ד, 23 מאי 2024, בהעדר הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דניאל פיש 54678313-/

נוסח מסמך זה כפוף לשינויי ניסוח ועריכה