|  |  |  |  |  |
| --- | --- | --- | --- | --- |
| **בית משפט השלום בעכו** | | | |  |
| ת"פ 17337-09-21 מדינת ישראל נ' שומרי | | |  |  |
| **בפני** | **כבוד השופטת שושנה פיינסוד-כהן** | | | |
| **מאשימה** | | **מדינת ישראל באמצעות שלוחת התביעות גליל** | | |
| **נגד** | | | | |
| **נאשם** | | **אכרם שומרי ע"י ב"כ עוה"ד אברהם סופר מטעם הסנגוריה הציבורית** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(ב)](http://www.nevo.co.il/law/70301/144.b)

**גזר דין**

1. הנאשם הורשע על פי הודאתו, בביצוע **עבירת רכישת/ החזקת חלק של נשק או תחמושת-**עבירה לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301), תשל"ז- 1977 (להלן: **"חוק העונשין"**).
2. על פי עובדות כתב האישום בהן הודה הנאשם, ביום 2.11.20 הנאשם החזיק ברכבו אפוד שכפ"צ בצבע זית ובתוכו גרב אשר הכילה 101 קליעים בקוטר 5.56 מ"מ, אקדד "איירסופט", אלת בייסבול, כובע גרב שחור ושתי מסכות פנים בצורת "אנונימוס".

1. הצדדים טענו לעונש בפניי.

הערכים המוגנים

1. מעשי הנאשם פוגעים בערכים המוגנים של חובת ההגנה על שלומו ובטחונו של הציבור. כמו גם חובת ההגנה על החיים כחלק בלתי נפרד מקדושת החיים. הסיכון הנובע מהחזקת כלי תחמושת בידי ידיים שאינם מיומנות ואשר אינן מורשות לכך, עשוי להוביל להתרחשותן של העבירות החמורות ביותר בספר החוקים ובפגיעה החמורה ביותר בגוף האדם. הקלות הבלתי נסבלת בה עשויים מעשי עבירה מסוג זה לפגוע בגוף ונפש מחייבים נקיטת ענישה מוחשית ומרתיעה "למען יראו וייראו". בימים אלו בפרט, בהם הפכה תופעה זו ל"מכת מדינה" של ממש.
2. בשורה ארוכה של פסקי דין עמד בית משפט זה על חומרתן הרבה של עבירות נשק והחזקת תחמושת והסכנה הגבוהה שנשקפת מהן לשלום הציבור ובטחונו. לעניין זה ר' למשל דברי כב' השופט מזוז ב[ע"פ 4406/19](http://www.nevo.co.il/case/25824863) **מדינת ישראל נ. סובח** (פורסם בנבו, 5.11.19):

**"...המאבק בתופעות האלימות החמורות בחברה הישראלית בהן נעשה שימוש בנשק מחייב, מעבר למאמץ "לשים יד" על כלי הנשק הבלתי חוקיים הרבים שבידי הציבור, גם ענישה מחמירה ומרתיעה בעבירות נשק, לרבות על עצם החזקה או רכישה שלא כדין של נשק. אזכיר כי המחוקק ביטא את גישתו המחמירה לתופעה זו כאשר קבע עונשים מחמירים... זאת אף בלא שנעשה בנשק שימוש לביצוע עבירה נוספת.**

**ביעור תופעת החזקת כלי נשק בלתי חוקיים הוא אפוא אינטרס ציבורי מהמעלה הראשונה ותנאי הכרחי למאבק בתופעות הפשיעה האלימה לסוגיה הרווחות במקומותינו, בבחינת "ייבוש הביצה" המשמשת ערש לגידולן של תופעות אלה. מהלך כזה מחייב הירתמות גם של בתי המשפט, על ידי ענישה מחמירה ומרתיעה לעבירות נשק בלתי חוקי באשר הן, וכל שכן מקום שנעשה בנשק כזה שימוש בביצוע עבירות אלימות לסוגיהן**".

[ר' גם דברי בית המשפט ב[ע"פ 1944-20](http://www.nevo.co.il/case/26538254) מדינת ישראל נ. מוחמד אמארה (פורסם בנבו, מיום 2.9.20].

יפים דברים אלה אף לעניין החזקת חלקי תחמושת, המשמשים כלי בלעדיו אין לביצוע העבירות החמורות ביותר כאמור.

מתחם העונש ההולם

1. ברי הוא כי הנאשם נדרש לתכנון על מנת לבצע את העבירה. הנאשם נדרש להשיג את הכדורים. נסיבות ביצעו העבירה הינן לחומרה שכן החזקת התחמושת הייתה לצד פריטים נוספים, אשר הם לכשעצמם אינם אסורים בהחזקה, אולם החזקתם כולם יחדיו, תחמושת, עם אלה, מסוכת פנים ושכפ"צ יוצרים תמונה שלמה של הכנה לאלימות.

1. באשר לנסיבות אשר הובילו את הנאשם לביצוע העבירה, טוען הנאשם בתסקיר כי הכל היה לצורך צילומי סרטוני טיק טוק. קשה לקבל את תשובתו, וגם אם כן היו כך הדברים, אין הדבר מפחית מחומרת המעשה. לא ברור גם מדוע נדרשים 101 קליעים לסרטון והאם לצרוך כך יהיה גם רובה.
2. אין בפניי כי בעקבות מעשי הנאשם נגרם נזק פיזי אלא הנזק הנגרם כתוצאה מהפצת הנשק והתחמושת בציבור והשימוש בהם. אין לאמוד את הנזק אשר עשוי היה להתרחש בעקבות מעשיו של הנאשם כאשר היה נעשה שימוש בתחמושת לצד הפריטים האחרים.
3. המאשימה עותרת לעונש הכולל עבודות שירות, קנס ומאסר על תנאי. הסנגור טוען למאסר מותנה בלבד.
4. לעניין מדיניות הענישה הנוהגת עיינתי למשל ב[תפ (טב') 26182-10-14](http://www.nevo.co.il/case/18099950) מדינת ישראל נ. עצאם אבו חנין (פורסם בנבו, ניתן ביום 9.2.1.6) באותו עניין בגין החזקת כלי תחמושת בכמות רבה אשר לגביה קבע בית המשפט כי לא נועדה לביצוע עבירה כי אם כמזכרת או לשם אספנות נקבע מתחם עונש הולם הנע בין מאסר על תנאי ועד 8 חודשי מאסר בפועל.
5. אשר לקביעת מתחם העונש ההולם בעבירות נשק, כבר נפסק, כי

**"מתחם העונש ההולם בעבירות המבוצעות בנשק צריך שיקבע בהתאם לסוג הנשק שבו מדובר. שהרי, סוג הנשק, כמו-גם ההיקף שבו נסחר, הוחזק, הובל וכיוצא באלה, הם נסיבות הקשורות בביצוע העבירה והם שקובעים את פוטנציאל הנזק הכרוך במעשה העבירה. ברי כי סחר בעשרות מטעני חבלה המכילים עשרות קילוגרמים של חומר נפץ אינו שקול מבחינה עונשית-גמולית לסחר ברימון הלם בודד"** [[ע"פ 1323/13](http://www.nevo.co.il/case/6473037) רך חסן נ. מדינת ישראל (מיום 5.6.13)].

1. ב[ת"פ (רח') 20860-10-12](http://www.nevo.co.il/case/3978846) מדינת ישראל נגד בן יונה (פורסם בנבו, ניתן ביום 3.12.14) נקבע, כי מתחם העונש ההולם בגין החזקת נכס החשוד כגנוב והחזקת חלקי תחמושת, 3 מחסניות לרובה סער ו56 כדורי 5.56 לרובה סער שנטען שהושארו מאז שירותו הצבאי נקבע מתחם עונש הולם הנע בין מאסר על תנאי ועד מספר חודשי מאסר שירוצו בעבודות שירות.
2. לענייננו, המדובר בהחזקת תחמושת. 101 כדורים מסוג 5.56 מ"מ לצד פריטים נלווים המהווים גורם לחומרה. ברוח מדיניות הענישה הנוהגת, מוצאת אני לקבוע מתחם ענישה הנע בין 6 חודשי מאסר ועד ל 18 חודשי מאסר לצד קנס, מאסר מותנה והתחייבות כספית.

מיקומו של הנאשם במתחם הענישה

1. הנאשם יליד 1999, כבן 23 נשוי. הנאשם גדל בתנאים קשים, מצוי היום בחובות כבדים ובהסדרי הוצל"פ. שירות המבחן סבור כי קיים סיכון לא מבוטל להישנות התנהגות פורצת דרך בעתיד. שירות המבחן ממליץ על ענישה מציבת גבולות בדמות מאסר אשר ירוצה בדרך של עבודות שירות.

1. לנאשם עבר פלילי (**ת/1**). אמנם לחובתו של הנאשם עבר רלוונטי בדמות הרשעה משנת 2008, בגין ביצוע עבירת נשק משנת 2003 ואולם המדובר בעבירה שהתיישנה.
2. על אף התסקיר השלילי, יש לקבוע את מקיומו של הנאשם בחלק התחתון של מתחם הענישה. יש לזכור כי נסיבות ביצוע העירה באות לידי ביטוי בקביעת מתחם הענישה.
3. על אף מצבו הכלכלי הקשה של הנאשם יש לקבוע ענישה המכילה קנס. לעבירות הנשק והתחמושת ישנו גם היבט כלכלי. השגתם כרוכה בתשלום כסף או שווה כסף והם נכס אותו גם ניתן למכור לאחרים.
4. לאור כל האמור הנני גוזרת את דינו של הנאשם כדלקמן:
5. מאסר לתקופה של 6 חודשים.

המאסר ירוצה בדרך של עבודות שירות.

הוסבר לנאשם משמעות עבודות השירות ומשמעות הפרתן.

על הנאשם להתייצב לריצוי עבודות השירות ביום 16.1.22 שעה 08:00 אצל הממונה על עבודות השירות בטבריה .

ב. מאסר על תנאי לתקופה של 9 חודשים, למשך 3 שנים מהיום, והתנאי הוא כי הנאשם לא יעבור בתקופה זו עבירת נשק, תחמושת או חלקי נשק, ויורשע עליה בדין.

ג. קנס בסך 4,000 ₪ , או 12 ימי מאסר תמורתו. הקנס ישולם ב 4 תשלומים חודשיים שווים ורצופים בסך של 1,000 ₪ כל אחד, החל מיום 12.1.23 ובכל 12 לחודש עוקב. אי עמידה באחד מן התשלומים תעמיד את היתרה לפרעון מיידי.

**\* בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il/) (ניתן לשלם בפריסה של עד 18 תשלומים בהסדר קרדיט) או חפש בגוגל "תשלום גביית קנסות".

**\* מוקד שירות טלפוני בשירות עצמי (מרכז גבייה)** – בטלפון \*35592 או בטלפון: 073-2055000.

**\* במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

ד. הנאשם יצהיר על התחייבות כספית בסך של 5,000 ₪, להמנע מלעבור עבירת נשק, חלקי נשק או תחמושת בתוך שלוש שנים מהיום.

אם לא יצהיר היום על ההתחייבות, יש לאסור אותו למשך 10 ימים.

צו להשמדת התחמושת או חילוטה על פי החלטת קצין חילוט.

צו להשמדת כל יתר המוצגים אשר מוזכרים בכתב האישום.

51293715129371

5467831354678313זכות ערעור תוך 45 יום מהיום.

**ניתן היום, כ"ד כסלו תשפ"ג, 18 דצמבר 2022, בהעדר הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

שושנה פיינסוד כהן 54678313-/

נוסח מסמך זה כפוף לשינויי ניסוח ועריכה