|  |  |  |
| --- | --- | --- |
| **בבית המשפט המחוזי בנצרת** | | |
| **ת"פ 178-09 מ.י. נ' מוראד** |  | **19 ספטמבר 2010** |

|  |  |  |  |
| --- | --- | --- | --- |
|  | **2158/09** | |  |
| **בפני כב' השופטת אסתר הלמן** | | |  |
| **המאשימה** | | **מדינת ישראל** | |
| **נ ג ד** | | | |
| **הנאשם** | | **חוסאם מוראד (עציר)** | |

<#2#>

נוכחים: בשם המאשימה עו"ד מורן רייצ'רס.

בשם הנאשם ע"ד פלאח, ממשרדו של עו"ד יוסף עאמר.

הנאשם בעצמו, הובא על ידי הליווי.

<#3#>

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

**גזר דין**

**1.** הנאשם הודה, במסגרת הסדר טיעון, כי במהלך שנת 2008 ותחילת שנת 2009, עסק, בצוותא עם שני שותפים, ג'בר סאלח ויחיא עבד אלחלים, במכירה, קניה וקבלה של כלי רכב גנובים.

החבורה פעלה בשיטתיות לשכפול כלי הרכב והכשרת כלי הרכב הגנובים, תוך זיוף רישיונותיהם והתקנת לוחיות רישוי אחרות, כך שיחזו ככלי רכב כשרים. בנוסף, זויפו תעודות זהות התואמות את שם בעל הרכב הכשר. באופן זה התאפשר לנאשם ולשותפיו להשתמש בכלי הרכב, למוכרם באופן הנחזה להיות חוקי ולשעבדם תמורת הלוואות שנטלו.

**2**. כתב האישום מפרט שבעה אישומים, בהם, במסגרת הקשר שקשרו השותפים, זויפו מסמכים בשיטה האמורה, נעשה בהם שימוש ונתקבל דבר במרמה.

**א.** באישום הראשון זויפו רישיונותיו של רכב טויוטא לקסוס גנוב, על ידי יחיא, ותוך שימוש בתעודת זהות מזויפת הועברה הבעלות ברכב. הנאשם שעבד את הרכב המשוכפל לבנק לאומי וקיבל כנגד כך הלוואה בסך 200,000 ₪, מתוכה נתן ליחיא 115,000 ₪.

בגין מעשים אלו הורשע הנאשם בעבירות של זיוף בכוונה לקבל דבר בנסיבות מחמירות (מס' מקרים), עבירה לפי סעיף 418 בצירוף סעיף 29 ל[חוק העונשין](http://www.nevo.co.il/law/70301), התשל"ז-1977, **(להלן: "חוק העונשין"),** שימוש במסמך מזויף, עבירה לפי סעיף 420 בצירוף סעיף 29 לחוק העונשין, גניבה או זיוף של מסמך, עבירה לפי סעיף 413ח(1), בצירוף סעיף 29 לחוק העונשין וקבלת דבר במרמה בנסיבות מחמירות, עבירה לפי סעיף 415 בצירוף סעיף 29 לחוק העונשין.

**ב.** על פי האישום השני, באופן דומה למתואר לעיל, שוכפלה זהותו של רכב טויוטה לנד קרוזר כדי להכשיר רכב גנוב. תוך שימוש במסמכים מזויפים, נמכר הרכב הגנוב לקונה תמים תמורת סך של 160,000 ₪ והבעלות בו הועברה.

בגין מעשים אלו הורשע הנאשם בעבירות של זיוף בכוונה לקבל דבר בנסיבות מחמירות (מספר מקרים), עבירה לפי סעיף 418 בצירוף סעיף 29 ל[חוק העונשין](http://www.nevo.co.il/law/70301), שימוש במסמך מזויף, עבירה לפי סעיף 420 בצירוף סעיף 29 לחוק העונשין וגניבה או זיוף של מסמך, עבירה לפי סעיף 413ח(1) בצירוף סעיף 29 לחוק העונשין, קבלת דבר במרמה בנסיבות מחמירות, עבירה לפי סעיף 415 בצירוף סעיף 29 לחוק העונשין ומסחר ברכב גנוב, עבירה לפי סעיף 413 יא' בצירוף סעיף 29 לחוק העונשין.

**ג.** על פי האישום השלישי, בהתאם לשיטה המפורטת לעיל, שוכפל רכב וולקסווגן גולף במטרה להכשיר רכב מאותו סוג שנגנב קודם לכן. באמצעות המסמכים המזויפים, נמכר הרכב הגנוב לקונה תמימה תמורת 75,000 ₪ והבעלות בו הועברה.

בגין מעשים אלה הורשע הנאשם בעבירות של זיוף בכוונה לקבל דבר בנסיבות מחמירות (מספר מקרים), עבירה לפי סעיף 418, בצירוף סעיף 29 ל[חוק העונשין](http://www.nevo.co.il/law/70301), שימוש במסמך מזויף, עבירה לפי סעיף 420 בצירוף סעיף 29 לחוק העונשין, גניבה או זיוף של מסמך, עבירה לפי סעיף 413ח(1) בצירוף סעיף 29 לחוק העונשין, קבלת דבר במרמה בנסיבות מחמירות, עבירה לפי סעיף 415 בצירוף סעיף 29 לחוק העונשין ומסחר ברכב גנוב, עבירה לפי סעיף 413יא בצירוף סעיף 29 לחוק העונשין.

**ד.** על פי האישום הרביעי, שוכפלה זהותו של רכב טויוטה לנד קרוזר, הנמצא בבעלותה של המתלוננת באישום זה, לשם קבלת הלוואה, שלא היה בכוונת השותפים להחזירה, כנגד שעבוד הרכב המשוכפל. לבקשת הנאשם, זייף יחיא את רשיונות הרכב ותעודת הזהות של בעלי הרכב המקורי. הנאשם העביר את הבעלות ברכב המקורי, תוך שימוש במסמכים המזויפים ושעבד את הרכב לבנק מזרחי-טפחות כנגד הלוואה בסך 170,000 ₪.

בגין מעשים אלו הורשע הנאשם בעבירות של זיוף בכוונה לקבל דבר בנסיבות מחמירות (מספר מקרים), עבירה לפי סעיף 418 בצירוף סעיף 29 ל[חוק העונשין](http://www.nevo.co.il/law/70301), גניבה או זיוף של מסמך, עבירה לפי סעיף 413ח(1) בצירוף סעיף 29 לחוק העונשין, שימוש במסמך מזויף, עבירה לפי סעיף 420 בצירוף סעיף 29 לחוק העונשין, גניבה או זיוף של מסמך, עבירה לפי סעיף 413ח(1) בצירוף סעיף 29 לחוק העונשין וקבלת דבר במרמה בנסיבות מחמירות, עבירה לפי סעיף 415 בצירוף סעיף 29 לחוק העונשין.

**ה.** על פי האישום החמישי, שוכפלו מסמכיו של רכב מרצדס וזהותו הולבשה על רכב מרצדס שנגנב קודם לכן, וזאת לשם קבלת הלוואה, שלא היה בכוונת הנאשם ושותפיו לשלם. תוך שימוש במסמכים מזויפים, שועבד הרכב לבנק המזרחי - טפחות, כנגד הלוואה בסך של 180,000 ₪.

בגין עבירות אלו הורשע הנאשם בזיוף בכוונה לקבל דבר בנסיבות מחמירות (מספר מקרים), עבירה לפי סעיף 418 ל[חוק העונשין](http://www.nevo.co.il/law/70301), שימוש במסמך מזויף, עבירה לפי סעיף 420 לחוק העונשין, גניבה או זיוף של מסמך, עבירה לפי סעיף 413י(1) לחוק העונשין וקבלת דבר במרמה בנסיבות מחמירות, עבירה לפי סעיף 415 לחוק העונשין.

**ו.** על פי האישום השישי, במסגרת הקשר, שכפלו הנאשם ושותפיו את מסמכיו של רכב מסוג טויוטא לנד קרוזר השייך למתלונן באישום זה, במטרה לשעבדו לבנק לאומי. בעזרת מסמכי הרכב המזויפים, ותעודת זהות מזויפת, הועבר הרכב על שמה של אחרת, בשם אינאס, ושועבד לבנק לאומי כנגד הלוואה בסך 140,000 ₪.

בגין מעשים אלו הורשע הנאשם בעבירות של זיוף בכוונה לקבל דבר בנסיבות מחמירות (מספר מקרים) עבירה לפי סעיף 418 בצירוף סעיף 29 ל[חוק העונשין](http://www.nevo.co.il/law/70301), שימוש במסמך מזויף, עבירה לפי סעיף 420 בצירוף סעיף 29 לחוק העונשין, גניבה או זיוף של מסמך, עבירה לפי סעיף 413ח(1) בצירוף סעיף 29 לחוק העונשין וקבלת דבר בנסיבות מחמירות, עבירה לפי סעיף 415 בצירוף סעיף 29 לחוק העונשין.

**ז.** על פי האישום השביעי, ביום 07/12/08 נתפס רכב המרצדס המשוכפל, אשר שועבד לבנק המזרחי, כמתואר באישום החמישי, על ידי משטרת ישראל בסמוך לאחר מכן, קשר הנאשם קשר עם יחיא לשכפל את מסמכיו של רכב מסוג טויוטא לנד קרוזר השייך למתלוננת באישום זה וזיוף מסמכיו, לשם שיעבודו לבנק המזרחי תחת רכב המרצדס שנתפס.

באמצעות מסמכי הרכב המזוייפים ותעודת זהות מזוייפת, הועבר הרכב ע"ש אדם אחר ושועבד לבנק המזרחי, תחת רכב המרצדס.

בגין מעשים אלו הורשע הנאשם בעבירות של זיוף בכוונה לקבל דבר בנסיבות מחמירות (מספר מקרים), עבירה לפי סעיף 418 בצירוף סעיף 29 ל[חוק העונשין](http://www.nevo.co.il/law/70301), שימוש במסמך מזויף, עבירה לפי סעיף 420 בצירוף סעיף 29 לחוק העונשין, גניבה או זיוף של מסמך, עבירה לפי סעיף 413ח(1) בצירוף סעיף 29 לחוק העונשין וקבלת דבר בנסיבות מחמירות, עבירה לפי סעיף 415 בצירוף סעיף 29 לחוק העונשין.

**ח.** בנוסף לאמור לעיל, הורשע הנאשם, על פי הודאתו, גם בעבירה שיוחסה לו בכתב אישום מתוקן שהוגש כנגדו בתיק פ' 1325/08 (שלום כפר סבא), אשר צורף לבקשתו, עבירה שעניינה החזקת נשק, עבירה לפי סעיף 144(א) ל[חוק העונשין](http://www.nevo.co.il/law/70301). לפי עובדות כתב האישום המתוקן, בתאריך 26/02/08 החזיק הנאשם בביתו של אדם בשם חאלד סלאמה, אקדח תופי טעון בשישה כדורים, 38 מ"מ.

כאשר הגיעו שוטרים אל הבית, סייע לו נאשם מס' 2 באותו כתב אישום, להסתיר את האקדח.

**3.** הודאת הנאשם באה, כאמור, במסגרת הסדר טיעון שהושג בשלב מוקדם של ההליך.

הסדר הטיעון כלל תיקונו של כתב האישום והודאת הנאשם במיוחס לו בכתב אישום זה. לא היה כל הסדר באשר לעונש שיושת על הנאשם.

**4.** בטרם גזירת הדין, עתר הנאשם להזמנת תסקיר שרות המבחן, המאשימה לא התנגדה לכך, מבלי שהדבר יחייבה להסכים להמלצות התסקיר, ובהמשך לכך הונח בפני תסקיר שרות המבחן מיום 08/07/10.

**5.** בטיעוניו לעונש עמד ב"כ המאשימה על כך שהנאשם פעל, יחד עם אחרים, כחלק מכנופיה מתוחכמת, שעסקה בגניבת רכבים בהיקף ניכר, אף שהנאשם עצמו לא הואשם בגניבת הרכבים, אלא במסחר בהם, זיוף ויתר העבירות המפורטות בכתב האישום. הנאשם, לטענת ב"כ המאשימה, גרף סכום של כ-700,000 ₪, לכיסו, ובאישום השביעי קיבל הנאשם 200,000 ₪ שהם סכום הלוואה.

ב"כ המאשימה ביקש לקחת בחשבון, בנוסף, גם את הנזק שגרם הנאשם לבעלי הרכבים המקוריים שזהותם שוכפלה, ואת שווי הרכבים שנגנבו. גובה הנזק הכספי שנגרם במעשיו של הנאשם לציבור הוא לעמדת המאשימה מעל 2 מליון ₪, הבא בהמשך ל"מכת מדינה" בנושא זה.

נסיבותיו האישיות של הנאשם, לעמדת המאשימה, אינן מצביעות על כל נימוק להקלה עימו, אלא להיפך. הכוונה לעברו הפלילי בעבירות דומות, לכך שכנגד הנאשם תלוי ועומד עונש מאסר מותנה שהוטל עליו בת"פ 2598/05 (שלום עכו), ולאמור בתסקיר שרות המבחן.

לאור האמור, עתרה המאשימה להטיל על הנאשם עונש מאסר ממושך של 7 שנים, בגין עבירות רכוש, להורות על הפעלת המאסר המותנה במצטבר, ולהטיל תקופת מאסר ארוכה נוספת ומצטברת בגין עבירת הנשק נשוא התיק שצורף. כן נתבקש בית המשפט לגזור עונש מאסר מותנה ארוך ומרתיע, קנס, פיצוי למתלוננים ופסילה מלקבל או להחזיק רישיון נהיגה לתקופה ממושכת.

**6.** סנגורו של הנאשם, מנגד, ביקש שלא למצות עימו את הדין.

בטיעוניו, עמד ב"כ הנאשם על כך, שהנאשם הודה וחסך זמן שיפוטי יקר. לדבריו, הנאשם הודה כבר במשטרה ומסר גרסה מלאה לגבי מי שנטל חלק בביצוע העבירות.

לטענת הסניגור, לא ניתן לקבל את האמור בתסקיר לעניין קבלת האחריות, נוכח התנהגותו של הנאשם, שכאמור, הודה וקיבל אחריות למעשיו כבר בחקירה.

לעניין הפיצויים והקנס, נטען כי הנאשם לא ביצע את העבירות לבדו ולא ניתן להטיל עליו את כל הסכומים, כאילו אין לו שותפים.

ב"כ הנאשם עמד על נסיבותיו האישיות של הנאשם, היותו מפרנס יחיד, אב ל-6 ילדים, ביקש להטיל עליו עונש מתון, שלא יכלול פסילה בפועל, בכדי שלא לפגוע בסיכויי פרנסתו ותוך התחשבות במצבו הכלכלי.

**7.** הנאשם בדבריו, הבהיר כי הוא מבין שעשה טעות, הפיק את הלקח וביקש להודות ולקחת אחריות. הנאשם טען כי היה מאוים ומאז מעצרו הוא שוהה בתנאי הפרדה, הביע נכונות לשלם קנס ולפצות את מי שנפגע כתוצאה ממעשיו.

**דיון**:

**8.** הנאשם היה שותף לכנופיה שפעלה בשיטתיות ובתחכום, לקבלת ומכירת כלי רכב גנובים, תוך הסוואת זהותם האמיתית במטרה למוכרם לאזרחים תמימים או לעשות בהם שימוש לצורך הוצאת כספים במרמה מבנקים, באמצעות קבלת הלוואות שלא היה בכוונתם לפרוע.

**9.** הנאשם ושותפיו זייפו מסמכים רבים, רשיונות, תעודות זהות ולוחיות רישוי, כדי לקדם את מטרתם. באמצעים אלו הגיעו לידיהם במרמה כספים בסכומים גבוהים.

אמנם, לא מיוחסת לנאשם עבירה של גניבת כלי הרכב, אולם אין ספק שאת פעילותה של החבורה, יש לראות כחלק מתופעה חמורה ונפוצה של גניבת כלי רכב והפקחת רווחים על חשבון אזרחים תמימים והציבור בכללותו משלילת כלי הרכב הנ"ל מבעליהם.

**10**. הנאשם ושותפיו הכפילו את הפגיעה בציבור, בכך שלא רק שנגנבו כלי רכב מבעליהם, אלא נגרמה פגיעה לבעלי רכב אחרים, שרכבם נבחר לשמש כסות לרכב הגנוב, וכן נגרמו נזקים לבנקים, אשר טעו לחשוב, כי קיבלו בטוחה הולמת להלוואות שנתנו.

**11**. גניבת כלי רכב הינה תופעה שבית המשפט העליון קורא לנקוט כנגדה ביד קשה, במטרה למגרה, כבר למעלה מעשור, ודומה כי בשל הרווח הקל הקורץ למבצעיה, היא עדיין רווחת ופוגעת קשות בקניינו של הציבור, ובתחושת הבטחון שלו.

**12**. המחוקק ייחד סימן בפרק י"א ל[חוק העונשין](http://www.nevo.co.il/law/70301) (סימן ה' 1), לעבירות שבוצעו בקשר לרכב, בכללן, עבירות בהן הורשע הנאשם כאן במספר הזדמנויות, במטרה להחמיר את העונשים הצפויים לעבריינים הנותנים ידם לגניבת כלי רכב והמסחר בהם.

**"גניבת רכב הפכה למכת מדינה, והחומרה בה מתיחס המחוקק לעבירה זו - ולעבירות הנגזרות ממנה או הנילוות אליה - באה לכלל ביטוי מפורש בחקיקתו של סימן ה'1 לפרק יא' של** [**חוק העונשין**](http://www.nevo.co.il/law/70301) **בשנת התש"ן. בנסיבות הקיימות, אין מנוס מהטלת עונשים קשים בשל העבירות האמורות, על מנת לקבוע בהכרת הכל את חומרתן ולקדם בדרך זו את גורם ההרתעה". (**[**ע"פ 5724/95**](http://www.nevo.co.il/case/17927659) **אחמד בן מוחמד אבו-דחל נ' מדינת ישראל** )

ראה לעניין זה גם את הדברים שנקבעו ב[**ע"פ 11194/05**](http://www.nevo.co.il/case/5670712) **עטיה אבו סבית נ' מדינת ישראל**, שם נאמר:

**"כל מקרה לנסיבותיו, אך המדיניות הכוללת בעבירות גניבת רכב, ולא כל שכן כשמצטרפות אליהן עבירות נלוות, ואף עבירות הקשורות בסחר, הכרח שתהא מחמירה. למרבה הצער, תופעת גניבות הרכב טרם נעקרה משורש, ומכת המדינה שאליה נדרש בית משפט זה לפני בדיוק עשור (פסק הדין ב**[**ע"פ 5724/95**](http://www.nevo.co.il/case/17927659) **ניתן ב-12.5.96), כמעט שהפכה לעשר מכות; היא ממשיכה לנגוס ברכושם של רבים, ופגיעתה רעה כלכלית ואנושית. המעט שבידי בית משפט זה לעשות הוא לחזק את ידיהם של בתי המשפט הדיוניים בראייה מחמירה של העבירות הכרוכות בכך".**

**12**. הנאשם, כמפורט לעיל, נתן ידו לקידום הקשר הפסול במס' הזדמנויות. מעבר לכך, אין המדובר במעידתו הראשונה בתחום המרמה והזיוף. בעברו אמנם אין הרשעות רבות, אך אלה מתייחסות לשימוש במסמך מזויף, זיוף וקבלת דבר במרמה, עבירות אותן ביצע בשתי הרשעותיו הקודמות.

**13**. ביום 14/11/06 נגזר דינו של הנאשם במסגרת ת.פ. 2598/05 (שלום עכו), ובית המשפט אימץ שם הסדר שהושג בין הנאשם ובין התביעה, אשר כלל ענישה מקלה, תוך הטלת מאסר מותנה, לתקופה של 10 חודשים, שהינו בר הפעלה.

אף שם הודה הנאשם מיד בהזדמנות הראשונה, הדגיש את נסיבות חייו ומצבו הכלכלי, ולמרות שבית המשפט הטיל עליו עונש צופה פני עתיד, לא למד את הלקח הנדרש ולא נרתע מלחזור על מעשיו, כאשר המאסר המותנה תלוי ועומד כנגדו.

**14**. הנאשם, כאמור, הודה באישום נוסף שצירף לבקשתו, שאף הוא חמור בפני עצמו, ונוגע להחזקת נשק טעון. בעניין זה, נתתי דעתי לטענות הנאשם כי היה מאויים באותה עת מצד גורמים מהם לווה כסף, כשיקול שלא למצות עימו את הדין, בגין עבירה זו.

**15**. תסקיר שרות המבחן מפרט את הרקע המשפחתי והנסיבות האישיות של הנאשם, לרבות העובדה כי הוא נפגע בעבר בידו בתאונת עבודה, הוכר כנכה בשיעור 21% על ידי המל"ל, נכות שאיננה מקנה לו קצבה. בעבר עסק, בין היתר, כקבלן משנה בחברת גבייה, הוא נקלע לחובות גבוהים ומאז 2003 איננו עובד, משפחתו נתמכת על ידי המל"ל.

ביחס לעבירות, קיבל הנאשם אחריות **מילולית** לביצוען, והסביר כי היו לו סיבות "מוצדקות" לבצען, בין היתר, מאחר והיה מאוים על ידי אנשים מהם לווה כספים בשוק האפור.

שרות המבחן התרשם, כי הנאשם עשה מינימלזיציה של חומרת המעשים, משליך את המניעים להם על רקע מוקדי שליטה חיצוניים, ואיננו מגלה צער וחרטה; אי לכך, לא בא שרות המבחן בכל המלצה טיפולית לגביו והמליץ להטיל עליו ענישה הרתעתית שתחדד עבורו את הגבולות.

מדברים אלו, עולה בבירור, כי אף שהנאשם הודה במשטרה ובפני בית המשפט, אין סתירה בין האמור לבין התרשמות שרות המבחן באשר להפנמת החומרה ואי לקיחת אחריות ממשית להסתבכותו.

**16**. לאחר ששקלתי את טיעוני הצדדים ונתתי דעתי להודאתו של הנאשם, אשר חסכה בזמן שיפוטי, כמו גם את העובדה שבחקירתו שיתף פעולה ותרם לחשיפת פרטי הפרשה (גם אם לא גילה נכונות מלאה להעיד כנגד שותפיו), אני גוזרת על הנאשם את העונשים הבאים:

**א.** 60 חודשי מאסר בפועל, שימנו מיום מעצרו - **14/09/09**.

**ב.** אני מורה על הפעלת המאסר המותנה בן ה-10 חודשים שהושת על הנאשם בת.פ. 2598/05 (שלום עכו), במצטבר לעונש שהוטל לעיל.

**סה"כ ירצה הנאשם 70 חודשי מאסר בפועל.**

**ג.** 18 חודשי מאסר על תנאי למשך 3 שנים והתנאי הוא שלא יבצע במהלך תקופה זו עבירת רכוש מסוג פשע.

**ד.** קנס בסך 20,000 ₪ או 3 חודשי מאסר כנגדו.

הקנס ישולם ב-20 תשלומים, חודשיים, שווים ורצופים, החל מיום **01/12/10** ובכל ראשון לחודש שלאחריו.

**ה.** פסילה בפועל מלקבל או להחזיק רישיון נהיגה למשך 12 חודשים.

**ו.** הנאשם ישלם לכל אחד מן המתלוננים שרכבם נגנב, סך של 20,000 ₪, ואם פוצו על ידי חברת הביטוח, ישולם הסכום למבטחת.

הנאשם יפצה כל אחד מבעלי הרכבים שזהותם שוכפלה, ושמם מפורט בכתב האישום, בסך של 2,000 ₪.

ברי, כי אין המדובר בפיצוי מלא למתלוננים שנפגעו, גם בהתחשב בחלקו של הנאשם בביצוע העבירות, אלא בסעד שנועד להקל במידת מה על הנפגעים.

לא מצאתי לנכון לפסוק פיצוי לבנקים שנפגעו. ממילא, לשם קבלת פיצוי מלא ידרשו אלו להגשת תביעה אזרחית, במסגרתה יתברר היקף נזקיהם והאחריות תוטל על מי שימצא שותף למעשים.

**זכות ערעור לבית המשפט העליון בתוך 45 יום.**

<#4#>

**ניתן והודע היום י"א תשרי תשע"א, 19/09/2010 במעמד הנוכחים.**

5129371

5129371

אסתר הלמן 54678313-178/09

5467831354678313

|  |
| --- |
|  |
| **אסתר הלמן, שופטת** |

**חנה**

הוקלד על ידי: חנה טורקשוילי

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן