|  |  |
| --- | --- |
| **בית משפט השלום ברמלה** | |
| ת"פ 17918-09-14 מע"מ רמלה נ' לי-ארץ פרוייקטים בע"מ ואח' |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה – מדינת ישראל באמצעות מע"מ רמלה ע"י עוה"ד מירב יולי** |  |
|  |  | |
|  | **נגד**  **הנאשמים** | |
|  | **1. לי-ארץ פרוייקטים בע"מ**  **2. אלדד ואקנין ע"י עוה"ד ליאון פישמן** |  |
|  |  | |

חקיקה שאוזכרה:

[חוק מס ערך מוסף, תשל"ו-1975](http://www.nevo.co.il/law/72813): סע' [117(א)(14)](http://www.nevo.co.il/law/72813/117.a.14), [117(א)(3)](http://www.nevo.co.il/law/72813/117.a.3), [117(א)(6)](http://www.nevo.co.il/law/72813/117.a.6)

[תקנות מס ערך מוסף, תשל"ו-1976](http://www.nevo.co.il/law/72815)

|  |
| --- |
| **גזר דין** |

**כתב האישום**

1. הנאשמים הורשעו על פי הודאת נאשם 2 (להלן: "**הנאשם**"), בעובדות כתב האישום המתוקן, בביצוע 10 עבירות של אי הגשת דו"ח במועד, לפי [סעיף 117(א)(6)](http://www.nevo.co.il/law/72813/117.a.6) ל[חוק מס ערך מוסף](http://www.nevo.co.il/law/72813), התשל"ו – 1975 (להלן: "**חוק מס ערך מוסף**").

2. על פי עובדות כתב האישום המתוקן, נאשמת 1 (להלן: "**הנאשמת**") הינה חברה פרטית, אשר עוסקת בתיווך נדל"ן וניהול פרויקטים ורשומה כ- "עוסק מורשה", לעניין [חוק מס ערך מוסף](http://www.nevo.co.il/law/72813). הנאשם הינו מנהלה הפעיל של הנאשמת לתקופה הרלוונטית לכתב האישום וזאת בין השנים 2013 ו- 2014.

3. בתוקף היותה עוסק מורשה, חייבת הנאשמת, באמצעות הנאשם, להגיש דו"חות תקופתיים ולשלם את המס הנובע מהם, במועד ובדרך שנקבעו ב[חוק מס ערך מוסף](http://www.nevo.co.il/law/72813) וב[תקנות מס ערך מוסף](http://www.nevo.co.il/law/72815), התשל"ו – 1976 (להלן: "**התקנות**").

4. הנאשמים לא הגישו, במודע, כנדרש על פי [חוק מס ערך מוסף](http://www.nevo.co.il/law/72813) והתקנות, את הדו"חות התקופתיים שלהלן:

|  |  |  |  |  |
| --- | --- | --- | --- | --- |
| דו"ח לתקופה | המועד להגשת הדו"ח על פי [חוק מס ערך מוסף](http://www.nevo.co.il/law/72813) | סכום מס העסקאות | סכום מס התשומות | סכום המס לתשלום |
| 04/13 | 15.5.13 | לא ידוע | לא ידוע | לא ידוע |
| 06/13 | 15.7.13 | לא ידוע | לא ידוע | לא ידוע |
| 08/13 | 15.9.13 | לא ידוע | לא ידוע | לא ידוע |
| 10/13 | 15.11.13 | לא ידוע | לא ידוע | לא ידוע |
| 12/13 | 15.1.14 | לא ידוע | לא ידוע | לא ידוע |
| 2/14 | 15.3.14 | לא ידוע | לא ידוע | לא ידוע |
| 4/14 | 15.5.14 | לא ידוע | לא ידוע | לא ידוע |
| 6/14 | 15.7.14 | לא ידוע | לא ידוע | לא ידוע |
| 8/14 | 15.9.14 | לא ידוע | לא ידוע | לא ידוע |
| 10/14 | 15.11.14 | לא ידוע | לא ידוע | לא ידוע |

5. בהמשך, עת הסיר הנאשם את מחדלי כתב האישום והגיש את הדו"חות האמורים בפסקה 4 לעיל, עלה כי סך המס הנובע מהם אשר עוכב מהקופה הציבורית, עמד על 144,894 ₪ ואשר אותו פרע.

**טענות הצדדים לעונש**

3. באת כוח המאשימה טענה בתמצית כדלקמן:

ב. הנאשם נעדר עבר פלילי אולם, על הנאשמת, הוטלו בעבר קנסות מנהליים. כמו כן, אמנם, הנאשם הסיר את מלוא מחדלי כתב האישום ופרע את סך המחדל, אך זאת, לאחר דחיות ובאיחור רב, כאשר הדו"חות מושא כתב האישום הוגשו אך בחודש דצמבר 2015.

ג. מתחם העונש ההולם נע בין מאסר על תנאי ועד שבעה חודשי מאסר בפועל. כמו כן, במידה וייגזר על הנאשם עונש מאסר, כי אז טוענת המאשימה בנוסף, למאסר מותנה, הנע בין 2 ל- 7 חודשים, ואשר לפיו, על הנאשם להימנע במשך שלוש שנים, מביצוע עבירה לפי [חוק מס ערך מוסף](http://www.nevo.co.il/law/72813). לטענתה, מתחם הקנס ההולם, נע בין 7,000 ל- 15,000 ₪ וזאת, נוסף על התחייבות כספית להימנע מעבירות. באשר לנאשמת, טוענת המאשימה לקנס והתחייבות כספית.

ד. המאשימה טענה שיש להציב את הנאשם בחלקו האמצעי של מתחם העונש ההולם שלו טענה.

4. בא כוח הנאשם טען בתמצית כדלקמן:

א. הנאשם הינו אדם נורמטיבי הנעדר עבר פלילי.

ב. העבירות מושא כתב האישום, בוצעו על רקע מצוקה כלכלית. קשייו הכלכליים של הנאשם, הובילוהו לנטילת הלוואות מהשוק האפור, דבר שעיכב את יכולתו להסיר את המחדלים נשוא העבירות שבוצעו למול רשויות המס.

ג. בסופו של יום, הנאשם הצליח להסיר את המחדלים מושא העבירות שבכתב האישום ולכן יש למקם הנאשם ברף התחתון של המתחם לו טענה המאשימה. כמו כן, לאור העובדה כי כל פועלו הכלכלי של הנאשם, אינו אלא באמצעות הנאשמת, הרי שהטלת קנס על האחרונה, נוסף על הקנס שיוטל עליו, יכביד על הנאשם ביתר שאת, נוכח מצבו הכלכלי.

**דיון והכרעה**

5. בטיעוניה לעונש, טענה המאשימה למתחם עונש הולם, הנע בין מאסר על תנאי ל- 7 חודשי מאסר בפועל וכן, למתחם הקנס ההולם הנע בין 7,000 ל- 15,000 ₪. מתחמים אלה, מתיישבים עם מדיניות הענישה הנוהגת, כפי שעולה מהפסיקה ויודגש, כי מתחם הקנס ההולם, מתיישב אף עם חומרת העבירות כמו גם עם מצבו הכלכלי של הנאשם. אשר על כן ומשלא חלקה ההגנה על המתחמים שהציעה המאשימה, הנני מאמץ מתחמים אלו למקרה שבפני.

6. אביא להלן שתי דוגמאות מהפסיקה שמחזקות את מסקנתי שהמתחם שהוצע הוא נכון ומתאים:

א. [עפ"ג 51920-12-14](http://www.nevo.co.il/case/18758030) (מחוזי מרכז) **מוסקוביץ נ' מע"מ רמלה** [פורסם בנבו] (15.3.15). תיק זה נדון תחילה בפני בבית המשפט השלום ברמלה במסגרת [ת"פ 25852-11-10](http://www.nevo.co.il/case/4261482) (מיום 9.11.14, פורסם בנבו). במקרה זה היה מדובר בשני נאשמים שהורשעו ב-7 עבירות של אי הגשת דו"ח במועד לפי [סעיף 117(א)(6).](http://www.nevo.co.il/law/72813/117.a.6) סכום המס שנבע מהדוחות היה 113,000 ₪. הנאשמים הסירו חלק מהמחדל ועקב כך נותרה קרן מס בסך של 54,142₪. במקרה זה, הושתו על כל אחד מהנאשמים 4 חודשי מאסר בפועל שירוצו בעבודות שירות וכן קנס בסך 9,000 ₪. הנאשמים הגישו ערעור לבית המשפט המחוזי במחוז מרכז ולקראת הדיון בערעור המחדל הוסר באופן מלא ולפיכך, תקופת המאסר שתרוצה בעבודות שירות הופחתה מארבעה חודשים לחודשיים.

ב. [עפ"ג (מחוזי חיפה) 24977-08-14](http://www.nevo.co.il/case/17972405) **ראובן בן גיודא נ' מדינת ישראל** [פורסם בנבו] (6.8.15). במקרה זה המערער הורשע על ידי בית המשפט השלום בחדרה בביצוע שלוש עבירות של הגשת דו"חות הכוללים ידיעה לא נכונה לפי [סעיף 117(א)(3)](http://www.nevo.co.il/law/72813/117.a.3) ל[חוק מס ערך מוסף](http://www.nevo.co.il/law/72813) וכן ב-18 עבירות של הוצאת חשבוניות מבלי לשלם במועד את המס הכלול בהן לפי [סעיף 117(א)(14)](http://www.nevo.co.il/law/72813/117.a.14) לחוק מס ערך מוסף. סכום המס שנגרע מהקופה הציבורית היה כמעט 170,000 ₪ (ראו פסקה 4 לפסק הדין). בית משפט השלום בחדרה השית עליו 7 חודשי מאסר בפועל, 6 חודשי מאסר על תנאי וכן קנס בסך 25,000 ₪. לאחר הגשת ערעור לבית המשפט המחוזי, המערער הצליח להסיר כ-70,000 ₪ מהמחדל ולגבי היתרה נערך הסדר תשלומים. לפיכך, ערעורו לבית המשפט המחוזי התקבל כך שעונש המאסר בפועל הומתק לשישה חודשי מאסר שירוצו בדרך של עבודות שירות.

**קביעת העונש המתאים בתוך מתחם העונש ההולם**

7. בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן:

לקולא – הודאה וחיסכון בזמן שיפוטי והעדר עבר פלילי וכן הסרת המחדלים.

לחומרא – האיחור בהסרת המחדלים.

8. יובהר, שההודיה בעובדות כתב האישום המתוקן נמסרה על ידי הנאשמים ביום 12.7.15, מבלי שתינתן הכרעת דין מרשיעה, על פי בקשתם, וזאת על מנת לאפשר לנאשמים להסיר את המחדלים ולפנות למאשימה בבקשה מתאימה להמרת כתב האישום בקנס מנהלי. מאז התקיימו שישה דיונים בבית המשפט שבמהלכם הנאשמים עתרו בכל פעם מחדש לדחיית הדיון על מנת לתת להם אורכה נוספת להסדרת ההליכים מול רשויות המס לצורך הגשת בקשה להמרת כתב האישום בקנס מנהלי. ביום 16.6.16 קבעתי שאין לתת אורכות נוספות וניתנה הכרעת דין מרשיעה והצדדים טענו לעונש. בנסיבות אלה, בית המשפט גילה אורך רוח עם הנאשמים לאפשר להם לסיים את ההליך שבפני מחוץ לכותלי בית המשפט, ומאחר ואורכות אלה לא הועילו, לא היה מנוס מסיום ההליכים בתיק.

9. לאור כל האמור לעיל, הנני משית על הנאשם 2 את העונשים הבאים:

א. 4 חודשי מאסר על תנאי והתנאי הוא שבמשך שלוש שנים מהיום הנאשם לא יבצע עבירה לפי [חוק מס ערך מוסף](http://www.nevo.co.il/law/72813).

ב. הנאשם ישלם קנס בסך של 8,000 ₪, או 20 ימי מאסר תמורתו. הקנס ישולם ב- 8 תשלומים חודשיים שווים ורצופים, כאשר הראשון שבהם עד ליום 1.9.16 והיתרה ב-1 לכל חודש שלאחריו. היה ואחד התשלומים לא ישולם במועד אזי יעמוד מלוא סכום הקנס לפרעון מיידי.

ג. הנאשם יחתום על התחייבות כספית בסך של 5,000 ₪ להימנע במשך שלוש שנים מהיום מביצוע עבירה לפי [חוק מס ערך מוסף](http://www.nevo.co.il/law/72813). ההתחייבות הכספית תיחתם עוד היום במזכירות בית המשפט, היה והנאשם לא יחתום אזי יאסר למשך 30 ימים.

10. הנאשמת 1 תשלם קנס בסך של 8,000 ₪. הקנס ישולם ב- 7 תשלומים חודשיים שווים ורצופים, כאשר הראשון שבהם עד ליום 1.10.16 והיתרה ב-1 לכל חודש שלאחריו. היה ואחד התשלומים לא ישולם במועד אזי יעמוד מלוא סכום הקנס לפרעון מיידי.

11. הנאשמת 1 תחתום על התחייבות כספית בסך 5,000 ₪ להימנע במשך 3 שנים מהיום מביצוע עבירה שבה הורשעה. ההתחייבות הכספית תיחתם עוד היום במזכירות בית המשפט.

זכות ערעור תוך 45 יום.

5129371

54678313ניתן היום, ד' תמוז תשע"ו, 10 יולי 2016, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)