|  |  |  |
| --- | --- | --- |
| **בית המשפט המחוזי בנצרת** | | |
| **ת"פ 18397-02-16 מדינת ישראל נ' חמאמדה כמיל(עצור בפיקוח)** |  | **08 יוני 2017** |

|  |  |
| --- | --- |
|  |  |
|  | **פרק פמצ 434/16** |
|  |  |

|  |  |  |
| --- | --- | --- |
|  | **לפני כבוד השופט ג'ורג' אזולאי** | |
| **המאשימה** | | **מדינת ישראל** |
| **נגד** | | |
| **הנאשם** | | **עובידה חמאמדה כמיל (עצור בפיקוח)** **ת.ז. xxxxxxxxxx** |

**נוכחים:**

**מטעם המאשימה: עו"ד עידית שדה**

**מטעם הנאשם: עו"ד עמיד מוקטרן**

**הנאשם: הופיע**

<#1#>

**במסמך זה הושמטו פרוטוקולים**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(ב)](http://www.nevo.co.il/law/70301/144.b)

[פקודת התעבורה [נוסח חדש]](http://www.nevo.co.il/law/5227): סע' [2](http://www.nevo.co.il/law/5227/2), [10(א)](http://www.nevo.co.il/law/5227/10.a)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2(א)(ב)](http://www.nevo.co.il/law/74501/2.a.b)

**גזר דין**

1. הנאשם הורשע על פי הודאתו בביצוע עבירות של **עבירות בנשק (נשיאה והובלה),** לפי [סעיף 144(ב)](http://www.nevo.co.il/law/70301/144.b) רישא וסיפא ל[חוק העונשין](http://www.nevo.co.il/law/70301), התשל"ז- 1977 (להלן: "[**חוק העונשין**](http://www.nevo.co.il/law/70301)"), **נהיגה ללא רישיון** לפי [סעיפים 10(א)](http://www.nevo.co.il/law/5227/10.a) ל[פקודת התעבורה](http://www.nevo.co.il/law/5227) [נוסח חדש], התשכ"א – 1961 (להלן: "[**פקודת התעבורה**](http://www.nevo.co.il/law/5227)"), **נהיגה ללא ביטוח** לפי [סעיף 2(א)(ב)](http://www.nevo.co.il/law/74501/2.a.b) ל[פקודת ביטוח רכב מנועי](http://www.nevo.co.il/law/74501) [נוסח חדש], תש"ל – 1970 ו**ללא רישיון רכב** לפי [סעיף 2](http://www.nevo.co.il/law/5227/2) ל[פקודת התעבורה](http://www.nevo.co.il/law/5227).
2. הנאשם הטמין אקדח מתחת למושב קטנוע שברשותו, שם בכיסו כדורים לרובה, ונהג בקטנוע ללא רישיון נהיגה, ללא ביטוח וללא רישיון רכב תקף. מעט לפני הכניסה לכפר דבוריה, הבחין הנאשם בשני שוטרים שמבצעים בדיקת רישיונות שיגרתית. הנאשם ביצע פניית פרסה, השוטרים נסעו אחריו עד שהשיגו אותו, ביקשו ממנו לפתוח את התא של האופנוע אך הוא סירב. בחיפוש על גופו נמצאו כדורי הרובה ובתא שמתחת לכיסא הקטנוע, מצאו את הנשק. הנשק נמצא לא תקין, שכן לצורך הפעלתו יש להוסיף חלק פנימי שחסר, שבלעדיו לא ניתן לבצע ירי.

**תסקיר שירות המבחן**

1. מתסקיר שירות המבחן עולה, כי הנאשם הינו כבן 23. הנאשם שיתף כי בעבר הרחוק אביו ריצה מאסר בפועל בגין עבירת נשק. לחובת הנאשם הרשעה קודמת משנת 2016 בגין עבירה של החזקת אגרופן או סכין שלא למטרה כשרה והוטל עליו מאסר על תנאי וקנס ו- 4 הרשעות קודמות בתעבורה, בגינן הוטלו עליו קנסות. הנאשם הוציא רישיון נהיגה בשנת 2014.

בהתייחסו למיוחס לו סיפר כי שנה לפני האירוע, רכש את האקדח בכדי "להרגיש מוגן ובטוח", זאת על אף שאינו יודע להשתמש באקדח. עוד ציין, כי על אף שאין ברשותו רישיון נהיגה לקטנוע, הוא נהג בו במטרה למסור מסמכים לשם התחלת שיעורים מעשיים להוצאת רישיון נהיגה לרכב משא כבד.

שירות המבחן העריך כי רמת הסיכון במצבו של הנאשם להישנות ביצוע עבירות דומות בעתיד מוערכת כבינונית. כמו כן, המליץ להטיל עליו צו מבחן למשך 18 חודשים, ועונש מאסר בעבודות שירות ומאסר על תנאי.

**טיעונים לעונש:**

1. ב"כ המאשימה טען כי כל רבדי החברה הישראלית קוראים בקול גדול למגר את תופעת הנשק הבלתי חוקי במגזר הערבי. הערך המוגן בו פגע הנאשם הוא שלום הציבור ובטחונו. הנזק הפוטנציאלי הוא המוטיב העיקרי. לעניין אי תקינות האקדח ציין, כי לאקדח היה חסר חלק קטן כך שהוספתו הופך את הנשק לתקין.

המאשימה סבורה כי מתחם העונש ההולם נע בין 15-45 חודשי מאסר בפועל. לחובתו של הנאשם הרשעה מחודש ספטמבר 2016 בגין החזקת סכין ו- 4 הרשעות תעבורה. המאשימה סבורה כי שירות המבחן לוקה באופטימיות יתר בעניינו של הנאשם.

1. ב"כ הנאשם טען כי המדובר בצעיר כבן 23, בעברו הרשעה אחת בגין עבירה שבוצעה לפני תיק זה אולם ההליכים שם נמשכו. נסיבות הביצוע לא נמצאות ברף הגבוה בעבירות מסוג זה. המדובר בנשק שבפועל אינו תקין. הנאשם ביטא תחושה של חרטה בפני שירות המבחן, ואף הביע נכונות להמשיך להשתלב בטיפול שהוצע לו, ויש בו כדי להפחית מהסיכון להישנות עבירות. הנאשם סובל מאסטמה אשר מקשה על תפקודו היומיומי. הנאשם שהה במשך כחודשיים במעצר. סבור כי מתחם העונש ההולם נע בין מאסר בעבודות שרות לבין 20 חודשי מאסר בפועל. במקרים בהם הרף הוא גבוה יותר, מתלוות עבירות נוספות. סבור כי יש להעדיף שיקולי השיקום.

**דיון ומסקנות:**

1. בהתחשב בעקרון ההלימה, שהוא העיקרון המנחה בענישה, יש לבחון קיומו של יחס הולם בין חומרת מעשה העבירה, בנסיבותיו ובמידת אשמו של הנאשם ובין סוג ומידת העונש המוטל עליו.
2. בענייננו הנאשם הורשע במספר עבירות שעניינן עבירות בנשק, נהיגה ללא רישיון נהיגה, ללא ביטוח וללא רישיון רכב. עיון בעובדות כתב האישום מגלה, כי המדובר בעבירות המהוות אירוע אחד נמשך, קרי תכנית עבריינית אחת –הנאשם נתפס על ידי השוטרים כאשר הוא נוהג בקטנוע בלא שקיבל רישיון מתאים לכך, ללא ביטוח וללא רישיון רכב, כשברשותו האקדח והתחמושת. משכך אקבע מתחם עונש הולם לאירוע כולו.

**קביעת מתחם העונש ההולם:**

**א. הערך החברתי שנפגע ומידת הפגיעה בו:**

1. אין צורך להכביר במילים בדבר חומרת עבירות הנשק בהן הורשע הנאשם, אשר פגע במעשיו בערך המוגן של שלום הציבור ותחושת בטחונו מפני פגיעות בגוף ובנפש. בתי המשפט עמדו לא אחת על חומרתן הרבה של עבירות הנשק למיניהן, על פוטנציאל הסיכון הרב הטמון בשימוש בו ועל התוצאות הקשות אשר עלולות להיגרם מביצוען.

ב[ע"פ 7502/12](http://www.nevo.co.il/case/5601503) **כוויס נ' מדינת ישראל** (ניתן ביום 25/06/13) נקבע כי **"עבירות בנשק לסוגיהן מגלמות בתוכן סיכון ממשי לשלום הציבור ולבטחונו, שכן לא ניתן לדעת להיכן יתגלגלו כלי הנשק המוחזקים שלא דין, ואיזה שימוש יעשה בהם בעתיד".**

עוד נקבע ב[ע"פ 5833/07](http://www.nevo.co.il/case/6034921) **ח'ורי נ' מדינת ישראל** (ניתן ביום 18/11/2007) כי **"הניסיון מלמד שנשק אשר מקורו מפוקפק, לאחר שהוא יוצא מידי המחזיק בו, מוצא את דרכו לידיים עברייניות או למפגעים למיניהם, והרי אלה גם אלה כבר הוכיחו כי אין הם מהססים להשתמש בו גם במקומות סואנים, וגם כאשר ברור להם כי עלולים להיפגע מהירי אנשים תמימים שנקלעו לזירה בדרך מקרה. לפיכך, התרענו בעבר ונחזור ונתריע גם הפעם, כי כל החוטא בעבירות מסוג זה עלול להידרש לשלם מחיר יקר, ואף באובדן חירותו לתקופה ממושכת...".**

1. באשר לעבירה של נהיגה ללא רישיון, ללא ביטוח וללא רישיון רכב פגע הנאשם בערך של שלטון החוק וזכות האדם לשמירה על בטחונו האישי ועל שלמות גופו ונפשו.

**ב. מדיניות הענישה:**

1. בחינת מדיניות הענישה הנוהגת מעלה, כי במקרים דומים הוטלו על נאשמים עונשי מאסר בפועל לתקופות משתנות. הצדדים צירפו פסיקה מטעמם כפי שחלקה תובא להלן :

* [ע"פ 4329/10](http://www.nevo.co.il/case/5950172) **פלוני נ' מדינת ישראל** (ניתן ביום 25/10/10) –החזקת נשק ונשיאתו שלא כדין. שירות המבחן המליץ להסתפק במאסר בעבודות שירות. בית המשפט המחוזי דן אותו ל- 20 חודשי מאסר**,** 16 חודשי מאסר על תנאי וקנס בסך 10,000 ₪. המדובר בצעיר, סטודנט, נעדר עבר פלילי. בית המשפט העליון דחה את ערעור הנאשם על חומרת העונש.
* [ת"פ 28889-07-14](http://www.nevo.co.il/case/17062417) **מדינת ישראל נ' אבו ח'מיס** (ניתן ביום 21/09/14) –החזקה ונשיאת נשק, כניסה ושהייה בלתי חוקית בישראל ושימוש במסמך מזויף. בגין עבירת הנשק גזר עליו בית המשפט, בין היתר, 24 חודשי מאסר בפועל לאחר שקבע כי מתחם העונש ההולם בגין עבירת נשק נע בין 12-36 חודשי מאסר בפועל. המדובר בצעיר, בעל עבר פלילי שאינו מכביד.
* [ת"פ 13401-03-12](http://www.nevo.co.il/case/4303167) **מדינת ישראל נ' ח'ורי** (טרם פורסם, ניתן ביום 07/06/12) –החזקת נשק שלא כדין, נשיאת נשק והובלתו ויריות באזור מגורים. המדובר בצעיר, ללא עבר פלילי. נגזרו 20 חודשי מאסר בפועל ו- 10 חודשי מאסר על תנאי.
* [ת"פ 31862-05-13](http://www.nevo.co.il/case/7840699) **מדינת ישראל נ' מוחמד מחאמיד** (ניתן ביום 01/10/13) –נשיאת נשק שלא כדין והפרעה לשוטר בשעת מילוי תפקידו. נקבע, כי מתחם העונש ההולם נע בין 12-36 חודשי מאסר בפועל ונגזרו 21 חודשי מאסר בפועל. נאשם צעיר, בן פחות מ- 21, נעדר עבר פלילי.
* [ת"פ 3/10](http://www.nevo.co.il/case/2378964) **מדינת ישראל נ' פלוני** (ניתן ביום 15/02/16) –החזקה ונשיאה של נשק ותחמושת והסתייעות ברכב לביצוע פשע. נגזרו 20 חודשי מאסר בפועל, מאסר מותנה וקנס בסך 10,000 ₪. המדובר בצעיר, נעדר עבר פלילי.
* [ע"פ 4945/13](http://www.nevo.co.il/case/7791493) **מדינת ישראל נ' עבד אלכרים סלימאן** (ניתן ביום 19/01/14) (להלן: "**פס"ד סלימאן**") - רכישת נשק ותחמושת, החזקתם, נשיאתם והובלתם. נגזרו 6 חודשי מאסר בעבודות שירות. בסופו של יום בית המשפט העליון הותיר את העונש על כנו, אולם סיכם במסגרתו את מתחם העונש ההולם בעבירות נשק, מפי כב' הש' ארבל -

"**לטעמי,** **מתחם העונש שקבע בית המשפט המחוזי לעבירות שבהן הורשע המשיב – מאסר בפועל לריצוי בעבודות שירות ועד 20 חודשי מאסר בפועל – הוא מקל יתר על המידה, כטענת המערערת, ועל כן דרוש התערבות...עבירות המבוצעות בנשק – לרבות רכישה, החזקה ונשיאת נשק – טומנות בחובן פוטנציאל סיכון הרסני לפגיעה בשלום הציבור וביטחונו. החשש הוא כי נשק המוחזק שלא כדין ישמש לפעילות עבריינית העלולה להביא לפגיעה ואף לקיפוח חייהם של אזרחים תמימים. אכן, "התגלגלותם" של כלי נשק מיד ליד ללא פיקוח עלול להוביל להגעתם בדרך לא דרך לגורמים פליליים ועוינים. אין לדעת מה יעלה בגורלם של כלי נשק אלה ולאילו תוצאות הרסניות יובילו. ודוק: הסיכון שנשקף לשלום הציבור צריך להילקח בחשבון על-ידי כל מי שמחזיק בידו נשק שלא כדין – גם אם אינו מחזיק בו למטרת ביצוען של עבירות אחרות. עצם החזקת נשק בעל פוטנציאל קטילה מבלי שיש עליו ועל בעליו פיקוח מוסדר של הרשויות טומן בחובו סיכון, באשר המחזיק בו נתון תמיד לחשש שיתפתה לעשות בו שימוש, ולו ברגעי לחץ ופחד (ראו:** [**ע"פ 3300/06**](http://www.nevo.co.il/case/5887664) **אבו סנינה נ' מדינת ישראל, [פורסם בנבו] פסקה 6 (10.8.2006), להלן: עניין אבו סנינה).**

עוד ציינה הש' ארבל כי עיון במקרים דומים בפסיקה מגלה כי בכולם נגזרו עונשי מאסר לריצוי מאחורי סורג ובריח ורובם נעים סביב 20 חודשים.

בסיום החלטתה קבעה כי **"בהתחשב בערכים החברתיים הנפגעים ומידת הפגיעה בהם, ובשים לב לנסיבות ביצוע העבירות ומידת אשמו של המשיב, וכן לאחר שלקחתי בחשבון את מדיניות הענישה הנוהגת לצד המדיניות הראויה, אני סבורה כי מתחם העונש ההולם בענייננו נע בין 12 ל- 36 חודשי מאסר בפועל. לטעמי, ככלל, בעבירות מהסוג הנדון, לא ניתן להסתפק בעונש של 20 חודשי מאסר ברף העליון של המתחם, ויש להגמישו כלפי מעלה באופן שיאפשר הטלת עונשים חמורים יותר על נאשמים שנסיבותיהם מצדיקות זאת"**.

* באשר לעבירה של נהיגה ללא רישיון נהיגה - [פל"א 6783-02-15](http://www.nevo.co.il/case/20050302) (עכו) **מ"י נ' ויסאם ברכאת** (ניתן ביום 06/09/15) – במסגרתו הורשע הנאשם בביצוע עבירות של נהיגה ללא רישיון נהיגה, נהיגה ברכב ללא ביטוח ותוקף הרישיון פקע תקופה העולה על ששה חודשים. בעל עבר פלילי ותעבורתי עשיר ומגוון. נגזרו 10 חודשי מאסר בפועל, הופעל מאסר מותנה והוטלה פסילה של 36 חודשים.

1. ב"כ המאשימה אזכר, בין היתר, את הפסיקה הבאה מטעמו :

* [ע"פ 9373/10](http://www.nevo.co.il/case/6151556) **חמד ותד נ' מדינת ישראל** (ניתן ביום 14/09/11) –החזקת נשק ונשיאתו. נגזרו 50 חודשי מאסר ומאסר מותנה. בית המשפט העליון קיבל את ערעור הנאשם וקבע כי בית המשפט המחוזי החמיר עמו מעבר לרמת הענישה הנוהגת, הפחית בעונשו וגזר עליו 30 חודשי מאסר בפועל**.** בעל עבר פלילי.
* [ע"פ 3632/14](http://www.nevo.co.il/case/16944929) **אנואר אבו סבית נ' מדינת ישראל** (ניתן ביום 8/12/14) – בית המשפט העליון דחה ערעורו של המערער על גזר דינו של בית המשפט המחוזי במסגרתו הושתו עליו 18 חודשי מאסר בפועל ומאסר מותנה בגין עבירה של החזקת נשק. עוד נקבע כי המתחם שקבע בית המשפט המחוזי אשר נע בין 12-36 חודשי מאסר בפועל, הינו מתחם הענישה המקובל כיום בעבירות אלה. המדובר בצעיר, נעדר עבר פלילי.
* [ע"פ 3288/14](http://www.nevo.co.il/case/16913730) **מדינת ישראל נ' מרדכי מטיאל קריספיל** (ניתן ביום 24/08/2014) –החזקת נשק והחזקת נכס החשוד כגנוב. נקבע כי מתחם העונש ההולם נע בין 6-22 חודשי מאסר בפועל ונגזרו 9 חודשי מאסר בפועל. בית המשפט העליון קיבל את ערעור המדינה, החמיר בעונשו של הנאשם וגזר עליו 18 חודשי מאסר בפועל**.** בית המשפט העליון הדגיש כי על אף גילו הצעיר הוא נושא על גבו עבר פלילי שאיננו מבוטל, לרבות הרשעות קודמות בעבירות כנגד שוטרים והחזקה ושימוש בסמים.
* [ע"פ 5604/11](http://www.nevo.co.il/case/6024035) **נידאל נאסר נ' מדינת ישראל** (ניתן ביום 05/10/11) –החזקת נשק ותחמושת. המדובר בנשק לא תקין ולא שמיש. נגזרו 12 חודשי מאסר. ערעורו נדחה תוך קביעה כי העונש שהושת עליו ראוי. עבר פלילי לא מכביד ותסקיר שירות המבחן חיובי.

1. ב"כ הנאשם אזכר, בין היתר, את הפסיקה הבאה מטעמו:

* [ע"פ 4982/15](http://www.nevo.co.il/case/20446658) **אחמד שחיטה נ' מדינת ישראל** (ניתן ביום 3/9/15) –נשיאת נשק, החזיק אקדח (שלא היה תקין) יחד עם מחסנית ריקה, ברכב במקום מוצנע. נגזרו 20 חודשי מאסר. מתחם הענישה שנקבע נע בין 12-36 חודשי מאסר. בית המשפט העליון קבע כי "**גם אם המחוקק אינו מבחין בין נשק תקין לשאינו תקין, תיתכן לכך רלוונטיות מסויימת לעניין העונש**". לבסוף קבע בית המשפט העליון כי "**לא בלי התלבטות החלטנו בנסיבות להפחית 4 חודשים מעונשו של המערער**", סך הכל נגזרו 16 חודשי מאסר. למערער עבר ישן בנשק (לפני 18 שנה) ובסמים.
* [ת"פ (נצ') 3590-10-13](http://www.nevo.co.il/case/8253311) **מדינת ישראל נ' אבו סביה** (ניתן ביום 3/2/14) – **החזקת נשק, נשיאה והובלה.** הצטייד באקדח, בשתי מחסניות ובהם כדורי תחמושת בקוטר 9 מ"מ, ובתחמושת נוספת בתפזורת. נקבע כי מתחם העונש ההולם נע בין 9-36 חודשי מאסר בפועל נגזרו 10 חודשי מאסר. צעיר נעדר עבר פלילי.
* ת"פ (נצ') 1074/07 **מדינת ישראל נ' שלבי אחמד** (ניתן ביום 24/2/08) –החזקת נשק. הנשק נמצא על ידי הנאשם באקראי, המחסניות היו ריקות וכלי הנשק היה מפורק ולא פעל באופן תקין. נעדר עבר פלילי (למעט עבירת איומים מלפני 18 שנים) ונסיבות חיים הקשות, נגזרו 6 חודשי מאסר בעבודות שירות.
* [ת"פ (חי') 5000-12](http://www.nevo.co.il/case/4284999) **מדינת ישראל נ' פלוני** (ניתן ביום 24/6/13) - נשא והוביל אקדח עם מחסנית ללא כדורים שהיו מוסתרים מתחת לכיסא הרכב בו נהג. נגזרו 6 חודשי מאסר בעבודות שירות. צעיר נעדר עבר פלילי.

הסנגור צירף מטעמו עוד פסיקה רבה, במסגרתה הושתו על נאשמים, בין היתר, עונשי מאסר בדרך של עבודות שירות. נוכח הפסיקה אשר הובאה לעיל ומגמת ההחמרה הברורה בעבירות הנשק, סבורני כי מיותר יהא להתייחס לכל אחד מפסקי הדין שצירף.

**ג. הנסיבות הקשורות בביצוע העבירה :**

1. בשלב זה אין מקום להתחשב בנסיבותיו האישיות של הנאשם, אולם על מתחם הענישה להיות מותאם באופן ספציפי לנסיבות ביצועה של העבירה ולמידת אשמתו של הנאשם.
2. בענייננו, לא נגרם נזק ממעשי הנאשם אולם עמדתי לעיל על הנזק שהיה עלול להיגרם, עת פורטו הסכנות הנשקפות מזמינותו של נשק חם אשר יש עמו פוטנציאל להסלמה באלימות העבריינית והאידיאולוגית כאחד ופוגע בביטחון הציבור. אתחשב בעובדה כי האקדח לא נמצא תקין ולצורך ביצוע ירי יש להוסיף חלק פנימי חסר והכדורים שהחזיק לא תואמים לו. כמו כן, הנזק שהיה צפוי להיגרם מביצוע העבירה על ידי אדם שלא קיבל רישיון נהיגה מתאים לכך הינו רב.
3. כאשר הבחין הנאשם בשוטרים ביצע פניית פרסה כאשר הוא יודע שהוא נוהג ללא רישיון ומחזיק באקדח ובכדורי רובה. הנאשם טען בפני שירות המבחן כי רכש את האקדח כדי להרגיש מוגן ובטוח, אולם המדובר באקדח אשר חסר בו חלק ונמצא לא תקין וטענתו כאמור עומדת בסתירה לכך. כמו כן טען הנאשם הן בפני שירות המבחן והן בפניי, כי אינו יודע להשתמש באקדח, אזי כיצד יחוש מוגן ? עוד הגדיל לטעון כי הנשק "היה זרוק, לא יודע אפילו שהוא שמיש...". אף את טענתו המיתממת בפניי כי מהכדורים שנתפסו בכיסו התכוון להכין שרשרת, אין באפשרותי לקבל, כפי שניתן להתרשם ממכלול תשובותיו בפניי.
4. נוכח האמור לעיל, מתחם הענישה ההולם את מעשי הנאשם נע בין 12-36 חודשי מאסר בפועל ועונשים נלווים.

**גזירת העונש:**

1. אתחשב בהודאת הנאשם במיוחס לו, בגילו הצעיר, במצבו הנפשי הרגיש, במצב בריאותו (על אף שלא צורפו מסמכים רפואיים), בנסיבות חייו, כפי שאלה פורטו במסגרת התסקיר. כמו כן אקח בחשבון את תקופת המעצר בה היה נתון הנאשם ולאחריה את תקופת מעצר הבית המלא בה שהה תחת פיקוח אלקטרוני.
2. לחובת הנאשם הרשעה קודמת מחודש ספטמבר 2016 בגין עבירה של החזקת אגרופן או סכין שלא למטרה כשרה, אותה ביצע בחודש ינואר 2015 והוטל עליו מאסר על תנאי וקנס. עיון בגיליון התעבורתי מגלה, כי לחובתו 4 הרשעות קודמות בגינן הוטלו קנסות. הנאשם הוציא רישיון נהיגה בשנת 2014.
3. אתן דעתי לכך שהנאשם ביטא בפני שירות המבחן תחושות חרטה ואכזבה עצמית ונראה כי כיום יותר מחובר להשלכות מעשיו, נוכח מעצרו והמחירים שמשלם. עוד אתחשב בהערכת שירות המבחן כי רמת הסיכון במצבו של הנאשם להישנות ביצוע עבירות דומות בעתיד הינה כבינונית.
4. שירות המבחן התרשם מנזקקות טיפולית ואף הנאשם הביע הסכמתו לכך, והמליץ להשית על הנאשם, בין היתר, צו מבחן ומאסר לתקופה שניתן להמירו בעבודות שירות. סבורני, כי בנסיבות התיק דנא, נוכח חומרת העבירה והצורך בהעלאת רף הענישה בעבירות הנשק, לא אוכל לקבל את המלצת שירות המבחן. כידוע, המלצת שירות המבחן כשמה כן היא, בגדר המלצה בלבד ואין בית המשפט מחויב לפעול לפיה. ב[ע"פ 1170/15](http://www.nevo.co.il/case/20031943) **פלוני נ' מדינת ישראל** (ניתן ביום 11/01/16) נקבע כי :

**"הכלל הנקוט בפסיקת בית משפט זה הוא שתסקיר שירות המבחן מהווה המלצה שאינה מחייבת את בית המשפט. אמנם שירות המבחן הוא הגורם המקצועי הרלבנטי הבוחן, בין היתר, את מסוכנותו של נאשם ואת הפוטנציאל השיקומי שלו, ועל כן נדרש בית המשפט להביא בחשבון את המלצתו בבואו לקבל החלטה בעניינו של נאשם, אולם מכלול השיקולים והאינטרסים אותם שוקל בית המשפט הוא רחב מאלו אותם שוקל שירות המבחן (ראו:** [**ע"פ 2032/15**](http://www.nevo.co.il/case/20135906) **ממן נ' מדינת ישראל, פסקה 22 (11.8.2015);** [**ע"פ 6341/14**](http://www.nevo.co.il/case/18058872) **בן איטשי נ' מדינת ישראל, פסקה 13 (8.7.2015);** [**בש"פ 5309/05**](http://www.nevo.co.il/case/6004964) **צמח נ' מדינת ישראל, פסקה 6 (29.6.2005)).**

1. בשנים האחרונות ניכרת מגמת החמרה עם עברייני נשק, וזאת בשל הסיכון הגלום רק בעצם החזקתו. בית המשפט העליון חזר על גישתו המחמירה בעבירות נשק ב[ע"פ 5681/14](http://www.nevo.co.il/case/17954222) **מדינת ישראל נ' טאטור** (ניתן ביום 01/02/15) וקבע כי:

**"דרך המלך בכגון דא, בסופו של יום, צריכה להיות ככלל מאסר מאחורי סורג ובריח, וזאת בראש וראשונה להרתעת היחיד והרבים; אורך התקופה כרוך כמובן בנסיבות הספציפיות של העושה והמעשה. אכן, ערים אנו לכך שלאדם בעל רקע נורמטיבי, וכזה הוא המערער, שהות במאסר אינה קלה כל עיקר, ובהיותו במעצר חוה מקצת הטעם. אך נשק הוא נשק הוא נשק, ובנסיבות הישראליות נשק בידיים לא מורשות עלול להתגלגל למקום לא טוב, וכדברי האומר 'מחזה שבמערכתו הראשונה נראה אקדח, עשוי האקדח לירות במערכה האחרונה'; לא כל שכן כשמקורו של הנשק שבנידון דידן לא נודע..."** (ההדגשה אינה במקור – ג'.א.).

1. אין בענייננו הצדקה או אפשרות לחרוג לקולא ממתחם העונש ההולם למטרת שיקום. אף אין בענייננו הצדקה לחרוג לחומרה מן המתחם ההולם.

**סוף דבר**

**אשר על-כן, הנני גוזר על הנאשם את העונשים הבאים:**

1. **אני מטיל על הנאשם 18 חודשי מאסר בפועל בניכוי ימי מעצרו, מיום 2.2.16 עד 10.3.16.**
2. **אני מטיל על הנאשם מאסר על תנאי של 12 חודשים למשך 3 שנים, שלא יעבור על עבירה הקשורה בנשק או נהיגה בזמן פסילה.**
3. **אני פוסל את הנאשם מלקבל ומלהחזיק רישיון נהיגה לתקופה של 12 חודשים בפועל.**
4. **אני מטיל על הנאשם קנס בסך 2,000 ש"ח או חודש מאסר תמורתו. הקנס ישולם ב-4 תשלומים חודשיים, תשלום ראשון בעוד חודש. במידה ולא ישולם תשלום אחד מבין התשלומים, יעמוד כל הקנס לפירעון מידי ובמידה ולא ישלמו, ירצה ימי המאסר תחת הקנס. במידה והופקדו כספים במסגרת תיק זה, יש לקזזם עם הקנס ואת היתרה, באם קיימת, יש להשיב לנאשם.**

**תשומת לב שב"ס למצבו הנפשי של הנאשם, כפי שנטען על ידו בפני שירות המבחן ולאפשרות שילובו במסגרת טיפולית שיקומית במהלך תקופת מאסרו.**

**זכות ערעור תוך 45 יום מהיום לבית המשפט העליון.**

<#3#>

**ניתנה והודעה היום י"ד סיוון תשע"ז, 08/06/2017 במעמד הנוכחים.**

|  |
| --- |
|  |
| **ג'ורג' אזולאי , שופט** |

**הסנגור**: אבקש עיכוב ביצוע. הבקשה שלנו היתה, חברתי הסכימה למועד אחר, אני ביקשתי אחרי חג הרמאדן, אבקש לסוף החודש, באותם תנאים של איזוק אלקטרוני, הערבויות הופקדו, הכל ישאר על כנו.

**התובעת**: נבקש שיתווספו הפקדות כספיות.

<#4#>

**החלטה**

אני מחליט לעכב את תחילת ריצוי המאסר עד לתאריך 3.7.17.

במועד זה, במידה ולא תהיה החלטה אחרת של בית המשפט העליון, יתייצב הנאשם לריצוי מאסרו, כשהוא מצויד בתעודה מזהה, בבית המעצר צלמון, לא יאוחר מהשעה 12:00, אלא אם כן עבר מיון מוקדם בהתאם לנוהל שב"ס.

**ביכולתו של הנאשם או ב"כ ליצור קשר ישירות עם רס"ר ניצה יעקב, נציגת שב"ס, בטל' 08-9787337, לצורך מיון מוקדם.**

**המזכירות תעביר העתק ההחלטה לשב"ס.**

תנאי השחרור יישאר בעינם, עד התייצבותו של הנאשם לריצוי העונש.

<#5#>

**5129371ניתנה והודעה היום י"ד סיוון תשע"ז, 08/06/2017 במעמד הנוכחים.**

|  |
| --- |
| 54678313 |
| **ג'ורג' אזולאי , שופט** |

5129371הוקלד על ידי נאוה בר

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ג'ורג' אזולאי 54678313-/

נוסח מסמך זה כפוף לשינויי ניסוח ועריכה