|  |  |
| --- | --- |
| **בית משפט השלום ברמלה** | |
| ת"פ 18793-10-10 |  |

|  |  |  |
| --- | --- | --- |
| בפני | **כב' ה**שופטהישאם אבו שחאדה | |
| בעניין: | **המאשימה - מדינת ישראל – על - ידי עוה"ד קובי מושקוביץ** |  |
|  |  | |
|  | **נגד** | |
|  | **הנאשם - פלוני – הובא ע"י שב"ס מיוצג על - ידי עו"ד ארז נגה** |  |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [379](http://www.nevo.co.il/law/70301/379), [382(ב)(2)](http://www.nevo.co.il/law/70301/382.b.2)

|  |
| --- |
| **ג ז ר – ד י ן** |

1. ביום 2.11.11 הנאשם הודה בעובדות כתב האישום המתוקן שהוגש בעניינו ועקב כך הורשע בביצוע עבירה של תקיפה בנסיבות מחמירות, בשתי הזדמנויות שונות, לפי [סעיפים 379](http://www.nevo.co.il/law/70301/379) ו-[382(ב)(2)](http://www.nevo.co.il/law/70301/382.b.2) ל[חוק העונשין](http://www.nevo.co.il/law/70301) תשל"ז – 1977 (להלן: **חוק העונשין**). על פי עובדות כתב האישום המתוקן, הנאשם הוא בן זוגה של א' (להלן: **המתלוננת**) ולהם ילדה קטינה משותפת ילידת 2002 (להלן: **הקטינה**). המתלוננת היא אימו של קטין יליד 1993 (להלן: **הקטין**). הנאשם, המתלוננת, הקטינה והקטין מתגוררים בדירה בלוד. בתאריך 27.8.10 בשעה 01:00, או בסמוך לכך, הגיע הנאשם לדירה וכאשר הוא תחת השפעת אלכוהול החל לשתות וודקה. המתלוננת שאלה את הנאשם מדוע הוא שותה ובתגובה גידף. הקטין אשר שמע את גידופיו של הנאשם, שאל אותו מדוע הוא מקלל את אימו. בתגובה הנאשם דחף את הקטין וגידף אותו וכתוצאה מהדחיפה נפל הקטין על גבו וראשו נחבט בקיר. הקטין גידף את הנאשם בחזרה, והנאשם חטף מידי הקטין מעדן "מילקי" והלם באמצעותו בראשו. מיד לאחר מכן, אחז הנאשם בקטין ובעוד המתלוננת צועקת "הוא הורג אותו, הוא הורג אותו" הלם את ראשו בקיר ונתן לו סטירה בפניו. המתלוננת והקטינה החלו לצעוק ואז דחף הנאשם את הקטינה. המתלוננת יצאה לחדר המדרגות ואחזה בידה בטלפון נייד על מנת להזעיק עזרה. משהבחין בכך הנאשם, החל לרדוף אחר המתלוננת.

2. לא היה הסדר בין הצדדים לעניין העונש והדיון נדחה מעת לעת לצורך קבלת תסקירים משלימים מטעם שירות המבחן. מתסקירי שירות המבחן עולה כי נערכו ניסיונות רבים לשלב את הנאשם במסגרת טיפולית לצורך גמילה מסמים, לרבות הפנייתו לקהילה טיפולית "רוח מדבר", אותה עזב על דעת עצמו, וליחידה לנפגעי סמים בלוד. שירות המבחן התרשם כי הנאשם מכור לסמים קשים ולא מצליח להשתלב בטיפול לגמילה מסמים ועל כן נמנע מהמלצה טיפולית בעניינו. הנאשם כיום בסטאטוס של עציר בתיק אחר.

3. בשלב הטיעונים לעונש המתלוננת העידה כעת הגנה ולטענתה כשלושה ימים לאחר האירוע נשוא כתב האישום, הנאשם ביקש סליחה ממנה ומהקטין אשר סלח לו וכי יושרו ההדורים ביניהם ובכוונתם לחזור לגור יחד כמשפחה.

4. באת כוח המאשימה הפנתה לגיליון הרישום הפלילי של הנאשם (ת/1) הכולל 9 הרשעות קודמות בעבירות רכוש, סמים ואלימות. כמו כן, הנאשם ריצה מספר עונשי מאסר בפועל בעבר. בא כוח המאשימה סברה כי לאור הרשעותיו הקודמות של הנאשם וכן העדר טיפול בבעיית האלימות והסמים, העונש הראוי הוא 18 חודשי מאסר בפועל, מאסר על תנאי וקנס.

5. בא כוח הנאשם הדגיש כי הנאשם הודה בכתב האישום, חסך זמן שיפוטי והביע חרטה. בנוסף, הנאשם שהה במשך כארבעה חודשים בקהילה הטיפולית "רוחות מדבר" בין החודשים פברואר ויוני 2012. הנאשם היה במעצר בגין תיק זה במשך שלושה חודשים. הנאשם הדגיש שהינו מביע חרטה על מעשיו וביקש סליחה מהקטין וכי כיום מעוניין לחזור לחיק המשפחה וזאת בהתחשב גם בעובדה שהקשר הזוגי בינו לבין המתלוננת הינו קשר הדוק ונמשך על פני פרק זמן של כמעט 17 שנים.

6. על מנת ללמוד על מדיניות הענישה הנוהגת בעבירות אלימות במשפחה, נביא מספר דוגמאות מהפסיקה:

1. [רע"פ 8323/12](http://www.nevo.co.il/case/5606505) **שוקרון נ' מדינת ישראל** [פורסם בנבו] (19.11.12) במקרה זה המבקש תקף את בת זוגו בכך שהלם בה באגרופיו בצלעותיה וגרם לה לשבר באחת הצלעות. בנוסף, המבקש גרם נזק לרכוש בכך שהשליך טוסטר לתוך הכיור והפיל ארצה די.וי.די ורמקול המחובר אליו. בית משפט השלום בת"א הטיל עליו שישה חודשי מאסר שירוצו בדרך של עבודות שירות, מאסר על תנאי, קנס ופיצוי למתלוננת. בית המשפט זקף לזכותו של המבקש כי השתלב בתהליך טיפולי למניעת הישנותן של עבירות אלימות בעתיד. בערעור שהוגש לבית המשפט המחוזי ע"י המדינה, הושתו **עליו 8 חודשי מאסר לריצוי בפועל** וסכום הפיצוי למתלוננת הוגדל מסך של 1000 ₪ לסך של 5000 ₪. בקשת רשות ערעור שהוגשה לבית המשפט העליון מטעם המבקש, נדחתה.
2. [רע"פ 182/13](http://www.nevo.co.il/case/5568571) **משה נ' מדינת ישראל** [פורסם בנבו] (21.1.13). לבית משפט השלום ברחובות הוגש כתב אישום כנגד המבקש הכולל שני אישומים שעניינם תקיפת בת זוג הגורמת חבלה ממשית, איומים והיזק בזדון לרכוש וכן תקיפה בנסיבות מחמירות של בן משפחה. לפי האישום הראשון, המבקש השליך לעבר ראשה של אשתו חפצים שונים, היכה אותה באגרופיו, איים עליה וקיללה. בהמשך השליך את תכולת המקרר על רצפת הבית, ריסק מספר כיסאות ושבר באמצעות מטאטא פמוטים אשר הוצבו בסלון הבית. בנוסף, המבקש השליך לעבר ראשה של המתלוננת חלקי ארון, סטר לה, היכה אותה באגרופיו והרימה בחולצתה עד שזו נקרעה. לאחר מכן הוביל המבקש את המתלוננת למיטתם, הסיר ממנה את מכנסיה ותחתוניה ובעט בירכה. באירוע באישום השני כחודש ומחצה לאחר האירוע נשוא האישום הראשון, לאחר שמאכליה של המתלוננת לא ערבו לחיכו של המבקש, הוא דחף את המתלוננת אל מחוץ לביתם, נעל את דלת הבית והותירה מחוץ לבית. מתסקיר שירות המבחן עלה כי המבקש מתקשה לווסת את דחפיו ולכן התנהגותו אינה צפויה ולעיתים אף בלתי נשלטת. בית משפט הטיל עליו **8 חודשי מאסר בפועל**. ערעורו לבית המשפט המחוזי נדחה, וזאת למרות **העדר קיומו של עבר פלילי**. בקשת רשות ערעור שהוגשה לבית המשפט העליון נדחתה.
3. [רע"פ 1952/13](http://www.nevo.co.il/case/6834890) **פלוני נ' מדינת ישראל** [פורסם בנבו] (2.4.13). המבקש הורשע בבית המשפט השלום בירושלים בעבירות אלימות ואיומים כלפי העלתו וילדיהם המשותפים וכן בתה של רעייתו מנישואיה הקודמים. בית משפט השלום הטיל על הנאשם 6 חודשי מאסר בפועל שירוצו בעבודות שירות. המדינה הגישה ערעור על קולת העונש לבימ"ש המחוזי בירושלים. הערעור התקבל והוטלו עליו **9 חודשי מאסר בפועל**. בקשת רשות ערעור שהוגשה לבית המשפט העליון נדחתה.
4. [ע"פ 4800/12](http://www.nevo.co.il/case/5588053) **סולומון נ' מדינת ישראל** [פורסם בנבו] (12.2.13). המערער הורשע בכתב אישום מתוקן במספר עבירות של תקיפה בנסיבות מחמירות שביצע בבת זוגו. על פי כתב האישום, במספר הזדמנויות מאז שהיתה בהיריון ביקש המערער לקיים עם המתלוננת יחסי מין ועל רקע דרישה זו התעורר בין בני הזוג ויכוח במהלכו תקף המערער את המתלוננת והיכה אותה בפניה ובחלקי גופה השונים. גם לאחר שהמתלוננת ילדה את בנם, תקף אותה במספר הזדמנויות ועל רקע דומה. הנאשם נהג לסטור בפניה של המתלוננת ולהכות בה באגרופיו בכל חלקי גופה. מתסקיר שירות המבחן עלה כי המערער זקוק לטיפול אינטנסיבי בתחום האלימות ואף נשלח לטיפול בהוסטל לגברים מכים ושהה במקום כארבעה חודשים עד שאובחנה אצלו מחלת הסרטן שבגינה החל לעבור טיפולים. בית משפט המחוזי בבאר שבע הטיל על המערער **15 חודשי מאסר בפועל.** בקשת רשות ערעור שהגיש לבית המשפט העליון נדחתה.

7. לאור הפסיקה שהובאה לעיל, הנני קובע כי מתחם העונש ההולם לגבי העבירות שבוצעו על ידי הנאשם נע **בין 8 ל-15 חודשי מאסר בפועל**.

8. בעת קביעת העונש המתאים בתוך מתחם העונש ההולם, לקחתי בחשבון את כל השיקולים שיפורטו להלן. **לחומרה:** עברו הפלילי של הנאשם שכולל 9 הרשעות קודמות; העדר הצלחתו של הנאשם להיגמל מסמים ונשירתו ממרכזי גמילה. **לקולא:** הודאתו של הנאשם בכתב האישום וחיסכון בזמן שיפוטי וכן חיסכון מהמתלוננים להגיע לבית המשפט למסור עדות כנגדו; העובדה שיושרו ההדורים בין הנאשם לבין המתלוננת והקטין ורצונם המשותף לחיות חיי משפחה.

9. לאור כל האמור לעיל, הנני משית על הנאשם את העונשים הבאים:

א. 9 חודשי מאסר בפועל, בניכוי ימי מעצרו מיום 4.10.2010 ועד 9.12.2010, וכן מיום 10.3.2011 ועד 24.3.2011.

ב. 7 חודשי מאסר על תנאי והתנאי הוא שבמשך 3 שנים ממועד שחרורו לא יבצע עבירת אלימות.

ג. הנאשם ישלם קנס בסך של 2,500 ₪ או 10 ימי מאסר תמורתו. הקנס ישולם ב- 5 תשלומים חודשים שווים ורצופים כאשר הראשון שבהם לא יאוחר מיום 1.9.13 והיתרה ב- 1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

ככל שישנה הפקדה מטעם הנאשם בתיק [מ"ת 18799-10-10](http://www.nevo.co.il/case/4793102) ניתן לקזז מלוא סכום ההפקדה למול הקנס, ככל שתהיה יתרה לטובת הקנס על הנאשם לשלמה. ככל שלאחר תשלום מלוא גובה הקנס תישאר יתרה היא תוחזר לנאשם.

זכות ערעור תוך 45 יום.

5129371

54678313ניתן היום, ה' תמוז תשע"ג, 13 יוני 2013, במעמד הצדדים.

5129371

5129371

הישאם אבו שחאדה 54678313-/

בעניין עריכה ושינויים במסמכי פסיקה, חקיקה ועוד באתר נבו – הקש כאן

נוסח מסמך זה כפוף לשינויי ניסוח ועריכה