|  |  |
| --- | --- |
| **בית המשפט המחוזי בחיפה** | |
| ת"פ 18912-06-23 מדינת ישראל נ' אבו פדאלי(עציר) |  |

|  |  |  |
| --- | --- | --- |
|  | **לפני כבוד השופט דניאל פיש** | |
| **המאשימה** | | **מדינת ישראל** |
| **נגד** | | |
| **הנאשם** | | **ח'אלד אבו פדאלי (עציר)** **ת"ז xxxxxxxxxx** |

בשם המאשימה: עו"ד אמיר אליאל

בשם הנאשם: עו"ד אלין חסון

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144.b)(ב)

|  |
| --- |
| **גזר דין** |

1. הנאשם הודה במסגרת הסדר שלא כלל הסדר אודות העונש בביצוע עבירות בנשק (נשיאה והובלה) לפי [סעיף 144(ב)](http://www.nevo.co.il/law/70301/144.b) רישא וסיפא ל[חוק העונשין](http://www.nevo.co.il/law/70301), התשל"ז-1977.

2. בכתב האישום המתוקן פורט שהנאשם הינו אחיו של פיראס אבו פדאלי ובתאריך 26.5.23 בסמוך לשעה 20:55 נהג פיראס באופנוע שבבעלות הנאשם, בכביש 85 כאשר הנאשם יושב מאחוריו. באותה עת נשא הנאשם אקדח חצי אוטומטי מסוג DDG ובתוכו מחסנית ריקה כשהוא מוסתר מתחת לחולצתו ובעודו עוטה ככפות על ידיו. בהגיעם לצומת עכו מזרח שוטרים עצרו אותם ותפסו את האקדח.

**טיעוני המדינה לעניין העונש**

3. צוין שלא התבקש תסקיר ושאפיק שיקומי אינו עומד על הפרק. המאשימה הפנתה לעברו הפלילי של הנאשם ולגזר דין מיום 21.12.21 ביחס ל-9 תיקי חקירה בעבירות מגוונות. צוין שהוא נידון לשנת מאסר ממנו הוא שוחרר ביום 3.10.22, כאשר בחלוף פחות מ-8 חודשים עבר את העבירות נשוא התיק דנן. כמו כן, הפנתה המדינה לעברו התעבורתי הכולל 14 הרשעות, הין היתר, בעבירות תעבורה חמורות.

4. נטען שבעבירות נשק נשקף סיכון רב לציבור. נטען עוד שעבירות הנשק הפכו לחיזיון נפוץ במדינה ובמחוז חיפה בפרט. נטען שהערכים החברתיים שנפגעו הם שמירה על הביטחון והסדר החברתי וחיי אדם. נטען שהגם שמדובר בנשק טעון במחסנית ריקה, אין לראות בזה נסיבה מקלה כאשר תחמושת הינה נגישה לעבריינים.

5. נטען שהנאשם הוא בגיר המבין את מעשיו ואין קרבה לשום סייג. המדינה עתרה למתחם ענישה בין 24 – 48 וביקשה שתוטל תקופת מאסר בשליש התחתון של המתחם.

6. נטען שעל פי הפסיקה ישנה מגמת החמרה ממשית בכל הנוגע לעבירות נשק. המדינה אזכרה את הפסיקה הבאה:

* [ע"פ 5681/23](http://www.nevo.co.il/case/29867910) **חווה נ' מדינת ישראל** (6.12.23); שם בגין החזקה ונשיאת אקדח טעון במחסנית עם 6 כדורים אושר עונש שהושת ע"י הערכאה הדיונית של 35 חודשי מאסר בפועל.
* [ע"פ 6068/21](http://www.nevo.co.il/case/27915710) **מדינת ישראל נ' אברהים פקיה** (19.12.21); נאשם שהורשע בעבירה של נשיאה והובלה של נשק וירי באזור מגורים. נקבע מתחם ענישה שבין 14 – 36 חודשי מאסר ונגזרו 14 חודשי מאסר בפועל. ערעור על קולת העונש הביא להחמרה עונשו הועמד על 25 חודשי מאסר בפועל.
* [ע"פ 5602/22](http://www.nevo.co.il/case/28883087) **מדינת ישראל נ' פלוני** (14.9.22); נקבע שראוי לקבוע לנאשם בגיר בגין נשיאה בלתי חוקית של נשק מתחם ענישה שבין 30 – 42 חודשי מאסר.

אוזכרו עוד מספר פסקי דין בהם נקבע רף ענישה דומה:

* [ת"פ 12401-05-22](http://www.nevo.co.il/case/28582652) **מדינת ישראל נ' גמל (**27.2.23) ו[ת"פ 41952-02-22](http://www.nevo.co.il/case/28326890) **מדינת ישראל נ' עיסאם אמארה** (16.2.23).

7. הוזכר גם שקיים עונש מינימום של רבע מתקופת המאסר המקסימלית ביחס לעבירה, בסך 30 חודשי מאסר.

8. כמו כן המדינה ביקשה לחלט את האופנוע והפנתה ל[ת"פ 59804-01-17](http://www.nevo.co.il/case/22199040) **מדינת ישראל נ' ג'וני עאזר** (18.6.17). נטען שחילוט מהווה נדבך ברכיב הענישה שיש לו משמעות ביחס לענישה הכוללת. כמו כן הודגש הזמן הקצר שעבר בין שחרורו של הנאשם ממאסרו האחרון עד לביצוע העבירה הנוכחית.

**טיעוני ההגנה לעניין העונש**

9. הסנגורית פירטה את הרקע האישי של הנאשם שנאלץ להתמודד עם אתגרים מגיל צעיר, רובם על רקע כלכלי קשה של משפחתו. פורט שהוא כיום בן 23, רווק אך מתכוון להינשא בקרוב. פורט עוד שהוא סיים 12 שנות לימוד ועוזר בכלכלת המשפחה. נטען שלאחר שישוחרר הוא לא מעוניין לחזור לספסל הנאשמים והוא מעוניין לשקם את חייו ולפתוח פרק חדש. תואר שהנהג של האופנוע – אחיו של הנאשם - שוחרר ללא הגשת כתב אישום.

10. נטען שהנאשם בחר להודות למרות שכתב האישום לא תוקן באופן משמעותי ולהודות ממקום רציני ואותנטי ולקצר הליכים ולחסוך זמן בית המשפט.

11. הועלו טענות ביחס מזלזל וגזעני שהנאשם חווה על פי הטענה במהלך חקירתו.

12. לעניין מתחם הענישה, לא הכחישה הסנגורית כי מדובר בעבירה חמורה; יחד עם זאת, ביקשה להביא בחשבון שהנשק היה עם מחסנית ריקה, כלומר לא מדובר בנשק שמוכן להפעלה מידית. כמו כן, נטען שהנאשם ואחיו צייתו להוראות השוטרים מיד כשעוכבו ולא בוצע ניסיון בריחה ולא התנהלו באלימות. נטען שגרסתו של הנאשם בהודאתו הייתה שהוא מצא את האקדח בצד הדרך דקות ספורות לפני שנעצר והתכוון להפקידו בתחנת המשטרה בעכו.

13. לעניין מיקום העונש במתחם הענישה, נטען שמאסרו יביא לפגיעה כלכלית קשה במשפחתו. צוין שהנאשם עצור כבר כמעט שנה.

14. לעניין עברו הפלילי נטען שמדובר בעבירות שבוצעו בהיותו קטין וצוין שאין מדובר בעבירות נשק.

15. לעניין החילוט נטען שמבחן הזיקה המהותי אינו מתקיים, שכן מדובר בעבירה של נשיאה והובלה פסיביים של הנשק. נטען שהנשק לא הוחבא בכלי רכב ולא היה לאופנוע שום תרומה משמעותית בקידום העבירה. נטען עוד שניתן להסתפק בקנס במקום חילוט האופנוע ששוויו נע בין 22,000 ל-25,000 ₪.

16. ההגנה בסופו של עניין טענה שיש להסתפק בתקופה שבין תקופת המעצר לבין 20 חודשי מאסר בפועל.

17. הוגשה אסופת פסיקה בתמיכה לעמדת ההגנה ונטען שנסיבותיהם של פסקי הדין שהציגה המדינה היו חמורות יותר.

18. בין היתר אוזכרה הפסיקה הבאה:

* [ע"פ 545/20](http://www.nevo.co.il/case/26383419) **פלוני נ' מדינת ישראל**  (3.5.21); שם בגין החזקת אקדח חצי אוטומטי ברכב עם מחסנית ריקה ו-50 כדורים נקבע מתחם שבין 10 – 24 חודשי מאסר בפועל והוטלו 12 חודשי מאסר.
* [ע"פ 4215/18](http://www.nevo.co.il/case/24263578) **וליד ח'טיב נ' מדינת ישראל** (8.7.18); שם הורשע נאשם במסגרת הסדר וצירף אישומים של החזקת סמים כאשר הוא הואשם בנשיאת אקדח טעון ו-4 כדורים על גופו. הוטלו עליו 15 חודשי מאסר בפועל.
* [ע"פ 4945/13](http://www.nevo.co.il/case/7791493) **מדינת ישראל נ' עבד אלכרים סלימאן** (19.1.14), בערכאה הדיונית הוטלו 6 חודשי מאסר לריצוי בעבודות שירות בגין עבירה של החזקה, נשיאה והובלת נשק .בערעור נקבע מתחם שבין 12 – 36 חודשי מאסר אך הערעור נדחה כאשר נקבע שבנסיבות המקרה החריגה מהמתחם הייתה מוצדקת.

**דיון**

19. הנאשם עצור מיום 26.5.23.

20. הערכים החברתיים המוגנים שנפגעו היו שמירה על שלום הציבור וביטחונו ושמירה על חיי אדם. היות שמדובר בעבירות נשק הפגיעה בערכים המוגנים הייתה משמעותית יחסית.

21. הנאשם היה צריך לדעת אודות הפסול במעשיו ולהימנע מהם והוא נושא באחריות בלעדית לעבירה.

22. במקרה דנן מתחם הענישה אכן צריך להיות בהתאם למתחם שנתבקש ע"י המדינה במקרה זה לכל הפחות בין 24 – 48 חודשי מאסר.

23. מבחינת נסיבות שאינן קשורות לביצוע העבירה, אכן לנאשם עבר פלילי אם כי לא מכביד ביותר. עם זאת הוא שוחרר זמן קצר יחסית לפני ביצוע העבירה הנוכחית. עוד יש להתחשב בכך כי מדובר באדם צעיר שבתחילת דרכו בחיים. כמו כן הוא הודה בשלב מוקדם של ההליך וקיבל אחריות על מעשיו.

24. אשר על כן אני מטיל עונשים כדלקמן:

* 30 חודשי מאסר בפועל, מהם תנוכה תקופת מעצרו מיום 26.5.23;
* 12 חודשי מאסר על תנאי משך 3 שנים מיום שחרורו, כאשר התנאי יופעל במידה והנאשם יעבור עבירות אלימות או נשק מסוג פשע;
* קנס בסך 2,500 ₪ לתשלום עד ליום 31.12.24.

לעניין חילוט האופנוע, לטעמי מתקיים מבחן הזיקה המהותי כאשר מדובר בעבירה של נשיאה והובלה של נשק ממקום למקום שבוצע באמצעות האופנוע. על כן, אני מורה על חילוט האופנוע מספר רישוי ­­­­­­­­1260828 .

**זכות ערעור תוך 45 יום הודעה לנאשם**.

5129371

**54678313**

**ניתן היום, כ"ח אייר תשפ"ד, 05 יוני 2024, בהעדר הצדדים.**

**5129371**

54678313

דניאל פיש 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)