|  |  |
| --- | --- |
| **בית משפט השלום בכפר סבא** | |
| ת"פ 1896-09 מ.י. שלוחת תביעות כפר סבא נ' קושוב | 15 דצמבר 2010 |

|  |  |  |
| --- | --- | --- |
|  | |  |
| **בפני** | **כב' סגן הנשיאה אהרן ד. גולדס** | |
| **בעניין:** | **מ.י. שלוחת תביעות כפר סבא**  **ע"י ב"כ עו"ד קרן פינקלס** |  |
|  |  | **המאשימה** |
|  | **נ ג ד** | |
|  | **ואדים קושוב**  **ע"י ב"כ עו"ד חיים שוורצברג** |  |
|  |  | **הנאשם** |

|  |
| --- |
| **גזר דין** |

1. ביום 20.12.09 הורשע הנאשם על פי הודייתו בעבירה של תקיפה הגורמת חבלה של ממש בנסיבות מחמירות בניגוד לסעיף 380 + 382 (ג) ל[חוק העונשין](http://www.nevo.co.il/law_html/law01/073_002.htm) התשל"ז – 1977 (להלן: "חוק העונשין") וכן בעבירת איומים בניגוד לסעיף 192 לחוק העונשין, באירוע מיום 27.6.09. כמו כן בעבירה של איומים בניגוד לסעיף 192 ל[חוק העונשין](http://www.nevo.co.il/law_html/law01/073_002.htm) באירוע שהיה במהלך חודש מאי 2009 ובעבירה נוספת של תקיפה בנסיבות מחמירות בניגוד לסעיף 389 + 382(ב)(1) לחוק העונשין, באירוע שהיה במהלך חודש פברואר 2009.

2. משהורשע הנאשם על פי הודייתו, נשלח לקבלת תסקיר שירות המבחן, תוך שהמאשימה מודיעה עמדתה, כי היא עותרת לעונש של מאסר בפועל.

האירועים נשוא כתב האישום יסודם בתקיפת המתלוננת אשר היתה באותה עת אשתו של הנאשם ובאירוע מיום 27.6.09 אף היתה בתם הקטינה נוכחת והנאשם לא שעה לבקשתה של הקטינה לחדול מלפגוע באמה-המתלוננת.

שירות המבחן הגיש שני תסקירים בעניינו של הנאשם, כאשר התסקיר האחרון מיום 10.10.10 מלמד, כי הנאשם שינה גישתו באשר לאחריותו על התנהגותו האלימה והצורך בלמידת אלטרנטיבות בונות במצבי לחץ ומשבר. עוד ציין שירות המבחן, כי נוכח העובדה שהאירועים נשוא כתב האישום יסודם בעובדה כי הנאשם היה בכל אחד מהמקרים הנ"ל בגילופין לימדה על הצורך כי הנאשם חייב לקבל טיפול כנגד התמכרות זו. ואכן, הנאשם מתמיד בטיפול במסגרת עמותת אפש"ר ואף במקביל בטפול קבוצתי לגברים אלימים.

המלצת שירות המבחן, איפוא, היתה להעמיד את הנאשם במבחן לתקופה של 12 חודשים בצד ענישה אשר תאפשר קיומו של צו המבחן.

3. ב"כ הצדדים טענו לענין הענישה הראויה. ב"כ המאשימה עתרה לענישה של מאסר לתקופה העולה על 6 חודשים, מאידך גיסא הסניגור עתר לענישה של מאסר בדרך של עבודות שירות.

לא היתה כל מחלוקת בין הצדדים, כי מדובר בהתנהלות בזויה ושפלה של הנאשם. אלא, שנוכח האמור בתסקיר וההתקדמות שעשה הנאשם לאורך חודשים ארוכים בטיפול, הן בהתמכרות לגמילה והן בבעיית האלימות, נחלקו הצדדים לענין הענישה.

4. הנאשם, כבן 35, ללא כל הרשעות קודמות התגרש מאשתו-המתלוננת וכיום כל הקשר ביניהם מתמצה אך ורק בתשלום המזונות ובקשר עם הבת.

5. עניינה של הענישה הינה מחד, תגמול לעושה העבירה על פי נסיבותיו האישיות ומאידך, מהווה מסר לחברה. בעבירות של אלימות במשפחה יש להרתיע בעלים ואבות מהתנהגות דומה לזו של הנאשם. על כל אדם לדעת, כי גופה של האישה אינו רכושו וכי עליו לכבד את כבודה שלה, כך דורשים עקרונות יסוד של התנהגות אנושית המשותפים לכל בני האדם.

6. כאמור, בבוא בית משפט לגזור עונשו של הנאשם, הרי שמחד רואה את הוא את חומרת המעשים שעשה הנאשם ומאידך, את העובדה שהנאשם אשר הודה בהזדמנות הראשונה, חסך מזמנו של ביהמ"ש ואף החל בהליך שיקומי במסגרת שירות המבחן ובמסגרת עמותת אפש"ר – דברים אשר עומדים לזכותו.

עוד אוסיף ואומר,כי הנאשם היה עצור מיום 27.6.09 עד יום 1.10.09 – תקופת מעצר נכבדה ותקופה זו רואה אני כחלק מהעונש אותו נשא הנאשם במסגרת שיקולי לעונש אותו אני מטיל היום על הנאשם.

7. סוף דבר – אני גוזר על הנאשם את העונשים הבאים:

א. מאסר בפועל של 4 חודשים אשר ירוצה בדרך של עבודות שירות.

עבודות השירות יבוצעו בשווים כ"ס בימים א' – ה' בשעות 07:00 עד 15:30 החל מיום 04/01/11

במועד זה על הנאשם להתייצב עד השעה 08:00 במפקדת מחוז מרכז, יחידת עבודות שירות, בפני המפקח האחראי מר משה שמחי.

מובהר לנאשם, כי עליו לעדכן את משרד הממונה בכל שינוי, אם יחול בכתובת מגוריו. כמו כן, כי עליו לעמוד בתנאי הפיקוח ובביקורות הפתע וכי כל הפרה בעבודות השירות תביא להפסקה מנהלית וריצוי העונש במאסר ממש.

ב. מאסר על תנאי של 9 חודשים למשך 3 שנים מהיום, שלא יעבור עבירה שעניינה אלימות.

ג. קנס בסך 1800 ₪ או 18 ימי מאסר תמורתו.

הקנס ישולם ב- 3 תשלומים חודשיים, שווים ורצופים החל מיום 1.1.11 ובכל 1 לחודש שלאחר מכן. ככל שקיים פיקדון בתיק [מ"ת 3824/09](http://www.nevo.co.il/links/psika/?link=מת%203824/09) ועמ"ת מחוזי פ"ת 45887-02-10 הרי שהקנס יקוזז מן הפקדון והיתרה תושב למשלם.

5129371

54678313

ה אהרן ד. גולדס 54678313

זכות ערעור תוך 45 יום מהיום.

תנאי שחרור שנקבעו בהליכי המעצר – בטלים.

ניתן היום, ח' טבת תשע"א, 15 דצמבר 2010, במעמד הצדדים.

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)