|  |  |
| --- | --- |
| **בית משפט השלום ברמלה** | |
| ת"פ 20012-01-16 מדינת ישראל - מע"מ רמלה נ' תפוח מעון דבוש עיבוד בע"מ ואח' |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **מדינת ישראל  באמצעות מע"מ רמלה ע"י עוה"ד מרב יולי** |  |
|  |  | |
|  | **נגד** | |
|  | **1.תפוח מעון דבוש עיבוד בע"מ**  **2.אברהם דאבוש ע"י עוה"ד גיל עשת** |  |

חקיקה שאוזכרה:

[חוק מס ערך מוסף, תשל"ו-1975](http://www.nevo.co.il/law/72813): סע' [117(א)](http://www.nevo.co.il/law/72813/117.a), [117(א)(6)](http://www.nevo.co.il/law/72813/117.a.6)

[פקודת מס הכנסה [נוסח חדש] - לא מרובד](http://www.nevo.co.il/law/84255): סע' [216](http://www.nevo.co.il/law/84255/216)

|  |
| --- |
| **גזר דין** |

**כתב האישום**

1. על פי עובדות כתב האישום, הנאשמת 1, תפוח מעון דבוש עיבוד בע"מ היא חברה פרטית אשר נרשמה כעוסק מורשה לעניין [חוק מס ערך מוסף](http://www.nevo.co.il/law/72813), התשל"ו-1975 (להלן: [**חוק מע"מ**](http://www.nevo.co.il/law/72813)). כמו כן, בעובדות כתב האישום נאמר שנאשם 2, היה המנהל הפעיל של חברת תפוח בין השנים 2015-2012.

2. בכתב האישום נטען כי הנאשמים לא הגישו לרשויות מע"מ במועד 18 דו"חות תקופתיים, כדלקמן: מרץ 2012, ינואר 2015, פברואר 2015, מרץ 2015, מאי 2015, יוני 2015, יולי 2015, ספטמבר 2015, אוקטובר 2015, נובמבר 2015, ינואר 2016, פברואר 2016, מרץ 2016, אפריל 2016, מאי 2016, יוני 2016, יולי 2016 ואוגוסט 2016. כתב האישום גם כולל טבלה עם כל הסכומים הרלוונטיים לגבי כל אחד מהדו"חות למועדים השונים וכן פירוט איזה דו"חות בסופו של דבר כן הוגשו, ואיזה דוחות לא הוגשו, ולגבי אלה שהוגשו מה אורך תקופת האיחור בהגשה.

3. בכתב האישום יוחסו לכל אחד מהנאשמים 18 עבירות של אי הגשת דו"ח במועד לפי [סעיף 117(א)(6)](http://www.nevo.co.il/law/72813/117.a.6) ל[חוק מע"מ](http://www.nevo.co.il/law/72813). הנאשמים כפרו בכתב האישום ולאחר שמיעת הראיות, ניתנה הכרעת דין ביום 21.02.18, לפיה כל אחד מהנאשמים הורשע בעבירות שיוחסו לו בכתב האישום.

**טיעונים לעונש**

4. באת כוח המאשימה טענה שהנאשמים הגישו חלק מהדוחות מושא כתב האישום לאחר הגשת כתב האישום וחלק אחר מהדוחות הוסרו בהם המחדלים בטרם הגשת כתב האישום. כמו כן, טענה כי קרן המס שנמנעה מקופת המדינה עקב מכלול העבירות שבהן הורשעו עומד על סך של 583,000 ₪. הנאשמים הסירו חלק מהמחדלים ויתרת המחדל עומדת כיום על 353,483 ₪ שמתווספים לה ריבית וקנסות.

5. באת כוח המאשימה טענה כי מתחם העונש ההולם לגבי מכלול העבירות שבהן הורשע נע בין 6 ועד 12 חודשי מאסר בפועל ומאסר על תנאי וכי מתחם הקנס ההולם נע בין 29,000 ₪ ועד 58,000 ₪. כמו כן, טענה שהעונש הראוי הוא מאסר מאחורי סורג ובריח ולא מאסר שירוצה בדרך של עבודות שירות.

6. בא כוח הנאשם טען שמדובר בנאשם בן 62 שנים, גרוש ואב לארבעה ילדים וללא רישום פלילי קודם. הנאשם עסק בחקלאות ועסקו קרס מבחינה כלכלית ועקב כך הוצא צו פירוק לנאשמת 2 וגם הוצא צו הקפאה לחשבונות הבנק של הנאשמים וכיום ישנה צבירת חובות בסך כולל של עשרה מיליון ₪. במקביל לקריסה הכלכלית של העסק, הנאשם גם התגרש מאשתו, עזב את הבית שבו גר עם אשתו וילדיו וכיום עובד כשכיר.

7. בא כוח הנאשם טען שיש להסתפק במאסר על תנאי וקנס נמוך, או להסתפק לכל היותר במאסר בפועל שירוצה בדרך של עבודות שירות. בא כוח הנאשם גם טען שהנאשם עשה כל שביכולתו לעשות על מנת להסיר את המחדלים, ובסופו של יום, עלה בידו להסירם באופן חלקי בלבד.

**מתחם העונש ההולם**

8. "מידת הנזק" שנובעת מהעבירות שבהן הורשעו הנאשמים באה לידי ביטוי בסכום המס שנמנע מקופת המדינה שעומד על סך כולל של 583,000 ₪. אביא להלן דוגמאות מהפסיקה למדיניות הענישה הנוהגת לסכומים דומים בעת שבוצעו מקבץ עבירות מסוג עוון לפי [סעיף 117(א)](http://www.nevo.co.il/law/72813/117.a) ל[חוק מע"מ](http://www.nevo.co.il/law/72813):

א. [רע"פ 1579/18](http://www.nevo.co.il/case/23751141) **אבו אלקום** (פורסם בנבו, 20.03.18). המבקש הורשע בביצוע 47 עבירות של אי הגשת דו"ח במועד לפי [סעיף 117(א)(6)](http://www.nevo.co.il/law/72813/117.a.6) ל[חוק מע"מ](http://www.nevo.co.il/law/72813). המבקש הגיש חלק ניכר מהדוחות לאחר מועד הגשת כתב האישום, אך בעת מתן גזר הדין, המבקש נותר חייב לרשויות מע"מ סך של 462,815 ₪. המבקש הודה והורשע במסגרת הסדר טיעון. בית משפט השלום השית עליו 8 חודשי מאסר בפועל, מאסר על תנאי וקנס בסך של 40,000 ₪, התחייבות כספית בסך של 20,000 ₪ וכן הוצאות משפט בסך של 5,500 ₪ עקב התנהלותו של המבקש אשר גרמה להתמשכות ההליכים בתיק. ערעורו לבית המשפט המחוזי בבאר שבע נדחה וכן נדחתה בקשות רשות ערעור שהגיש לבית המשפט העליון. יצוין שנסיבותיו האישיות של המבקש, לרבות היותו לוקה במחלת נפש, היותו אב לשמונה ילדים והקריסה הכלכלית אליו נקלע לא מנעו את הטלת עונש המאסר מאחורי סורג ובריח.

ב. [רע"פ 8507/09](http://www.nevo.co.il/case/6131155) **שחל נ' מדינת ישראל** [פורסם בנבו] (24.1.10). הנאשם הורשע בביצוע 29 עבירות לפי [סעיף 117(א)](http://www.nevo.co.il/law/72813/117.a) ל[חוק מס ערך מוסף](http://www.nevo.co.il/law/72813). סכום המס שהנאשם השתמט מתשלומו היה 442,130 ₪. הנאשם נדון ל-6 חודשי מאסר שירוצו בדרך של עבודות שירות וכן לקנס כספי בסך של 80,000 ₪.

ג. [רע"פ 288/13](http://www.nevo.co.il/case/5568778) **אלחלאוה נ' מדינת ישראל** [פורסם בנבו] (14.1.13). המבקש הורשע בביצוע 29 עבירות לפי [סעיף 117(א)](http://www.nevo.co.il/law/72813/117.a) ובנוסף גם 10 עבירות לפי [סעיף 216](http://www.nevo.co.il/law/84255/216) ל[פקודת מס הכנסה](http://www.nevo.co.il/law/84255), שעניינו אי הגשת דו"ח. סכום ההשתמטות עמד על סך של 425,408 ₪ (לסכום ההשתמטות ממס ראו את פסק הדין של בית המשפט המחוזי המחוזי ב- [עפ"ג (מחוזי מרכז) 52555-06-12](http://www.nevo.co.il/case/3746266)). על המבקש הושת עונש מאסר בפועל של 7 חודשים וכן קנס בסך 20,000 ₪. בקשת רשות ערעור שהוגשה לבית המשפט העליון נדחתה.

ד. [רע"פ 6296/09](http://www.nevo.co.il/case/6058869) **איקס איקס נ' מדינת ישראל** [פורסם בנבו] (9.8.09). המבקש הורשע בביצוע עשר עבירות לפי [סעיף 117(א)](http://www.nevo.co.il/law/72813/117.a) ל[חוק מס ערך מוסף](http://www.nevo.co.il/law/72813). סכום ההשתמטות ממס עמד על 300,130 ₪ והושתו עליו 6 חודשי מאסר בפועל וכן קנס בסך 15,000 ₪.

ה. [רע"פ 11640/05](http://www.nevo.co.il/case/6181500) **סופר סטאר נ' מדינת ישראל** [פורסם בנבו] (14.5.06). המבקש הורשע בביצוע 9 עבירות לפי [סעיף 117(א)](http://www.nevo.co.il/law/72813/117.a) ל[חוק מע"מ](http://www.nevo.co.il/law/72813), כאשר סכום ההשתמטות ממס עמד על 270,000 ₪. הושתו עליו 10 חודשי מאסר בפועל וכן קנס בסך של 100,000 ₪.

ו. [רע"פ 4173/15](http://www.nevo.co.il/case/20356757) **אבו הלאל נ' מדינת ישראל** [פורסם בנבו] (29.6.15). המבקשים הורשעו בגין ביצוע 26 עבירות של אי הגשת דו"ח במועד לפי [סעיף 117(א)(6)](http://www.nevo.co.il/law/72813/117.a.6) ל[חוק מס ערך מוסף](http://www.nevo.co.il/law/72813) וזאת במהלך השנים 2007 ועד 2011. קרן המס בגין הדו"חות שלא הוגשו הייתה 400,000 ₪ והריבית בגינן הייתה 195,000 ₪. בית משפט השלום קבע כי מתחם העונש ההולם נע בין 3 ועד 10 חודשי מאסר בפועל. המבקשים היו נעדרי עבר פלילי והמחדלים לא הוסרו. בסופו של יום, הושתו על המבקשים 8 חודשי מאסר בפועל, מאסר על תנאי וקנס בסך של 20,000 ₪. המבקשים הגישו ערעור לבית משפט המחוזי שנדחה, ונדחתה גם בקשת רשות ערעור שהוגשה לבית המשפט העליון.

ז. [עפ"ג (מחוזי מרכז) 62686-11-15](http://www.nevo.co.il/case/20758618) **קליר תעשיות זכוכית בע"מ נ' מדינת ישראל** [לא פורסם] (17.5.16). עניינם של המערערים נדון בפני בבית המשפט השלום ברמלה במסגרת [ת"פ 3214-11-12](http://www.nevo.co.il/case/4018535) [פורסם בנבו] (15.10.15). במקרה זה היה מדובר בעבירות עוון לפי [חוק מע"מ](http://www.nevo.co.il/law/72813) כאשר סכום המחדל היה 404,106 ₪. המחדל, בסופו של יום, הוסר במלואו, אך באיחור של שלוש שנים. בנוסף, מחוץ לכתב האישום היו מחדלים שטרם הוסרו. במקרה זה, הושתו על המנהל של המערערת ארבעה חודשי מאסר בפועל שירוצו בעבודות שירות, מאסר על תנאי, קנס בסך 17,000 ₪ או 50 ימי מאסר תמורתו. כמו כן, על המערערת, החברה, הושת קנס בסך 17,000 ₪. כמו כן, על הנאשם הוטלה התחייבות כספית בסך 15,000 ₪ להימנע במשך 3 שנים מביצוע עבירה לפי [חוק מע"מ](http://www.nevo.co.il/law/72813). החברה והמנהל הגישו ערעור על חומרת העונש לבית המשפט המחוזי במחוז מרכז ובהמלצת בית המשפט, ובהסכמת המערערים, הערעור נדחה.

9. על כן, לאור הפסיקה שהובאה לעיל, מתחם העונש ההולם כפי שהוצע על ידי המאשימה לגבי מכלול העבירות מושא כתב האישום, מקובל עלי. הווה אומר, המתחם נע בין 6 ועד 12 חודשי מאסר בפועל בצירוף קנס שינוע בין 29,000 ועד 58,000 ₪ ומאסר על תנאי. מתחם הקנס ההולם לוקח בחשבון גם את מצבו הכלכלי של הנאשם 2.

**העונש המתאים בתוך מתחם העונש ההולם**

10. בעת קביעת העונש המתאים בתוך מתחם העונש ההולם לקחתי בחשבון לקולא את הנתונים הבאים: היעדר עבר פלילי קודם; גילו של הנאשם; מאמציו לנסות להסיר חלק מהמחדלים. כמו כן, לחומרא לקחתי בחשבון את העובדה שעדיין נותר מחדל בסך של 353,482 ₪ שטרם הוסר. היקף המחדל שנותר, שהינו סכום משמעותי, מטה את הכף לעבר המסקנה שיש להשית על הנאשם מאסר מאחורי סורג ובריח ולא מאסר שירוצה בדרך של עבודות שירות.

11. על כן, הנני משית על הנאשם 2 את העונשים הבאים:

א. 8 חודשי מאסר בפועל.

ב. 4 חודשי מאסר על תנאי והתנאי הוא שבמשך שלוש שנים מהיום לא יבצע עבירה לפי [חוק מס ערך מוסף](http://www.nevo.co.il/law/72813).

ג. הנאשם 2 ישלם קנס בסך של 40,000 ₪ או 100 ימי מאסר תמורתו. הקנס ישולם בעשרים וחמישה תשלומים בסך של 1,600 ₪ כל אחד, כאשר הראשון שבהם ישולם עד ליום 01.01.19 והיתרה ב-1 לכל חודש שלאחריו. היה ואחד התשלומים לא ישולם במועד אזי יעמוד מלוא סכום הקנס לתשלום מידי.

12. רכיב המאסר בפועל בגזר הדין יעוכב ביצועו עד ליום 17.12.18, כך שבמועד זה הנאשם 2 יתייצב בשעה 09:00 בבית סוהר "הדרים" לתחילת ריצוי המאסר בפועל, וזאת בכפוף למילוי אחר התנאים הבאים: הנאשם יחתום במזכירות בית המשפט על התחייבות עצמית בסך של 5,000 ₪; הנאשם ימציא ערבות צד ג' בסך של 5,000 ₪ וניתנת אורכה להמצאת ערבות צד ג' עד ליום 4.11.18 בשעה 12:00; הנאשם יפקיד בקופת בית המשפט סך של 2,000 ₪ וניתנת אורכה להפקדה במזומן עד ליום 4.11.18 בשעה 12:00. כמו כן, ניתן בזאת צו עיכוב יציאה מהארץ נגד הנאשם 2 ואשר תוקפו למשך 180 ימים מהיום.

13. המזכירות תשגר העתק גזר הדין למשטרת הגבולות.

14. לאור העובדה שהנאשמת 1 איננה פעילה וניתן כנגדה צו פירוק, הנני מטיל עליה קנס סמלי בסך של 100 ₪ שישולם עד ליום 01.01.19.

5129371זכות ערעור תוך 45 ימים.

54678313

ניתן היום, כ"ג חשוון תשע"ט, 01 נובמבר 2018, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)