|  |  |  |
| --- | --- | --- |
| **בית משפט השלום בראשון לציון** | | |
| **ת"פ 20509-07-12 מדינת ישראל נ' אבו סיאם ואח'** |  | **09 מאי 2016** |

|  |  |
| --- | --- |
|  | 20515-07-12 |

|  |  |  |
| --- | --- | --- |
|  | **לפני כבוד ה**שופטת שרית זמיר | |
| **המאשימה** | | מדינת ישראל |
| **נגד** | | |
| **הנאשמים** | | .1 נסים אבו סיאם  .2 סאמר קרינאוי |

נוכחים:

ב"כ המאשימה: עו"ד איתי שמואלי ועו"ד חן כהן

הנאשם 1 וב"כ: עו"ד כנען זיאד

אין התייצבות לנאשם 2 ולב"כ

**במסמך זה הושמטו פרוטוקולים**

**גזר דין**

**(בעניינו של נאשם מס' 1)**

הנאשם שבפניי הורשע על סמך הודייתו, במסגרת הסדר טיעון בעובדות כתב אישום מתוקן, בעבירות של קשירת קשר לביצוע פשע, התפרצות לרכב בכוונה לבצע פשע, שימוש ברכב ללא רשות ונהיגה בפזיזות ורשלנות.

במסגרת ההסדר שגובש בין הצדדים, עתרו הצדדים במשותף לקבלת תסקיר בעניינו של הנאשם והודיעו כי ככל שהתסקיר בעניינו יהיה חיובי, יעתרו במשותף להשתת עונש מאסר בפועל בן חודשיים שיכול וירוצה בעבודות שירות ולצדו קנס כספי בסך 10000 ₪, מאסר על תנאי, התחייבות להימנע מעבירה ופסילה בפועל ועל תנאי של רישיון הנהיגה.

בהתאם להסכמה שגובשה בין הצדדים נשלח עניינו של הנאשם לקבלת תסקיר משירות המבחן.

מתסקיר ארוך ומפורט שהתקבל לתיק בית המשפט, עולה כי הנאשם כבן 24, נשוי ואב ל-2 פעוטות, סיים 10 שנ"ל ועתיד להתגייס לגדוד הסיירים הבדואי ולשרת בתפקיד לוחם.

התסקיר סוקר בהרחבה את הרקע האישי והמשפחתי של הנאשם ומציין כי בשל מצבו הבריאותי הקשה של אביו של הנאשם, נאלץ הנאשם לעזוב את לימודיו בביה"ס והחל לעבוד כדי לסייע בפרנסת המשפחה.

על הרקע הזה ובהעדר גבולות ברורים התחבר עם חברה שולית בעיר מגוריו, חברת אנשים מבוגרים ממנו שעסקו בין היתר בגניבת רכבים.

אשר לעבירה נשוא כתב האישום, בשירות המבחן הודה הנאשם כי ביצע את אשר מיוחס לו בכתב האישום המתוקן. יחד עם זאת, שירות המבחן התרשם כי הנאשם מתקשה לקחת אחריות מלאה על מעשיו והתנהגותו העבריינית ולראות את חלקו בביצוע העבירות, תוך בחינת התנהגותו בשעת המעשה.

בבוא שירות המבחן לגבש הערכת סיכון וסיכוי בעניינו של הנאשם, מציין מחד את נטייתו של הנאשם להיגרר אחר חברה שולית ולהיות מושפע מהסביבה, ואת סירובו בשלב זה להשתלב בטיפול, בפרט נוכח הקושי לבחון את התנהגותו העבריינית ולקחת עליה אחריות מלאה.

מאידך, מציין שירות המבחן כי הנאשם מודע בעת הזו למחירים שמשלם בעקבות הסתבכותו בפלילים, מחויב למשפחתו ולילדיו, התנתק מהחברה השולית עמה התרועע בעבר ועושה צעדים אקטיביים כדי לקדם שינוי בחייו, לרבות התמדה בעבודה וגיוס לצה"ל.

**במכלול השיקולים הללו ובשים לב לגילו הצעיר של הנאשם בעת ביצוע העבירה, בא שירות מבחן בהמלצה להטיל על הנאשם עונש מוחשי של מאסר שירוצה בעבודות שירות, על מנת לחדד עבורו את המחירים להתנהלותו הבעייתית.**

בשים לב לממצאי התסקיר עתרו הצדדים במשותף לאמץ את ההסדר הענישתי המוצע על ידם בבית המשפט, תוך שהפנו לממצאי התסקיר ולהמלצתו.

ב"כ המאשימה הוסיף כי לחובת הנאשם הרשעה אחת משנת 2013, בגין עבירה של סיוע לגניבת רכב וכי לא רשומים לחובת הנאשם תיקים פתוחים נוספים.

ב"כ הנאשם מיקד את הזרקור באופן טבעי לנסיבותיו האישיות של הנאשם, והוסיף כי אך לפני כחודש וחצי נולד לו ילד נוסף.

לדבריו אין מדובר במי שבחר בדרך הפשע והעבריינות, אלא במי שלמרבה הצער ונוכח נסיבות חיים מורכבות לא כוון לדרך הנכונה ומעד.

ב"כ הנאשם ביקש להתחשב במצבו הכלכלי הקשה של הנאשם, באופן שתקופת הפסילה שתוטל עליו תהא מתונה, שכן רישיון הנהיגה של הנאשם דרוש לנאשם בעבודתו כמפרנס יחיד.

הנאשם בדברו האחרון הביע צער וחרטה על מעשיו והוסיף כי לא יחזור על כך בשנית.

**לאחר ששקלתי את כל הנסיבות הצריכות לעניין ובהם גילו של הנאשם, נסיבות חייו, עברו הפלילי, חלוף הזמן מאז ביצוע העבירה, הודאתו של הנאשם וחסכון בזמן שיפוטי יקר, האמור בתסקיר שרות המבחן והאינטרס הציבורי, מוצאת אני לנכון לכבד את הסדר הטיעון, שהנו ראוי וסביר בנסיבות העניין, וגוזרת על הנאשם את העונשים הבאים:**

א) מאסר בפועל למשך חודשיים. בהתאם לחוות דעת הממונה המאסר ירוצה בעבודות שירות. הנאשם ירצה את עבודות השירות בעיריית אופקים, משך 5 ימים בשבוע, 8 וחצי שעות עבודה יומיות. תחילת ריצוי עבודות השירות ביום – 11/7/2016.

**על הנאשם להתייצב לצורך קליטה והצבה ביום 11/7/16 בשעה 08:00 ביחידת עבודות השירות, מפקדת מחוז דרום באר שבע.**

**מובהרת לנאשם משמעות ריצוי עונש מאסר בדרך של עבודות שירות ומובהר לו כי עליו לעמוד בדרישות ובתנאים של מסגרת זו, וכי כל הפרה של התנאים או אי עמידה בהנחיות הממונה יובילו לנקיטת צעדים כלפיו ולהפסקה מנהלית של עבודות השירות.**

ב. מאסר על תנאי למשך 8 חודשים, והנאשם לא יישא בעונש זה אלא אם כן יעבור בתוך שלוש שנים מהיום עבירת רכוש מסוג פשע ו/או עבירה של קשירת קשר לביצוע פשע.

ג. מאסר על תנאי למשך 5 חודשים, והנאשם לא ישא בעונש זה אלא אם כן יעבור בתוך שלוש שנים מהיום עבירת רכוש מסוג עוון ו/או עבירה של נהיגה בפזיזות ורשלנות.

ד. קנס כספי בסך 10,000 ₪ או חודשיים מאסר תמורתו.

סך 3000 ₪ שהופקדו ע"י הנאשם בתיק [מ"י 12744-07-12](http://www.nevo.co.il/case/3836022), בימ"ש שלום פתח תקווה, יקוזזו לטובת תשלום הקנס, והיתרה בסך 7000 ₪ תשולם ב-10 תשלומים חודשיים רצופים ושווים, הראשון מבינהם עד לא יאוחר מיום 1/6/16 ובכל 1 לחודש שלאחריו.

**באם תשלום אחד מן התשלומים לא יפרע במועדו, יעמוד כל הקנס לפירעון מיידי.**

ה.הנאשם יחתום על התחייבות בסך של 10000 ₪ שלא יעבור בתוך 3 שנים מהיום עבירת רכוש כלשהי. לא תחתם ההתחייבות ייאסר למשך חודשיים ימים.

ו. פסילת הנאשם מלקבל ומלהחזיק רישיון נהיגה למשך 89 ימים בפועל. הנאשם יפקיד את רישיונו במזכירות בית המשפט עד ליום 1/8/16, ובמועד זה תחל הפסילה בפועל.

ז. אני פוסלת הנאשם מלקבל ומלהחזיק רישיון נהיגה למשך 12 חודשים והנאשם לא יישא בעונש זה אלא אם יעבור בתוך 3 שנים מהיום על העבירות בהן הורשע.

**המזכירות תשלח העתק גזר הדין לשירות המבחן ולממונה על עבודות השירות.**

**זכות ערעור תוך 45 יום מהיום.**

<#3#>

**ניתן והודע היום** א' אייר תשע"ו**,** 09/05/2016 **במעמד הנוכחים.**

|  |
| --- |
|  |
| **שרית זמיר , שופטת** |

**החלטה**

**(בעניינו של נאשם מס' 2)**

הדיון להיום נקבע לצורך קבלת חוות דעת ממונה בעניינו של נאשם 2 וטיעונים לעונש.

מהודעה שהתקבלה על ידי הממונה על עבודות השרות לתיק בית המשפט, עולה כי הנאשם זומן באמצעות משרד בא כוחו לראיון התאמה, אך לא התייצב ולא הודיע על אי הגעתו.

בנסיבות הללו מציין הממונה כי במידה ובית המשפט יחליט להפנות את הנאשם בשנית לממונה, הרי שזה יוכל להתייצב לראיון בתאריך 26/6/2016 בשעה 09:15 בבוקר עם סיכום מידע רפואי עדכני ותעודת זהות.

לדיון לא התייצבו הנאשם ובא כוחו.

בבוקר הדיון התקבלה הודעת ב"כ הנאשם לתיק בית המשפט, במסגרתה מציין הסניגור כי חרף האמור בהודעת הממונה לא התקבל זימון במשרדו ובנסיבות הללו הוא עותר לדחיית הדיון לצורך הפניית הנאשם בשנית לממונה.

אקדים ואומר כי לא ראוי בעיניי כי ב"כ הנאשם הסתפק בשליחת הודעה בבחינת הצבת עובדה מוגמרת בפני בית המשפט ופטר את עצמו ואת הנאשם מהתייצבות, וזאת טרם שהתקבלה החלטה בעניין זה מאת בית המשפט.

מכל מקום, בעת הזו אין מנוס מדחיית הדיון בעניינו של הנאשם.

בהתאם להודעת הממונה, אני מורה לנאשם כי עליו להתייצב לראיון התאמה במשרדי הממונה ביום 26/6/16 בשעה 09:15, כשהוא מצויד בסיכום מידע רפואי ותעודת זהות.

על הנאשם או בא כוחו ליצור קשר עם הממונה בטלפון שמספרו – 086290631/661/651/665 ולאשר הגעת הנאשם לראיון.

המשך הדיון בעניינו של הנאשם יידחה איפוא לקבלת חוות דעת ממונה וטיעונים לעונש **ליום 4/7/2016 שעה 08:30.**

רשמתי בפניי את הודעת המאשימה כי שומרת לעצמה על הזכות לעתור להוצאת צו הבאה כנגד הנאשם, במידה ולא יתייצב לדיון הנדחה.

**המזכירות תשלח העתק הפרוטוקול לעוה"ד מוטי יוסף ולממונה על עבודות השירות.**

<#6#>

**ניתנה והודעה היום א' אייר תשע"ו, 09/05/2016 במעמד הנוכחים.**

|  |
| --- |
|  |
| **שרית זמיר , שופטת** |

5129371

54678313

5129371הוקלד על ידי חדווה ינר

54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

שרית זמיר 54678313-/