|  |  |  |
| --- | --- | --- |
| **בית משפט השלום בנצרת** | | |
| **ת"פ 21162-07-10 מדינת ישראל נ' שהואן(עציר)** |  | **21 מרץ 2011** |

|  |  |
| --- | --- |
|  | 21262-07-10 |

|  |  |  |
| --- | --- | --- |
|  | **בפני כב' השופטת יפעת שיטרית** | |
| **המאשימה** | | **מדינת ישראל** |
| **נגד** | | |
| **הנאשם** | | **פאדי שהואן** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(א)](http://www.nevo.co.il/law/70301/144.a), [413](http://www.nevo.co.il/law/70301/413)

**גזר דין**

**מבוא**:

1. כנגד הנאשם הוגש לבית משפט זה כתב אישום, בו יוחסו לו עבירות שעניינן החזקת נשק ותחמושת והחזקת נכס חשוד כגנוב.

2. בדיון אשר התקיים בפני ביום 19.7.10 הגיעו הצדדים להסדר טיעון ולפיו, כתב האישום יתוקן, הנאשם יודה בעובדות כתב האישום המתוקן ויורשע על פי הודאתו. עוד הוסכם, כי בטרם ישמעו טיעוני הצדדים לעונש יתקבל תסקיר מאת שירות המבחן בעניינו של הנאשם ולאחר מכן יטענו הצדדים באופן חופשי לעונש. ( הכול ביחד יקרא להלן: " **הסדר הטיעון**").

3. בהתאם להסדר הטיעון כתב האישום תוקן, התקבל וסומן ב/1 ( להלן: " **כתב האישום**"). הנאשם הודה בעובדות כתב האישום ועל יסוד הודאתו הורשע הנאשם בעבירות כדלקמן:

א. **החזקת נשק ותחמושת**  - עבירה לפי [סעיף 144(א)](http://www.nevo.co.il/law/70301/144.a) רישא וסיפא ל[חוק העונשין](http://www.nevo.co.il/law/70301), התשל"ז 1977 (להלן: "**חוק העונשין")**.

ב. **החזקת נכס חשוד כגנוב** - עבירה לפי [סעיף 413](http://www.nevo.co.il/law/70301/413) ל[חוק העונשין](http://www.nevo.co.il/law/70301).

בהתאם להסדר הטיעון הוריתי על הגשת תסקיר מאת שירות המבחן בעניינו של הנאשם. תסקיר כזה ותסקיר משלים, מונחים בפני.

4. בדיון אשר התקיים בפני ביום 19.12.10, הוריתי על הגשת חוות דעת הממונה על עבודות השירות בעניינו של הנאשם. חוות דעת כזו מונחת בפני.

5. מעובדות כתב האישום המתוקן עולה, כי עובר ליום 12.7.10 החזיק הנאשם בביתו אקדח (להלן: "**האקדח"**), כשהאקדח טעון במחסנית ובה 14 כדורים בקוטר 9 מ"מ. האקדח נתפס במהלך חיפוש שנערך בביתו של הנאשם, והוא היה דרוך ומוכן לירי. עוד עולה כי האקדח נשדד ביום 12.12.09 ממאבטחת באתר גן השלושה, במהלך עבודתה של המאבטחת.

6. בנוסף, החזיק הנאשם בביתו במועד האמור, 110 כדורים בקוטר 9 מ"מ.

**טיעוני המאשימה לעונש:**

7. במסגרת טיעוניה לעונש, אשר הוגשו בכתב, הדגישה המאשימה את חומרת העבירות והמעשים שביצע הנאשם. כך הדגישה, כי עובדות כתב האישום בהן הודה הנאשם, מעצימות את החשש, כי בעתיד לבוא היה נעשה שימוש באקדח. עוד ציינה כנסיבה לחומרא את העובדה, כי מקורו של האקדח בגניבה מבעליו חצי שנה קודם לכן, על ידי מאן דהוא.

8. עוד ציינה המאשימה, כי בפני שירות המבחן טען הנאשם כי הוא מצא את הנשק והתחמושת בשקית, בדרכו מהעבודה. לדברי הנאשם הוא לא חשב לעומק על מעשיו ולקח את השקית לביתו, על אף שהיה מודע לכך שהוא עובר על החוק. עוד ציינה המאשימה, כי הנאשם התקשה לבחון לעומק את משמעות מעשיו וחומרתם ולהערכת קצינת המבחן, בנסיבות שתוארו, קיים סיכוי גבוה להישנות התנהגות עבריינית בעתיד ולכן היא נמנעה מכל המלצה טיפולית אודות הנאשם.

9. המאשימה הוסיפה והפנתה לפסיקה הנוהגת בעבירות כגון דא, ולדידה, כל המבצע עבירות מסוג זה, דינו למאסר מאחורי סורג ובריח. בהקשר זה הפנתה לפסיקה רלוונטית.

10. לאור האמור לעיל, עתרה המאשימה להטיל על הנאשם עונש מאסר בפועל מאחורי סורג ובריח, מאסר על תנאי מרתיע וקנס.

**טיעוני הנאשם לעונש;**

11. במסגרת טיעוניו לעונש הפנה ב"כ הנאשם לנסיבותיו האישיות של הנאשם וכן הדגיש, כי אין לחובת הנאשם כל הרשעות קודמות. עוד ציין, כי הנאשם אף לא נחקר בעבר קודם לכן במשטרה.

12. ב"כ הנאשם פירט באריכות את נסיבותיו האישיות של הנאשם והדגיש, כי מדובר באירוע נקודתי וספציפי, חד פעמי, אשר אינו משקף את אורחות חייו של הנאשם. עוד ציין, כי כפי העולה מהתסקירים שהוגשו אורחות חייו של הנאשם חיוביים ביותר. עסקינן באיש משפחה, העובד לפרנסתו, המנהל חיים נורמטיביים ואשר כל משפחתו סמוכה על שולחנו.

13. עוד הדגיש ב"כ הנאשם, כי הנאשם נתון במעצר בית מלא מזה כ – 7 חודשים, מילא אחר תנאי השחרור כדבעי ויציאותיו היו אך לקבלת טיפול רפואי לבנו, אשר היו בתיאום ובאישור המאשימה. ב"כ הנאשם הוסיף והדגיש, כי הנאשם הודה באופן מיידי, לקח אחריות על המעשים, הצביע על מקום מציאת האקדח ולבקשת המשטרה אף הוביל אותה אל המקום הרלוונטי. עוד ציין, כי הנאשם שיתף פעולה באופן מלא ומוחלט, לקח אחריות על המעשים, הבין את הפסול שבמעשיו וחסך זמן שיפוטי יקר.

14. ב"כ הנאשם הוסיף והדגיש כי אין בחומר הראיות הנמצא, כדי לסתור באופן כלשהו את גרסת הנאשם באשר לנסיבות מציאת האקדח. ב"כ הנאשם הוסיף והדגיש, כי הנאשם מסר שלא נגע באקדח ואכן לא נמצאו טביעות אצבע של הנאשם על האקדח. כך גם באשר למקורו של האקדח, שעה שאין מחלוקת כי לנאשם לא היה כל קשר בגניבת הנשק. ב"כ הנאשם הוסיף והדגיש, כי באקדח לא נעשה שום שימוש עברייני. בהקשר זה הפנה לפסיקה רלוונטית. הנאשם לא טען את הנשק, כך מצא אותו, עובדה המגלמת בחובה נסיבה לקולא.

15. ב"כ הנאשם הפנה לשורה של פסקי דין ולענישה אשר הושתה במסגרתם ובשים לב לקביעת בית המשפט המחוזי באשר למדרג עבירות בנשק, כאשר העבירה כאן נמצאת ברף הנמוך במדרג זה.

16. לאור מהות העבירה שביצע הנאשם, נסיבות ביצועה, אופיו של הנאשם, היותו אדם נורמטיבי עם משפחה תומכת, עתר ב"כ הנאשם, כי בית המשפט יאמץ את המלצות שירות המבחן, כפי שהדבר מקבל את ביטויו בתסקיר שהוגש. כך ציין, כי שירות המבחן בדק את מכלול הנסיבות ובא בהמלצה יסודית ומפורטת העונה על מטרות הענישה, לרבות הרתעת היחיד והרבים. השתת עונש מאסר בפועל על דרך עבודות שירות כוללת בחובה רכיב ממשי ומוחשי אשר מגלם בחובו את מטרות הענישה הראויות.

17. בדבריו בפני הביע הנאשם צער על מעשיו.

**תסקירי שירות המבחן**

18. בעניינו של הנאשם הונחו תסקיר ותסקיר משלים מאת שירות המבחן. במסגרת התסקיר המקורי הובאו נתונים אודות משפחת המוצא של הנאשם ומשפחתו הגרעינית. כך צוין, כי הנאשם כבן 24 נשוי ואב לשני ילדים. עוד עולה, כי הנאשם סיים 10 שנות לימוד ונשר מבית הספר בשל חוסר עניין וחוסר מוטיבציה. הנאשם השתלב מיד בעבודה עם אחיו ולדבריו, כיום הוא מחזיק את העסק המשפחתי ואחראי על ניהול החשבונות. הנאשם התחתן לפני כ – 4 שנים ולדבריו אשתו נמצאת בחודש התשיעי להריונה. הנאשם תיאר מערכת זוגית טובה.

19. באשר לעבירות דנן, הנאשם אישר את העובדות המצוינות בכתב האישום. לדבריו, בדרכו מהעבודה מצא שקית ובתוכה אקדח ותחמושת. הנאשם לא שקל לעומק את מעשיו, לקח את השקית והחביאה בביתו. לדבריו, הוא לא תכנן את מעשיו למרות שהוא ידע, כי הוא מבצע עבירה על החוק. הנאשם התבטא בצמצום רב ובקונקרטיות, התקשה לבדוק לעומק את משמעות וחומרת מעשיו. מאידך, הנאשם נתן ביטוי נרחב מפני תוצאות ההליך המשפטי והמחירים שהוא עלול לשלם, במיוחד במעמדו החברתי והכלכלי בעסק המשפחתי. בהתייחסותו לאפשרות כי יוטל עליו עונש מאסר בפועל, תגובת הנאשם הייתה מאופקת והדגיש כי הדאגה העיקרית הינה סביב ההפסדים הכספיים והקושי של רעייתו להתמודד עם שלושת ילדיהם.

20. שירות המבחן התרשם מאדם המתקשה לשתף בעולמו הפנימי, נוטה לקונקרטיות ולא מצליח לעכל את מצבו הנוכחי ואת השלכות מעשיו. נתונים אלו מצביעים על סיכוי גבוה להישנות התנהגות עבריינית בעתיד. מאידך, בשל מאפיינים אלו סבור שירות המבחן, כי קשר עם שירות המבחן לא יתרום לצמצום הסיכון הנ"ל ולפיכך הם נמנעים מכל המלצה טיפולית אודותיו.

21. מהתסקיר המשלים שהוגש בעניינו של הנאשם עולה, כי הנאשם שב והתייחס לעובדות כתב האישום וחזר על גרסתו, כפי שהובאה בתסקיר הקודם. שירות המבחן התרשם מאדם המנהל לרוב אורח חיים תקין, המבוסס על נורמות והרגלי עבודה, שזאת היא מעורבותו הראשונה בפלילים. מאידך, עמדת הנאשם כלפי ביצוע העבירות אינה מאפשרת את בדיקת המניעים ומשמעות התנהגותו.

22. על אף האמור לעיל ונוכח התרשמות שירות המבחן מההרתעה שיש להליך המשפטי על הנאשם, כמו גם העובדה כי זוהי מעורבותו הראשונה בפלילים, סבור שירות המבחן כי ענישה מרתיעה ומציבת גבולות בדמות מאסר שירוצה בעבודות שירות, עשויה להיות מתאימה במקרה זה, במובן זה שהיא תהווה מחד גבול חיצוני ומוחשי שיבהיר לנאשם את הגבול בין המותר לאסור, ומאידך תמנע חשיפת הנאשם לאוכלוסיה עבריינית שבין כותלי בית הסוהר. כן סבור שירות המבחן, כי יש מקום להטיל מאסר על תנאי לתקופה ממושכת, קנס והתחייבות כספית הולמים.

**דיון:**

23. כאמור, הנאשם הורשע על פי הודאתו בעבירות שעניינן החזקת נשק ותחמושת והחזקת נכס חשוד כגנוב. מעובדות כתב האישום אשר פורטו לעיל עולה, כי הנאשם החזיק בביתו אקדח כשהוא טעון במחסנית ובה 14 כדורים בקוטר 9 מ"מ. כן עולה, כי האקדח היה דרוך ומוכן לירי. עוד עולה, כי האקדח נשדד ביום 12.12.09 ממאבטחת באתר גן השלושה.

24. בנוסף, החזיק הנאשם בביתו, 110 כדורים בקוטר 9 מ"מ.

25. לחומרא תצוין מהות העבירות שביצע הנאשם בשים לב לטיבן, אופיין, נסיבות ביצוען שעה שיש בהן כדי לחתור תחת שלומו ובטחונו של הציבור. עבירות בנשק הפכו נפוצות במקומותינו ומשכך על בית המשפט לומר דברו בעבירות כגון דא, ולשדר מסר ראוי והולם לנאשם זה בפועל ולנאשמים אחרים בכוח.

26. עבירות בנשק ככאלה, מגלמות בחובן חומרה יתרה אשר קיבלה את ביטויה כחוט השני בפסיקתם של בתי המשפט השונים. בהקשר זה, ראה [ע"פ 1332/04, מ"י נגד יצחק רפאל פס](http://www.nevo.co.il/case/5762686) (פורסם בנבו), שם נאמר, בין היתר, כדלקמן:

**"יחד עם זאת, נדגיש כי בכל הנוגע לרמת הענישה, הגיעה העת לתת משקל לחומרת העבירות של החזקת נשק... מן הראוי שיהיה בעונש כדי להרתיע מנפיצות התופעה העבריינית של החזקה, נשיאה ושימוש בנשק חם מסוגים שונים. גם אם נכון הדבר כי עד כה רמת הענישה בעבירות של החזקת נשק אינה גבוהה, הרי שהמציאות השוררת היום בארץ - זמינותו של נשק חם ורב עוצמה שיש עמו פוטנציאל להסלמה באלימות העבריינית והאידיאולוגית כאחד - מחייבים מתן ביטוי עונשי הולם והחמרה ברמת הענישה."**

עוד בהקשר זה, ראה דבריו ע"פ 910/85, **אברהם קונדס ואח' נגד מ"י**, תק-על 86(2), 670, שם נקבע, בין היתר, כי מידת העונש שראוי להשית, מושפעת מפוטנציאל הסכנה הטמון בנשק המוחזק שלא כדין ולא נדרש להוכיח כוונה לביצוע פשע עם נשק זה וכדלקמן:

**"אין אנו יכולים להתעלם מהעובדה שהחזקת נשק שלא כדין היא עבירה נפוצה, אשר מסכנת את בטחון הציבור במידה רצינית, והדברים ידועים. חשוב שתחדור לתודעת כל תושבי המדינה הידיעה, שמי שביודעין מקבל לרשותו כלי נשק שלא כדין, צפוי בגין עבירה זו לעונש מכאיב, אפילו אין הוא מתכוון אישית לבצע פשע מסוים ומוגדר בעזרת הנשק האמור".**

27. עוד תצוין לחומרא העובדה, כי כפי העולה מעובדות כתב האישום החזיק הנאשם בביתו גם 110 כדורים בקוטר 9 מ"מ. עבירה זו מגלמת בחובה חומרה יתרה.

28. לחומרא תצוין עוד העובדה, כי הנשק היה במצב דרוך ומוכן לירי וכי , כאמור, נשדד כ – 7 חודשים קודם לכן ממאבטחת במהלך עבודתה. בעובדה זו יש כדי להוסיף לסיבה נוספת לחומרא.

29. יחד עם זאת, שומה על בית המשפט שעה שהוא בא לגזור דינו של כל נאשם, לשקול כל מקרה על פי נסיבותיו ולהטיל את הענישה המידתית והראויה, בזיקה לכל השיקולים הצריכים לעניין, אלה לחומרא ואלה לקולא. בהקשר זה תצוין לקולא העובדה, כי הנאשם הודה במיוחס לו בהזדמנות ראשונה, לקח אחריות על מעשיו והביע חרטה בשלהם. זאת ועוד, בהודאתו עשה הנאשם כדי לחסוך את הצורך בשמיעת עדים רבים, על כל הכרוך בכך.

30. עוד תצוין לקולא העובדה, כי עסקינן בנאשם, נעדר עבר פלילי מכול סוג שהוא וזוהי לו עשייתו הראשונה בפלילים. באלה יש כדי להעיד כי עסקינן בנאשם אשר הינו נורמטיבי על דרך הכלל, ובמובן זה עסקינן במעידה חד פעמית, אשר אין בה כדי להעיד על מתווה חייו של הנאשם. מהתסקיר עולה, כי המדובר בנאשם המנהל אורח חיים נורמטיבי וחיובי, אשר הינו עובד לפרנסתו, וכי הוא מנהל את העסק המשפחתי. עוד יצוין, כי כפי העולה מהתסקיר שהוגש ניכר כי הנאשם נרתע מההליך המשפטית שהתנהל בעניינו, בשים לב להתרשמות שירות המבחן, כי ענישה מרתיעה ומציבת גבולות בדמות מאסר שירוצה בעבודות שירות, עשויה להיות מתאימה במקרה זה. יחד עם זאת, אדגיש כי לא נעלם מעיני האמור בתסקיר הראשון שהוגש בעניינו של הנאשם והקושי של הנאשם להתעמת עם משמעות וחומרת מעשיו.

31. בהקשר זה ראוי להדגיש עוד, כי מבלי להקל ראש במהות העבירות אשר ביצע הנאשם, טיבן, אופיין ונסיבות ביצוען הרי שעסקינן בעבירה בנשק המצויה ברף הנמוך במדרג עבירות הנשק. בהקשר זה יודגש, כי עסקינן בעבירת החזקת נשק ותחמושת, בשונה מעבירות אחרות בנשק המעצימות את המסוכנות הקמה מאלה העוברים אותן. בהקשר זה ראוי למקם את העבירות שביצע הנאשם במדרג הנמוך שבסולם עבירות הנשק, בשים לב לטיבן ומהותן של אלה.

32. עוד שמתי ליבי, להמלצת שירות המבחן כפי שהדבר קיבל את ביטויו בתסקיר שהוגש, ואשר פורט בהרחבה לעיל.

33. לאחר שבחנתי את מכלול הנסיבות לחומרא ולקולא כפי שאלו באו בפני, באתי לכלל מסקנה כי ענישה מידתית וראויה במקרה דנן, צריכה לכלול בחובה תלכיד עונשי על דרך השתת עונש מאסר בפועל, מאסר מותנה וחיוב הנאשם בתשלום קנס כספי. יחד עם זאת, בשים לב לנסיבות לקולא אשר פורטו לעיל, העובדה כי מדובר בבחור נעדר עבר פלילי, נורמטיבי על דרך הכלל, הודאתו, נסיבות ביצוע העבירות, המלצת שירות המבחן, באתי לכלל מסקנה כי יש לאפשר שעונש המאסר בפועל ירוצה על דרך עבודות שירות ולא מאחורי סורג ובריח. בפן עונשי זה יהיה כדי ליתן ביטוי מוחשי וממשי למהות העבירות וחומרתן מחד, ומאידך ייתן ביטוי למקבץ הנסיבות לקולא. השתת עונש מאסר בפועל מאחורי סורג ובריח לא תשקלל נכונה את כל שפורט לעיל, לא תיתן ביטוי ראוי למיהות העושה ומהות המעשה ובכך יצא גם האינטרס הציבורי נפסד.

34. סופו של יום ולאחר שערכתי איזון ראוי בין מקבץ הנסיבות לחומרא ולקולא, אני משיתה על הנאשם את העונשים כדלקמן:

א. חודשי מאסר בפועל אשר ירוצו על דרך עבודות שירות, בהתאם לחוות דעת הממונה על עבודות השירות שהוגשה בעניינו. הנאשם ירצה את עבודות השירות בישיבת "מגדל אור" במגדל העמק, בימי העבודה ובשעות העבודה, כעולה מחוות דעת הממונה. מועד תחילת ריצוי עבודות השירות 21.3.2011. במועד זה בשעה 8:00 יתייצב הנאשם בפני המפקח על עבודות השירות, יחידת עבודות שירות, מתחם בית סוהר "חרמון". הנאשם יעדכן את משרד הממונה בכל שינוי אם יחול בכתובת מגוריו, יעמוד בתנאי הפיקוח וביקורות הפתע. כל הפרה בעבודות השירות תביא להפסקה מנהלית ולריצוי העונש במאסר ממש.

ב. 10 חודשי מאסר על תנאי והתנאי הוא שהנאשם לא יעבור תוך תקופה של 3 שנים מהיום כל עבירה בנשק, בהתאם להוראת [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), ויורשע בגינה.

ג. 6 חודשי מאסר על תנאי והתנאי הוא שהנאשם לא יעבור תוך תקופה של 3 שנים מהיום כל עבירת רכוש ויורשע בגינה.

ד. אני משיתה על הנאשם קנס בסך 5,000 ש"ח או 30 ימי מאסר תמורתו. הקנס ישולם ב – 5 תשלומים חודשיים, שווים ורצופים בסך 1,000 ₪ כל אחד. התשלום הראשון ישולם בתוך 30 יום מהיום ובאופן רציף ועוקב. אי עמידה באחד התשלומים במועד תגרור תוספת פיגורים כדין.

ו. המזכירות תמציא העתק מגזר דין זה לממונה על עבודות השירות.

ז. הודעה זכות ערעור תוך 45 יום לבית המשפט המחוזי.

ח. הערה: תוכן גזר הדין הודע בנוכחות הנאשם ובאי הצדדים ביום 16.3.2011 ואולם גזר הדין מפורסם עתה, על נימוקיו.

<#4#>

**ניתנה והודעה היום ט"ו אדר ב תשע"א, 21/03/2011 בהעדר הצדדים.**

יפעת שיטרית 54678313-/

|  |
| --- |
|  |
| **יפעת שיטרית, שופטת** |

5129371

54678313

5129371

54678313

הוקלד על ידי: איריס יוסף

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן