|  |  |
| --- | --- |
| **בית המשפט המחוזי בחיפה** | |
| ת"פ 21163-03-11 מדינת ישראל נ' אלמקייס(עציר) ואח' | 14 יולי 2011 |

|  |  |  |
| --- | --- | --- |
|  | **בפני כב' השופט א. שיף, סגן נשיא** | |
| **המאשימה** | | **מדינת ישראל** |
| **נגד** | | |
| **הנאשמים** | | **1. יוני אלמקייס, ת"ז xxxxxxxxxx(עציר)**  **2. שגיב גולדנקו, ת"ז xxxxxxxxxx(עציר)** |

**<#2#>**

**נוכחים:**

ב"כ המאשימה – עו"ד אמיר אליאל

בשם הנאשם 1 - עו"ד מוחמד מסראווה (מטעם סנ"צ)

בשם הנאשם 2 - עו"ד עלאא עתאמנה (מטעם סנ"צ)

הנאשמים באמצעות הליוו

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [144](http://www.nevo.co.il/law/70301/144), [144(ב)](http://www.nevo.co.il/law/70301/144.b)

י

|  |
| --- |
| **גזר דין** |

**א. תמצית הכרעת הדין:**

בעקבות הודיית הנאשמים במיוחס להם בכתב האישום המתוקן, הרשעתי את הנאשמים בעבירות הבאות:

נאשם 1 **- עבירות בנשק (נשיאה והובלת נשק, אבזר ותחמושת)**, לפי [סעיף 144(ב)](http://www.nevo.co.il/law/70301/144.b) רישא ל[חוק העונשין](http://www.nevo.co.il/law/70301), התשל"ז-1977 (להלן: "חוק העונשין").

נאשם 2 - **סיוע לעבירות בנשק (נשיאה והובלת נשק, אבזר ותחמושת)**, לפי [סעיף 144(ב)](http://www.nevo.co.il/law/70301/144.b) רישא [וסעיף 31](http://www.nevo.co.il/law/70301/31) ל[חוק העונשין](http://www.nevo.co.il/law/70301).

מכתב האישום המתוקן ומהודיית הנאשמים עולה כי ביום 4.3.2011, בשעה 03:00 בצומת מחלף ורד בכביש 65, נשא והוביל נאשם 1 ברכב, כאשר נאשם 2 מסייע בידו, נשק מסוג תת מקלע מאולתר, ובתוכו מחסנית ותחמושת.

**ב. ראיות לעניין העונש:**

ב"כ המאשימה הגיש את גליונות הרישום הפלילי של שני הנאשמים (ע/ת/1 ו-ע/ת/2).

מטעם נאשם 1 העידה בת זוגו, גב' דיקלה טסמה. היא העידה, כי היא עוברת "תקופה לא קלה", שכן היא בהריון בחודש שישי וחסרה לה תמיכתו של בן זוגה. היא ביקשה להתחשב מצבה.

**ג. טיעוני ב"כ הצדדים:**

1. ב"כ המאשימה עמד על עברם הפלילי של הנאשמים. לחובת נאשם 1, 4 הרשעות קודמות בגין 7 תיקים שונים, לרבות בגין עבירות אלימות ורכוש. נאשם 1 ריצה 2 עונשי מאסר קצרים בפועל, בין השאר, בגין עבירת אלימות. לנאשם 2, 4 הרשעות בגין 15 תיקים והוא אף ריצה עונש מאסר בן 5 חודשים בהיותו קטין. במניין הרשעותיו ניתן למנות עבירות רכוש וסמים, לרבות סחר בסמים מסוכנים.

התובע עמד על העונש החמור הקבוע לצידה של העבירה המוגמרת הנדונה. הוא ציין שמדובר בעבירה שבה פוטנציאל סיכוני לתושבי המדינה, בפרט כאשר הנשק זמין לשימוש בעת נשיאתו. עוד טען ב"כ המאשימה, כי מדובר בעבירה נפוצה וכי קיים קושי בגילוי עבירות מעין אילו, ולפיכך אינטרס הציבור מחייב ענישה מרתיעה.

ב"כ המאשימה ביקש להטיל על נאשם 1 עונש מאסר בפועל ממושך, וכן עונש מאסר מותנה מרתיע וקנס. אשר לנאשם 2 ביקש התובע להטיל עליו עונש מאסר בפועל, וכן מאסר מותנה וקנס.

2. ב"כ נאשם 1, ציין כי מרשו הודה במיוחס לו בכתב האישום והודייה זו מגלמת חרטה.

הסנגור ביקש לשקול לקולא את העובדה שמדובר בנשק מאולתר.

ב"כ הנאשם לא התעלם מעברו הפלילי של מרשו, אך ציין כי אין לו הרשעות קודמות בעבירה דומה לזו הנדונה בפניי. הוא ציין כי הרשעתו האחרונה היא משנת 2008 וזו שלפניה משנת 2006, וביקש להסיק מכך שפניו לעבר דרך הישר.

הסנגור ציין כי מרשו עבד באופן סדיר למחייתו החל משנת 2008, והגיש 4 תלושי משכורת המעידים על עבודה במשך 4 חודשים ועל כך שמועד תחילת עבודתו היה בחודש ינואר 2008.

עוד עמד הסנגור על כך שהנאשם מיסד יחסיו עם בת זוגו והיא בהריון.

ב"כ הנאשם ביקש לשקול לקולא את העובדה שמזה למעלה מ-4 חודשים שוהה מרשו במעצר וביקש להסתפק בתקופת מעצרו, ולחילופין להסתפק בתקופת מאסר מדודה של מספר חודשי מאסר מעבר לתקופת מעצרו. כמו כן, ביקש להסתפק בהשתת קנס "מידתי".

3. ב"כ נאשם 2 עמד על כך שמרשו הודה והורשע "רק" בסיוע לעבירה שעבר נאשם 1 והעונש הקבוע לצידה של עבירת הסיוע הנו מחצית מהעונש הקבוע לצידה של העבירה המוגמרת.

אליבא דהסנגור, על אף המדיניות הקובעת שיש להחמיר בענישה של עבריינים הנושאים נשק שלא כדין, הרי שיש לדון בכל מקרה לנסיבותיו.

ב"כ הנאשם הביא לידיעתי כי הנאשם עלה ארצה בשנת 2003 וכי הוא עובד במקום עבודה קבוע.

הסנגור ציין כי העבירה האחרונה בוצעה ע"י מרשו בדצמבר 2006 ומאז לא הסתבך בפלילים, למעט בגין העבירה הנדונה.

הסנגור ביקש לשקול לקולא את הודיית מרשו, המלמדת על כך שהפנים את חומרת מעשיו.

אליבא דהסנגור, העבירה ונסיבותיה, מצויות ברף התחתון של עבריינות הנשק.

הסנגור ביקש להסתפק בתקופת מעצרו של מרשו.

4. הנאשמים "בדברם האחרון"

**נאשם 1** "בדברו האחרון", ביקש הקלה בעונש והבטיח שלא לחזור לסורו. הוא הפנה לדברי בת זוגו.

**נאשם 2** ב"דברו האחרון", סיפר כי הוא מטפל בסבתו החולה הזקוקה לעזרתו. הוא הביע צער על מעשיו.

כל אחד מב"כ הצדדים הפנה אותי לפסיקה התומכת לדעתו בעמדתו.

**ד. דיון**

עבירות של החזקת נשק והובלתו הנן עבירות חמורות המסכנות את שלום הציבור. מי שמחזיק, ובפרט מי שנושא נשק שלא כדין, עלול לעשות בו שימוש פוגעני וקטלני, וכבר היו דברים מעולם.

ההגנה על שלומו ובטחונו של הציבור מחייבת התייחסות מחמירה לעבירות אלו. בפרט נכונים הדברים, כאשר מדובר בעבריינים שלא זו להם הסתבכותם הראשונה עם החוק.

לנאשם 1 עבר פלילי ולנאשם 2 עבר פלילי כבד. עובדה זו חייבת לבוא לידי ביטוי בעונשיהם.

חומרה נוספת קיימת במקרה זה, שבו נשא נאשם 1 נשק אוטומטי (תת מקלע) ונאשם 2 סייע בידו. פגיעתו של נשק אוטומטי מסוכנת יותר מזו של נשק שאינו אוטומטי.

מנגד, עלי לשקול גם את נסיבותיהן האישיות של הנאשמים וליתן משקל לקולא ליתר הנסיבות.

שני הנאשמים הודו במיוחס להם בכתב האישום.

נאשם 1 מיסד את חייו ובת זוגו עומדת ללדת בעוד כ-3 חודשים. מן הסתם יקשה עליהם מאוד המאסר שיושת על הנאשם. החל מ-2008 החל הנאשם אף לעבוד, אם כי לא ברור האם הוא עובד באופן רציף. הוא הבטיח שלא לחזור לסורו.

נאשם 2 "רק" סייע לנאשם 1 לבצע העבירה.

עברו הפלילי אמנם מכביד אך העבירה האחרונה, למעט העבירה הנדונה בוצעה על ידו בדצמבר 2006. הוא הודה במיוחס לו בכתב האישום המתוקן ואף הביע צער על מעשיו.

בהתחשב בכל הנימוקים לחומרא ולקולא, אני גוזר על הנאשמים עונשים כדלקמן:

על נאשם 1 30 חודשי מאסר, מתוכם 15 חודשים לריצוי בפועל והיתרה מותנית, למשך 3 שנים לבל יעבור עבירות בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

על נאשם 2 שעברו הפלילי מכביד יותר 20 חודשי מאסר, מתוכם 8 חודשים לריצוי בפועל, והיתרה מותנית למשך 3 שנים לבל יעבור עבירות בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

מניין ימי המאסר של 2 הנאשמים יחל מיום מעצרם – 4/3/11.

כמו כן אני מטיל על נאשם 1 קנס בסך 5,000 שש"ח ועל נאשם 2 קנס בסך של 3,000 ₪.

הקנס ישולם תוך 3 חודשים מהיום. באם לא ישולם הקנס, ייאסר נאשם 1 למשך 30 יום ונאשם 2 למשך 20 יום.

5129371

54678313זכות ערעור לביהמ"ש העליון תוך 45 יום מהיום.

5129371

ניתן היום, י"ב תמוז תשע"א, 14 יולי 2011, בהעדר הצדדים.

א. שיף 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן