|  |  |  |  |
| --- | --- | --- | --- |
| בבית המשפט המחוזי בירושלים | | **ת"פ 2132/06** | |
|  | |
| **בפני** | **כב' השופט נֹעם סולברג** |  | **31/05/2007** |

|  |  |  |  |
| --- | --- | --- | --- |
| **בעניין:** | מדינת ישראל | |  |
|  | ע"י ב"כ עו"ד דניאל מור  עוזר לפרקליט מחוז ירושלים (פלילי) |  | המאשימה |
|  | נ ג ד | |  |
|  | **1. דוד חיים ת"ז xxxxxxxxx**  **2. אנדרי סבסטיאנוב ת"ז xxxxxxxxx**  **3. אלן לויט הופמן ת"ז xxxxxxxxx** | |  |
|  | ע"י ב"כ עו"ד אלי ביטון |  | הנאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [לפרק ח'](http://www.nevo.co.il/law/70301/hC)

**גזר דין**

1. הנאשמים הורשעו על-פי הודאתם, בהסדר טיעון, בהחזקת נשק בלא רשות על-פי דין, עבירה לפי [סעיף 144(א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301), התשל"ז - 1977.

2. עיקרי עובדות כתב האישום המתוקן שבהן הודו הנאשמים הם אלו:

ביום 14.3.05 נגנב מבית פרטי בזכרון יעקב אקדח מסוג "סמית". בצהרי יום 26.7.06 נפגשו הנאשמים באזור תל אביב, אספו איתם את מאור צפרני ונסעו לירושלים במכונית מסוג "רנו מגאן". הנאשם 1 הצטייד באקדח הגנוב וכן במחסנית תואמת ובה 8 כדורי אקדח 9 מ"מ בתוך גרב שאותה נשא על גופו. הנאשם 2 הצטייד בסכין מתקפלת והנאשם 3 הצטייד באקדח דמה מפלסטיק. הנאשם 2 נהג במכונית ועצר אותה באזור בית שמש. לבקשת הנאשמים נהג מאור צפרני במכונית עד לירושלים. באזור גינות סחרוב הבחין הנאשם 1 בכוחות משטרה שביקשו לעצרם לביקורת, והורה למאור צפרני לעצור את המכונית בצד הדרך. הנאשמים 1 ו- 2 נועצו ביניהם היכן להחביא את האקדח הגנוב, עד שהנאשם 1 זרקוֹ אל מתחת למושב הנהג. שוטר ניגש אל דלת המכונית וביקש מאת הנאשם 3 שישב במכונית לפתחה. הלה סירב, עד שפתח את הדלת רק לאחר שהשוטר נאלץ להשתמש בפטיש לניפוץ השימשה.

3. בין כתב האישום המקורי לבין זה המתוקן יש הבדל של ממש. עיקרו בכך שבכתב האישום המקורי דוּבּר גם בקשירת קשר לעשות פשע, לפגוע באדם שלא כדין בשכונת תלפיות. ב"כ המאשימה הסביר כי השיקול המרכזי שביסוד הסדר הטיעון מבחינתה של התביעה הוא שיקול ראייתי.

4. ב"כ הנאשמים טען כי הנאשם 1 הצטייד באקדח על מנת להגן על חייו, והוא לא ידע כי זהו אקדח גנוב. לדבריו, לא ידעו הנאשמים 1 ו- 3 על הסכין, והנאשם 2 החזיקהּ למטרה כשרה. ב"כ הנאשמים טען עוד, כי לנאשם 3 לא הייתה כוונה להפריע לשוטר.

5. לחובת הנאשם 1 עבר פלילי בעבירות של הפרת הוראה חוקית, שבל"ר וגניבת רכב. לחובת הנאשם 3 עבר פלילי בעבירות של החזקת אגרופן או סכין, החזקת סמים לצריכה עצמית, הפרת הוראה חוקית, החזקת נשק שלא כדין, שימוש במסמך מזויף, זיוף, התחזות כאדם אחר וקבלת דבר במירמה.

6. הסדר הטיעון מקל עם הנאשמים, אך מסתבר שהשיקול הראייתי שעמד ביסודו, מוצדק, ולפיכך החלטתי לאמצו. דומה כי הנאשם 1 הוא 'הרוח החיה' בביצוע מעשה-העבירה. על-פי שורת הדין ראוי היה לענישה מחמירה מזו שעליה הוסכם. עם זאת, דומני, יש מקום להמריץ את הנאשם בדרך של ענישה מתונה, לחזור לשגרת חיים נורמטיבית ומועילה. הנאשם 1 גדל במשפחה עם רקע מורכב, עבר תלאות, עד שבשנים האחרונות חל מפנה בחייו, הוא נישא ונולדו לו שני ילדים. מתוך התחשבות בו, באשתו ובילדיו, ובתקווה כי אכן יוכיח שנטש את דרך הפשע לבלי שוב, נכון יהיה שלא למצות עימו את מלוא חומרת הדין.

עם זאת, הנאשמים כולם מוזהרים בזאת, כי אם יחזרו לבצע עבירות, שוב לא ינהג איתם בית המשפט במידת הרחמים.

7. אני גוזר אפוא על הנאשם 1 מאסר למשך שנתיים-ימים, החל מיום מעצרו (26.7.06); על הנאשם 2, 6 חודשי מאסר (בניכוי ימי המעצר מיום 26.7.06 עד יום 22.9.06); ועל הנאשם 3 מאסר מיום 26.7.06 עד יום 10.5.07.

8. על שלושת הנאשמים אני גוזר גם מאסר-על-תנאי למשך 12 חודשים. הנאשמים לא ירצו עונש זה אלא מי מהם שיעבור, אם יעבור, עבירה בניגוד [לפרק ח'](http://www.nevo.co.il/law/70301/hC) ל[חוק העונשין](http://www.nevo.co.il/law/70301), התשל"ז - 1977 בתוך 3 שנים מהיום.

הנאשם 2 ירצה את עונש המאסר בעבודות שירות במרכז הרפואי מעייני הישועה ברחוב פוברסקי 17 בבני ברק. מדובר בעבודות אחזקה וסיוע, שירותים או מינהלה. העבודה תתבצע בימים א' - ה' משעה 07:00 עד השעה 15:00 ובערבי חג עד השעה 12:00.

הנאשם 2 יתייצב לתחילת עבודות השירות ביום 14.6.07 בפני מפקח על עבודות שירות בשעה 08:00 במפקדת מחוז מרכז יחידת עבודות שירות ברמלה (אוטובוס מתחנה מרכזית רמלה או לוד קו מס' 247).

הנאשם 2 התחייב לעדכן את משרד הממונה בכל שינוי, אם יחול, בכתובת מגוריו.

הבהרתי לנאשם את חובתו לעמוד בתנאי הפיקוח וביקורות הפתע, וכי כל הפרה בעבודות השירות צפויה להביא להפסקה מינהלית ולריצוי העונש במאסר ממש.

5129371

54678313

9. יש להחזיר לנאשמים טלפונים ניידים וצרור מפתחות שנתפסו אצלם ביום מעצרם. יש לחלט את הסכין ואת אקדח הדמה, להחזיר לנאשם 3 את דרכונו, ולשחרר את הנאשם 2 מן האיזוק האלקטרוני.

5129371

54678313ניתן היום י"ד בסיון, תשס"ז (31 במאי 2007) במעמד ב"כ המאשימה, הנאשמים ובא כוחם עו"ד ביטון.

נֹעם סולברג 54678313-2132/06

**המזכירות תשלח העתק גזר הדין אל הממונה על עבודות שירות.**

|  |
| --- |
| **נֹעם סולברג, שופט** |

עינת

נוסח מסמך זה כפוף לשינויי ניסוח ועריכה