|  |  |  |  |  |
| --- | --- | --- | --- | --- |
| **בית משפט השלום בפתח תקווה** | | | |  |
| **ת"פ 2134-08 מ.י. פרקליטות מחוז המרכז נ' טאהא** |  | **17 דצמבר 2008** | |  |
| **המאשימה** | | | **מ.י. פרקליטות מחוז המרכז** | |
| **נגד** | | | | |
| **הנאשמים** | | | **סאלח טאהא** | |

<#2#>

נוכחים:

מאשימה 1 מ.י. פרקליטות מחוז המרכז באמצעות ב"כ עו"ד ארוא חליאל

נאשם 1 סאלח טאהא וב"כ עו"ד פרידמן

**גזר דין**

1. הנאשם סאלח בן עומר טאהא, יליד 1960, הודה והורשע בעבירות המיוחסות לו בכתב האישום המתוקן במסגרת הסדר טיעון.

2. כעולה מכתב האישום בתאריך 28.1.08 בסמוך לשעה 20:30 החזיק הנאשם ברכבו, איסוזו מ.ר. 5272935, בתא הכפפות, נשק מסוג וולטר 5.65 מ"מ מס. 412945 וכן מחסנית עם כדורים.

על כך הורשע בהחזקת נשק בלא רשות על פי דין – עבירה לפי סעיף 144(א) רישא ל[חוק העונשין](http://www.nevo.co.il/law_html/law01/073_002.htm) התשל"ז-1977, ובהחזקת תחמושת בלא רשות על פי דין – עבירה לפי סעיף 144(א) סיפא לחוק.

3. בישיבת יום 12.5.08 שמעתי את הטיעונים לעונש.

עוה"ד מר איחסאן ווהבי עתר להטלת 12 חודשי מאסר בפועל, מאסר מותנה מרתיע, וקנס כספי לפי שיקו"ד ביהמ"ש.

הוא התייחס לחומרת העבירות בנשק - כי הנשק המדובר נגנב כשבוע עובר לתפיסתו אצל הנאשם, הפנה לפסיקה עקבית ומחמירה של ביהמ"ש העליון לפיה מושתים עונשי מאסר מרתיעים גם על נאשמים ללא עבר פלילי והוגש בעניינם תסקיר חיובי, בהדגישו כי הסיכון הגלום בעבירות אלו מצדיק עונשי מאסר לריצוי בפועל תוך מתן משקל מכריע לאינטרס הציבורי ולצורך להרתיע עבריינים בכח גם למי שזו לו עבירה ראשונה.

לשיטתו גרסת הנאשם לפיה מצא את האקדח בתא הכפפות ושכח ממנו תמוהה ואיננה הגיונית, שכן, אדם נורמטיבי היה מדווח ומוסרו למשטרה, או לחילופין נמנע מלגעת בו ומזעיק את המשטרה והנאשם לא פעל כך.

בנוסף הגיש פלט הרשעות קודמות בציינו כי לחובת הנאשם ארבע הרשעות קודמות בגין החזקת נכס חשוד כגנוב, תקיפה בתנאים מחמירים, תקיפה הגורמת חבלה ממשית והעסקת תושב זר, ועל פי כל אלו עתר להחמיר עימו חרף נסיבותיו האישיות ומצבו הרפואי.

עוה"ד מר גיל פרידמן עתר להשית על הנאשם עונש מאסר שירוצה בע"ש בלבד, בהבהירו כי בנו של הנאשם הוא אשר נתפס ברכב ונעצר תחילה ולאחר מכן שוחרר ותחתיו נעצר אביו – וכן כי שהה במעצר חודשיים וחצי – בתקופה שבין 28.1.08 ל- 15.3.08.

הוא הפנה לפסיקה מקילה לפיה יש להבחין בין עבריינים שהתכוונו לעשות שימוש בנשק לבין אלו הבאים מרקע נורמטיבי, לגביהם יש להסתפק במאסרים קצרים ולענייננו - בתקופת מעצרו של הנאשם.

בהתייחס להרשעותיו הקודמות – ציין כי מעולם לא ריצה עונש מאסר, אין בעברו עבירות אלימות, הוא בעל איטליז מכובד בכפרו, מפרנס את משפחתו והסתבכות זו חריגה לאורח חייו, כאשר גם עבירת השב"ח היתה בנסיבות בהן העסיק קרוב משפחה ושילם על כך מחיר.

גם שמעתי את הנאשם אשר מסר כי ההליך הפלילי הרס לו את המשפחה והרע את מצבו הבריאותי.

4. עסקינן בעבירות בנשק כאשר הנאשם נמצא מחזיק ברכבו אקדח ומחסנית עם כדורים, והמרחק בין החזקתם לעשיית שימוש בהם כידוע, קצר.

אודות מדיניות הענישה בעבירות בנשק השמיענו לאחרונה כב' השופט רובינשטיין **ב**[**ע"פ 3361/08**](http://www.nevo.co.il/links/psika/?link=עפ%203361/08) **- נתנאל ליבוביץ' נ' מ"י ( טרם פורסם, 27.7.08)** בקובעו;

**"באשר לעבירות בנשק, בית משפט זה, שבתוך עמו הוא יושב, חזר פעמים אין ספור על היחס המחמיר שיש לנקוט כלפיהן. הדברים ברורים כשמש; המחזיקים בנשק בעבירה, או הסוחרים בו, על פי רוב וככלל אינם עושים זאת אלא לצרכי עבירות אחרות, הכרוכות באלימות או בהפחדה. נשק נועד לירות, וטבעו גם שבשעת ה"צורך" הסובייקטיבי, זדוני ומרושע ככל שיהיה, עלולה האצבע להיות קלה על ההדק. דברים אלה מתחזקים כמובן כשהמדובר בבעלי עבר פלילי כמו ברדע, אברג'ל ואבוחצירא, ובמשתיק קול עסקינן. כפי שמקובל לומר, אם ראית בתיאטרון במערכה ראשונה אקדח,** **צפה לכך שבמערכה הבאה או זו שאחריה גם יירה האקדח.."** (שם, פסקה כ"א לפסה"ד, וכן ראו בהקשר זה דברי כב' השופט ג'ובראן **ב**[**רע"פ 2718/04**](http://www.nevo.co.il/links/psika/?link=רעפ%202718/04) **אבו דאחל נ' מ"י (לא פורסם, 29.03.04)**.

הנה כי כן, החומרה שבעבירות החזקת נשק ותחמושת שלא כדין צפה מאליה ומצווים אנו לשרש את התופעה ולהרתיע גם עבריינים בכח.

עברו של הנאשם אינו נקי – ומגליון ההרשעות עולה כי לחובתו הרשעות בעבירה של החזקת נכס חשוד כגנוב (1993), תקיפה בתנאים מחמירים ותקיפה הגורמת חבלה ממש (2002) ושתי עבירות של העסקת תושב זר שלא כדין (משנת 2004 ומשנת 2007).

הסניגור צירף לעיוני מקבץ פסיקה לפיה, לשיטתו, גם אם בתי המשפט נוקטים, ככלל, יד קשה במי שביצע עבירות בנשק קיימים מקרים בהם מקילים בדינו של נאשם בעבירות אלו, אלא שיש לאבחן מקרים אלו מהמקרה שבפניי:

**ב**[**ת"פ (מחוזי ת"א) 40032/02**](http://www.nevo.co.il/links/psika/?link=תפ%2040032/02) **מ"י נ' אבנון** – דובר בנאשם צעיר (בן 20) שזהו לו אישום ראשון, ללא עבר פלילי – עליו הושתו 18 חודשי מאסר מהם 6 לריצוי בפועל בדרך של ע"ש בניכוי ימי מעצר.

**ב**[**ת"פ (ת"-יפו) 4354/02**](http://www.nevo.co.il/links/psika/?link=תפ%204354/02) **מ"י נ' מקייטן** – דובר במי ששימש עד מדינה בפרשת פשע מרכזית ומחשש לחייו ולשם הגנה עצמית נושא נשק ולפיכך הושתו עליו, בין היתר, 5 חודשי מאסר לריצוי בע"ש, מאסר מותנה וקנס.

**ב**[**ע"פ (מחוזי ת"א) 071798/04**](http://www.nevo.co.il/links/psika/?link=עפ%20071798/04) **אבו גזלה נ' מ"י** - דובר במי שעונשו הוקל בערעור בשל נסיבותיו האישיות – אין לו עבר פלילי, ותסקיר ש"מ המליץ על ענישה צופה פני עתיד.

**וב**[**ת"פ 40254/00**](http://www.nevo.co.il/links/psika/?link=תפ%2040254/00) **מ"י נ' עקיבא** – דובר בנאשם בעל עבר פלילי עשיר שראוי היה בגין העבירה בנשק לעונש של מאסר ממשי ובכל זאת התביעה נקטה כנגדו גישה יוצאת דופן ומקילה משהסתבר לה כי עבר תהליך שיקומי מורכב והוכיח כי ערך שינוי של ממש בחייו ולכן אומצה המלצת ש"מ להעמידו בפיקוח בלבד.

במקרה דנן המדובר במי שלו עבר פלילי לרבות בעבירה של החזקת נכס חשוד כגנוב הגם שעבירה ישנה-היא, הודה, חסך בזמן שיפוטי, הביע חרטה, מצבו הבריאותי מורכב כעולה מדברי סנגורו (לא הומצאו מסמכים רפואיים חרף החלטתי מיום 5.11.08) ולצד אלו מנהל אורח חיים תקין - בעל אטליז, אב ל- 7 ילדים ולא דווח על פעילות עבריינית נלווית.

בעבירות הקשורות להחזקת נשק ותחמושת מצווים בתי המשפט להחמיר, ויחד עם זאת, מתוך הבנה כי שהה במעצר תקופה ממשית אשר לבטח הותירה אצלו את טעמה הקשה, בהתחשב בגילו ובכך שזה מאסר ראשון לו ובהבנה שיפנים את הלקח והפסול שבמעשיו מוצאת אני להטיל עליו את העונשים הבאים:

1. 6 חודשי מאסר לריצוי בפועל ובעבודות שירות.
2. 9 חודשי מאסר אותם לא ישא אלא אם תוך 3 שנים מיום שחרורו יחזור ויעבור על אחת העבירות בהן הורשע או יבצע כל עבירה שעניינה החזקת נשק או נשיאתו או שימוש בו שלא כדין.
3. קנס בגובה 10,000 ₪ או 3 חודשי מאסר תחתיו, שישולם ב-5 שיעורים חודשיים שווים ורצופים, החל מחודש לאחר תום ריצוי עונשו.

אקדח ותחמושת – יחולטו

פקדון ינוכה מהקנס. יתרתו תשולם ב-2 שיעורים החל מתום חודש לאחר ריצוי עונשו.

את המאסר ירצה בהסכמתו בצ'יינס ראש העין, רחוב המלאכה 9, טלפון 077-200652 בימים א-ה משעה 07.30 ועד 15.30 בפיקוחו של יוסי אבוחצירא טלפון 050-6278574 החל מיום 12.1.09. בתאריך זה בשעה 08.00 יתייצב אצל הממונה לצורך קליטה במפקדת מחוז מרכז.

הודעתי לנאשם והוא התחייב לעדכן את משרד הממונה בכל שינוי בכתובת מגוריו ולעמוד בתנאי הפיקוח וביקורות הפתע, והצהיר שהבין כי כל הפרה של עבודות השירות עשוייה להביא להפסקה מינהלית, ולריצוי יתרת העונש במאסר ממש.

**זכות ערעור לביהמ"ש המחוזי בתוך 45 יום.**

<#5#>

5129371

5129371

ליה לבאון 54678313-2134/08

5467831354678313

|  |
| --- |
| **ניתנה והודעה היום כ' כסלו תשס"ט, 17/12/2008 במעמד הנוכחים.** |
| **ליה לבאון, שופטת** |

הוקלד על ידי: נילי קופרמן

נוסח מסמך זה כפוף לשינויי ניסוח ועריכה