|  |  |
| --- | --- |
| **בית משפט השלום ברמלה** | |
| ת"פ 21654-10-13 משטרת ישראל תביעות- שלוחת רמלה נ' חמדאן |  |

|  |  |  |  |
| --- | --- | --- | --- |
| **בפני** | **כבוד השופט הישאם אבו שחאדה** | | |
| **בעניין:** | **המאשימה – מדינת ישראל  משטרת ישראל תביעות- שלוחת רמלה ע"י עוה"ד מאור לונדנר** |  | |
|  | | |  |
|  | **נגד** | | |
|  | **הנאשם - אסעד חמדאן**  **ע"י עוה"ד רענן עמוסי** |  | |
|  | | |  |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192)    **גזר דין** | | | |

**כתב האישום**

1. הנאשם הורשע על פי הודאתו בביצוע עבירת איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**). על פי עובדות כתב האישום, ביום 2.10.13, בסמוך לשעה 13:00 בבית המשפט השלום בירושלים איים הנאשם על לוחמי יחידת "נחשון" בפגיעה שלא כדין בגופה ובחירותה של כבוד השופטת חנה מרים לומפ (להלן: **כבוד השופטת**), בכוונה להפחידם או להקניטם. באותן נסיבות, הגיע הנאשם שהוא עצור לדיון בעניינו ב-[ת"פ 31852-12-12](http://www.nevo.co.il/case/4107168) שמתנהל בפני כבוד השופטת. הנאשם הובא לדיון מתא המעצר על ידי לוחמי יחידת "נחשון". בתום הדיון הוחזר הנאשם לתא המעצר על ידי לוחמי יחידת "נחשון" ובדרך החל הנאשם לקלל את כבוד השופטת באומרו: "למה מי היא? אני אשב עליה שלוש שנים בפנים".

**מתחם העונש ההולם**

2. ב- [ע"פ 1867/01 מיארה נ' מדינת ישראל פ"ד נה](http://www.nevo.co.il/case/5686328)(4) 865, 870 – 871 (2001) כבוד הנשיא ברק אמר את הדברים הבאים בעניין השמעת דברי איום כלפי שופט בעת מילוי תפקידו השיפוטי:

"בית המשפט, ברגיל, אינו מצוי בעימות עם מי מהצדדים. הוא המכריע במחלוקות ואינו שותף להן. העובדה כי הובא בפני השופט מידע על איומים כנגדו אינה יוצרת, מניה וביה, עילת פסלות. אמת, איום על שופט, בין במשתמע ובין במפורש, הינו דבר חמור אשר פוגע בעקרונות היסוד של שיטתנו. הוא מהווה פגיעה קשה בשלטון החוק, ככלל, ובפעילות מערכת בתי המשפט, בפרט. יש לעוקרו מן השורש ולגנותו בכל פה. זאת ועוד, איום על שופט על ידי בעל דין משמעו ניסיון ליצור מעורבות אישית של השופט בסכסוך המתברר בפניו ולהטות משפט על ידי פגיעה באובייקטיביות השיפוטית."

3. להלן דוגמאות מהפסיקה לגבי מדיניות הענישה הנוהגת בעת שמדובר בעבירת איומים המופנית כלפי שופט היושב בדין :

א. [רע"פ 8656/09](http://www.nevo.co.il/case/6134801) **רענן נ' מדינת ישראל** [פורסם בנבו] (29.10.09). במהלך דיון שהתקיים בבית המשפט לנוער בתל אביב יפו המבקש איים על השופטת תוך שהוא מטיח כלפיה "מה בית משפט חושב שייקח לי את הילדים, זה ילדים שלי. אני אדבר אליך איך שאני רוצה את לא תיקחי את ילדי, אני מזהיר אותך, מה את חושבת, אני אלחם בך, אני אראה לך מי את, את לא תשבי בכסא הזה". גם לאחר שהוצא מהאולם הוסיף המבקש להשתלח בשופטת :"אני אשתמש בדרכים הכי קיצוניות שאני אוכל בשביל להשאיר את הילדים, אני יודע איפה את גרה, אני יכול להוריד אותך מהכיסא הזה, אני יודע להגיע אליך". בעקבות כך המבקש הורשע בבית המשפט השלום בתל אביב יפו בעבירה של איומים ונדון ל – **4 חודשי מאסר בפועל ולמאסר על תנאי**. ערעור שהוגש לבית המשפט המחוזי נדחה וכך גם נדחתה בקשת רשות ערעור שהוגשה לבית המשפט העליון.

ב. [רע"פ 1825/11](http://www.nevo.co.il/case/5794379) **פינקו נ' מדינת ישראל [**פורסם בנבו] (ניתן ביום 9.3.2011). המבקש הורשע על ידי בית המשפט השלום בתל אביב יפו כי בשלושה מקרים איים על שופטים ונגזרו עליו **7 חודשי מאסר בפועל**. ערעור שהוגש לבית המשפט המחוזי נדחה וכן נדחתה בקשת רשות ערעור שהוגשה לבית המשפט העליון.

ג. [ע"פ (מחוזי - ב"ש) 7293/02](http://www.nevo.co.il/case/258415) **ששון נ' מדינת ישראל** [פורסם בנבו] (הרכב כבוד השופטים פלפל, הנדל ו-יפה כ"ץ) פ"מ תשס"ד (1) 193 (2004). המערער הורשע בעבירת איומים כלפי שופט בכך שבהיותו בתחנת משטרה אמר "אם המדינה לא תשלם על יום יומיים שאני במעצר, המצב שלו (הכוונה לשופט – ה'א'ש') יהיה חמור, הוא עלול להיפגע, לא יעבור לו בקלות ואותו שופט אני יפגע בו ואצא זכאי, אין לי יד ורגל, אני אראה לו ...". המערער נדון על ידי בית המשפט השלום ל- 4 חודשי מאסר בפועל שיכול שירוצו בעבודות שירות וכן למאסר על תנאי. המערער נמצא בלתי מתאים לבצע עבודות שירות ולכן נקבע שעליו לרצות את המאסר מאחורי סורג ובריח. הערעור על הכרעת הדין נדחה והערעור על גזר הדין נתקבל כך שרכיב המאסר בפועל בוטל ונותר רכיב **המאסר על תנאי**. בית המשפט שקל לקולא את הנתונים שלהן : הנאשם סבל ממחלת נפש, הרשעתו האחרונה היתה מלפני כעשר שנים, העבירה שבה הורשע היא מלפני כארבע שנים.

ד. [ע"פ 7675/09](http://www.nevo.co.il/case/2306960) (מחוזי ת"א) **אביגדור רענן נ' מדינת ישראל** [לא פורסם] (18.10.09) שבו הושתו על המערער על ידי בית משפט השלום 4 חודשי מאסר בפועל בגין איומים על שופטת. ערעורו לבית המשפט המחוזי בת"א נדחה.

ה. אביא גם פסיקה של בתי משפט השלום שבהם נאשמים איימו על שופט שישב לדין, ובשל נסיבותיהם האישיות, נדונו לעונש של **מאסר על תנאי בלבד**: [ת"פ (ת"א) 3694/09](http://www.nevo.co.il/case/2398822)  **מדינת ישראל נ' מורדוב** [פורסם בנבו](31.1.2011); [ת"פ (כפ"ס) 2427/07](http://www.nevo.co.il/case/%202530752) **מדינת ישראל נ' שוורץ** [פורסם בנבו] (28.1.2010).

ו. בנוסף, אביא גם פסיקה של בתי משפט השלום שבהם נאשמים שאיימו על שופט שישב לדין נדונו לעונשי **מאסר בפועל שנעו בין חודש אחד ועד 12 חודשים**. בחלק מהמקרים ריצוי המאסר היה בדרך של עבודות שירות : [ת"פ (ראשל"צ) 19039-12-09](http://www.nevo.co.il/case/4795880) **מדינת ישראל נ' טאובה** [פורסם בנבו] (29.4.2012) ; [ת"פ (כפ"ס) 1904-02-11](http://www.nevo.co.il/case/2675952) **מדינת ישראל נ' לוביץ** [פורסם בנבו] (17.4.2011) ; [ת"פ (רמ') 43509-02-10](http://www.nevo.co.il/case/5513996) **מדינת ישראל נ' ביוך** [פורסם בנבו] (4.5.2010) ; [ת"פ (חי') 39235-02-11](http://www.nevo.co.il/case/4979537) **מדינת ישראל נ' אבו פח'ר** [פורסם בנבו] (3.4.2011); [ת"פ (חי') 14673-08-10](http://www.nevo.co.il/case/5226238) **מדינת ישראל נ' עומר** [פורסם בנבו] (29.12.2010) ; [ת"פ (י-ם) 9671-03-10](http://www.nevo.co.il/case/5167943) **מדינת ישראל נ' בן יעקב** [פורסם בנבו] (5.3.2010) ; [ת"פ (חי') 19451-09-09](http://www.nevo.co.il/case/4593054) **מדינת ישראל נ' אבו רוקון** [פורסם בנבו] (8.3.2010); [ת"פ (חי') 4450-06-08](http://www.nevo.co.il/case/4343221) **מדינת ישראל נ' סוסן** [פורסם בנבו] (9.6.08); [ת"פ 38179-02-15](http://www.nevo.co.il/case/20042264) (שלום חיפה) **מדינת ישראל נ' גנסין** [לא פורסם] (16.3.15); [ת"פ 15210-11-14](http://www.nevo.co.il/case/18138540) (שלום י-ם) **מדינת ישראל נ' אבישי מזרחי** [פורסם בנבו] (16.2.15).

4. אביא גם מקרה שקרוב לענייננו שבו היה מדובר באיום כלפי תובע באולם בית המשפט : [רע"פ 4236/12](http://www.nevo.co.il/case/5585368) **יוסבשוילי נ' מדינת ישראל** [פורסם בנבו] (3.6.2012). המבקש הורשע על ידי בית המשפט השלום בחיפה בעבירת איומים, בגין אירוע בו איים על תובע משטרתי במהלך משפט שהתנהל נגדו. נגזר דינו של המבקש ל- **12 חודשי מאסר בפועל,** וזאת במצטבר לכל עונש אחר שאותו ריצה, וכן מאסר על תנאי של 6 חודשים. ערעור שהגיש המבקש לבית המשפט המחוזי בחיפה נדחה וכן נדחתה בקשת רשות ערעור שהגיש לבית המשפט העליון.

5. לאור כל האמור לעיל, הנני קובע כי מתחם העונש ההולם, לעניין רכיב המאסר, לעבירה שבפני, שעניינה איומים כלפי שופט, ללא עבירות נלוות, נע בין **מספר חודשי מאסר ועד 12 חודשי מאסר בפועל.**

**העונש המתאים בתוך מתחם העונש ההולם**

6. בעת קביעת העונש המתאים בתוך מתחם העונש ההולם לקחתי בחשבון את כל הנתונים שלהלן:

א. לחומרא – עברו הפלילי של הנאשם הכולל 3 הרשעות קודמות בעבירות אלימות והחזקת סכין למטרה לא כשרה.

ב. לקולא – לקחתי בחשבון את פרק הזמן שחלף מאז מועד ביצוע העבירה; ההודאה וחיסכון בזמן שיפוטי.

7. לאור כל האמור לעיל, הנני משית על הנאשם את העונשים הבאים:

א. 6 חודשי מאסר שירוצו בדרך של עבודות שירות. הנאשם יתייצב ביום 16.3.17 בשעה 08:00 ביחידת עבודות שירות, מפקדת מחוז צפון, של שירות בתי הסוהר, רחוב הציונות 14, טבריה. עבודות השירות יבוצעו במרכז האזורי לקשיש, ברחוב סמטת אבות ובנים 4, עכו. הנאשם יועסק 5 ימים בשבוע, 8 וחצי שעות עבודה יומיות.

ב. 6 חודשי מאסר על תנאי והתנאי הוא שבמשך שלוש שנים מהיום הנאשם לא יבצע עבירת אלימות, לרבות עבירת איומים.

ג. הנאשם ישלם קנס בסך 3,000 ₪ , או 10 ימי מאסר תמורתו.

הקנס ישולם ב- 6 תשלומים חודשיים שווים ורצופים כאשר הראשון שבהם עד ליום 1.2.17 והיתרה ב-1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

5129371זכות ערעור תוך 45 יום.

54678313

ניתן היום, כ"ז כסלו תשע"ז, 27 דצמבר 2016, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)