|  |  |
| --- | --- |
| **בית משפט השלום בכפר סבא** | |
| ת"פ 21861-10-10 מדינת ישראל נ' מסארווה | 24 ספטמבר 2012 |

|  |  |  |
| --- | --- | --- |
|  | |  |
| בפני | **כב' ה**שופטתנאוה בכור | |
| בעניין: | מדינת ישראל |  |
|  |  | המאשימה |
|  | **נגד** | |
|  | אחמד מסארווה |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a)

|  |
| --- |
| **גזר דין** |

**1**. הנאשם הורשע על פי הודאתו, ובמסגרת הסדר טיעון, בכתב אישום המייחס לו עבירה של החזקת אביזר או תחמושת לפי [סעיף 144(א)](http://www.nevo.co.il/law/70301/144.a) סיפא ל[חוק העונשין](http://www.nevo.co.il/law/70301), התשל"ז-1977.

על פי המפורט בכתב האישום, בתאריך **7.2.10**, סמוך לשעה 15:00, בסמוך למחסן בשטח חקלאי בטייבה השייך למשפחת הנאשם (להלן: "השטח"), הטמין הנאשם בשטח נשק כמפורט להלן:

א. 38 כדורי אקדח 9 מ"מ

ב. 2 מחסניות אקדח

ג. 2 תרמילי כדור 14 מ"מ

במעשיו האמורים החזיק הנאשם בחלק, אביזר או תחמושת מבלי שיש לו רשות להחזיקם.

**2**. הצדדים הגיעו להסדר טיעון, לפיו הנאשם יחזור בו מכפירתו, יודה בכתב האישום ויורשע בגינו.

לעניין העונש- המאשימה תגביל עצמה לעתירה של 4 חודשי מאסר שירוצו בעבודות שירות במידה וימצא הנאשם מתאים, ואילו ב"כ הנאשם - יטען לעונש באופן חופשי.

כן הוסכם כי הנאשם ישלח טרם הטיעונים לעונש לשירות המבחן לצורך עריכת תסקיר בעניינו, וכן עתרו הצדדים בהסכמה לענישה נלווית של מע"ת וקנס ע"ס 1,000 ₪.

**3.** מתסקיר שירות המבחן מיום **15.4.12** עולה כי בגיליון רישומו הפלילי של הנאשם קיימת לחובתו הרשעה אחת משנת 2007 בגין עבירות של החזקת נכס חשוד כגנוב וסיוע, שבוצעו בשנת 2004. לא תלויים כנגדו תיקי משטרה נוספים.

הנאשם הינו כבן 26, מאורס מזה כשנתיים, ועומד להינשא בחודש אוקטובר הקרוב לארוסתו - שהינה עקרת בית כבת 20.

הנאשם הינו הרביעי ברצף של ששה אחים במשפחת מוצאו. לדבריו אחיו הבכור הינו נרקומן ומעורב בפלילים, ושאר ילדי משפחת המוצא מתפקדים באופן תקין. אביו, כבן 60, סובל מבעיית ראייה ומקבל קצבת נכות מהמוסד לביטוח לאומי. אמו, כבת 56 והינה עקרת בית.

הנאשם מסר כי למרות העובדה שסיים 12 שנות לימוד במגמת מכונאות רכב, אינו ידוע קרוא וכתוב, וכי לאחר סיום לימודיו, עבד בפחחות רכב במשך כארבע שנים. מדבריו, כמו גם המסמכים הרפואיים שהציג, עולה כי החל משנת 2009 סבל מלימפומה של העור, מטופל בטיפול פוטוגרפי שלוש פעמים בשבוע בבית חולים "בלינסון", וכן סובל מאלרגיה ומקבל זריקות אחזקה וחיסון פעמיים בחודש בבית חולים "מאיר".

כן מסר כי הוריו הינם היחידים המודעים למצבו הבריאותי, וכי הוא משקיע אנרגיה בהסתרת המידע אף ממקורבים לו.

בהתייחסותו לעבירה - טען כי ידע על הימצאותה של התחמושת בשטח החקלאי של משפחתו אולם אין מדובר בתחמושת שהייתה שייכת לו, ומכיוון שנראתה ישנה וחלודה - לא מצא לנכון לדווח על כך, או למוסרה לגורמים המתאימים.

השירות התרשם כי הנאשם ממוקד כיום פיזית ורגשית במצבו הבריאותי, כמו גם בהסתרתו מאחרים.

ניכר כי אינו פנוי לתהליך בדיקה כלשהי באשר להתנהגותו ומעורבותו בעבירות.

עם זאת, נוכח העובדה כי עברו הפלילי אינו מכביד, וכי מאז ביצוע העבירה נשוא הדיון, לפני למעלה משנתיים, לא נפתחו כנגדו תיקי משטרה נוספים, ולאור השקעת כוחותיו כיום בטיפול במצבו הבריאותי, המליץ השירות לשקול הטלת ענישה בדרך של ביצוע צו של"צ, שהינו בבחינת ענישה חינוכית שיש בה כדי לחבר בין מעשיו לבין אחריותו לתוצאותיהם באמצעות תרומה חברתית.

עוד הומלץ על ענישה מרתיעה כמאסר על תנאי, שתאפשר המשך השקעת כוחותיו בטיפול במצבו הבריאותי, לצד הקמת משפחה.

מחוות דעת הממונה על עבודות שירות מיום **11.7.12**, עולה כי התקבלו מסמכים רפואיים בעניינו של הנאשם, לפיהם ביום 28.3.12 עבר ניתוח מיקרו כירורגי לשיקום עצב פגוע ברגלו, כשתקופת ההחלמה הינה לפחות חודשיים.

כמו כן התקבל מסמך רפואי בעניינו מבי"ח בלינסון לגבי טיפולים קשים במחלת העור, למשך כארבעה חודשים.

בנוסף, שוחח רופא שב"ס עם הרופאים המטפלים קודם להחלטה בדבר אי כשירותו של הנאשם לבצע עבודות שירות, ולא התקבל כל מסמך רפואי נוסף שיש בו כדי להצביע על שינוי כלשהו.

לאור האמור, צוין כי הנאשם אינו כשיר לביצוע עבודות שירות בשלב זה, והוא יוזמן לוועדה חוזרת לאחר תקופת החלמה של כארבעה חודשים עם חו"ד מעודכנת של אורתופד ורופא עור.

מחוות דעת הממונה על עבודות שירות מיום **4.9.12** עולה כי בהמשך לחו"ד קודמת התקבלו מסמכים רפואיים עדכניים וחו"ד רפואית נוספת, ורופא שב"ס מצא אותו כשיר לבצע עבודות שירות.

הנאשם הביע הסכמתו לריצוי מאסר על דרך של עבודות שירות, והוסברו לו תנאי הריצוי. הוא הוזהר כי חריגה מנוהלי עבודות השירות תגרור הפסקתם וריצוי העונש במאסר ממש, ולאחר בחינת נתוניו ואפשרויות העסקתו הומלץ להציבו במוסד "אונים" בכפר סבא.

**4**. בטיעוניו לעונש, טען ב"כ המאשימה כי הנאשם הינו יליד 1986, והורשע על יסוד הודאתו בכתב האישום בהחזקת תחמושת ומחסניות אקדח, על כי הטמין את התחמושת בשטח חקלאי השייך למשפחתו. כמו כן הוגש גיליון הרישום הפלילי בעניינו של הנאשם.

בית המשפט התבקש לאמץ את הסדר הטיעון.

ב"כ הנאשם טען בטיעוניו לעונש כי לחובת הנאשם הרשעה אחת משנת 2007 בגין עבירה שבוצעה בשנת 2004, ומאז לא נפתחו לו תיקים נוספים, כמו גם מיום ביצוע העבירה בתיק זה.

הנאשם "לקח עצמו בידיים", ואמור להתחתן בעוד מספר ימים, לאחר תקופה של כשנתיים בה הינו מאורס.

הוא הודה בכתב האישום, לקח אחריות על המעשה, וחסך מזמנו של בית המשפט.

מדובר בחלקת אדמה משפחתית שאינה שייכת לנאשם עצמו באופן ספציפי, היא אינה מגודרת, ופרוצה לכל הרוצה להיכנס אליה.

מצבו הבריאותי של הנאשם פורט בתסקיר, מחלתו אינה קלה, והוא עבר ואמור לעבור טיפולים רבים. בנוסף, נפצע הנאשם ברגלו מכדור תועה שנורה בסמוך לביתו.

לאור האמור, התבקש בית המשפט להתחשב בנסיבות הרפואיות ואישיות של הנאשם ולאמץ את הרף הנמוך של הסדר הטיעון.

הנאשם הוסיף כי הוא מוכן לבצע עבודות שירות, התנצל על המעשה ולא יחזור על כך, וביקש מבית המשפט להתחשב במצבו הבריאותי לאור הטיפולים הרפואיים אותם הוא עובר.

**5. הכרעה**

לאחר שנדרשתי לטיעוני הצדדים ולמכלול השיקולים בעניינו של הנאשם, הגעתי לכלל מסקנה כי יש לאמץ את הסדר הטיעון בעניינו על פי הרף שהוצע ע"י המאשימה בהיותו סביר ומאוזן.

עבירות החזקת נשק ותחמושת

על חומרתה הרבה של עבירת החזקת נשק, כמו גם הצורך שנודע בהרתעתם של עבריינים בעבירה זו נוכח אינטרס הגנת הציבור ושלומו, עמד בית המשפט העליון בפסיקותיו.

ב[ע"פ 1332/04](http://www.nevo.co.il/case/5762686) מדינת ישראל נגד יצחק רפאל פס, נ"ח(5) 541 קבע בית המשפט את השיקולים המנחים בגזירת עונשם של נאשמים בעבירות נשק ובהחזקתו. וכך נקבע (ההדגשות שלי- נ.ב)-

**"כבר נאמר לא אחת בפסיקתנו כי מידת העונש המוטל בגין עבירות המבוצעות בנשק, מושפעת מפוטנציאל הסיכון הרב הטמון בנשק המוחזק שלא כדין ומהעברתו מיד ליד ללא פיקוח. בבוא בית-המשפט לגזור את הדין בעבירה של החזקה ונשיאה של נשק עליו להתחשב בנסיבות שבהן באה לידי ביטוי החומרה המיוחדת שבעבירה. בין היתר, ייתן בית-המשפט דעתו על סוג הנשק המוחזק שלא כדין, על כמותו, על התכלית שלשמה הוא מוחזק ועל הסכנה המוחשית שיעשה בו שימוש..."**

ב[ע"פ 8899/06](http://www.nevo.co.il/case/5804154) עומר ארמין נגד מדינת ישראל (טרם פורסם), חזר בית המשפט על ההלכה הפסוקה המייחסת חומרה יתרה לעבירות אלה, נוכח חשיבות האינטרס של שמירה על שלום הציבור והגנתו–

**"... בית משפט קמא לא התעלם מנסיבותיו האישיות של המערער אך ייחס בגזר הדין משקל מרכזי לאינטרס הציבורי המחייב ענישה מחמירה ומרתיעה בעבירות נשק. גישה זו מעוגנת היטב בהלכה הפסוקה המדגישה פעם אחר פעם את החומרה היתרה הנלווית לעבירות אלה בשל הסיכון הממשי לשלום הציבור הטמון בהן... "**

ב[רע"פ 2718/04](http://www.nevo.co.il/case/5852404) אבו דאחל נ' מדינת ישראל (לא פורסם), הורשע המערער בעבירה של החזקת אקדח ומחסנית ריקה מתחת למיטתו, וכב' השופט ג'ובראן קבע כדלקמן:

**"יוער כי הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה. בבוא בית-המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פני הנסיבות האישיות של העבריין".**

כב' הש' ג'ובראן קבע גם ב[רע"פ 5921/08](http://www.nevo.co.il/case/6040482) רביע רג'בי נ' מדינת ישראל (לא פורסם)), בעניין החזקת נשק ותחמושת, כדלקמן-

**"החזקה של כלי נשק על-ידי מי שאינו מורשה בכך יש פוטנציאל להוביל להסלמה חמורה ולתוצאות קשות של כל אירוע בו יהיה מעורב אותו נושא נשק, וזאת אף מקום שהנשק מוחזק אך למטרות, 'הגנה עצמית בלבד'".**

(במקרה הנ"ל רכש הנאשם אקדח והחזיקו בביתו יחד עם שתי מחסניות וכדורים)

(לעניין זה: ראה גם [ע"פ 5220/09](http://www.nevo.co.il/case/6000182) הייטם עוואדה נגד מדינת ישראל (טרם פורסם)).

נסיבות אישיות ונסיבות העבירה

ייאמר מיד, כי הגם שהעבירה בתיק זה הינה חמורה, הרי שנסיבותיה אינן מצויות ברף העליון של עבירות מסוג זה, הגם שמדובר בענייננו בכמות לא מובטלת של תחמושת שנמצאה בהחזקתו של הנאשם.

יובהר, כי הנאשם הודה, חסך מזמנו של בית המשפט, ואף הביע צער על מעורבותו בעבירה בפני בית המשפט, אולם מהתסקיר עולה כי הוא אינו פנוי לתהליך בדיקה באשר להתנהגותו ומעורבותו בעבירה נוכח מצבו הבריאותי.

עוד עולה מהתסקיר כי הנאשם אינו לוקח אחריות של ממש על מעשיו, מקום בו בהתייחסו לעבירה טען בפני השירות כי אין מדובר בתחמושת השייכת לו, וכי בשל היותה חלודה וישנה לא מצא לנכון לדווח עליה לגורמים המתאימים.

מאידך, מדובר בנאשם צעיר כבן 26, שעברו הפלילי אינו מכביד.

בעברו הרשעה יחידה בעבירת רכוש מלפני 5 שנים (עבירה שבוצעה לפני 8 שנים), ואף העבירה נשוא תיק זה נעברה לפני כשנה וחצי.

במהלך הזמן שחלף לא נפתחו כנגד הנאשם תיקים נוספים, והוא אף עומד בפני חתונה והקמת בית.

כמו כן, לא ניתן להתעלם ממצבו הרפואי המורכב של הנאשם, אשר לפי המפורט בתסקיר סובל מלימפומה של העור החל משנת 2009, ומטופל בטיפול פוטוגרפי שלוש פעמים בשבוע בבי"ח בלינסון. כמו כן סובל הנאשם מאלרגיה, ומקבל זריקות אחזקה וחיסון פעמיים בחודש בבי"ח מאיר.

עוד עולה מהתסקיר כי לפני כחצי שנה נותח ברגלו עקב פציעה מירי כשנה וחצי קודם לכן, וכי מפאת מצבו הבריאותי- מתקיים הנאשם מקבצת נכות של המוסד לביטוח לאומי.

לאור כל האמור, לאור נסיבות העבירה בתיק זה, כמו גם נסיבותיו האישיות של הנאשם, מצאתי כי אין זה המקום למצות עמו את הדין, וכי מכלול השיקולים מצדיק את אימוץ הסדר הטיעון בתיק, בהיותו מאוזן וסביר כאמור.

**6.** לפיכך, הריני מטילה על הנאשם את העונשים הבאים:

1. מאסר בן 4 חודשים, שיומר וירוצה בדרך של עבודות שירות החל מיום **9.10.12** על פי חו"ד הממונה על עבודות השירות, ובהיקף של 8.5 שעות עבודה יומיות במוסד "אונים" בכפר סבא.

**על הנאשם להתייצב ביום 9.10.12 בשעה 08:00 אצל הממונה על עבודות השירות ברמלה.**

אם לא יתייצב הנאשם לריצוי עבודות שירות במועד – ייאסר באופן מיידי.

1. מאסר על תנאי בן 6 חודשים, למשך 3 שנים מהיום, ובלבד שלא יעבור על העבירה בה הורשע.
2. קנס ע"ס 1,000 ₪, שישולם עד ליום 1.11.12, או 30 ימי מאסר תמורתו.

**7.** צו למוצגים – יחולטו/יושמדו, על פי שיקול דעת המשטרה.

**8.** זכות ערעור תוך 45 יום.

**9**. **המזכירות תשלח עותק מגזר הדין לממונה על עבודות השירות**.

5129371

54678313ניתן היום, ח' בתשרי תשע"ג, 24 ספטמבר 2012, במעמד הצדדים.

נאוה בכור 54678313

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן