|  |  |  |
| --- | --- | --- |
| **בית משפט השלום באילת** | | |
| **ת"פ 22022-11-10 מדינת ישראל נ' מרסיאנו(אסיר)** |  | **05 ינואר 2011** |

|  |  |
| --- | --- |
|  | 22076-11-10 |

|  |  |  |
| --- | --- | --- |
|  | **בפני כב' השופט יואל עדן** | |
| **המאשימה** | | **מדינת ישראל** |
| **נגד** | | |
| **הנאשם** | | **יוסף מרסיאנו (עציר)** |

<#2#>

נוכחים:

ב"כ המאשימה עו"ד אבנעים

הנאשם ובאת כוחו עו"ד דראבי – ס.צ

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [144 (א)](http://www.nevo.co.il/law/70301/144.a), [144 (א) (ג) (1)](http://www.nevo.co.il/law/70301/144.a.c.1), [186](http://www.nevo.co.il/law/70301/186), [186 א'](http://www.nevo.co.il/law/70301/186a), [384](http://www.nevo.co.il/law/70301/384), [406 (ב)](http://www.nevo.co.il/law/70301/406.b), [452](http://www.nevo.co.il/law/70301/452)

.

**גזר דין**

1. **הנאשם הורשע על פי הודייתו בכתב אישום מתוקן בתיק זה הכולל 4 אישומים כדלקמן:**

**באישום הראשון בעבירה של החזקת סמים מסוכנים לצריכה עצמית, עבירה לפי סעיף** [**7 (א)**](http://www.nevo.co.il/law/4216/7.a) **+** [**(ג)**](http://www.nevo.co.il/law/4216/7.c) **סיפא ל**[**פקודת הסמים המסוכנים**](http://www.nevo.co.il/law/4216) **[נוסח חדש] ובעבירה של החזקת אביזר תחמושת, עבירה לפי סעיף** [**144 (א) (ג) (1)**](http://www.nevo.co.il/law/70301/144.a.c.1) **ל**[**חוק העונשין**](http://www.nevo.co.il/law/70301)**, בכך שהחזיק בסם מסוכן מסוג חשיש במשקל של 0.7 גרם נטו והחזיק בארון בגדים בחדרו 78 כדורי רובה.**

**באישום השני הודה הנאשם והורשע בעבירות של התפרצות למקום מגורים, עבירה לפי סעיף** [**406 (ב)**](http://www.nevo.co.il/law/70301/406.b) **ל**[**חוק העונשין**](http://www.nevo.co.il/law/70301) **וגניבה, עבירה לפי** [**סעיף 384**](http://www.nevo.co.il/law/70301/384) **לחוק העונשין, בכך שבתאריך 11.10.2010 התפרץ לדירת המתלוננת ונטל ונשא עימו חליפת צלילה בשווי 4,500 ₪.**

**באישום השלישי הודה הנאשם והורשע בעבירות של התפרצות למקום מגורים, עבירה לפי סעיף** [**406 (ב)**](http://www.nevo.co.il/law/70301/406.b) **ל**[**חוק העונשין**](http://www.nevo.co.il/law/70301)**, ניסיון לגניבה, עבירה לפי** [**סעיף 384**](http://www.nevo.co.il/law/70301/384) **+** [**25**](http://www.nevo.co.il/law/70301/25) **לחוק העונשין והיזק בזדון, עבירה לפי** [**סעיף 452**](http://www.nevo.co.il/law/70301/452) **לחוק העונשין, בכך שבתאריך 04.10.2010 התפרץ לדירת המתלוננת על מנת לבצע גניבה או פשע, נטל מצלמה שהיתה מונחת בארון, הניחה על מיטה במקום ומעשיו הופסקו עת חזרה המתלוננת לביתה ותפסה בכף את הנאשם שהמתין לה בסמוך לדלת כשהוא אוחז מברג בידו. עת פתחה המתלוננת את דלת דירתה נמלט הנאשם מהמקום כשהמתלוננת דולקת בעקבותיו מרחק קצר.**

**במעשיו כאמור גרם הנאשם נזק, בכך ששבר את לשונית החלון, דרכו נכנס לדירה.**

**באישום הרביעי הודה הנאשם והורשע בעבירה של נסיון התפרצות למקום מגורים, עבירה לפי סעיף** [**406 (ב)**](http://www.nevo.co.il/law/70301/406.b) **+** [**25**](http://www.nevo.co.il/law/70301/25) **ל**[**חוק העונשין**](http://www.nevo.co.il/law/70301)**, בכך שבתאריך 21.07.2010 נכנס לחצרו של מתלונן כדי לבצע עבירה, ניסה לפרוץ את דלת ביתו של המתלונן, המתלונן חזר לביתו והנאשם שהבחין בו נמלט ונסע מהמקום.**

**הנאשם צירף שני תיקים נוספים:**

**במסגרת** [**ת.פ. 28030-09-10**](http://www.nevo.co.il/case/2918647) **הודה הנאשם והורשע בעבירה של החזקת סכין, עבירה לפי** [**סעיף 186**](http://www.nevo.co.il/law/70301/186) **ל**[**חוק העונשין**](http://www.nevo.co.il/law/70301)**, בכך שבתאריך 25.05.2010 בקרבת מרכז בתי עסק נמצא מחזיק בכיס מכנסיו בסכין מתקבעת.**

**במסגרת** [**ת.פ. 41052-03-10**](http://www.nevo.co.il/case/4401649) **הודה הנאשם והורשע בעבירות של החזקת סמים מסוכנים לצריכה עצמית, עבירה לפי סעיף** [**7 (א) +**](http://www.nevo.co.il/law/4216/7.a)[**(ג) סיפא**](http://www.nevo.co.il/law/4216/7.c) **ל**[**פקודת הסמים המסוכנים**](http://www.nevo.co.il/law/4216) **[נוסח חדש], בכך שהחזיק בסם מסוכן מסוג חשיש במשקל 1.337 גרם נטו ועבירה לפי סעיף** [**144 (א)**](http://www.nevo.co.il/law/70301/144.a) **ל**[**חוק העונשין**](http://www.nevo.co.il/law/70301)**, בכך שהחזיק מחסנית לרובה סער ובה קליעים.**

1. **הנאשם יליד 1981 ולחובתו עבר פלילי הכולל אי הרשעה משנת 1999 של בית המשפט לנוער ב-7 מופעים של עבירות שבל"ר ונטישה במקום אחר, עבירת גניבה ועבירה של החזקת נשק.**

**לחובתו של הנאשם 4 הרשעות בשורה ארוכה של עבירות. גזר דין מתאריך 21.01.2000 שעניינו שתי עבירות של שוד, עבירה של תקיפה בתנאים מחמירים, עבירה של תקיפה סתם ועבירה של הפרת הוראה חוקית.**

**גזר דין מתאריך 07.03.2001 אשר עניינו החזקת סמים מסוכנים לצריכה עצמית.**

**גזר דין מתאריך 22.01.2003 שעניינו עבירות של כניסה למגורים לבצע עבירה, 3 עבירות של פריצה לבניין שאינו דירה וביצוע גניבה, העלבת עובד ציבור והחזקת סכין.**

**גזר הדין האחרון מתאריך 09.02.2005 אשר עניינו עבירה של החזקת חצרים לעישון או הכנת סמים והחזקת סמים מסוכנים לצריכה עצמית.**

**בגין הרשעותיו האמורות ריצה הנאשם שני עונשי מאסר ובנוסף מאסר על דרך עבודות שירות.**

1. **בעניינו של הנאשם הוגש תסקיר שירות המבחן. התסקיר המפורט מתאר את ילדותו ומסכת חייו של הנאשם, אשר יש לציין כי אינה פשוטה ופרטיה לא יובאו בשל צנעת הפרט.**

**שירות המבחן מציין כי לנאשם אורחות חיים עברייניים מושרשים ושירות המבחן לא הצליח לברר את מלוא הדינמיקה אשר עבדה בבסיס ביצוע העבירות.**

**שירות המבחן מעלה ספקות ביחס לאפשרויות התגייסותו של הנאשם להליך טיפולי. הנאשם, על פי התסקיר, סירב להצעה של הליך טיפולי במסגרת סגורה.**

**בקשתו של הנאשם להפנותו לראיון במסגרת טיפולית סורבה בהחלטתי.**

**שירות המבחן בתסקיר מציין כי במידה ובית המשפט לא יקבל את המלצתו לתיאום פגישה לצרכי ראיון כאמור, הוא נמנע מכל המלצה טיפולית ועונשית בעניינו של הנאשם.**

**4. ב"כ המאשימה מפנה לשורת העבירות אשר בוצעו ולעברו של הנאשם. מפנה לתסקיר שירות המבחן ולאמירות בדבר אורחות חיים עברייניים.**

**ב"כ המאשימה טוענת כי הדרך היחידה לגבי נאשם זה היא להרחקתו מהחברה הנפגעת ממעשיו לתקופה ארוכה. נטען כי קיימות עבירות החוזרות על עצמן כדוגמת החזקת תחמושת, החזקת סכין והחזקת סמים מסוכנים, המעידות על כך שהנאשם מנהל אורח חיים עברייני ובחר בו כדרך לפרנסה.**

**ב"כ המאשימה עותרת לענישה מרתיעה אשר תכלול מאסר בפועל, מאסר על תנאי והתחייבות להמנע מביצוע עבירות.**

**5. ב"כ הנאשם מציינת את העובדה שהנאשם חסך זמן שיפוטי יקר והוא לוקח אחריות על ביצוע העבירות, מביע חרטה ומודע היטב לפסול במעשיו, גם מבחינת המחיר האישי שלו וגם מהבחינה המשפחתית.**

**ב"כ הנאשם מפנה לכך שמזה 5 שנים לא ריצה הנאשם עונשי מאסר ובמהלך התקופה הקים משפחה ולכן המאסר הנוכחי כה משמעותי עבור הנאשם.**

**ב"כ הנאשם שבה ועותרת לאפשר לנאשם השתלבות לטיפול מחוץ לכתלי בית הסוהר ולחילופין, שלא למצות את הדין עם הנאשם בגין העבירות בגינן הוא עומד לדין ולהסתפק במאסר בפועל לתקופה קצרה.**

**הנאשם אמר שהוא מתחרט, הוא אינו יכול להצדיק את מעשיו ומה שגרם לו לעשותם היה כלשונו הלחץ שהיה מופעל.**

**6. עברו של הנאשם מכביד ומעיד על כך שהנאשם אינו משנה דרכיו ואינו מפיק לקחים מהליכים משפטיים קודמים. במאסרים בפועל אשר ריצה הנאשם לא היה כדי להביאו לחדול מאורחות חייו העברייניים והנאשם שב ומבצע סדרה של עבירות חמורות.**

**7. העבירות אשר ביצע הנאשם הכוללות עבירות התפרצות וגניבה הינן עבירות חמורות, אשר עניינן לא רק פגיעה ברכוש. עבירות אלו עניינן גם פגיעה קשה בפרטיות, פגיעה קשה בבטחון האישי וגרימת נזק כלכלי ועוגמת נפש לקורבנותיו.**

**נקל לשער את תחושותיה של המתלוננת אשר חזרה לביתה ומצאה בו את הנאשם. מעשיו של הנאשם יש בהם ערעור תחושת הבטחון האישי ופגיעה בסדר החברתי.**

**למעשיו של הנאשם היבט מובהק של מסוכנות, בשל כך שאירועים דוגמת המפגש של הנאשם עם קורבנותיו עלולים להביא להסלמה ולהתפתחות של אירוע אלים אשר סופו מי ישורנו.**

**8. לעניין חומרת עבירות רכוש, לרבות עבירות פריצה וגניבה מבתים ר'** [**ע"פ 7453/08**](http://www.nevo.co.il/case/5701236) **מ"י נ' אואזנה [לא פורסם 2008]: "לגישתי, כינוי עבירות של פריצה וגניבה מבתים, רק כ'עבירות נגד הרכוש' [כפי שמקובל לקרוא לעבירות מסוג זה], הינה הגדרה מוטעית. זאת מאחר שפריצה לביתו של אדם, טומנת בחובה לעיתים קרובות לא רק נזק כלכלי רב, אלא גם צער ועוגמת הנפש הנגרמים לקורבנות של עבירות אלה...".**

**עוד ר'** [**רע"פ 10551/09**](http://www.nevo.co.il/case/6036574) **ירובסקי נ' מ"י [לא פורסם 2010] בו בית המשפט מפנה לפסק הדין בעניין אואזנה דלעיל ומוסיף: "בית משפט זה חזר והזהיר והתריע פעמים רבות, כי תינקט גישה מחמירה בענישה על עבירות רכוש בכלל ועל עבירות התפרצות לבתים בפרט, גישה אשר תציב הגנה משמעותית ויעילה יותר לבטחונם של אזרחים תמימים ואשר תעניק את המשקל הראוי גם למחיר הנפשי והצער שמוסבים להם בשל החדירה לפרטיותם...".**

**9. בנסיבותיו של הנאשם כפי שעולות מתסקיר שירות המבחן, אינני סבור כי זה המקום למקרה אשר יש לאפשר הליך טיפולי במסגרת ההליך הפלילי.**

**10. הנאשם בחר באורח חיים עברייני, בחר בגזל רכוש של אחרים ובעבירות קשות וחמורות כדרך חיים. עונשי מאסר לא קצרים אשר הוטלו על הנאשם אינם מונעים בעדו מלשוב ולבצע עבירות. בנסיבות אלו, האפיק השיקומי בעניינו של נאשם זה אינו ישים.**

**11. כפי שניתן לראות מהתאריכים המפורטים לעיל, מדובר בסדרת עבירות אשר בוצעו על פני מספר חודשים. אין מדובר במעידה חד פעמית והתמונה אשר בפניי אינה תמונה של מי אשר השתקם בצורה כזו או אחרת ומעד, אלא תמונה של מי אשר ממשיך בביצוע עבירות.**

**12. נטען בפניי כי במהלך השנים מאז מאסרו האחרון של הנאשם הוא הקים משפחה ונולדו 4 ילדים. וודאי שנתונים אלה יובאו בחשבון במסגרת שיקולי הענישה. הענישה היא אינדיבידואלית ואין לנטוש, גם בנסיבות חמורות, את נסיבותיו האישיות של הנאשם. מובן כי מאסר בעניינו של הנאשם משמעותו פגיעה אישית ופגיעה משפחתית.**

**13. גם לאחר שאני מביא במסגרת שיקוליי את מכלול נסיבותיו של הנאשם ובכללם גם נסיבותיו האישיות הקשות מהעבר כפי שמפורטות בתסקיר שירות המבחן, אני מוצא כי אין מנוס בעניינו של נאשם זה אלא לענישה אשר תכלול מאסר בפועל, אשר יגלם את הצורך במתן דגש על שיקולי ההרתעה, הגמול והמניעה.**

**14. השילוב של עבירות ההתפרצות והגניבה יחד עם עבירות סמים ועם עבירות של החזקת תחמושת, יש בו כדי להדגיש את המסוכנות העולה מהנאשם.**

**15. אין מנוס מכך שתימנע מנאשם זה האפשרות לשוב ולבצע סדרת עבירות חמורות כאמור.**

**16. בשים לב לעונש המאסר לא יוטל על הנאשם קנס.**

**17. אשר על כן אני גוזר על הנאשם את העונשים הבאים :**

**מאסר -** מאסר בפועל לתקופה של 30 חודשים. תקופת מאסרו תחושב מיום מעצרו – 03.11.2010.

**מאסר על תנאי -** מאסר על תנאי לתקופה של 12 חודשים. הנאשם ישא בעונש זה אם בתקופה של שלוש שנים מיום שיחרורו יעבור על עבירת רכוש מסוג פשע.

**מאסר על תנאי -** מאסר על תנאי לתקופה של 6 חודשים. הנאשם ישא בעונש זה אם בתקופה של שלוש שנים מיום שיחרורו יעבור על עבירת רכוש מסוג עוון, על כל עבירת סמים, על עבירה של החזקת סכין לפי סעיף [186 א'](http://www.nevo.co.il/law/70301/186a) ל[חוק העונשין](http://www.nevo.co.il/law/70301) או על עבירה לפי סעיף [144 (א)](http://www.nevo.co.il/law/70301/144.a) לחוק העונשין.

**התחייבות -** הנאשם יחתום על התחייבות על סך 10,000 ש"ח, אשר יהיה עליו לשלם באם בתוך 3 שנים מיום שחרורו יעבור על כל עבירת רכוש. לא ישלם את הסך האמור בהתחייבות, ייאסר ל- 100 יום. היה והנאשם לא יחתום על התחייבות כאמור בתוך 48 שעות - ייאסר בגין כך למשך 50 יום.

**מוצגים –** כל המוצגים יושמדו, למעט פריט [נעלי ספורט] אשר בהסכמה יושבו לנאשם או למי מטעמו, לאלתר.

**זכות ערעור בתוך 45 יום מהיום.**

**<#4#>**

**ניתנה והודעה היום כ"ט טבת תשע"א, 05/01/2011 במעמד הנוכחים.**

|  |
| --- |
|  |
| **יואל עדן, שופט** |

<#5#>

**החלטה**

**ב"כ הנאשם עותרת להורות על תחילת המאסר החל ממחר על מנת לאפשר לנאשם פרידה מילדיו ומשפחתו בשל עונש המאסר אשר הוטל עליו.**

**לא בלי התלבטות החלטתי להעתר לבקשה. מחד עולה מנאשם זה מסוכנות וכמו כן, מדובר במאסר לפרק זמן לא קצר. מנגד, בית המשפט אינו יכול להתעלם מהעובדה שלנאשם 4 ילדים רכים בשנים ועם לא עבור הנאשם אז עבור ילדיו, תינתן האפשרות לבצע פרידה, בשים לב לפרק הזמן הממושך. יחד עם זאת, יש צורך להעמיד בטחונות ראויים ולאור כל האמור, אני מורה כדלקמן:**

**הנאשם יחל בריצוי עונש המאסר מחר – 06.01.2011 שעה 16:00 ולשם כך יתייצב ישירות במתקן המאסר "דקל" בבאר שבע בשעה האמורה.**

**מתקופת מאסרו של הנאשם ינוכו ימי מעצרו מיום 03.11.2010 ועד היום 05.01.2011.**

**הנאשם ישוחרר כעת ממעצרו בתנאי ובכפוף לכך שיופקדו על ידו תחילה הבטחונות הבאים:**

* **ערבות עצמית בסך 50,000 ₪;**
* **3 ערבויות צד ג' של שלושה ערבים, כל אחת בסך 50,000 ₪;**
* **הפקדה כספית בסך 2,000 ₪**

**כל העת, מרגע שחרורו ועד להגעתו של הנאשם למתקן המאסר כאמור, יהיה הנאשם בפיקוח וליווי צמוד של אשתו, גב' עינב מרציאנו, ת.ז. xxxxxxxx.**

**ניתן בזה צו עיכוב יציאה מהארץ כנגד הנאשם. לאור הצהרתו של הנאשם על כי אין בידיו דרכון, אין צורך בהפקדה.**

**<#6#>**

**ניתנה והודעה היום כ"ט טבת תשע"א, 05/01/2011 במעמד הנוכחים.**

יואל עדן 54678313

|  |
| --- |
|  |
| **יואל עדן, שופט** |

**5129371**

**54678313**

הוקלד על ידי: טליה אבינועם

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן