|  |  |
| --- | --- |
| **בית המשפט המחוזי בחיפה** | |
| ת"פ 22085-08-11 מדינת ישראל נ' סגס(עציר) | 15 פברואר 2012 |

|  |  |  |
| --- | --- | --- |
|  | **בפני כב' השופטת צילה קינן** | |
| **המאשימה** | | **מדינת ישראל**  **ע"י ב"כ עו"ד בני פסקל – פרקליטות מחוז חיפה (פלילי)** |
| **נגד** | | |
| **הנאשם** | | **אמיר סגס, ת"ז xxxxxxxxxx(עציר)**  **ע"י ב"כ עו"ד יובל זמר** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(ב)](http://www.nevo.co.il/law/70301/144.b)

|  |
| --- |
| **גזר דין** |

הנאשם יליד 1984, הורשע, על פי הודייתו, בכתב אישום מתוקן בעבירה של נשיאת נשק – עבירה לפי סעיף [144(ב)](http://www.nevo.co.il/law/70301/144.b) רישא ל[חוק העונשין](http://www.nevo.co.il/law/70301), תשל"ז-1977.

1. **תמצית כתב האישום המתוקן:**

בתאריך 8.8.11, בסמוך לשעה 22.00, בסמוך לרח' אלנבי בחיפה, נשא הנאשם, בלא רשות על פי דין, אקדח גנוב מסוג ברטה, טעון במחסנית שהכילה 8 כדורי אקדח בקוטר 0.22.

במעשיו המתוארים דלעיל נשא הנאשם נשק, שמסוגל לירות כדור או קלע, כדורי אקדח ומחסנית שבכוחם להמית אדם.

2. **ראיות לעונש:**

לנאשם הרשעה קודמת אחת מיום 27.1.10, במסגרתה הורשע בשתי עבירות של סחר בסמים ובעבירה של ניסיון לסחר בנשק שלא כדין (תע/1). באותו עניין נגזרו על הנאשם שנתיים מאסר, מתוכן 14 חודשים לריצוי בפועל והיתרה על תנאי, למשך 3 שנים, לבל יעבור עבירות בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301) או עבירה לפי פקודת הסמים (תע/2).

3. **טעוני המאשימה:**

ב"כ המאשימה חזר על עובדות כתב האישום בהן הודה הנאשם, השוהה במעצר מיום 8.8.11 והדגיש את חומרתן.

ב"כ המאשימה ביקש לגזור על הנאשם מאסר בפועל לתקופה ממושכת. הוא הטעים כי לאחרונה התייחסו בתי המשפט בשורה ארוכה של פסקי דין לסכנה המופלגת הטמונה בביצוע עבירות בנשק שלא כדין. חומרה יתרה רואה ב"כ המאשימה בנסיבות ענייננו, בעובדה שהאקדח שנשא הנאשם בחוצות העיר, היה טעון במחסנית ובה 8 כדורים היה זמין לשימוש. עוד ביקש להדגיש, לחומרה, את העובדה שלנאשם הרשעה קודמת בנשק, בגינה תלוי ועומד נגדו מאסר על תנאי, בר הפעלה, של 10 חודשים.

בתמיכה לטיעוניו הגיש ב"כ המאשימה שורה של פסיקה מהעת האחרונה המצביעה, לטעמו, על מגמה עקבית של החמרה בענישה בעבירות נשק.

4. **טעוני ההגנה:**

ב"כ הנאשם הדגיש כי אינו מקל ראש בחומרתן של העבירות הקשורות בנשק. יחד עם זאת, לטעמו, אין לגזור באופן אוטומטי גזירה שווה מעונשים במקרים אחרים, שבהם נסיבות העבירות ונסיבותיהם האישיות של העבריינים, לרבות עברם הפלילי, שונות וחמורות מאשר בענייננו.

הסנגור ציין כי הנאשם, שהיום הוא כבן 27, ניהל אורח חיים תקין ונורמטיבי עד לא מכבר, עת הורשע בעבירה נשוא תע/1. לדבריו, הנאשם חווה נסיבות חיים קשות מגיל רך ואף על פי כן תיפקד באורח תקין, עבד באופן רצוף, סייע בפרנסת המשפחה ולא הסתבך בפלילים.

אשר להרשעה הקודמת של הנאשם, שאף היא בעבירת נשק, ציין ב"כ הנאשם, כי מדובר באקדח הזנקה שבוודאי החומרה שבהחזקתו נמוכה, מה גם שההחזקה לא נועדה עבור הנאשם אלא כטובה למי שהתחזתה כידידה בצרה והתברר בדיעבד שהיא סוכנת משטרתית.

ב"כ הנאשם הפנה לפסיקה מגוונת של בתי המשפט השונים בעבירות של נשק, ממנה מבקש הוא ללמוד, שחרף החומרה המיוחסת לעבירות נשק, העונשים שהוטלו במקרים דומים ואף חמורים יותר, נעו בין 12 חודשי מאסר ל-20 חודשי מאסר.

עוד ביקש הסנגור, שבבואי להפעיל את המאסר המותנה אעשה זאת באופן שלפחות חלק ניכר מן המאסר המותנה יופעל באופן חופף לעונש בגין התיק הנוכחי.

5. הנאשם בדברו האחרון אמר את הדברים הבאים: **"אני מצטער. עשיתי טעות, טעות חמורה ואני מבקש סליחה. מבקש הזדמנות. אני רוצה להשתקם בחיים".**

6. **דיון:**

אין צורך להכביר מילים על חומרת מעשיו של הנאשם, אשר, כאמור, הורשע על פי הודאתו בנשיאתו של נשק תקין, טעון במחסנית ובה 8 כדורים, בעיבורה של עיר. ברי, שמי שעושה כן מעיד על עצמו שאין לו כוונה תמימה ובתוך כך מלמד על הסכנה הגדולה הנשקפת ממנו.

ביהמ"ש העליון נתן דעתו בפסקי דין רבים להשלכות הרות האסון, הכרוכות בעבירות בנשק ועל הסיכון הגלום בהן. זמינותם של כלי נשק העוברים מיד לדין, אם לידיים עברייניות פליליות ואם לידי מפגעים למיניהם, תורמת להרחבת מעגל האלימות ונושאת בחובה סכנה לחייהם של אזרחים תמימים.

משכך, חזר ביהמ"ש ואמר את דברו, עוד ב-2004, כי הגיעה השעה להחמיר בענישתם של כל המעורבים בעבירות בנשק. בין היתר נאמרו הדברים הבאים:

**"הגיעה השעה להעלות את רף הענישה בעבירות נשק (ראו** [**ע"פ 4831/03**](http://www.nevo.co.il/case/5697078) **אבו בכר נ' מדינת ישראל). יש לקוות שענישה מחמירה בתחום זה תרתיע את אלה הסוחרים בנשק, מובילים נשק ומבצעים עבירות דומות בקשר לכלי נשק. המערער הינו אמנם צעיר בן 25 שנים, ללא עבר פלילי, אך כאשר עסקינן בעבירות כה חמורות ומסוכנות, יש ליתן משקל עודף לאינטרס הציבורי על פני נתוניו האישיים של הנאשם** ([ע"פ 8012/04](http://www.nevo.co.il/case/6118595) מתאני נ' מדינת ישראל (פורסם במאגרים)".

נראה כי קריאה זו לא הביאה לשינוי המיוחל ולא רק שלא חל צמצום בתופעה, אלא שזו התרחבה ולדאבון הלב, אנו שומעים לעתים מזומנות מדי על קרבנות תמימים שנפגעו בנשק המוחזק, שלא כדין, בידי עבריינים.

בעת האחרונה שב ביהמ"ש והדגיש את הצורך בהחמרה נוספת, משמעותית בענישה לכל המעורבים בעבירות נשק.

ב[ע"פ 9373/10](http://www.nevo.co.il/case/6151556) **מוחמד ותד נ' מדינת ישראל** (ניתן ביום 14.9.11) נדון ערעורו של מי שהורשע בביהמ"ש המחוזי בחיפה, בעבירות של החזקת נשק ונשיאת נשק, עונשו הועמד על 50 חודשי מאסר בפועל. באותו עניין דובר באדם שנזקפו לחובתו 3 ה"ק אך לא בעבירות נשק. ביהמ"ש העליון אמנם הקל בעונשו של הנאשם והעמידו על 30 חודשי מאסר בפועל, אך ציין בתוך כך כי הגיעה העת להחמיר בענישתם של מבצעים עבירות בנשק וכי התערבותו לקולא בעונשו של המערער באה רק מכיוון שאת ההחמרה הדרושה יש לעשות בהדרגה. וכך נאמר שם:

**"במהלך משפטו טען המערער שאת האקדח והתחמושת מצא במטע זיתים שמשפחתו מכרה לאחר. הסבר זה נשען על דבריו של המערער בלבד ואין לו תמיכה נוספת. אולם, גם אם הסבר זה נכון הוא, היה על המערער למסור את הנשק לרשויות החוק, והעובדה שהוא לא נהג כך, ולאור הרשעותיו בפלילים, אין זה מן הנמנע שהמערער התכוון להוסיף ולהחזיק בנשק כאשר מטרתו נותרה לוטה בערפל...אכן, מקובלת עלינו ההשקפה אותה הביע השופט המלומד כי הגיעה העת להחמיר בענישתם של המבצעים עבירות בנשק, אולם ראוי שהדבר ייעשה בהדרגה, ועל כן החלטנו לקבל את הערעור ולהעמיד את תקופת המאסר בה ישא המערער בפועל על 30 חודשים...".**

בענייננו, לחובת הנאשם הרשעה אחת בלבד, אלא שעניינה הוא בעבירה בנשק.

מקובלים עלי דברי ב"כ הנאשם לפיהם, חרף חומרת העבירה ולמרות המגמה הכללית, יש לזכור כי הענישה היא לעולם אינדיבידואלית.

משכך, אל מול החומרה הרבה של העבירה בה הורשע הנאשם ועובדת הרשעתו הקודמת בעבירה בנשק, יש לשקול לכף הזכות את הודייתו בהזדמנות הראשונה, את גילו הצעיר, את עברו שאינו כבד מאוד ושעד הגיעו לגיל 26 תיפקד באורח נורמטיבי, חרף נסיבותיו האישיות הקשות.

7. לאחר שהבאתי בחשבון את כל השיקולים לחומרה ולקולא, אני גוזרת על הנאשם את העונשים הבאים:

א. 40 חודשי מאסר מתוכם 28 חודשים לריצוי בפועל והיתרה תהא על תנאי למשך 3 שנים, לבל יעבור עבירות בנשק;

ב. אני מורה על הפעלת המאסר המותנה, בן 10 חודשים, שנגזר על הנאשם ב[ת.פ. 1601-08-09](http://www.nevo.co.il/case/4758899) של ביהמ"ש המחוזי בחיפה.

עונש המאסר המופעל ירוצה באופן **מצטבר** למאסר בגין התיק הנוכחי.

תקופת המאסר תימנה מיום מעצרו של הנאשם – 8.8.11.

ב. קנס בסך 10,000 ש"ח או 3 חודשי מאסר תמורתם.

הקנס ישולם ב-5 תשלומים חודשיים שווים, כשהראשון שבהם יהיה ב-1.4.12 ולאחר מכן בראשון לכל חודש.

לא ישולם תשלום כלשהו במועדו, יעמוד הסכום כולו לפרעון מיידי;

**זכות ערעור תוך 45 יום מהיום.**

**התוצאה הוקראה לנאשם ולב"כ הצדדים והם קיבלו עותקי גזר הדין.**

5129371

54678313ניתן היום, כ"ב שבט תשע"ב, 15 פברואר 2012, בנוכחות ב"כ המאשימה, ב"כ הנאשם והנאשם.

5129371

צילה קינן 54678313-/

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן