|  |  |  |
| --- | --- | --- |
| **בית משפט השלום באשדוד** | | |
| **ת"פ 2230-09 מ.י. פרקליטות אשקלון נ' יוחננוב ואח'** |  | **14 יוני 2010** |

|  |  |  |
| --- | --- | --- |
|  | **בפני כב' השופטת רובין לביא** | |
| **המאשימה** | | **מ.י. פרקליטות אשקלון** |
| **נגד** | | |
| **הנאשמים** | | **1 מאני יוחננוב**  **2 בן ציון יוחננוב**  **3 בוטיר ברדייב**  **4 אלכסנדר נזרוב** |

<#2#>

נוכחים:

בא כוח המאשימה עו"ד ויינשטיין

נאשמים 1, 2, ו-4 וב"כ עו"ד תאופיק

נאשם 3 וב"כ עו"ד אורינוב

מתורגמנית לשפה הרוסית, הגב' סבינה פדיד

חקיקה שאוזכרה:

[חוק הביטוח הלאומי [נוסח משולב], תשנ"ה-1995](http://www.nevo.co.il/law/74505)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [415](http://www.nevo.co.il/law/70301/415)

ה

**גזר דין לנאשם 3**

**הנאשם הודה והורשע במסגרת הסדר טיעון על פיו הוסכם כי יוטל עליו עונש של 150 שעות של"צ; קנס בסך 10,000 ₪ ומאסר על תנאי לשיקול דעת בית המשפט.**

מדובר בפרשת שוחד בגינה הועמדו לדין 42 נאשמים כשהשיטה כמפורט:

שירות התעסוקה תאגיד שהוקם מכוח החוק, שמטרתו לפעול לריכוז מידע על המצב בשוק העבודה, להשיג עבודה לדורשי עבודה ולהפנות עובדים למעבידים. הוא פועל באמצעות לשכות שירות התעסוקה שהוקמו ברחבי הארץ (להלן**: "הלשכה**").

המוסד לביטוח לאומי (להלן: "**הביטוח הלאומי**") הינו תאגיד שהוקם מכוח חוק, שאחראי בין היתר על מתן קצבאות שונות לאוכלוסיה, בהתקיים התנאים שקבועים ב[חוק הביטוח הלאומי](http://www.nevo.co.il/law/74505) [נוסח משולב], תשכ"ח – 1968 (להלן: **"החוק**").

עובד שעבודתו הופסקה (להלן: **"דורש עבודה"),** זכאי, בהתקיים התנאים הקבועים בחוק, לקבל מהביטוח הלאומי קצבת דמי אבטלה (להלן: "**דמי אבטלה**"), לתקופה של עד 175 ימים, או קצבת הבטחת הכנסה (להלן: **"הבטחת הכנסה**").

**אחד מהתנאים לכך שדורש עבודה יהיה זכאי לקבל דמי אבטלה או הבטחת הכנסה, הוא רישום בלשכה כמחוסר עבודה והתייצבות לרישום בלשכה, בימים ובשעות שנקבעו על ידי הלשכה.**

**דורש עבודה המבקש לקבל דמי אבטלה או הבטחת הכנסה חייב להתייצב בלשכה הממוקמת בעיר מגוריו.**

**הליך הרישום בלשכה:**

בלשכה קיימת "מערכת לזיהוי ביומטרי" (להלן: **"המתקן הביומטרי**"), לשם זיהוי ורישום של דורשי עבודה.

דורש עבודה שמגיע ללשכה בפעם הראשונה, נדרש לבצע הליך של רישום אצל פקיד בלשכה. בסוף הליך הרישום נילקח דורש העבודה למתקן הביומטרי, לשם נטילת טביעות אצבע. כמו כן, נמסר לדורש העבודה יום שבו אמור להתייצב בלשכה, מידי שבוע.

מ**הפעם השנייה ואילך, דורש העבודה מתייצב בלשכה, אך אינו מתייצב בפני פקיד בלשכה, אלא מזין את טביעת האצבע שלו במתקן הביומטרי, כדי לרשום התייצבות כנדרש.**

במידה ואין עבודה להציע, מוצא מהמתקן פתק ובו ציור של בית, המורה לדורש העבודה ללכת לביתו, לאחר שהרשמתו נרשמה.

**במידה ויש עבודה להציע, או שטביעת האצבע לא זוהתה מסיבה כלשהי, מוצא מהמתקן פתק ובו נאמר לדורש העבודה לגשת לפקיד. במקרה** כזה חייב להגיע לפקיד מצוייד בתעודת זהות, כדי להשלים את הליך הזיהוי או את הליך שליחתו לעבודה.

**דורש עבודה שנשלח לעבודה ומסרב, נשללת ממנו זכאותו לדמי אבטלה.**

**ללא התייצבות בפני פקיד לא נירשמת התייצבות לדורש העבודה.**

**נתוני ההתייצבות מועברים מהלשכה לביטוח לאומי ובהתבסס על נתונים אלו משולמים לדורש העבודה דמי אבטלה או הבטחת הכנסה**.

**במהלך התקופה שבה דורש העבודה מקבל הבטחת הכנסה או דמי אבטלה, אסור לו לעבוד אלא בידיעה ובאישור של הביטוח הלאומי. דורש העבודה שעובד ללא אישור הביטוח הלאומי נשללת ממנו זכאותו לדמי אבטלה או הבטחת הכנסה.**

**אלברט אוחיון (להלן: "אוחיון") עובד בשירות התעסוקה משנת 1982.**

עד לשנת 2004 עבד בלשכה בקרית גת והחל מיום 04.08.04 עבר ללשכה באשדוד.

**בין השנים 2006 – 2008 פנה אוחיון למתווכים שונים ולדורשי עבודה שונים, במטרה להונות את הביטוח הלאומי, ע"י קבלת שוחד עבור רישום התייצבויות כוזבות במחשבי הלשכה, על מנת שדורשי העבודה יקבלו במרמה דמי אבטלה או הבטחת הכנסה.**

**על מנת להציג בפני הביטוח הלאומי מצג כוזב, לפיו דורשי העבודה התייצבו בלשכה כנדרש על פי החוק, נקט אוחיון בדרכים שונות, בהם רשם רישום כוזב במסמכי הלשכה, ממחשבו האישי בלשכה או ממחשביהם של חבריו לעבודה, באופן שנחזה כאילו דורשי העבודה התייצבו בלשכה, כאשר בפועל דורשי העבודה לא התייצבו בלשכה באשדוד או בכל לשכה אחרת, והכל בדרכים כדלקמן:**

**א. אוחיון הזין במתקן הביומטרי את מספר תעודת הזהות של דורש העבודה, ביחד עם טביעת אצבע אקראית או ללא טביעת אצבע כלל ולכן בכל הזנה של המתקן הביומטרי הוצא פתק ובו הפנייה של "דורש העבודה" לפקיד לשם זיהוי על ידו. אוחיון שהוא הפקיד, ביצע רישום של דורש העבודה באופן שייחזה כאילו דורש העבודה התייצב בפניו כנדרש**.

**ב. אוחיון רשם כי דורש העבודה חולה, כשהוא יודע שאין זה נכון.**

**ג. אוחיון רשם לדורשי עבודה הפנייה לעבודה וביטל את ההפנייה יום למחרת.**

**ד. בחודש מרץ 2008 , אפשרו לעובדים בלשכה לרשום במעקב התייצבות לדורשי העבודה, בימי חג פורים. אוחיון ניצל אפשרות זו ורשם התייצבות פיקטיבית לדורשי העבודה בכל חודש מרץ.**

**במקרה שבפני העובדות כמפורט;**

**אחד התנאים לקבלת דמי אבטלה הוא שדורש עבודה עבד 360 יום (לעובד חודשי) ו- 300 יום (לעובד יומי), שבגינם שולמו דמי אבטלה, מתוך 540 ימים** (להלן: **"תקופת אכשרה"**)**.**

**נאשם 3 הנו תושב רמלה, שפוטר מעבודתו בחברת "חד-אסף תעשיות"** (להלן: **"חד-אסף"**)**, ביום 14.12.07.**

**הנאשם עלה לארץ ביום 11.01.07 והחל לעבוד בחד אסף ביום 15.01.07 ועל כן לא היה זכאי לקבל דמי אבטלה בהעדר תקופת אכשרה מספיקה.**

**במהלך חודש דצמבר פנה נאשם 1, לנאשם 3 שהוא קרוב משפחתו, ואמר לו כי יעזור לו לקבל דמי אבטלה, בתמורה לתשלום.**

**הנאשם 3 נענה ומסר לנאשם 1 מסמכים שונים הדרושים לפתיחת בקשה לקבלת דמי אבטלה** (להלן: **"הבקשה", "המסמכים"**) **וסך של 4,000 ₪ לתשלום שוחד .**

**מייד ובסמוך נפגשו נא' 1 ואוחיון. נאשם 1 מסר לאוחיון את המסמכים שקיבל מהנאשם וסך של 1,000 ₪.**

**אוחיון פתח לנאשם תיק במחשבי הלשכה באשדוד.**

**אוחיון ידע כי הנאשם אינו זכאי לקבל דמי אבטלה ובכדי שיחזה להראות כאילו הנאשם זכאי לקבל דמי אבטלה, זייף אוחיון ללא ידיעת הנאשם את מכתב הפיטורין של הנאשם, בכך שרשם כי הנאשם פוטר ביום 31.12.07** (להלן: **"המכתב המזויף"**)**.**

**כן זייף אוחיון, ללא ידיעת הנאשם, שלושה תלושי שכר של הנאשם בכך ששינה בהם את מספר ימי העבודה** (להלן: **"התלושים המזויפים"**)**.**

**בנוסף, זייף אוחיון ללא ידיעת הנאשם אישור הנחזה להיות אישור של חד-אסף על תקופת העסקה ועל שכרו של הנאשם בתקופת העסקה** (להלן: **"האישור המזויף"**)**.**

**אוחיון מילא את הבקשה, הוסיף את כתובתו שלו על הבקשה, רשם תאריך התייצבות בלשכה וצירף אל הבקשה את האישור המזויף, התלושים המזויפים והמכתב המזויף. אוחיון הגיש את הבקשה, את האישור המזויף, התלושים המזויפים והמכתב המזויף על צרופותיה לסניף הביטוח הלאומי באשדוד לשם קבלת דמי אבטלה עבור הנאשם.**

**בין התאריכים 01.01.08 ל- 14.05.08 רשם אוחיון 12 פעמים רישום כוזב במסמכי הלשכה במחשב, בדרכים שתוארו בחלק הכללי לעיל, באופן שבו נחזה כאילו נאשם 3 התייצב בלשכה במהלך התאריכים הנ"ל, ועל כן זכאי לקבל דמי אבטלה במהלך התקופה הנ"ל.**

**בפועל, לא התייצב הנאשם בלשכה באשדוד או בכל לשכה אחרת ברחבי הארץ, כנדרש, בין התאריכים הנ"ל ועל כן, לא היה זכאי לקבל דמי אבטלה במהלך התקופה הנ"ל.**

**לאור ערנותו של הביטוח הלאומי, לא אושרה תביעתו של הנאשם ואוחיון החזיר לנאשם את הכסף שקיבל, כאמור והנאשם 1 החזיר לאשתו של הנאשם סך של 3,600 ₪.**

**במהלך התקופה בה רשם אוחיון התייצבויות פיקטיביות לנאשם 3 בלשכה, עבד הנאשם בניקיון, תמורת תשלום במזומן, וזאת מבלי ליידע את הביטוח הלאומי ומבלי לקבל את אישורו לכך ומשכך לא היה זכאי לקבל דמי אבטלה.**

**על סמך פעולותיו של אוחיון והנתונים הכוזבים שהזין כאמור, שהועברו לביטוח הלאומי, ועל סמך טענת הנאשם כי אין לו הכנסות בתקופת קבלת דמי אבטלה, ניסה הנאשם לקבל במרמה ובנסיבות מחמירות, בסיוע אוחיון, דמי אבטלה בסך 5,039 ש"ח עבור חודשים 01/08 – 05/08 מהביטוח הלאומי.**

**מעשהו של הנאשם בוצע בנסיבות מחמירות שמצאו את ביטוין בסכום המרמה, במשך זמן המרמה, מספר פעמים בהם לא התייצב הנאשם בלשכה, כנדרש, תשלום לנאשם 1 על מנת לקבל המרמה כספים מביטוח לאומי, כאשר ברור כי לנאשם אין זכאות כלל לקבלת דמי אבטלה בהעדר תקופת אכשרה מספיקה ועבודה במהלך התאריכים הנ"ל ללא יידוע הביטוח הלאומי וקבלת אישורו וניצול הקופה הציבורית - עבירה בניגוד** [**לסעיפים 415**](http://www.nevo.co.il/law/70301/415) **סיפא +** [**25**](http://www.nevo.co.il/law/70301/25) **ל**[**חוק העונשין**](http://www.nevo.co.il/law/70301) **התשל"ז – 1977.**

מתסקיר שרות המבחן עולה כי מדובר בנאשם כבן 42, יליד אוזבקיסטן, עלה לארץ בשנת 2007 ביחד עם משפחתו, נשוי כ-16 שנים, ואב שלושה ילדים בגילאים 9, 12 ו-15.

אשתו כבת 39, עובדת ניקיון, כיום בהריון נוסף. המשפחה מתגוררת ברמלה והנאשם מועסק מזה כשנתיים כעובד כללי במפעל לציפוי מתכות.

הנאשם סיים 8 שנות לימוד בארץ המוצא. שירת שירות צבאי מלא בצבא הרוסי ובטרם העלייה עבד במשך 10 שנים בתחום המכונאות.

לאחר עלייתו עבד במפעל בטון במשך כ- 11 חודשים אך פוטר בעקבות סגירתו. במקביל עבד בחברה לפינוי אשפה. כיום עובד מזה כשנתיים במפעל לציפוי מתכות. במכתב המלצה ממעסיקיו עולה כי הנו עובד חרוץ, אמין ובעל תושייה, על אף הקשיים בשפה.

באשר לביצוע העבירה בגינה עומד לדין, לדבריו, לאור היותו עולה חדש שלא התמצא במציאות החדשה, לא הבין כי מדובר במעשה שאינו חוקי. ביטא צער על כך כי לא בדק לעומק את דבר ההצעה, שלל כל כוונה מצידו להונאה, כמו כן הדגיש כי מדובר במעשה שהינו חריג לאורח חייו שכן תופס עצמו כאדם שומר חוק.

להערכתם גם בתקופת ביצוע העבירה וגם כיום עסוק בצרכים הישרדותיים, כאשר משקיע את רוב המאמצים בפרנסת המשפחה.

להערכתם ברקע לביצוע העבירה עומד קושי להתמצא בנורמות וערכים של החברה הקולטת וכן מאפיינים אישיותיים כפי שפירטו.

התרשמו כי מצוי בחרדה סביב התנהלות ההליך המשפטי לראשונה בחייו והעונש הצפוי לו, כאשר ביטא קושי לעמוד בתשלום קנס בסך 10,000 ₪.

הביע נכונות לבצע צו השל"צ בהיקף של 150 שעות, וגיבשו עבורו תוכנית באמצעות רכזת המתנדבים ברמלה, לפיה יועסק במחלקת ספורט בעיריית רמלה ויסייע בעבודות אחזקה וניקיון בבריכה.

התרשמו כי ההליכים נגדו מהווים גורם מרתיע ומציב גבולות.

**המצב המשפטי:**

[סעיף 415](http://www.nevo.co.il/law/70301/415) סיפא ל[חוק העונשין](http://www.nevo.co.il/law/70301) התשל"ז – 1977, קבלת דבר במרמה:

**"המקבל דבר במרמה, דינו - מאסר שלוש שנים, ואם נעברה העבירה בנסיבות מחמירות, דינו - מאסר חמש שנים."**

[סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301) התשל"ז – 1977, ניסיון מהו:

**"אדם מנסה לעבור עבירה אם, במטרה לבצעה, עשה מעשה שאין בו הכנה בלבד והעבירה לא הושלמה."**

**אמון הציבור במערכת השלטונית, הינו פקטור חיוני לקיום חיים דמוקרטיים תקינים, שעלול להיפגע אם השירות הציבורי ייתפס בעיני הציבור כמושחת וכמי שעובדיו נוהגים לקבל שוחד** (ראה [**דנ"פ 24/08**](http://www.nevo.co.il/case/5698656)**, ברק כהן נ' מ"י** (טרם פורסם, 2.3.09 ), עמ' 2978)**.**

**במקרה זה הסתפקה התביעה בעבירה של נסיון קבלת דבר במרמה ונמנעה מלהאשימו במתן שוחד ולכן הסדר הטיעון שגובש עימו הינו סביר ויכובד.**

**לאור האמור אני מכבדת הסדר הטיעון ומטילה על נאשם 3 עונשים כדלקמן:**

1. קנס בסך 10,000 ₪ או 100 ימי מאסר תמורתו. הקנס ישולם ב-15 תשלומים שווים ורצופים החל מ- 10.08.10 ואם לא יעמוד באחד התשלומים המועד- יעמוד כל הקנס לפרעון מיידי .

2. 12 חודשים מאסר מותנה בר הפעלה בגין ביצוע העבירות בהן הורשע וכן נסיון או סיוע לעבור העבירה במשך 3 שנים.

3. 150 שעות שרות לתועלת הציבור שיבוצעו במחלקת הספורט בעירית רמלה בעבודות אחזקה וניקיון הבריכה בהיקף שלא יפחת מ-3 שעות שבועיות, בפיקוח שרות המבחן.

אם יש צורך לשנות מקום ההשמה יעשו כן וידווחו לבית המשפט.

מוסבר לנאשם כי אי עמידה בתנאי הצו יביא להפקעתו ולגזירת דינו לרכיב עונשי אחר.

**זכות ערעור – כחוק.**

<#4#>

**5129371**

רובין לביא 54678313

**54678313ניתנה והודעה היום ב' תמוז תש"ע, 14/06/2010 במעמד הנוכחים.**

|  |
| --- |
|  |
| **רובין לביא, שופטת** |

**המשך טיעונים לעונש**

**לגבי נאשמים 1,2 ו-4**

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן