|  |  |
| --- | --- |
| **בית משפט השלום ברמלה** | |
| ת"פ 24246-02-18 מדינת ישראל נ' בן נתן |  |

|  |  |  |
| --- | --- | --- |
| **בפני** | **כבוד השופט הישאם אבו שחאדה** | |
| **בעניין:** | **המאשימה - מדינת ישראל ע"י עוה"ד נועם אלימלך** |  |
|  |  | |
|  | **נגד** | |
|  | **הנאשם - משה בן נתן ע"י עוה"ד יפתח רפאלי** |  |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192)

|  |
| --- |
| **ג ז ר ד י ן** |

**כתב האישום**

1. כנגד הנאשם הוגש כתב אישום מתוקן אשר מייחס לו ביצוע עבירה של איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**). הנאשם הודה בעובדות כתב האישום המתוקן והורשע בביצוע העבירה האמורה.

2. על פי עובדות כתב האישום המתוקן, ביום 5.9.17 בשעה 21:00 או בסמוך לכך, בעת שהנאשם היה נתון במשמורת חוקית בכלא איילון, בזמן ספירת האסירים באגף ולאחר שהתבקש לנתק את הטלפון, אמר הנאשם לסוהר סולו מושאילו אשר שימש סמל אגף, כי הוא "*לא שרמוטה שלו*".

3. לאחר שהסוהר סולו מושאילו ניסה לנתק לנאשם את הטלפון, האחרון החל להשתולל. הנאשם החל לאיים על הסוהרים לירון ביטון, קטיה מטצקי, וסמו באיכנגלו אשר הגיעו לסייע, באומרו "*אני אדפוק לכם כדור בראש*", "*אשים לכם מטען מתחת לרכב*", "*אני אפגע לכם במשפחות*", "*אני ארצח אותך ואת המשפחה שלך*".

**תסקיר שירות המבחן**

4. התקבל תסקיר מטעם שירות המבחן ואשר להלן עיקריו:

א. הנאשם כיום בן 37 שנים, אב לחמישה ילדים. ילד אחד בן שמונה שאין לו עמו קשר מבת זוג קודמת, וכן ארבעה ילדים מאשתו כיום והם בטווח הגילאים בין שנה ועד שש שנים.

ב. הנאשם עובד בחנות לכלים חד פעמיים שבבעלות דודו. אשתו כיום עקרת בית ועול פרנסת המשפחה רובץ כולו על כתפיו.

ג. שירות המבחן התרשם שהנאשם משתמש באופן תדיר בסם מסוכן מסוג קנבוס. הנאשם התבקש למסור בדיקות שתן, אך סירב ולא הגיע במועדים שנקבעו לעריכת הבדיקות. בנוסף, הנאשם ניתק קשר עם שירות המבחן.

ד. שירות המבחן התרשם שהנאשם לאורך שנים רבות ניהל אורח חיים עברייני, דבר שעולה גם מתוך גיליון הרישום הפלילי שלו שכולל מספר הרשעות בעבירות אלימות וריצה מספר עונשי מאסר בפועל.

ה. בסופו של יום, שירות המבחן לא בא בהמלצה טיפולית בעניינו וגם לא המליץ על הארכת המאסר המותנה של שלושה חודשים שתלוי ועומד כנגדו.

**טענות הצדדים לעונש**

5. באת כוח המאשימה הגישה את גיליון הרישום הפלילי של הנאשם ואשר כולל 13 הרשעות קודמות וחלק ניכר מהן בעבירות אלימות שבגינן, כאמור, ריצה עונשי מאסר בפועל ממושכים. לחובתו של הנאשם מאסר על תנאי של שלושה חודשים שהוא בר הפעלה במקרה שבפני. המאשימה טענה שיש להחמיר בעבירות של איומים כלפי סוהרים, וזאת למען הרתעת היחיד והכלל, מאחר שמדובר בעבירות שיש בהן כדי לשבש את העבודה התקינה של שירות בתי הסוהר.

6. מטעם ההגנה העידה אשתו של הנאשם ולטענתה הנאשם עושה מאמצים רבים להתנתק מהסביבה העבריינית שבה גדל והתרועע במשך שנים רבות. לטענתה, הנאשם היום הוא איש משפחה מסור, עובד בצורה סדורה ושניהם עברו להתגורר בבת ים, מתוך רצון להתנתק מהסביבה העבריינית של העיר רמלה שבה גדל.

7. ההגנה הגישה העתק של תלושי השכר של הנאשם (נ/1) וטענה שיש להקל בעונשו וזאת למען משפחתו וילדיו. כמו כן, נטען שיש להאריך את המאסר המותנה, או לחילופין להפעיל את המאסר המותנה של שלושה חודשים שירוצו בדרך של עבודות שירות ולא להשית עליו עונש נוסף.

8. בדבריו האחרונים בטרם גזירת הדין, הנאשם הביע חרטה על מעשיו וביקש להקל בעונשו למען ילדיו, ולאור העובדה שלטענתו כיום הוא נמצא במסלול חיים נורמטיבי ששונה לחלוטין ממסלול חייו הקודם.

**מתחם העונש ההולם**

9. לגבי מדיניות הענישה הנוהגת בעבירות של איומים כלפי סוהרים, אפנה לפסיקה שלהלן:

א. [רע"פ 4935/17](http://www.nevo.co.il/case/22791002) **סימנדויב נ' מדינת ישראל** (פורסם בנבו, 24.8.17). במקרה זה, המבקש הורשע בארבע עבירות של איומים כלפי סוהרים בארבעה מועדים שונים. בית משפט השלום קבע שמתחם העונש ההולם למכלול העבירות שבהן הורשע המבקש, נע בין מאסר בפועל שתחילתו במספר חודשים ועד 18 חודשי מאסר בפועל. בסופו של יום, הושתו על המבקש 18 חודשי מאסר בפועל ומאסר על תנאי. ערעורו לבית המשפט המחוזי נדחה וכן נדחתה בקשת רשות ערעור שהגיש לבית המשפט העליון.

ב. [רע"פ 4902/14](http://www.nevo.co.il/case/17045935) **צבאן נ' מדינת ישראל** (פורסם בנבו, 16.7.14). במקרה זה, המבקש הורשע בבית משפט השלום בתל אביב בביצוע עבירות של איומים והעלבת עובד ציבור כאשר האיומים והעלבונות כוונו כלפי סוהרים בעת שהיה עצור בבית מעצר. בית המשפט הורה על קבלת תסקיר מטעם שירות המבחן והאחרון לא בא בהמלצה טיפולית בעניינו. המבקש החל בהליך טיפולי עם שירות המבחן אך הליך זה הופסק ונפתח לו תיק נוסף בגין עבירת אלימות. למבקש היה רישום פלילי קודם בעבירות אלימות וכן מאסר על תנאי. בסופו של יום, המאסר על תנאי הופעל והושתו עליו 6 חודשי מאסר לריצוי בפועל, חלקם בחופף וחלקם במצטבר, סה"כ הושתו עליו 8 חודשי מאסר בפועל. ערעורו לבית המשפט המחוזי התקבל באופן חלקי כך שסך תקופת המאסר בפועל שעליו לרצות הופחתה לחמישה חודשים. בקשתו להארכת המאסר המותנה נדחתה. בקשת רשות ערעור שהגיש לבית המשפט העליון, נדחתה גם כן.

10. לפיכך, הנני קובע כי מתחם העונש ההולם לעבירה שבה הורשע הנאשם בתיק שבפני, נע בין מספר חודשי מאסר בפועל שיכול וירוצו בעבודות שירות ועד 18 חודשי מאסר בפועל, בצירוף מאסר על תנאי.

**העונש המתאים בתוך מתחם העונש ההולם**

11. בעת קביעת העונש המתאים בתוך מתחם העונש ההולם, לקחתי בחשבון לחומרה את עברו הפלילי של הנאשם שכולל 13 הרשעות קודמות, בעיקר בעבירות אלימות שבגינן ריצה עונשי מאסר ממושכים.

12. לקולא, לקחתי בחשבון את כל הנתונים שלהלן: הודאה וחיסכון בזמן שיפוטי והחיסכון מהסוהרים להגיע לבית המשפט להעיד; עובדת היותו נשוי ולו ארבעה ילדים מאשתו הנוכחית שפרנסתם עליו וההשלכות של העונש על המשך תפקודו התעסוקתי.

13. לא התרשמתי שיש מקום להאריך את המאסר המותנה של הנאשם. לא מתקיימות נסיבות מיוחדות או שיקולים של צדק שיצדיקו את הארכת המאסר המותנה וזאת לא כל שכן לאור עברו המכביד בעבירות אלימות.

14. על כן, הנני משית על הנאשם את העונשים הבאים:

א. 6 חודשי מאסר בפועל.

ב. הנני מפעיל את המאסר המותנה של 3 חודשים שהושת עליו ב[ת"פ 35356-05-12](http://www.nevo.co.il/case/4940588) של בית משפט השלום ברמלה מיום 22.3.15, וזאת במצטבר לעונש המאסר שהושת לעיל.

**סה"כ ירצה הנאשם 9 חודשי מאסר בפועל שירוצו בעבודות שירות.**

הנאשם יבצע את עבודות השירות במקום עליו הורה הממונה על עבודות השירות ועל פי סך הימים והשעות שנקבעו על ידו והחל מהיום שנקבע על ידו.

ג. 6 חודשי מאסר על תנאי והתנאי הוא שבמשך 3 שנים מהיום, הנאשם לא יבצע עבירת אלימות.

ד. הנאשם ישלם פיצוי לכל אחד מהסוהרים שהם עדי התביעה 4,3,2 ו-5 בסך 1,500 ₪ לכל אחד.

הפיצוי לכל אחד מהם ישולם בשלושה תשלומים חודשיים שווים ורצופים כאשר הראשון שבהם עד ליום 1.7.22 והיתרה ב-1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הפיצוי לעד הרלבנטי לפירעון מידי.

ה. הנאשם ישלם קנס בסך 2,000 ₪, או 5 ימי מאסר תמורתו.

הקנס ישולם ב-4 תשלומים חודשיים שווים ורצופים כאשר הראשון שבהם עד ליום 1.8.22 והיתרה ב-1 לכל חודש שלאחריו. היה ואחד התשלומים לא ישולם במועד, אזי יעמוד מלוא סכום הקנס לפירעון מידי.

זכות ערעור תוך 45 יום.

5129371

54678313ניתן היום, א' סיוון תשפ"ב, 31 מאי 2022, במעמד הצדדים.

5129371

54678313

הישאם אבו שחאדה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)