|  |  |  |  |  |
| --- | --- | --- | --- | --- |
| <**בית משפט השלום בחדרה**> | | | |  |
| <<**ת"פ**><**2485-06**><**מ.י. תביעות חדרה -משטרת ישראל נ' אבו גויעד**>> |  | <**02 מרץ 2009**> | |  |
| **ה**<**מאשימה**> | | | <<><**מ.י. תביעות חדרה -משטרת ישראל**>> | |
| **נגד** | | | | |
| **ה**<**נאשם**> | | | <<><**חסאן אבו גויעד**>> | |

<#2#>

נוכחים:

ב"כ המאשימה: עו"ד תומר יפרח

הנאשם: בעצמו

ב"כ הנאשם: עו"ד אנואר אל חג'וג'

**גזר דין**

1. המדובר בכתב אישום על פיו מואשם הנאשם במספר עבירות.

ע"פ כתב האישום, בתאריך 27.9.02 נהג הנאשם ברכב השייך לחברת ה"אחים חסאן" וזאת מבלי שהיה לו רשיון נהיגה תקף וללא ביטוח.

כן נהג באופן נמהר ורשלני בכך שביצע עקיפה של רכב שנסע לפניו תוך שהוא סוטה לנתיב הנגדי ומתנגש חזיתית ברכב אחר.

לאחר התאונה טען הנאשם שנסע ברכב בו נהג כ"טרמפיסט" בלבד ואף הגיש תביעה לפיצוי כספי מחברת הביטוח של רכב זה.

בהסתמך על הודעתו הכוזבת פנה הנאשם ל"קרנית" בתביעה לפיצוי כספי ואף חתם על תצהיר שקרי ל"מכון מור" בו הצהיר כי עבר תאונת דרכים בהיותו נוסע ברכב ואינו מכיר את פרטי הבעלים.

הוראות החיקוק על פיהן מואשם הנאשם הן: שימוש ברכב ללא רשות, נהיגה ללא רשיון נהיגה וללא ביטוח, שיבוש מהלכי משפט, מתן עדות סותרת וכן שבועת שקר, נסיון לקבל דבר במרמה ונהיגה רשלנית ונמהרת.

2. בתאריך 2.3.08 הודה הנאשם בעובדות כתב האישום והופנה לשירות המבחן לקבלת תסקיר. לאחר מכן הופנה הנאשם לממונה על עבודות השירות לקבלת חוות דעת לעניין התאמתו לריצוי עונש מאסר, אם יוטל, בעבודות שירות.

3. ב"כ המאשימה, בטיעוניה לעונש, מציינת כי לנאשם הרשעה אחת בלבד בעבירה פלילית אשר ניתנה בבית דין צבאי (גליון הרשעות סומן ת/1). כן הוגש גליון הרשעות בתעבורה (סומן ת/2) ממנו עולה שלנאשם 32 הרשעות בעבירות תעבורה ובכלל זה עבירות של נהיגה בזמן פסילה, פקיעת רשיון נהיגה ועבירות שונות נוספות.

משום מה נטען כי הנאשם נהג בזמן פסילה אך אין לכך תימוכין בכתב האישום כאשר הנאשם לא הואשם כלל בעבירה של נהיגה בזמן פסילה.

ב"כ המאשימה מפנה לנסיבות המקרה החמורות, על פיו, נהג הנאשם ברכב ללא רשות, ביצע עקיפה מסוכנת אשר גרמה לתאונת דרכים, ובהמשך, אף ניסה לחמוק מאחריותו בטענות שקריות וכוזבות על פיהן לא נהג ברכב אלא נסע בו כ"טרמפיסט" תוך, שבהמשך, הוא מנסה אף לתבוע פיצוי כספי מחברת הביטוח במרמה.

בסופו של דבר, עותרת התביעה להטלת מאסר בפועל, מאסר על תנאי ארוך ומרתיע, פסילת רשיון נהיגה וקנס כספי גבוה.

4. ב"כ הנאשם, בטיעוניו לעונש, מציין שהנאשם הודה בהזדמנות הראשונה וחסך מזמנו של ביהמ"ש כאשר גם מדובר בעבירה שבוצעה בשנת 2002 וכתב האישום הוגש לאחר שש שנים וכיום כבר חלפו למעלה מ- 6 שנים ממועד ביצוע העבירות.

ב"כ הנאשם גם מפנה לתסקיר שירות המבחן ולעברו הפלילי הנקי. לדבריו, הנאשם לקח אחריות, הודה מיידית ועל כן מתבקש ביהמ"ש להסתפק במאסר על תנאי וקנס כספי.

5. אין ספק שהמדובר בנסיבות חמורות ביותר של אדם שנוהג ברכב ללא רשות, ללא רשיון נהיגה וללא ביטוח ובהמשך אף חותם על מסמכים שקריים ותצהיר שקרי ע"מ לגבות כסף במרמה מחברת הביטוח. גם נסיבות התאונה הינן חמורות כאשר הנאשם מבצע עקיפה תוך סטייה לנתיב הרכב שהגיע ממול ומתנגש חזיתית ברכב שבא ממול.

6. שירות המבחן בתסקיר מפנה לנסיבות האישיות של הנאשם כאשר מדובר באדם בן 30 נשוי ואב לשלושה ילדים והוא מתפרנס מקצבת הבטחה. ע"פ התסקיר הנאשם מטשטש את החלקים הבעייתיים באופן התנהלות חייו ומציג עמדות מניפולטיביות.

בתסקיר גם נאמר שהנאשם מתקשה לקבל אחריות ומפחית מחומרת העבירות ובכלל נוטה להעביר את האחריות לביצוע העבירות לגורמים חיצוניים.

בסופו של דבר, שירות המבחן מציין שהמדובר בנאשם מניפוליטיבי המתקשה לקבל אחריות, מצמצם את מעורבותו בעבירות ועל כן נמנע שירות המבחן מכל המלצה בעניינו.

7. אציין מיד שהמדובר בעבירות שבגינן מתבקש מאסר בפועל שכן לא רק שהנאשם נהג ללא רשיון נהיגה אלא כדי להסתיר עובדה זו שיקר וטען שלא נהג ברכב ואם לא די בכך אף ניסה במרמה להוציא כספים מחברת הביטוח.

הסיבה היחידה שאני נמנע מהטלת עונש מאסר בפועל נעוץ בכך שכתב האישום הוגש כ – 4 שנים לאחר המקרה נשוא כתב האישום וכיום למעשה חלפו למעלה מ – 6 שנים מאותו אירוע. מעבר לכך, לזכות הנאשם עומדת העובדה שהודה בכל העבירות בהזדמנות הראשונה וחסך מזמנו היקר של ביהמ"ש.

8. לאחר ששקלתי את כל השיקולים הדרושים ובכלל זה חומרת העבירות והאמור בתסקיר שירות המבחן, ומול זאת חלוף הזמן מעת אירוע המקרה והעדר הרשעות קודמות וכן נסיבותיו האישיות, אני גוזר על הנאשם את העונשים כדלקמן:

א. אני דן את הנאשם ל – 6 חודשי מאסר בעבודות שירות אשר ירוצו במתנ"ס ערד בימים ובשעות כפי שקבע הממונה על עבודות השירות בחוות דעתו ותחת פיקחו של הממונה.

הנאשם יתייצב לתחילת ריצוי המאסר בעבודות שירות במפקדת מחוז הדרום יחידת עבודות שירות בכלא באר שבע ביום 29.3.09 שעה 08:00.

ב.. מאסר על תנאי לתקופה של 6 חודשים והתנאי הוא שהנאשם לא יעבור במשך שנתיים מהיום עבירות של שבל"ר, נהיגה ללא רשיון נהיגה, נסיון לקבל דבר במרמה ויורשע בהם בין בתקופת התנאי ובין לאחריו.

ג. אני פוסל את הנאשם מלקבל או מלהחזיק רשיון נהיגה וזאת למשך שנתיים בפועל. הנאשם יפקיד רשיונו עד ליום 1.4.09 שעה 10:00 במזכירות ביהמ"ש.

ד. אני דן את הנאשם לשנה מאסר על תנאי למשך שנתיים והתנאי הוא שלא יעבור עבירה של נהיגה בזמן פסילה או ללא רשיון נהיגה.

ה. תשלום קנס בשיעור 3,000 ש"ח או 30 ימי מאסר תחתיו.

הקנס ישולם ב - 6 תשלומים חודשיים, שווים ורצופים של 500 ₪ , החל מיום 1.11.09 ובכל 1 לחודש שלאחריו.

**הודעה והוסברה זכות הערעור תוך 45 יום מהיום**.

<#4#>

<

**5129371**

**54678313ניתנה והודעה היום ו' אדר תשס"ט, 02/03/2009 במעמד הנוכחים.**

אביהו גופמן 54678313

|  |
| --- |
| <> |
| <**אביהו**><**גופמן**>**,** <**שופט**> |

>

הוקלד על ידי: <תמי גיבלי>

נוסח מסמך זה כפוף לשינויי ניסוח ועריכה