|  |  |
| --- | --- |
| **בית משפט השלום בכפר סבא** | |
| ת"פ 2569-09 מ.י. פרקליטות מחוז המרכז נ' חאג יחיא(עציר) | 08 מרץ 2011 |

|  |  |  |
| --- | --- | --- |
| **בפני** | **כב' השופטת נאוה בכור** | |
| **בעניין:** | **מ.י. פרקליטות מחוז המרכז** |  |
|  |  | **המאשימה** |
|  | **נגד** | |
|  | **שאקר חאג יחיא (עציר)** |  |
|  |  | **הנאשמים** |

**נוכחים:** **ב"כ המאשימה מתמחה מר נתנאל בוג'ו, הנאשם בעצמו וע"י ב"כ עו"ד נאשף דרוויש**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

**1.** הנאשם הורשע בבית המשפט המחוזי (מחוז מרכז) לאחר ערעור המאשימה על זיכויו, בכתב אישום בו יוחס לו ביצוע עבירה של החזקת נשק ותחמושת לפי ס' 144(א) רישא וסיפא ל[חוק העונשין](http://www.nevo.co.il/law/70301), תשל"ז – 1977.

על פי המפורט בכתב האישום- בתאריך 12/10/09, בשעה 15:30 או בסמוך לכך, החזיק הנאשם בביתו שבטייבה אקדח מסוג Z.C. שמספרו 213200, ובתוכו מחסנית ובה 8 כדורים.

במעשיו אלו החזיק הנאשם שלא כדין בכלי נשק ובתחמושת.

**2.** לא הייתה בין הצדדים הסכמה לעניין העונש.

**3.** בטיעוניה לעונש טענה ב"כ המאשימה כי הנאשם יליד 12.02.88. הוא ביצע את העבירה לאחר שמלאו לו 21 שנה ביום 12.10.09, ומשכך אין חובת תסקיר נוכח עמדת המאשימה לעונש.

בתאריך 23.04.09 שוחרר הנאשם ברישיון ממאסרו הראשון במצטבר למשך 15 חודשי מאסר בגין ת.פ 1191/08 ות.פ 2093/07 (שלום כ"ס) - בגין עבירות של נהיגה בקלות ראש, נהיגה תחת השפעת אלכוהול, גניבת רכב, פריצה לרכב בכוונה לגנוב, חבלה במזיד ברכב והחזקת נכס החשוד כגנוב.

את העבירה ביצע בתקופת הרישיון.

ב"כ המאשימה הציגה לבית המשפט את המסמכים מהשב"ס על המאסר, פרוטוקול וועדת השחרורים בה שוחרר ברישיון, וההפקעה עקב הפרת התנאים.

על פי החלטת וועדת השחרורים מיום 23.04.09 בעמ' 2 - בין התנאים אמור היה האסיר (הנאשם) להשתלב בהליך טיפולי בגמילה מאלכוהול בעמותת "אפשר", אך בתאריך 09.09.10 הופקע רשיונו מכיוון שלא מילא אחר תנאי השחרור, הן לעניין התייצבויות ביקורת הוועדה בבית הכלא, והן לעניין השתתפותו בתוכנית טיפול.

לטענת ב"כ המאשימה - לא רק שהנאשם לא השתלב בטיפול גמילה, אלא שגם לא שינה את דרכיו העברייניות, לא נרתע מאימת הדין, וביום 12.10.09, בעודו אסיר ברישיון, ביצע את העבירה בה הורשע בתיק הנוכחי, והחזיק בביתו שבטייבה אקדח ובו מחסנית בה 8 כדורים.

באשר לחומרת העבירה של החזקת הנשק, אין צורך להכביר במילים בבית משפט זה - מדובר במי שמתחילים בהחזקה, ולאחר מכן עושים שימוש בנשק חם.

העונש הקבוע בצד העבירה הוא 7 שנות מאסר, והוגשה פסיקה לעניין רמת הענישה הנהוגה הכוללת תקופות מאסר ממושכות.

ב"כ המאשימה עותרת לכך שהעונש שיושת על הנאשם יהווה אזהרה לכל מי שמחזיק בנשק בלתי חוקי, ועותרת לתקופת מאסר ארוכה, מע"ת וקנס.

מאידך, ציין ב"כ הנאשם כי הנאשם זוכה, ועל כן - יש כאן כפירה, ואי נטילת אחריות.

מדובר בקושי מובנה אותו חש ב"כ הנאשם מיומו הראשון של הנאשם במעצר, ובמשך כל ההליך.

גרסתו של הנאשם היא אמת, ועל כן גם בית המשפט האמין כי המדובר בגרסת אמת.

בהתייחס לעברו של הנאשם - טען ב"כ הנאשם כי יש לתת לעבר את המשקל המידתי והראוי - המדובר בעבר בגין עבירות שונות, ומבלי להקל בהם ראש - ולא מדובר בעבירות נשק או אלימות.

לעניין השחרור המוקדם והפקעת השליש - טען כי אין חולק על כי תקופת השליש לא הופקעה בשל התיק שבכותרת או בשל הרשעה, אלא בשל העובדה כי הנאשם לא התייצב לדיון בפני הוועדה. באותו זמן הנאשם היה מיוצג ע"י עורך דין, ששלח יום לפני הדיון בקשת דחייה לוועדה מפאת מחלה. הוועדה דחתה את הבקשה, ונתנה את החלטתה.

לפי דברי הנאשם – הוא פנה לעמותת "אפשר", גם ב"כ המאשימה לא טענה שלא פנה, אלא שלא הוצגו מסמכים לכך - ולכן נקודת המוצא צריכה להיות שהוא פנה.

במצב דברים רגיל - לא הייתה צריכה להיות הפקעה.

ב"כ הנאשם טען כי אלמלא תיק זה - היו מגישים בקשה ומבטלים את ההפקעה. לא הוגשה בקשה כיוון שנודע להם על ההפקעה בזמן ניהול התיק.

הנאשם שהה במעצר בגין תיק זה לתקופה של כ-8 חודשים, ולטענת ב"כ הנאשם, בנסיבות התיק וחומרת המעשה בו הורשע - ניתן להסתפק בתקופת המעצר שכבר ריצה.

זהו עונש הנמצא במסגרת הענישה המקובלת, מתאים והולם את הנסיבות.

הוא אינו מעוניין להציג פסיקה של מותבים שפסקו תוך חריגה לקולא, כפי שב"כ המאשימה הציגה פסיקה של מותבים שפסקו באופן חריג לחומרא.

לפיכך מבקש מבית המשפט להסתפק בתקופה של 8 חודשים, וסבור כי זו תקופה ראויה ונכונה בנסיבות.

הנאשם הודה לבית המשפט על האמון שנתן בו.

**4. הכרעה**

ביום 10.05.10 הוריתי על זיכוי הנאשם מהעבירה שיוחסה לו בכתב האישום – ובהכרעת הדין ציינתי כי דבריו הותירו בי רושם כן ומהימן – בדבר עקביות טענתו כי על רקע הבאת בני משפחתו לתחנת המשטרה, וחששו כי יוארך מעצרם – הודה הודאה שקרית בהודעתו השניה במיוחס לו.

ביום 03.11.10 התקבל ערעור המאשימה על הכרעת הדין – והנאשם הורשע בעבירה שיוחסה לו, כנ"ל.

אין ספק כי החזקת נשק שלא כדין הינה עבירה המגלמת חומרה וסיכון ממשי לסביבתו של המחזיק, ויש לעקור תופעה מתרחבת זו, ולהרתיע עבריינים בכוח מלבצעה.

**כך צויין ע"י כב' השופט א.א.לוי ב**[**ע"פ 761/07**](http://www.nevo.co.il/case/5724364) **מ"י נ. מיכאל אדרי:**

**"אנו סבורים כי ערעור זה בדין יסודו. ההיגיון מחייב כי מי שכוונותיו טובות והנשק דרוש לו למטרות כשרות ומותרות על פי דין, יטרח ויצטייד ברישיון מהרשות המוסמכת. ולהיפך, מקום שאדם נמצא מחזיק בנשק כשהוא טעון במחסנית ובתחמושת וללא רישיון, מותר להניח לחובתו כי הוא עושה זאת למטרות לא כשרות, במיוחד כאשר הוא אינו מציע לכך הסבר אשר יניח את דעתו של בית המשפט. חשד זה חמור שבעתיים, מקום שהמחזיק בנשק הנו בעל הרשעות קודמות, חלקן לא פשוטות כלל, וכזהו המשיב.**

**ניסיון השנים האחרונות מלמד שנשק המוחזק שלא כדין מוצא את דרכו לעיתים לידיים עוינות, ולעיתים נעשה בו שימוש למטרות פליליות, ואלה גם אלה כבר גרמו לא אחת לאובדן חיי אדם, ולפגיעה בחפים מפשע שכל "חטאם" נבע מכך שהם נקלעו בדרך מקרה לזירת הפשע. כדי להלחם בכל אלה צריך העונש לבטא את סלידתה של החברה ודעתה הנחרצת שלא להשלים עם עבריינות בכלל, ומסוג זה בפרט. ספק בעינינו אם יש בעונש אותו גזר בית המשפט המחוזי כדי להשיג מטרה זו, ומכאן החלטתנו לקבל את הערעור, ואת המאסר בפועל בו ישא המשיב אנו מעמידים על שנתיים. המאסר על-תנאי שנגזר בערכאה הראשונה – נותר על כנו.".**

הנאשם שבפני הינו בעל הרשעות קודמות מת.פ. 1191/08 ות.פ. 2093/07 (שלום כ"ס) בגין עבירות של נהיגה בקלות ראש ובהשפעת אלכוהול, גניבת רכב ופריצה לרכב, חבלה במזיד ברכב והחזקת נכס חשוד כגנוב מ- 2006 ו- 2007, ונדון בגינן ל- 15 חודשי מאסר במצטבר.

ביום 23.04.09 שוחרר הנאשם ממאסרו, ובהיותו אסיר ברישיון ביצע ב- 12.10.09 את העבירה בה הורשע בתיק שבכותרת.

בצד התנהלות עבריינית נמשכת זו של הנאשם – אין להתעלם לקולא מהעובדה כי הוא נעדר הרשעות קודמות בעבירות נשק, כי היה עצור עד תום ההליכים כ- 8 חודשים טרם זיכויו, מגילו הצעיר (בן 21.5 בעת ביצוע העבירה), ואת אי הסתבכותו בעבירות נוספות – באופן המצדיק את אי מיצוי הדין עימו, תוך העדפת הרתעתו בעתיד.

אין גם להתעלם מהעובדה כי העבירות בגינן ריצה הנאשם את מאסרו המצטבר בן 15 חודשים, בוצעו על ידו במהלך השנים 2006 -2007 – ופרק זמן משמעותי חלף מאז.

**5.** לפיכך, הנני גוזרת על הנאשם את העונשים הבאים:

א. מאסר בפועל כמשך מעצרו – מיום 12.10.09 ועד 10.05.10 – (וסה"כ 221 ימים).

ב. מע"ת בן 12 חודשים למשך 3 שנים מהיום – שלא יעבור על עבירות נשק.

ג. קנס בסך 5,000 ₪ שישולם עד ליום 01.06.2011 – או 60 ימי מאסר תמורתו.

**5129371**

**546783136.** לגבי המוצגים בתיק – הנשק והתחמושת יחולטו והקלטות תושמדנה – וזאת לאחר שפס"ד יהפוך חלוט.

**7.** זכות ערעור תוך 45 יום מהיום.

5129371

54678313

ניתן היום, 08 מרץ 2011, בנוכחות הצדדים.

נאוה בכור 54678313-2569/09

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן